
Capitolul 1 


Toată lumea știe că cele mai multe mame sunt gata să omoare pe cineva 
în orice dimineaţă, la ora 8.30. În dimineaţa zilei de marţi, 8 octombrie, eu 
eram pregătită s-o fac de pe la opt fără un sfert. Dacă nu aţi fost nevoite să 
îndesaţi un prunc de doi ani tăvălit prin sirop de arțar într-un scutec, în timp 
ce puștoaica voastră de patru ani se hotărăște să-Și tragă o tunsoare exact 
înainte de a pleca la grădiniță, toate astea în timp ce încercaţi să daţi de 
urma bonei lipsă ștergând zaţul de cafea scurs dintr-un ibric preaplin pentru 
că, în buimăceala provocată de lipsa cronică de somn, aţi uitat să puneti 
filtrul, atunci, dați-mi voie să vă spun eu cum stă treaba. 

Eram gata să omor pe cineva. Și nu-mi păsa pe cine. 

Eram în întârziere. 

Agentul meu literar era deja în metroul care o ducea de la Grand Central 
la Union Station, unde trebuia să mă întâlnesc cu ea pentru o rezervare 
pentru brunch, la un restaurant pe care eu nu mi-l puteam permite, ca să 
discutăm pe îndelete cât de în urmă eram cu munca la o carte pe care am 
început-o de trei ori și probabil nu o voi termina niciodată pentru că... 
Dumnezeule, uitaţi-vă în jurul meu. Plin de motive. 

Casa mea cu două etaje, în stil colonial, din South Riding era suficient de 
aproape de oraș pentru ca întâlnirea stabilită la ora zece să sune rezonabil. 
Era, de asemenea, suficient de departe de oraș ca să determine niște 
oameni, altminteri cu scaun la cap, să cumpere păpuși gonflabile în mărime 
naturală ca să se poată târî pe autostradă în ride-sharinguri fără să plătească 
taxa sau fără să riște un atac armat din mașină, din partea noastră, a celor 
care nu ne-am vândut încă sufletele ca să ne cumpărăm păpuși gonflabile 
personale:-:.. 

Nu mă înţelegeţi greșit. Îmi plăcea South Riding înainte de divorţ. Pe 
vremea când încă nu aflasem că soţul meu se culca cu agentul nostru 
imobiliar, care era și membră în consiliul de administrație al asociaţiei de 
proprietari. Bănuiesc totuși că nu la asta se gândea cucoana cu vânzările 
când descria mecca noastră suburbană ca pe un „târg liniștit”. Pliantul era 
plin cu poze ale unor familii fericite care se îmbrățișau pe verandele 


desuete din faţa caselor. Folosea cuvinte precum idilic Și liniștit pentru a 
descrie vecinătatea, pentru că în paginile lucioase ale unei reviste de 
imobiliare nimeni nu poate vedea, prin ferestrele închise, pe mama ruptă de 
oboseală, pruncul gol și lipicios, sau părul, sângele și cafeaua de pe jos. 

— Mami, repară! Delia stătea în bucătărie frecându-și cu degetele un 
petic de păr cu ţepi uzi și neuniformi, iar pe deasupra se Și zgâriase cu 
foarfeca. O șuviţă subţire de sânge i se prelingea pe frunte. M-am repezit să 
o Șterg cu o bavetă veche înainte să îi picure în ochi. 

— Asta chiar că nu pot repara, puiule. Când ieși de la școală, te duc la 
frizer, da? Am ținut cârpa apăsată pe zona cheală până ce s-a oprit 
sângerarea. După aceea, cu telefonul îndesat între umăr Și ureche, m-am 
târât pe sub masă ca să adun Șuviţele de păr, numărând în gând tonurile de 
apel. 

— Dar nu mă pot duce așa la școală! O să râdă toți de mine! Delia 
plângea cu lacrimi lipicioase, în timp ce Zachary își freca vafele de cap și 
se zgâia la ea din scaunul lui înalt. 

— Tata ar Ști cum să repare asta. 

Am luat o masă zdravănă în cap; fiul meu de doi ani a început să 
bocească. M-am ridicat țeapănă în picioare, fluturând un pumn plin cu 
Șuviţele rare ale fiică-mii. Restul de păr era lipit, în amestec cu siropul, de 
genunchii nădragilor mei. Înghiţindu-mi o înjurătură pe care eram sigură că 
fiul meu ar repeta-o săptămâni în șir la băcănie dacă aș rosti o cu voce tare, 
am aruncat părul ciopârțit cu foarfecă al Deliei în chiuvetă. 

Undeva pe la al patruzeci Și Șaptelea țârâit a intrat mesageria vocală. 

— Bună, Veronica. Finlay sunt. Sper că totul e în ordine, am spus 
mieros, în eventualitatea că ar fi fost călcată de vreo mașină sau poate i-a 
luat foc casa azi-noapte și a ars de vie. Nimeni nu vrea să fie un nemernic 
Și să lase mesaje în care promite cuiva că-l strânge de gât că a întârziat doar 
ca să afle că omu” fusese deja omorât. Te așteptam la șapte Și jumătate, să 
pot ajunge Și eu la întâlnirea din oraș, dar presupun că ai uitat, nu? 
Inflexiunea mea voioasă de la sfârșitul propoziției sugera că era în regulă. 
Că noi suntem în regulă. Dar nu era în regulă. Fu nu eram în regulă. Dacă 
asculți mesajul, dă-mi un telefon. Te rog, am adăugat înainte de a închide. 
Asta pentru că ascultau copiii, iar noi suntem mereu politicoși Și folosim 
„te rog” Și „mulțumesc”. 

Am închis, l-am sunat pe fostul meu soţ și am înghesuit iar telefonul 


între umăr Și ureche, renunțând la speranţa că voi mai putea salva ceva din 
ziua asta. 

— Nu vine Vero? a întrebat Delia, cercetându-și cu ochi critic opera din 
păr Și încruntându-se la degetele ei roșii Și cleioase. 

— Nu știu. 

Probabil că Vero ar lua-o în braţe și ar scoate din clara de pe capul ei 
cine Știe ce creastă la modă. Sau ar ascunde-o sub o elaborată coadă 
împletită. Eram absolut sigură că orice încercare similară din partea mea nu 
ar face decât să înrăutăţească lucrurile. 

— Poţi s-o suni pe mătușa Amy? 

— Tu nu ai o mătușă Amy. 

— Ba da, am. Era sora Theresei în colegiu. Ea îmi poate repara părul. A 
studiat cometica. 

— Vrei să spui cosmetica. Şi nu, nu e mătușa ta doar pentru că a fost în 
aceeași frăție cu Theresa în colegiu. 

— ÎI suni pe tata? 

— Da. 

— EI ştie cum să repare lucrurile. 

Am afișat un zâmbet forțat. Steven știe și cum să strice lucrurile. Cum 
ar fi visurile Și jurămintele de nuntă. Dar nu am spus asta cu voce tare. Am 
scrâșnit din dinţi, pentru că psihologii pediatrici zic că nu e bine să îţi 
critici fostul în faţa copiilor. Și bunul simţ îţi spune, de asemenea, că n-ar 
trebui s-o faci tocmai când aștepți să răspundă la telefon ca să-l poţi ruga să 
aibă grijă de ei. 

— EI folosește „lipici de rață”, a insistat Delia, ţinându-se după mine 
prin bucătărie în timp ce aruncam resturile micului dejun la gunoi și am 
trântit farfuriile în chiuvetă, cu sănătatea mea mentală cu tot. 

— Vrei să zici „bandă adezivă”:2:. Nu-ţi poţi repara părul cu bandă 
adezivă, scumpa mea. 

— Ba tata poate. 

— Taci putin, Delia. 

I-am făcut semn să tacă. Fostul meu soţ a răspuns în cele din urmă la 
telefon. 

— Steven? Părea sâcâit chiar înainte de-a apuca să zică bună dimineaţa. 
Dacă stau bine să mă gândesc, mi se pare că nici n-a zis bună dimineaţa. 
Am nevoie de o favoare. Vero n-a apărut Și eu deja am întârziat la întâlnirea 


cu Sylvia, în oraș. Aș avea nevoie să-l las pe Zach la tine pentru câteva 
ceasuri. Din scaunul înalt, fiul meu mi-a trimis o strâmbătură însiropată, în 
timp ce eu mă străduiam să curăţ pata de pe pantaloni cu cârpa umedă. Era 
singura mea pereche decentă de pantaloni. De lucrat, lucrez în pijamale. A, 
Și s-ar putea să aibă nevoie de-o baie. 

— Mda, a spus Steve tărăgănat. Despre Vero... 

M-am oprit din tamponat nădragii Și am scăpat cârpa umedă în geanta 
desfăcută cu scutece de la picioarele mele. Cunoșteam tonul ăsta. Era 
același pe care-l folosise când m-a anunţat că s-a logodit cu Theresa. Era 
tonul pe care l-a folosit luna trecută când mi-a zis că a dat lovitura cu 
afacerea de amenajări pentru exterior grație contactelor imobiliare ale 
Theresei, așa că era în bani Și, da, apropo, tocmai Și-a angajat un avocat ca 
să ceară custodie comună. 

— Am vrut să te sun ieri, dar Theresa și cu mine am avut bilete la meci 
ȘI nici nu ne-am dat seama când a trecut ziua. 

— Nu. M-am agăţat de bufet. Nu, nu, nu. 

— Lucrezi de acasă, Finn. Nu ai nevoie de o bonă full time pentru 
Zach... 

— Nu face asta, Steven. M-am masat între sprâncene, unde înflorea o 
minunată durere de cap, în timp ce Delia mă trăgea de pantaloni și se 
smiorcăia invocând nu știu ce bandă adezivă. 

— Aa că am concediat-o, a zis. 

Nemernicule. 

— Nu-mi permit să te finanţez la nesfârșit... 

— Să mă finanţezi? Sunt mama copiilor tăi! Asta se cheamă pensie 
alimentară. 

— Ai întârziat cu rata la mașină... 

— Numai până iau avansul pentru carte. 

— Finn. De fiecare dată când îmi rostea numele suna ca o înjurătură. 

— Steven. 

— Cred că e timpul să te gândești să-ţi iei o slujbă adevărată. 

— Cum ar fi udarea răsadurilor din cartier? Mda, am făcut-o și pe asta. 
Asta e adevărata mea slujbă, Steve. 

— Să scrii cărți de doi bani nu e un serviciu adevărat. 

— Se cheamă suspans romantic. Și am primit deja jumătate din sumă 
avans. Sunt sub contract. Nu pot să ies dintr-un contract când am eu chef. 


Ar trebui să le dau banii înapoi. Și, pentru că mă simţeam deosebit de 
ofensată, am adăugat: Sau poate vrei să mă finanţezi tu Și cu asta? 

A mormăit ceva în barbă, în vreme ce eu m-am aplecat să șterg băltoaca 
de zał de cafea de pe podea. Mi-l și imaginam stând la masa imaculată din 
bucătăria casei lui cu un design perfect din oraș, cu o cană cu cafea 
franţuzească în față, smulgându-și putinul păr care i-a mai rămas pe cap. 

— Trei luni. 

Răbdarea îi părea la fel de friabilă ca părul din vârful capului, dar am 
păstrat gândul ăsta pentru că nevoia de a sta cineva cu copiii era mai mare 
decât satisfacția de a-i fi ciufulit fragilul ego masculin. 

— Ai întârziat trei luni cu ipoteca, Finn. 

— Vrei să zici chiria. Chiria pe care ţi-o plătesc ţie. Scutește-mă, Steve. 

— Şi Asociaţia de proprietari intenționează să pună sechestru pe casă 
dacă nu plătești factura pentru evaluare pe care ti-au trimis-o în iunie. 

— Şi de unde știi tu asta, mă rog? l-am întrebat, deși știam răspunsul. 
Se culca cu agentul nostru imobiliar, iar agentul de credite era cel mai bun 
prieten al lui. Așa știa. 

— Copiii ar trebui să vină să stea cu mine Și cu Theresa. Permanent. 

Am fost cât pe ce să scap telefonul. Am lăsat din mână mormanul de 
prosoape de hârtie, am dat năvală din bucătărie și mi-am coborât vocea 
până a devenit un șuierat aspru: 

— Categoric, nu. Nici în ruptul capului nu-mi trimit copiii să stea cu 
femeia aia. 

— Abia reușeșt să-ţi plătești cumpărăturile din cât câștigi. 

— Poate aș fi avut timp să-mi termin cartea dacă nu mi-ai fi concediat 
bona. 

— Ai treizeci ȘI doi de ani, Finn... 

— Ba nu. Aveam treizeci Și unu. Lui Steven îi era ciudă că eram cu trei 
ani mai tânără decât el. 

— Nu poți sta toată viaţa închisă în casa aia inventând povești. Avem 
facturi reale, probleme din viaţa reală pe care trebuie să le rezolvi. 

— Ticălosule, am mormăit încet în barbă. Pentru că adevărul doare. Iar 
Steve era cel mai mare Și mai dureros adevăr dintre toate. 

— Uite ce-i, a continuat, nu vreau să fiu personajul negativ în povestea 
asta. L-am rugat pe Guy să amâne până la sfârșitul anului, să-ți dea timp să 
îți găsești ceva. 


Guy. Prietenul lui din frăţie devenit avocat de divorţuri. Același Guy, 
care în colegiu a ciocnit prea multe beri și a vomat pe bancheta din spate a 
mașinii mele, era acum avocatul care sâmbăta juca golf cu judecătorul, Și 
asta m-a costat weekendurile cu copiii mei. Și, ca să pună capac la toate, 
Guy l-a aburit pe judecător să îmi ia jumătate din avansul pentru ultima 
carte și să i-l dea Theresei, recompensă pentru stricăciunile pe care i le-am 
făcut la mașină. 

Bun, de acord. 

Recunosc că a mă îmbăta Și a îndesa un pumn de plastilină din setul 
Deliei în ţeava de eșapament a BMW-ului Theresei nu au fost cea mai bună 
modalitate de a face faţă veștii că ea Și Steve s-au logodit; dar a o lăsa să 
plece liniștită cu jumătate din avans și cu soţul meu era ca Și cum mi-ar fi 
pus cineva sare pe rană. 

Din sufrageria goală, mă uitam la Delia cum răsucea pe un deget roșu și 
lipicios ce-i mai rămăsese din păr. Zach se smiorcăra, fâţâindu-se în 
scăunelul lui înalt. Dacă nu găseam o modalitate de a câștiga niște bani în 
următoarele trei luni, Guy o să găsească o cale de a-mi lua copiii Și de a-i 
da Therese. 

— Am întârziat deja, n-am timp să vorbesc despre asta acum. Pot să-l 
aduc pe Zach la tine, sau nu? Nu plâng, nu plâng... 

— Da, a zis el agasat. Steven nu știa ce înseamnă agasarea. El își servea 
cafeaua Și se bucura de opt ore de somn neîntrerupt în fiecare noapte. Finn, 
îmi pare r... 

Am închis. Nu era la fel de satisfăcător ca un genunchi în vintre Și, da, 
probabil era copilăresc Și banal, dar o parte din mine s-a simţit mai bine 
după ce i-am închis în nas. Acea foarte mică parte (dacă mai era vreuna) 
care nu era mânjită cu sirop ȘI în întârziere la întâlnire. 

Nu contează. Tot nu eram bine. Toate erau pe dos. 

Am simțit altă smucitură de pantaloni. Delia se uita în sus la mine cu 
ochii înlăcrimați, cu părul jumulit care arăta acum ca un morman de tepi 
năclăiți de sânge. 

Am oftat adânc. 

— Știu. Bandă adezivă. 

Când am deschis ușa de serviciu, un aer umed, de toamnă a năvălit în 
interior. Am aprins singurul bec, dar spațiul îngust era tot întunecat Și 
deprimant, gol, golut, cu excepția petei de ulei de pe ciment lăsate în urmă 


de Fordul lui Steve și de bătrânul meu Dodge învelit în praf. Cineva 
desenase un falus pe mizeria de pe geamul din spate. Delia nu m-a lăsat să îl 
Șterg, a zis că seamănă cu o floare, iar mie mi se părea o metaforă perfectă 
pentru viața mea actuală. De peretele din spate al garajului era lipit un banc 
de lucru; deasupra lui, un dulap imens pentru unelte, prins în perete. Numai 
că nu mai era nicio unealtă. Numai mistria mea pentru grădinărit, luată cu 
zece dolari de la magazin, unul dintre puținele lucruri pe care Steve nu le 
luase când a golit garajul. Toate celelalte erau pentru afacerea lui cu 
amenajări exterioare, așa a zis. Am început să caut printre resturile uitate pe 
bancul de lucru: șuruburi tocite, un ciocan rupt, o sticlă aproape goală cu 
soluţie de curăţat tapiţeria. Și am reușit să găsesc o rolă argintie de bandă 
adezivă. Era la fel de unsuroasă și plină de păr ca pruncii mei, așa că am 
luat-o Și am adus-o în casă. 

Ochii înlăcrimați ai Deliei s-au luminat. S-a uitat la banda adezivă cu 
siguranţa fetei care încă nu a fost dezamăgită de cel mai important bărbat 
din viaţa ei. 

— Eşti sigură că asta vrei? am întrebat-o, cu mâna plină de șuviţele ei 
de un castaniu roșcat. 

Ea a încuviinţat. Am luat o pălărie împletită de pe cuierul din hol și m- 
am întors la bucătărie. Zach se uita la noi cu o bucată de vafă lipită de cap. 
Își împletea și își despletea degetele și făcuse ochii mari, afișând o 
expresie aproape mistică. Eram aproape sigură că tocmai făcea treaba mare. 

Perfect. Steven va putea să-l schimbe. 

Foarfecă mea era îngropată sub un teanc de farfurii murdare, așa că am 
scos un cuțit din suportul de pe bufet. Banda s-a desprins de pe rolă cu un 
sunet ascuţit. Am încercat să ţin Șuviţele tăiate lipite de o parte a capului 
Deliei, în timp ce îi înfășuram banda de jur-împrejur, ca o hidoasă coroană 
argintie, până când părul a fost (cât de cât) lipit. Cuţitul era bont, abia dacă 
reușeam să tai cu el banda. 

Dumnezeule. 

Am zâmbit forţat și i-am îndesat bine pălăria împletită, suficient de mult 
cât să acopere evidenţa. Delia mi-a zâmbit, dându-și smocul de șuviţe à la 
Frankenstein din ochi cu degetele ei micuţe. 

— Mulțumită? am întrebat-o încercând să nu mă agit Și să nu-i atrag 
atenția asupra buclelor care se desprinseseră Și acum se odihneau pe umărul 
ei. 


A încuviinţat. 

Am îndesat cuțitul și banda adezivă în rucsac alături de telefon și l-am 
înșfăcat pe Zach din scăunelul lui înalt, ridicându-l suficient de sus ca să 
pot adulmeca ce a produs. Satisfăcută, l-am sprijinit de șold și am trântit 
uşa în urma noastră. 

Eram bine, mi-am spus în gând în timp ce apăsam telecomanda ușii 
garajului. Mecanismul s-a pus în mișcare, răsunând un scrâșnet oribil care a 
acoperit sporovăială copiilor, în timp ce ușa se deschidea, iar lumina 
cenușie a soarelui de toamnă inunda garajul. Am intrat toți în camionetă Și 
am potrivit cu atenție pamperșii umflați ai lui Zach în port-bebeul din 
spate. Nu era la fel de satisfăcător ca un șut în ouăle fostului meu soţ, dar 
pentru ziua de azi mă mulțumeam cu un bebeluș cleios de doi ani într-un 
scutec plin de rahat. 

— Unde merge Zach? a întrebat Delia în timp ce porneam mașina Și 
ieșeam din garaj. 

— Zach merge acasă la tata. Tu mergi la școală. Iar mami... Uitându-mă 
în retrovizoare, am apăsat butonul telecomenzii Și am așteptat ca ușa să se 
închidă în spatele nostru. Nimic. 

Am tras frâna Și m-am întors în garaj, să văd despre ce era vorba. Becul 
mecanismului se stinsese. La fel și luminile de pe verandă, și lumina din 
dormitorul Deliei, pe care mereu uita să o stingă. Am scos telefonul din 
geantă Și am verificat data. 

Rahat. Depășisem cu treizeci de zile termenul facturii la electricitate. 

Mi-am lipit capul de volan și am rămas acolo. Va trebui să-l rog pe Steve 
să o plătească. El va trebui să sune la compania de electricitate Și să-i roage 
să dea drumul la lumină; din nou. Va trebui să-l rog să treacă pe la mine și 
să închidă manual ușa garajului. lar Guy probabil va afla despre toate astea 
până ce mă voi întoarce eu acasă. 

— Unde mergem, mami? a întrebat Delia. 

Am ridicat capul Și m-am holbat prostește la lopăţica roz din dulap. La 
fereastra întunecată a biroului în care nu mai pusesem piciorul de 
săptămâni. Și la bălăriile care năpădiseră aleea din faţă, și la teancul de 
facturi pe care poștașul le lăsase pe prima treaptă când n-au mai încăput în 
cutia poștală. Am dat înapoi, prinzând feţele mucoase, lipicioase și 
îngerești ale copiilor mei în oglinda retrovizoare când am întors încet Și am 
intrat pe șosea. Mă durea inima la gândul de a-i pierde în favoarea lui Steve 


Și a Theresei. 
— Mami o să găsească o cale de a face niște bani. 


Capitolul 2 


Era zece ȘI treizeci Și șase de minute când am ajuns în sfârșit în Vienna, 
la Panera, prea târziu pentru micul dejun, prea devreme pentru aglomerația 
de la prânz, dar chiar Și așa tot nu am putut găsi un loc de parcare. Când am 
sunat-o pe Sylvia și i-am explicat că voi ajunge prea târziu pentru 
rezervarea de la restaurantul de fiţe ales de ea, mi-a cerut să-i spun un loc 
aproape de o staţie de metrou care să deschidă devreme și să nu ceară 
rezervare. Cum mă simţeam vinovată Și epuizată în timp ce făceam slalom 
în traficul aglomerat de pe autostrada cu plată, Panera a fost primul cuvânt 
care mi-a ieşit din gură, iar Sylvia a închis înainte să apuc să retractez. 

Parcarea de la Panera era plină, debordând de Audi strălucitoare, Beemer 
Și Mecedesuri. Cine erau toţi oamenii ăștia Și de ce nu erau la birou? Chiar 
așa, eu de ce nu eram la un birou? 

Am strecurat camioneta în parcarea unei curăţătorii Și am cules ultimele 
fire din părul Deliei de pe pantaloni înainte de a mă preda. Mi-am pus o 
pereche de ochelari de soare uriași care-mi ascundeau aproape toată fața, 
mi-am așezat peruca din mătase pe cap, am ciufulit puţin buclele lungi, 
blonde și ondulate și m-am mânjit cu ruj roșu peste conturul natural al 
buzelor mele. M-am zgâit la imaginea mea în oglinda retrovizoare. Era 
similară cu versiunea mea de pe coperta propriilor cărți, dar în același timp 
nu era. În nălucirile mele, eram misterioasă Și rasată, ca o romancieră care 
vrea să își păstreze identitatea secretă în faţa hoardei de fani turbati. Dar, în 
lumina Ștearsă a camionetei uzate, cu pantalonii plini de pete cleioase Și 
păroase, cu cremă pentru bebeluşi sub unghii Și cu o Șuviţă din propriul 
meu păr castaniu ieșind încăpățânată de sub marginea peruci, arătam ca 
cineva care se străduiește prea tare să fie altcineva decât este. 

Să fim sinceri, nu purtam o perucă de dragul de a-mi impresiona agenta. 
Sylvia ştia deja cine sunt. Şi cine nu sunt. Astăzi o purtam ca să nu fiu dată 
afară de la Panera. Dacă aș reuși să trec de prânzul ăsta fără a fi 
recunoscută drept dezastrul căruia i s-a interzis accesul în acest local acum 
opt luni, aș fi pe deplin mulţumită. 

Am săltat pe umăr imitaţia mea de rucsac de firmă, am respirat adânc, 


rugându-mă ca managera Mindy să-și fi dat demisia sau să fi fost 
concediată de când am fost ultima oară aici, când Theresa a insistat să ne 
rezolvăm divergenţele la un prânz. 

Am intrat în restaurant, privind pe furiș printre șuviţele lungi și blonde 
ale perucii care-mi atârnau peste ochi. Sylvia era deja la rând, studiind 
meniul de pe peretele din spatele caselor de marcat de parcă ar fi fost scris 
într-o limbă străină. Am stat lângă ea mai bine de un minut, apoi am strigat- 
o Și abia atunci m-a băgat în seamă. 

— Finlay? Tu eşti? 

M-am strecurat în spatele Sylviei și m-am uitat pe furiș peste umărul ei 
la angajații din spatele tejghelei. N-am zărit-o pe managera Mindy sau alte 
fețe familiare printre ei, așa că mi-am dat Șuviţa rebelă de păr personal 
după ureche. 

— Îmi cer scuze că nu am reușit să ajung la întâlnire, am spus. Am avut 
o dimineaţă explozivă. 

— Văd. Sylvia a trecut de la analizarea meniului, la analizarea mea. Și-a 
lăsat ochelarii mai jos pe nas cu o unghie roșie și lungă: De ce porți chestia 
asta? 

— E o poveste lungă. Relaţia mea cu Panera era complicată. Îmi plăcea 
supa lor. Celor de la Panera nu le-a plăcut că am turnat-o în capul altui 
client. În apărarea mea, trebuie să spun că Theresa a început totul, când a 
încercat să îmi explice motivele pentru care s-a culcat cu soțul meu. 

— Ai ceva pe pantaloni, a zis Sylvia, strâmbându-se la o pată păroasă de 
sirop. 

Am strâns buzele. Am încercat să zâmbesc. Sylvia era exact new- 
yorkezul pe care vi l-ați imagina dacă v-aţi uitat prea mult la televizor. 
Probabil pentru că era din New Jersey. Pantofii ei erau din Milano. 
Machiajul arăta ca și cum ar fi coborât dintr-un DeLorean din anii 1980, iar 
hainele ei s-ar putea să fi fost jupuite de pe o felină mare din junglă. 

— Pot să vă ajut cu ceva? a întrebat un angajat din spatele unei case. 
Sylvia s-a apropiat de tejghea, l-a chestionat pe tânăr despre opțiunile fără 
gluten Și a comandat un sandvici cu ton și un bol cu supă de ceapă 
franțuzească. 

Când mi-a venit rândul, am ales cel mai ieftin fel din meniu: o portie din 
supa zilei. Sylvia a fluturat cardul și a spus „Fac eu cinste”, așa că am 
adăugat un sandvici cu șuncă ȘI brie Și o felie de cheesecake. 


Ne-am luat tăvile Și ne-am îndreptat spre sală, să găsim un loc. Pe drum, 
am pus-o la curent pe Sylvia cu detaliile însângerate ale dimineţii mele. A 
avut Și ea copii odinioară, cu multă vreme în urmă, așa că nu era chiar 
lipsită de înțelegere, deși nu părea deosebit de impresionată de spectacolul 
de rahat al zbaterilor mele de mamă singură. 

Cum toate separeurile erau ocupate, ne-am repezit spre singura masă 
liberă pentru două persoane din mijlocul sălii supraaglomerate. Într-o parte, 
era o studentă cu căști pe cap care se zgâia în ecranul MacBook-ului. În 
partea cealaltă, o femeie între două vârste, singură, frunzărea prin farfuria ei 
cu macaroane cu brânză. Sylvia s-a strecurat printre mese Și s-a așezat pe 
scaunul tare cu spătar, cu un aer exasperat. Eu am dat drumul portofelului în 
rucsac ȘI l-am pus Jos, în peticul de loc gol de la picioarele mele. Femeia de 
lângă mine s-a uitat urât la geantă, apoi a ridicat ochii spre mine. Am 
îngăimat un zâmbet Și am început să sorb din paharul cu ice-tea până ce 
cucoana s-a întors în sfârșit la mâncarea ei. 

Sylvia se strâmba la sandviciul ei: 

— Mai spune-mi o dată de ce am ales locul ăsta? 

— Pentru că durează o veșnicie până cureţi o rană la cap. Îmi pare tare 
rău că am întârziat. 

— Cum stai cu termenul de predare? a întrebat cu gura plină de ton. 
Spune-mi te rog că am luat metroul până aici pentru niscaiva vești bune. 

— Nu tocmai. 

Mestecând, m-a fulgerat din priviri: 

— Spune-mi măcar că ai un plan. 

M-am aplecat asupra tăvii din fața mea, cercetându-mi mâncarea. 

— Oarecum. 

— Ți-au dat jumătate din sumă avans. Spune-mi că nu mai ai mult. 

M-am aplecat peste masă și am vorbit în Șoaptă, recunoscătoare că 
studenta de alături purta căști: 

— Ultimele mele crime au fost atât de convenționale. Am devenit prea 
previzibilă. Mi se pare c-am intrat într-o rutină, Syl. 

— Păi, schimbă abordarea. Flutura lingura prin aer, ca și cum 
conceperea unui roman era orice, numai mare lucru, nu: Contractul nu 
precizează cum trebuie să se deruleze acţiunea, câtă vreme îţi predai 
manuscrisul până luna vutoare. Poţi face asta, da? 

Am luat o gură zdravănă din sandvici ca să evit răspunsul. Dacă trăgeam 


tare, aș fi putut termina o primă formă în opt săptămâni. Cel puţin Șase. 

— Cât de greu poate fi? Doar ai mai făcut asta, nu? 

— Da, dar de data asta o să fie nasol. Am gustat supa. Avea gust de 
carton. Ca toate pe care le-am mâncat de la divorţ încoace: Aș omori pe 
cineva pentru puţin sos cald, am mormăit, uitându-mă pe masa de alături; 
sare, piper, zahăr Și Șerveţele. Niciun sos cald. Dar femeia nu cred că a 
observat. Se holba la geanta mea deschisă de jos. Am îndesat adânc 
portofelul, ascunzând vederii tot conţinutul rucsacului. Cum ea continua să 
se zgâiască, i-am aruncat o privire încruntată. 

— Nu înțeleg ce poate fi atât de greu. Ai o femeie dulce, frumoasă, 
bună, care trebuie salvată de un tip foarte rău. Tipu’ cel rău e pus cu botu’ 
pe labe, femeia cea bună este profund recunoscătoare, toată lumea trăiește 
fericită până la adânci bătrânetţi Și tu primeşti un cec gras. 

Am rupt un colț de pâine. 

— Despre cecul ăla... 

— Categoric, nu. Sylvia m-a ameninţat cu lingura: Nu mă pot duce la ei 
să le spun că vrei un alt avans. 

— Ştiu. Dar cartea asta presupune atâta cercetare, am spus în Șoaptă. 
Vorbim despre cluburi de noapte sordide, instrumente de tortură, parole 
secrete... Chestiile astea sunt cu totul în afara ariei mele de expertiză. De 
obicei sunt foarte curată. Știi tu, conservatoare. Nimic prea deocheat. Dar 
asta... Am străpuns un capăt al feliei de plăcintă: Asta e diferită, Syl. Dacă 
reușesc s-o dau gata, sunt următoarea celebritate în domeniu. 

— Orice-ai face, fă-o repede. Ştii ce, hai s-o îngropăm pe asta Și trecem 
la următoarea. 

Am scuturat din cap. 

— Nu vreau să mă grăbesc cu asta. Vreau să fie un mare succes. 
Avansurile astea de două, trei mii de dolari nu merită atâta timp Și efort. 
Indiferent ce contract va apărea după aceea, trebuie să fie marea relansare a 
carierei mele. Altfel mă las de meserie, am spus cu gura plină de plăcintă. 
Și am continuat: Dacă asta merge bine, pentru următoarea nu accept niciun 
cent mai puţin de cincisprezece mil. 

— De acord. Dă-o gata pe asta și vorbim după aceea despre următoarea. 

Telefonul Sylviei a început să vibreze pe masă. A mijit ochii spre 
numărul de pe ecran: 

— Trebuie să răspund. Scuze, a zis strecurându-se în spațiul îngust dintre 


mese. Cum m-am întors să-i permit Sylviei să treacă, femeia de la masa de 
alături mi-a surprins privirea. Cu furculita în echilibru precar deasupra 
farfuriei cu macaroane cu brânză, s-a uitat fix la mine pentru câteva clipe 
ciudat de lungi, ceea ce m-a făcut să mă întreb dacă nu cumva mă 
recunoscuse în ciuda perucii Și a machiajului. Sau poate a recunoscut 
peruca. Până acum nimeni nu mi-a cerut un autograf. Dacă m-ar ruga să-i 
semnez un șerveţel, cred că m-aș îneca. Nu știu sigur dacă am fost ușurată 
sau dezamăgită când Și-a luat privirea de la mine și s-a întins după geanta 
eil. 

M-am întors la sandviciul meu, verificându-mi printre îmbucături 
mesajele ratate. Unul de la Steven, care voia să știe dacă mai întârzii mult. 
Două de la compania de cărți de credit care îmi amintea că depășisem nu 
Știu ce termen. Şi un e-mail de la editorul meu, care mă întreba cum stau cu 
cartea. Aveam sentimentul ciudat că sunt urmărită, dar femeia de alături era 
aplecată peste o bucată de hârtie și scria ceva. 

Peste alte câteva minute Sylvia s-a întors în sală. Mi-a stat inima când 
am văzut că nici măcar nu se sinchisește să se așeze din nou la masă. 

— Iartă-mă, scumpo. Dar trebuie să plec, a zis ea, întinzându-se după 
geantă. Trebuie să prind metroul înapoi spre centru. Am o ofertă fabuloasă 
care a apărut pentru un alt client Și nu am la dispoziţie decât o fereastră de 
patruzeci Şi opt de ore. Trebuie să mă mișc repede, înainte ca oferta să fie 
retrasă. Și-a pus geanta pe umăr: Mi-ar fi plăcut să avem mai mult timp să 
vorbim. 

— Nu, e-n regulă, am asigurat-o. Dar nu era în regulă. Toată povestea 
asta nu era în regulă. E numai Și numai vina mea, am adăugat. 

— Da, asta așa e, a încuviințat, punându-și ochelarii de soare și 
lăsându-mă cu comanda ei cu tot. Acum vezi ce faci cu cartea aia fabuloasă 
Și anunţă-mă când ai terminat. 

M-am ridicat, am schiţat un zâmbet forțat în timp ce schimbam niște 
pupături nefirești pe obraz, ce ne făceau să semănăm cu niște prietene care 
chiar n-aveau niciun chef să se atingă. Sylvia era din nou cu telefonul la 
ureche înainte să iasă pe ușa restaurantului. 

M-am prăbușit din nou în scaunul meu. Femeia care stătea lângă noi 
dispăruse Și m-am uitat repede în jos, răsuflând ușurată la vederea 
rucsacului cu portofel cu tot înăuntru. Am curăţat tava Sylviei, aruncând 
farfurule și tacâmurile la coșurile pentru deșeuri reciclabile. Când m-am 


întors la masă, am găsit sub farfurie o hârtie împăturită. M-am uitat încă o 
dată în jur după femeia de alături care scrisese ceva la un moment dat, dar 
nici urmă de ea. Am despăturit biletul. 


50.000 $ cash 
HARRIS MICKLER 
NORTH LIVINGSTON Nr. 49 
ARLINGTON 
Și un număr de telefon. Am mototolit biletul și am dat să-l arunc la coș. 
Dar semnul dolarului — Și toate zerourile aferente — mi-au stârnit 


curiozitatea. Cine era Harris Mickler? Și de ce avea atâţia bani cash? Și de 
ce femeia de alături a lăsat biletul pe tava mea, când ar fi putut foarte bine 
să mi-l dea ea însăși? 

Am vârât bileţelul ciudat în buzunar Și mi-am luat geanta. Soarele 
amiezii se reflecta în parbrizele mării de mașini de afară și am cotrobăit 
orbește prin geantă după cheile mașinii, luptându-mă să-mi amintesc unde 
le lăsasem. Am ajuns la spălătorie, dar cheile erau în continuare de negăsit, 
așa că stăteam lângă camionetă înjurând abisul din geanta mea. Am simţit 
câteva Șuviţe de-ale Deliei gâdilându-mă la încheietură, iar degetele mi s-au 
lipit de rola cleioasă de bandă adezivă pe care o folosisem ca să-i repar 
freza. Am încercat s-o împing deoparte, dar m-am înţepat în ceva. Cu un 
țipăt scurt, am tras mâna din geantă. 

O șuviţă subţire de sânge mi se prelingea pe degete. Am cules cu atenție 
cârpa pătată de sânge cu care ștersesem dimineaţă fruntea fucă-mii. Sub ea 
am dat peste cuțitul bont de bucătărie pe care-l aruncasem în geantă, alături 
de cheile mașinii. 

Am apăsat baveţica pe tăietura superficială și am dat tare aerul 
condiționat, așteptând să mi se oprească sângerarea. Aerul de afară era 
răcoros, prevestea toamna, dar mașina fierbea sub soarele amiezii, iar părul 
meu era deja ud leoarcă de sudoare pe sub peruca aspră. Mi-am dat-o jos ȘI 
am înghesuit-o în rucsac, împreună cu ochelarii de soare. O femeie mult 
prea bine făcută, cu un coc ordonat de mamă responsabilă, se holba în spate, 
la mine, prin oglinda retrovizoare. Mi-am șters rujul roșu cu aceeași 
bavețică, simţindu-mă ca o impostoare. Pe cine încercam să păcălesc? Nicio 
șansă să termin cartea asta într-o lună. Cu fiecare zi pierdută, legănată de 
iluzia că voi reuși să îmi câștig existenţa ca scriitoare, eram cu o zi mai 
aproape de a-mi pierde copiii. Ar trebui să o sun pe Sylvia acum, aici, ȘI să- 


1 spun adevărul. 

Am scos telefonul din buzunar. Odată cu el, a căzut și biletul ăla ciudat. 
L-am desfăcut. 

Cincizeci de mii de dolari. 

M-am uitat la telefon. Apoi din nou la bilet, curiozitatea făcându-mă să 
zăbovesc la numărul de telefon din josul paginii. 

Puteam oricând să spun că am greșit numărul, nu? Telefonul bipăia în 
timp ce tastam. O femeie a răspuns după primul sunet de apel. 

— Alo? Vocea ei liniștită era ezitantă. 

Am deschis gura, dar nu mi-a ieșit nimic inteligent. 

— Alo? 

— Ai găsit biletul. 

Nu prea Ştiam ce să spun, așa că am dat-o cotită: 

— Crezi? 

A răsuflat, cu un tremur de nerăbdare, în telefon. 

— Nu am mai făcut niciodată asta. Nici măcar nu Știu dacă fac ceea ce 
trebuie. 

— Ce să faci? 

A chicotit, un râs panicat, aproape isteric, care s-a stins într-un fornăit. 
Legătura era atât de bună, era ca Și cum ar fi stat acolo, chiar în faţa mea. 
M-am uitat prin parbriz la mașinile din jur, așteptându-mă s-o văd 
întorcându-mi privirea. 

Degetul meu se învârtea deasupra butonului roșu de pe ecran. 

— Eşti bine? am întrebat-o, împotriva oricărei raţiuni. Ai nevoie de 
ajutor, ceva? 

— Nu, nu sunt bine. Și-a suflat nasul în receptor, iar conexiunea a 
devenit neclară, ca Și cum ar fi vorbit ţinând un teanc de șerveţele. 

— Soţul meu... a continuat. El... Nu e un om cumsecade. Face niște 
chestii ciudate. Teribile. Dacă ar fi făcut-o numai o dată, hai să zic, aș fi 
înţeles, dar au fost și altele. Multe altele. 

— Care altele? Nu înţeleg ce am eu de-a face cu chestiile astea. Ar trebui 
să închid, mi-am spus. Povestea devenea ciudată rău. 

— Nu-i pot spune că știu. Ar fi... foarte, foarte rău. Trebuie să mă ajuti. 
A respirat adânc în receptor; poate că și degetul ei se plimba pe deasupra 
butonului roșu. După o pauză apăsătoare, a zis: Vreau s-o faci. 

— Ce să fac? am întrebat, străduindu-mă să înţeleg. 


— Ce știi tu să faci. Cum ai zis, curat. ÎL vreau dispărut. Am cincizeci de 
mii bani lichizi. Voiam să-i folosesc ca să-l părăsesc. Dar ar fi mai bine așa. 

— Așa cum? 

— În seara asta o să fie la The Lush, la un eveniment social. Nu vreau să 
Știu cum se va întâmpla. Sau unde. Sună la numărul ăsta când ţi-ai făcut 
treaba. 

Legătura s-a întrerupt. 

Am clătinat din cap, încă amețită de cotitura bizară a conversației. M-am 
uitat în jos, la bavețica pătată de sânge din poală. La cuțitul bont din 
rucsacul deschis și la banda adezivă plină de părul Deliei. Mi-am amintit de 
faţa palidă a femeii care asculta conversaţia noastră între două priviri 
furișate spre geanta mea de pe podea. 

Tipu’ cel rău e adus cu botu’ pe labe, femeia cea bună este profund 
recunoscătoare, toată lumea trăiește fericită până la adânci bătrâneți Și tu 
primeşti un cec gras. 

Dumnezeule. 

Dacă asta merge bine, pentru următoarea nu accept niciun cent mai 
puțin de cincisprezece mii... Stii ce, hai s-o îngropăm pe asta Și trecem la 
următoarea. 

Cincizeci de mii de dolari. A crezut că am spus cincizeci de mii de 
dolari. 

Nu. Nu, nu, nul 

Le-am îndesat pe toate la loc în rucsac. Biletul. Ce să fac cu biletul? Să-l 
arunc? Să-l ard? Să mă întorc la Panera, să-l fac bucăți și să-l arunc la 
toaletă? Cu cât scap de el mai repede, cu atât mai bine. L-am mototolit Și 
am coborât geamul, ţinându-l în pumn deasupra asfaltului încins. 

Cincizeci de mii de dolari. 

Am ridicat geamul la loc, vârând din nou biletul în buzunar și pornind 
mașina. Inima îmi bubuia nebunește în timp ce ieșeam din parcare, atentă 
să-mi folosesc corect farurile de semnalizare și verificându-mi viteza. Dacă 
eram trasă pe dreapta de poliție, un ofițer mă percheziționa și îl găsea? 
Numai istoricul căutărilor mele pe Google era suficient, probabil, ca să mă 
pună pe o listă guvernamentală de supraveghere. Scriu romane de suspans 
despre astfel de crime. Am căutat toate căile posibile de a ucide pe cineva. 
Cu orice fel imaginabil de arme. Am căutat toate modalitățile posibile de a 
scăpa de un cadavru. 


Era ridicol. O prostie din partea mea să îmi fac probleme pentru bucata 
asta de hârtie. Nu puteam fi suspectată pentru o crimă care nu se petrecuse 
încă. Și nici în ruptul capului nu aş putea lua în calcul așa ceva. Dacă 
nevastă-sa îl voia mort, nu avea decât să găsească pe altcineva să o facă. lar 
eu îmi voi vedea în continuare de... 

Ah... 

Am încleștat mâinile pe volan. Femeia părea a vorbi serios. Cincizeci de 
mii de dolari erau o chestie serioasă, corect? Și ce se va întâmpla dacă chiar 
va găsi pe cineva care s-o facă? Aș fi putut deveni o suspectă? Posibil. 

Doar dacă... 

Am verificat în retrovizoare Și m-am angajat în trafic. Dacă nu s-ar găsi 
niciodată cadavrul? Dacă n-ar exista certitudinea că tipu” ăsta, Harris 
Mickler, e mort? Atunci nu ar exista în mod necesar suspecți, corect? 

Parcă-l auzeam aievea pe Steve spunându-mi că sunt ridicolă, că îmi 
imaginam ca de obicei ce putea fi mai rău și inventam povești. Era 
argumentul la care apela întotdeauna, pe care mi l-a aruncat în față prima 
oară când l-am bănuit că se culca cu Theresa pe la spatele meu. 

Numai că de data asta, oricât mi-ar displăcea, ar avea dreptate. 

Am tras o palmă în volan, gratulându-mă cu o înjurătură, Și imediat m- 
am angajat pe banda din dreapta a autostrăzii cu plată. De ce naiba mă 
gândeam la chestia asta? Mă confruntam cu probele reale, din viaţa reală: 
termene de predare iminente fără bonă sau avansuri, datorii pentru mașină, 
telefoane peste telefoane de la recuperatorii de datorii... Și toată povestea 
asta cu Harris Mickler... Era o nebunie. Era încurcată rău. 

Dar erau cincizeci de mii de dolari. 

În spatele meu a răsunat un claxon. Am sărit în scaun, mărind puţin 
viteza ca să rămân în trafic. Ar fi trebuit să arunc biletul pe geam Și să uit că 
toate astea s-au întâmplat, mi-am spus. 

Am început să bat darabana în volan. Am deschis radioul. Am închis 
radioul. Mi-am verificat iar viteza când am zburat pe lângă gheretele pentru 
plata taxelor de autostradă, intrând pe banda rapidă E-Z, incapabilă să nu 
mă gândesc, iar ȘI iar, la conversaţia aceea. 

Soțul meu... El... Nu e un om cumsecade. 

Era ne-cumsecade de genul „am uitat de aniversarea noastră”? Sau era 
ne-cumsecade de genul „fustangiu”? Pentru că regulatul agentului imobiliar 
nu e un motiv să-ţi vrei bărbatu' mort. Sigur, s-ar putea să fie un motiv 


legitim să-i vrei boașele schilodite într-un accident care să implice o 
motocoasă, sau să-i dorești o boală venerică sinistră ale cărei simptome 
includ expresia „secreții dureroase cu usturime”. Dar a omorî un bărbat 
pentru că Și-a înșelat nevasta ar fi greșit. Nu-i așa? 

Dacă ar fi făcut-o numai o dată, hai să zic, aș fi înțeles, dar au fost și 
altele. Multe altele. 

Mai exact, despre câte multe altele vorbim aici? Cinci? Zece? Cincizeci 
de mii? 

Și de ce ar fi foarte, foarte rău dacă i-ar spune că știe despre celelalte? 

Am luat-o pe aleea mea, scrâșnind la stopul din dreptul mormanului de 
facturi neplătite de pe veranda din faţă. Rugându-mă în gând ca Steve să fi 
plătit factura la electricitate, am apăsat pe butonul telecomenzii. Am răsuflat 
ușurată când poarta garajului s-a ridicat cu un huruit. Am băgat camioneta 
înăuntru Și am închis poarta după mine, holbându-mă la dulapul acela gol în 
timp ce închideam motorul. Garajul era întunecat Și liniștit. Am rămas 
câteva clipe acolo, gândindu-mă. La copii. La facturi. La Steven și Theresa. 

La toate problemele din viaţa reală pe care cincizeci de mii de dolari le- 
ar fi putut repara. 

Am pescuit biletul mototolit din buzunar, l-am desfăcut și l-am netezit, 
întrebându-mă cât de rău putea fi soțul Harris Mickler. 


Capitolul 3 


Când am deschis ușa de la bucătărie, ceasul cuptorului cu microunde 
pâlpâia. Ştiam că trebuia să-i mulțumesc lui Steven pentru asta; n-ar fi 
permis ca progeniturile noastre să stea într-o casă fără curent electric. 
Totuși, e greu să fii recunoscătoare pentru apă caldă și lumină când din 
vina lui Steven casa noastră a început să se dărâme bucată cu bucată. Fram 
aproape sigură că toate astea făceau parte din planul avocatului, care l-o fi 
sfătuit să îmi dea cu ţârâita în fiecare lună, astfel încât Steven să poată 
interveni Și salva situația, restabilind iluzia valorii sale morale și pătând-o 
pe a mea. 

Cu cât trecea timpul, cu atât mă întrebam tot mai des dacă nu cumva el 
avea dreptate. Următoarele ore mi le-am petrecut gândindu-mă la Harris 
Mickler. În cele mai virtuoase momente ale mele, mi-l imaginam arătând ca 
Hugh Jackman, prea atrăgător și fermecător ca să se poată apăra de 
nenumăratele femei care se aruncau la picioarele lui, sărmana victimă a unei 
soţii geloase care probabil ar profita din plin de pe urma asigurării lui de 
viață. În clipele de care eram oricum, numai mândră nu, mi-l imaginam ca 
pe un fel de Joe Pesci pe Viagra, luând serios în considerare faptul că, la 
înălțimea lui, probabil aș putea sălta cadavrul în spatele camionetei. 

Aceste gânduri erau de obicei însoțite de fantezii despre cărucioare pline 
cu cumpărături în hypermarket. Fantezii în care îmi permiteam să calculez 
câte pachete economice de Huggie, LeanCuisine Și Șerveţele pentru copii 
puteam cumpăra cu cincizeci de mii de dolari. 

Mi-am lipit fruntea de ușa biroului meu, scârbită de mine însămi. Dacă 
aveam atâta nevoie de bani, aș fi putut să pun mâna să scriu nenorocita aia 
de carte, pe care o așteptau Și editorii, Și agentul meu. 

Oftând, am strâns husa de protecţie din plastic Și am apăsat pe clanţă. 
Măsura de securitate suplimentară nu era, probabil, necesară; nu mai 
deschisesem de atâta vreme ușa biroului. Sunt sigură că cei mici nici nu 
aveau habar de existenţa acestei camere. Aerul din interior era stătut Și cu 
damf de mucegai. Biroul meu era acoperit cu un strat de praf, la fel și rama 
diplomei care atârna deasupra lui: o diplomă de licenţă în Arte de la 
Universitatea George Mason care mă califica pentru... absolut nimic. 


Am deschis computerul Și am așteptat, ciulind urechea la vaietul ascuțit 
al monitorului care se trezea la viaţă. Fusese computerul lui Steve în 
facultate, după aceea, până la divorț, computerul familiei. Era atât de vechi, 
încât o zi întreagă îmi mânca numai ca să încerc să pornesc blestemăţia 
asta. 

Hardul a bâzâit, iar clepsidra mouse-ului a început să topăie de ici colo 
pe ecranul descurajant de gol. De unde să încep? Cum să scriu povestea de 
dragoste captivantă a cuiva, când eu mi-am ratat complet propria poveste? 
Se apropia ora prânzului Și Steve aștepta să vin după Zach de câteva 
ceasuri deja. Asta probabil pentru ca el și Theresa să își poată petrece restul 
zilei pipăindu-se între un prânz fitos și băuturile gratis de la bar. Dacă în 
următoarele șase săptămâni aș lucra în fiecare noapte după ce adorm copiii, 
s-ar putea să pot termina o primă formă absolut oribilă. Dar ce rost ar avea? 
Doar ca să irosesc puținii firfirici rămași din avans pe facturi cu termene 
depășite? Judecând după grosimea teancului de pe verandă, banii ar trebui 
să se ducă în mai puțin de o săptămână. 

Monitorul a clipit, dând semne de întoarcere la viaţă. A apărut o bară de 
căutare. Am tastat cuvântul cum. Ca în cum să scriu blestemata asta de 
carte Și să-mi repar viața? 

Restul casetei de căutare s-a umplut de la sine, alimentată de un istoric 
de căutare plin de întrebări violente și deocheate, toate începând 
aproximativ la fel: în cât timp se descompune un cadavru îngropat 
superficial pe timp de iarnă în Virginia? Ce pagube produce un glonţ de 
Colț 45 asupra unui adult masiv, cu pectorali anormal dezvoltați? Cum ar 
putea fi eliminate trăsăturile de identificare ale unui cadavru? 

Ar fi trebuit să închid motorul de căutare și să deschid un document 
Word. Aveam suficiente motive să mă apuc de cartea asta. Dar aveam Și 
cincizeci de mii de motive să fiu curioasă cine este Harris Mickler. 

Pe bune, dacă tot am ajuns aici, ce mai conta o căutare în plus? Doar cât 
să pun o faţă sub numele ăsta. Ce rău putea face un clic rapid pe câteva 
documente publice, doar cât să îmi fac o idee cât de vagă despre cine era 
Harris Mickler? 

M-am așezat comod în scaun ȘI, cuprinsă de un sentiment ciudat, m-am 
cuibărit mai bine în moliciunea scobiturii lui. Când am dat să pun mâinile 
pe tastatură, a vibrat telefonul pus pe birou, lângă ca. Poza de profil a 
fostului meu soţ a apărut pe ecran și am trecut repede degetul peste ecran 


doar ca să fac dispărută imaginea. 

— Salut, Steven. 

— Ţi-a revenit curentul? 

— Da, mulțumesc că te-ai ocupat, i-am zis cu un zâmbet scremut, 
sperând că îl va putea auzi. Zach guiţa ca un purceluș furios în fundal. 
Steven a grohăit. 

— Nu-mi mulțumi mie, s-a ocupat Theresa. Are un client care lucrează 
la NOVEC. A tras niște sfori ca să-ţi redeschidă contul. Apoi ea Și Amy au 
trecut pe la tine când se duceau să ia prânzul și ţi-au închis garajul. Apropo 
de asta, Theresa mi-a spus că ușa de serviciu de la bucătărie nu era încuiată. 
Ar trebui să fii mai atentă la toate treburile astea, mai ales că petreci acolo 
atâta vreme singură, cu copiii. 

Mi-am mușcat limba ca să nu scap ceva care să arate nerecunoștinţă Și 
amărăciune. 

— Am reţinut sfatul. Dar tipa asta, Amy, cine e? Se pare că am ratat 
informaţia. 

— O știi, cea mai bună prietenă a Theresei. Delia e topită după mătușa 
Amy. Stă cu copii câteva ceasuri sâmbetele, cât eu și Theresa facem o 
pauză. 

Pauză? În cele patruzeci Și opt de ore pe care le petreci cu copiii tăi? 

— Delia are o mătușă Georgia. N-are nevoie de o mătușă Amy. 

— Perfect, mi-a trântit-o Steve sec. Hai s-o sunăm pe Georgia Și s-o 
rugăm pe ea să stea cu copiii. 

Am scrâșnit. 

— Aoleu! Nu, nu, Zach! Vino înapoi aici... Dumnezeule, a bombănit 
Steve, gâfâind. Uite ce-i, Finn, trebuie să vii să-l iei pe Zach. Theresa avea 
o întâlnire după prânz să prezinte o casă, așa că l-am luat pe Zach cu mine 
la fermă. Şi în nicio oră îmi vine și mie un client, iar Zach nu stă locului o 
clipă. 

— Evident că nu stă. Am închis strâns ochii, încercând să vizualizez 
haosul în desfășurare de la celălalt capăt al firului. Ferma de gazon a lui 
Steve era o curte imensă, fără gard. Hectare de spațiu deschis, numai bun de 
alergat, și o mulțime de tractoare și excavatoare numai bune de cățărat. 
Paradisul unui copil mic și cel mai teribil coșmar al unui părinte care nu a 
fost medaliat la atletism. 

— Finn? Între chiotele lui Zach, puteam efectiv auzi cum Steven își 


pierde mințile. Ferma lui era aproape de graniţa cu Virginia de Vest. Aveam 
nevoie de cel puţin patruzeci de minute ca să ajung acolo. Și, pe drum, 
trebuia să o iau și pe Delia de la grădiniță. 

— Bine. Am scotocit prin portofel și am dat peste cei douăzeci de dolari 
pe care nu-i cheltuisem dimineaţă la restaurant. Destul pentru benzină. Vin. 
Dă-mi un răgaz cât să mă duc la baie și să o iau pe Delia. 

— O oră, Finn. Te rog. 

Părea disperat. Și puţin enervat. Stătea numai cu unul dintre copiii noștri 
de nici trei ore Și își închipuia că se va descurca cu custodia exclusivă a 
amândurora? M-am gândit să nu mă grăbesc, să apar cât mai târziu, doar 
așa, ca să văd cât păr i-a mai rămas pe cap până ajung eu acolo. Dar după 
aceea Zach a început să plângă în fundal, genul de bocet pe care Steve era 
prea nerăbdător ca să fie în stare să îl domolească. M-am ridicat de la birou; 
în stratul de praf s-a păstrat urma mâinilor mele, care au atins scurt tăblia. 

Asta era viața mea. Un contract de două mii de dolari pentru luni de 
muncă, fără somn, Și zece minute singură în baie. 

— Spune-i lui Zach că ajung imediat. 

Am închis telefonul, am stins computerul și am încercat să nu-mi mai 
bat capul cu Harris Mickler. 


Capitolul 4 


Steven își cumpărase ferma de gazon la mai puţin de o lună după ce 
divorțaserăm. I-am dus o dată pe copii să o vadă. Nu știam prea multe 
despre loc, doar că se întindea pe zeci de hectare, producea diverse 
sortimente de gazon, pe care îl vindea constructorilor de case și 
dezvoltatorilor imobiliari, Și el făcuse o mică avere din asta. De obicei mi-i 
imaginam pe el și pe Theresa zbenguindu-se goi pe câmpurile de smarald 
presărate cu dolari Și bălării, motiv pentru care nu m-am ostenit să mă mai 
întorc vreodată acolo. 

Îmi aminteam vag unde era. GPS-ul m-a îndrumat restul drumului până 
când am ajuns la un panou uriaș care marca intrarea pe un drum pietruit; pe 
el se putea citi FERMĂ DE RULOURI DE GAZON ȘI COPACI. Drumul 
lung Și prăfuit era străjuit de o parte și de alta de puieți de brazi de Crăciun, 
următoarea sursă de bani pe care mai mult ca sigur Steve o va folosi ca 
Dovada A în cazul lui de custodie împotriva mea. Nu numai că-și permitea 
să-mi hrănească Și să-mi îmbrace copiii, ci le Și putea oferi Și un Crăciun 
perfect. 

Înălțându-se în scăunelul ei ca să vadă pe fereastră, Delia m-a îndrumat 
să parchez în faţa unei rulote aflate în spatele pâlcului de copaci. Am 
eliberat-o pe Delia din scaunul de mașină și m-am ţinut după ea spre biroul 
de vânzări. Am bătut o dată în ușă și am intrat, izbindu-mă cu capul de 
plafonul scund al rulotei. Delia s-a strecurat pe după picioarele mele Și s-a 
repezit spre birou, teleportându-se în braţele tinerei blonde și drăguţe care 
stătea pe scaun. Fata nu avea mai mult de nouăsprezece, douăzeci de ani, 
afișa un zâmbet dulce și sâni obraznici. Exact cum îi plăcea lui Steve. Biata 
de ea. Probabil Theresa habar n-avea Și aproape că-mi părea rău Și pentru 
ea. 

— Bună, Delia, a chicotit fata, ciufulind creștetul fiică-mii. Pălăria 
Deliei s-a deplasat puţin într-o parte, dezvăluind capătul benzii adezive 
care-i ținea părul lipit de cap. Fata a strâmbat din nas Și mi-a aruncat un 
rânjet conspirativ, ca ȘI cum ar fi înțeles povestea pe care pălăria se străduia 
să o ascundă. 


Of, scumpo, mi-am spus în sinea mea, n-ai nicio idee. 

— Tu trebuie să fii Finlay, nu? a întrebat fata, ridicându-se ca să-mi 
strângă mâna. Eu sunt Bree. Domnul Donovan te așteaptă. 

Ce drăguţ. Îi spune domnul Donovan la birou. Am strâmbat ȘI eu din nas 
ȘI i-am întors zâmbetul: 

— Mulţumesc, Bree. Am venit să-l iau pe Zach. 

— Sunt în Zoysia. Mergi pe drumul pietruit cam patru sute de metri, 
până ce depășești tractoarele de pe stânga ta. Ar trebui să fie pe câmpul din 
spatele lor. 

— Mulţumesc, i-am zis, părându-mi sincer rău pentru ea, pentru toate 
dezamăgirile care o așteptau, cu toate falusurile care așteptau să fie 
absorbite în vârtejul de praf de pe parbrizul viitorului ei. Aș fi vrut să-i spun 
să fugă. Să se salveze cât mai putea. Dar trebuie să fi avut cam aceeași 
vârstă când m-am îndrăgostit de Steven Și, dacă cineva mi-ar fi spus atunci 
că el se va dovedi a fi un fustangiu nemernic, n-aș fi crezut o iotă. 

Așa că am luat-o pe Delia de mână Și ne-am întors la mașină. 

— Pot să merg în față cu tine? a întrebat când am deschis portiera din 
spate. 

— Nu, scumpo. Trebuie să stai în scăunelul tău. 

— Dar tata mă lasă. 

— Tata a dat un prost exemplu. Nu a fost prea responsabil din partea lui. 
Dacă-l vedea un polițist și îi dădea o amendă? 

Delia și-a dat ochii peste cap: 

— Dar ăsta nu e un drum adevărat, mami. Tata zice că e privat. 

— Și dacă suntem implicate într-un accident? 

— Dar nu conduce nimeni aici, s-a smiorcăit ea. Numai camioneta tatei. 
Uneori mă lasă să merg Și în spate! Partea asta mi-a mărturisit-o cu un 
zâmbet poznaș. I l-am întors, făcându-mi o notă mentală să împărtășesc 
informația asta avocatului meu, dacă va binevoi să-mi răspundă la telefon. 
Eram mai mult ca sigură că facturile lui erau în teanc alături de celelalte 
fabuloase note de plată neachitate de pe prima treaptă a verandei mele. 

Am înhămat-o pe Delia în scăunelul ei din spate și am luat-o în jos pe 
drumul pietruit, ridicând un nor de praf în urma noastră în vreme ce 
străbăteam ferma lui Steven. Nu-mi place să recunosc asta, dar terenul era 
chiar frumos. Plat, cu deschidere largă, cu vedere neobstrucționată spre 
poalele Apalașilor spre vest, cu recoltele tăiate în pătrate de diferite nuanţe 


de verde. Nu a fost greu deloc să reperez camioneta lui Steve printre ele. 
Vopseaua roșie contrasta cu trifoiul strălucitor din fundal și am putut zări 
chiar Și spinarea încovoiată a lui Steve, care îl fugărea pe Zach în jurul 
mașinii. Zach ţopăia de colo colo, ţâșnind de fiecare dată din partea 
cealaltă. Scutecul lui plin aproape că bătea pământul. 

Bună treabă, Steven. Bună treabă. 

Când mi-a văzut mașina, l-a săltat și l-a îndrumat repejor spre mine, 
nerăbdător să scape de noi înainte să-i vină clienții. Din câte îl cunoșteam 
pe Steven, probabil o pusese pe asistenta aia blondă și drăguță să rețină 
clienții la birou până ce camioneta noastră dispărea de pe proprietate. Era 
un maestru al jocurilor murdare, ascunzându-și interesele și folosindu-se de 
tehnica distragerii ca să le mascheze, păstrându-și astfel imaginea 
impecabilă. Deși mă îndoiam că cineva, fie el și Steven, ar fi putut ascunde 
petele uriașe pe care Zach le lăsase pe cămașa lui șmecheră împodobită cu 
logoul firmei. 

Mi-a plasat progenitura comună în braţe cu un gest neceremonios, cam 
la fel cum făcusem Și eu dimineaţă. Suzeta lui Zach — una care era prinsă cu 
o clamă de salopeta lui — era de negăsit și el urla cât îl ţineau plămânii în 
urechea mea. 

— Mulţumesc că ai venit până aici, a strigat Steven, ca să acopere 
urletele lui Zach. Mi-ar fi plăcut să am vreme să o pup pe Delia, dar clientul 
meu trebuie să pice dintr-o clipă în alta. 

Mi-a făcut semn cu mâna peste umăr, apoi a bombănit ceva în barbă. M- 
am întors și am văzut-o pe Delia care se eliberase din ham Și dădea să sară 
din mașină. A alergat spre noi Și s-a repezit în braţele lui Steven. El a 
așternut o pupătură pe creștetul ei Și a așezat-o Jos, lângă mine, cu ochii 
îngrijorați aţintiți la drum. 

— Trebuie să fie unul barosan, am zis, luptându-mă să-l ţin pe Zach 
liniştit. 

— E dezvoltatorul noului complex din Warrenton, ţi-am spus despre el, a 
rostit Steven absent. Douăzeci și cinci de mii de unități în următorii zece 
ani. A ridicat un deget către unul dintre membrii echipei sale, dându-ne 
amândurora de veste că mai avea de așteptat un singur minut. 

L-am săltat pe Zach pe șold. Puștiul și-a lăsat capul pe umărul meu și 
urletele lui s-au stins în niște gemete sfâșietoare. 

— Perfect, minunat. Nu vreau să te rețin. Unde-i păturica lui Zach? 


Steven a încremenit. 

— Am lăsat-o acasă dimineaţă. Cu suzetă cu tot. 

Acum era limpede de ce voia să mă vadă dispărută cât mai repede. M-am 
oprit din legănatul lui Zach și m-am holbat la el. Zach s-a arcuit în braţele 
mele Și a început să plângă din nou. 

— Uite. 

Roșu la faţă, Steven s-a scotocit prin buzunare și a scos o cheie din 
inelul cu chei. 

— Poţi să te oprești pe la mine și să le iei. Lasă cheia sub preș și nu 
cumva să-i spui Theresei că te-am lăsat în casă. M-a înșfăcat de braţ și m-a 
tras spre mașină. 

M-am oprit Și l-am lăsat pe Zach jos. Plânsetele s-au oprit brusc și 
puştiul a zbughit-o voios. Steven a dat să-l prindă, dar Zach se îndrepta 
glonţ spre câmp. 

Mi-am pus palma streașină la ochi să mă feresc de soarele după-amiezii, 
uitându-mă la Zach, care își luase deja tălpășiţa. 

— E lung drumul până aici Și nu prea mai am benzină. Nu am la mine 
decât douăzeci de dolari. Te superi? Am întins o mână. Dacă voia cu atâta 
disperare să ne vadă plecați, măcar putea să acopere deplasarea. 

Steven, cu maxilarul încleștat, Și-a întors privirea de la Zach: 

— Douăzeci e mai mult decât suficient ca să ajungi acasă. Nu-i chiar așa 
departe. A afișat un zâmbet scremut. Probabil ca să nu pară un nemernic 
absolut în faţa Deliei. 

M-am aplecat puțin, am pus o mână pe creștetul fiicei noastre Și i-am 
ridicat pălărioara. Împreună cu ea au ieșit și câteva Șuviţe. Lui Steven i-a 
căzut faţa. Privirea lui cerceta cu disperare drumul pietruit din spatele 
nostru, în timp ce scotea o bancnotă de douăzeci din buzunar, pe care mi-a 
îndesat-o în palmă. Delia mi-a smuls pălăria, străduindu-se din răsputeri să 
Și-o tragă la loc pe cap. Am alergat să-l recuperez pe Zach înainte să se 
caţăre pe tractorul galben care îi atrăsese atenţia. 

— Mulţumesc că ai avut grijă de Zach, am zis după ce pruncul a fost în 
brațele mele, zbătându-se și scâncind. Ei, cred că e timpul să plecăm Și noi. 

Se apropiau două mașini, într-un nor de praf. Mercedesul strălucitor s-a 
oprit în spatele falusului desenat pe geamul din spate al mașinii mele și 
sunt absolut sigură că Steven nu a arătat niciodată mai ușurat decât atunci 
când am prins copiii în centurile de siguranță ale scăunelelor și am închis 


portierele. 

— Ajungi mai repede dacă o iei pe drumul din spate, a zis el 
deschizându-mi portiera cu un gest care probabil dădea bine de la distanţă. 
Ține drumul pietruit până la capăt. Dă în șoseaua rurală din spatele fermei. 
Fă la dreapta, iar la dreapta, și urmărește indicatoarele până ieși în 
autostradă. 

Steven ne-a făcut semn cu mâna Și s-a repezit să-Și întâmpine clienţii, 
ale căror mașini blocau oricum drumul pe care veniserăm. 

Am pornit motorul Și am lăsat geamurile în Jos. O adiere răcoroasă sufla 
peste hectarele nesfârșite de iarbă proaspătă, unduindu-le precum valurile 
unei nesfârșite mări verzui. În timp ce conduceam, nu am putut să nu admir 
ceea ce construise Steven aici. A plantat, a crescut, a recoltat. A fost prins 
de o idee și a rămas la ea, încercând să o ducă până la capăt. Și de o parte, 
Și de alta a mașinii, vedeam tractoarele care întorceau brazde de pământ 
negru, împrăștiind seminţe în dârele adânci din spatele lor. Altele tăiau fâșii 
lungi, foșnitoare de gazon des, care arătau ca și cum ar fi putut acoperi un 
teren de golf. Iar alte mașini ridicau cu pârghia porţiuni lungi de gazon, 
făcându-le sul și depozitându-le pe platforme. 

Peste o mie două sute de hectare. Și eu nu eram în stare să termin nici 
măcar o sută de pagini. Nu am fost măcar în stare să împiedic o fetiţă de 
patru ani să-și taie părul, în timp ce Steven era capabil să aibă grijă de 
câmpurile astea. 

Am plecat așa cum voise Steven, prin spate, unde nu mă putea vedea 
nimeni, lăsând în urmă câmpurile, până la capătul fermei, unde ultimele 
câteva sute de metri erau încă nelucrate; probabil urma să le dea o nouă 
întrebuințare. 


Capitolul 5 


Am vârât cheia lui Steve în yală cu o mână, pe când cu cealaltă îl tineam 
pe Zach, care se smiorcăia sprijinit de șoldul meu. Delia s-a strecurat 
imediat după mine, Și-a dat jos tenișii Și a fugit direct în camera ei. Casa 
Theresei era o zonă fără pantofi. Podelele din lemn și covoarele albe 
imaculate miroseau puternic a Lysol cu aromă de lămâie, probabil că 
Theresa dăduse prin toată casa după plecarea pruncilor mei, azi-dimineaţă. 

Mi-am păstrat tenișii în picioare, aducând în casă ceva urme de la ferma 
de gazon. Am luat-o pe scări, spre camerele copiilor. A lui Zach era sterilă 
Și fadă: covoare albe, obloane albe, mobilă scumpă și dezolantă în unghiuri 
ascuțite Și tăieturi simple. Păturica lui Zach, plină de pete viu colorate și 
căţei în nuanţe pale, era aruncată pe măsuţa de schimbat, alături de suzeta 
roasă. Zach s-a repezit Și a băgat-o în gură. Și-a adunat păturica moale sub 
bărbie, a lăsat capul pe umărul meu, sugând zgomotos și mulţumit. Am 
strigat-o pe Delia în timp ce coboram scările, dar, ca de obicei, nu voia să 
vină. Casa asta era încă nouă pentru ea, inedită și diferită, cu prințese 
scrobite așezate pe pat și cu tot soiul de jocuri cu Barbie. Acasă nu se juca 
niciodată cu Barbie. Şi nici de prințese nu-i păsa prea mult. Dar aici era 
lumea tatălui ei Și era cât se poate de încântată să se joace de-a costumația. 

Stăteam în holul lui Steven, printre nenumăratele poze cu el și cu 
Theresa, care se întindeau până la ușa de la intrare. Probabil că și 
dormitorul lor era plin de fotografii. Fiecare centimetru din casa asta era un 
memento al motivelor pentru care el se afla aici, arătând de cine era legat Și 
nepermițându-i-se să uite, cum o făcuse cu mine înainte, atunci când 
Theresa apăruse în viaţa lui. 

Când locuiam cu Steve, pereţii noștri erau împodobiți cu numai câteva 
fotografii cu noi doi: o poză nevinovată din facultate, făcută de prieteni cu 
care nu mai vorbiserăm de la divorț, fotografia de logodnă alături de părinții 
mei Și una de la nuntă, în care ne mânjeam reciproc pe față cu tortul 
miresei. Astea erau toate de care îmi aminteam. 

Poate aici am greșit. Poate n-am construit suficiente amintiri. Poate nu 
am fost în stare să îi aduc aminte permanent ce aveam sau ce-am fi putut 


pierde. Sau poate nimic din toate astea nu ar fi schimbat lucrurile. Omul nu 
era tocmai un model de fidelitate; chiar dacă Bree de la ferma de gazon nu 
apărea în nicio poză de-ale Theresei, asta nu însemna că nu era acolo, în 
fundal, undeva. 

Cămașa mea era udă sub obrajii rotunjori ai lui Zach. Îi curgea nasul ȘI 
abia am rezistat tentaţiei să-mi vâr un deget sub el, să-i Șterg mucii Și apoi 
să-mi Șterg degetul de unul dintre portretele înrămate, eventual chiar sub 
nasul Theresei. Dar ar fi fost o meschinărie. Și oricum, o pată de muci nu ar 
fi trecut neobservată în lumea perfectă a Theresei; cu puţin noroc, poate nici 
Bree. 

Strigând-o din nou pe Delia, am tras un șerveţel dintr-o cutie din 
bucătărie. Lângă ea, pe blatul barului pentru micul dejun, era laptopul 
deschis al Theresei, cu logoul Windows plimbându-se dintr-un colţ în altul 
al ecranului aflat în standby. Curiozitatea a pus stăpânire pe mine Și am 
apăsat pe tasta de spațiu. Laptopul s-a trezit la viață fără să-mi ceară o 
parolă, intrând direct pe ecranul de start — adică un motor de căutare. În 
câmpul de căutare gol cursorul licărea. 

Am aruncat o privire după colţ, pe hol. Conversaţia Deliei cu păpușile ei 
Barbie se auzea până Jos, pe scări. Zach s-a foit când l-am mutat pe celălalt 
umăr, dar a închis ochii la loc Și a reînceput să-și sugă liniștit suzeta. 

Cu mâna liberă, am tastat numele lui Harris Mickler. 

Pe ecran au apărut conturile de pe reţelele de socializare Și o sumedenie 
de fotografii. Facebook, Linkedin, Instagram, Twitter. Din poze îmi zâmbea 
un bărbat atrăgător, de patruzeci Și ceva de ani. Harris Mickler, patruzeci Și 
doi de ani, căsătorit cu Patricia Mickler, vicepreședinte pentru relația cu 
clienții la un știu ce firmă barosană de servicii financiare. 

Patricia... Mi se părea ciudat să pun un nume atât de inofensiv pe fața 
unei femei care tocmai îmi oferise cincizeci de mii de dolari ca să-i omor 
soţul. Frunzărind prin albumele lui on-line, am dat peste o singură poză cu 
ei doi, o singură mărturie a unei aniversări de acum cinci ani. Ochii larg 
deschişi Și uimiți, imortalizaţi de cameră erau similari cu expresia pe care a 
o afișase când o surprinsesem holbându-se la mine la Panera. 

Vocea Deliei, care se juca de-a prinţesa, susura liniștită în camera de sus. 
Zach a scăpat suzeta din guriță când a adormit de tot. Am dat clic pe 
profilul Patriciei. Nu știu ce speram să găsesc. Un selfie strident al uneia 
care caută atenţie? Unul dintre prietenii aceia plictisitori din social media 


care postează teste și citate politice? Dar Patricia nu era nimic din toate 
astea. Postările ei erau rare și bine gândite și rar includeau imagini cu ea 
însăși. Conform profilului, era bancher de investiţii, ceea ce te-ar fi putut 
face să crezi că era o nemernică bogată Și încrezută. Dar nu, din câte mi-am 
putut da seama era complet lipsită de pretenții, cu toți banii ei cu tot. Făcea 
frecvent voluntariat la un adăpost local de animale, dona pentru strângerile 
de fonduri organizate pentru prieteni părăsiți de noroc și părea a se simți 
mai confortabil în blugi decoloraţi Și tricouri. Singurul lucru ostentativ la ea 
era verigheta, încrustată cu diamante Și cu o piatră indecent de mare în 
mijloc. Părea disproporționat de extravagant chiar Și așa, Știind atât de 
puţine despre Patricia. Și totuși, sărea în ochi în toate fotografiile ei. 

Curioasă, am mărit una. Patricia ţinea în braţe o pisică de la adăpost, cu 
inelul la vedere. Toate celelalte erau relaxate și banale: blugi simpli, teniși 
destul de jerpeliți, un tricou de la adăpost cu un hanorac obișnuit, albastru, 
deasupra... Am înclinat capul, încercând să mă uit mai de-aproape. De sub 
una dintre mâneci ieșea o bandă neagră care îi înfășură mâna ȘI îi înconjura 
degetul mare: un bandaj pentru încheietură. Am dat clic pe pozele ei de 
dinainte, oprindu-mă la cele făcute cu trei, patru luni în urmă: un bandaj pe 
frunte. Apoi în alta, tot de dinainte: un deget în atelă. 

Nu-i pot spune că Știu. Ar fi... foarte, foarte rău. 

Am căutat din nou printre pozele ei, uitându-mă după vânătăi în cercurile 
întunecate de sub ochii ei, după o umflătură, ceva, în linia acvilină a 
nasului, sau după umflătura unui ghips sub un tricou lălâi, legându-l pe 
Harris Mickler de orice semn de pe corpul Patriciei care ar fi putut fi — sau 
nu — o cicatrice. M-am întors la profilul de Facebook al lui Harris, deși 
ştiam că nu ar fi trebuit. Era membru în zeci de grupuri de pe rețele de 
socializare, din esticul Annapolis până în sudicul Richmond. 

Și exact cum spusese Patricia, își confirmase prezenţa la un eveniment 
care avea loc în seara asta la un bar la modă din Reston. The Lush era la 
numai câțiva kilometri distanță. 

Am încercat să alung gândul rătăcitor, dar mi s-a înţepenit în minte. M- 
aș fi putut duce. Doar ca să văd. Aș fi putut servi un cocktail Și urmări 
dintr-un colţ discret al barului. Numai așa, din îngrijorare pentru Patricia. 

Am închis browserul și am Șters istoricul de căutare. Era ridicol. Nici 
măcar nu aveam cu ce să mă îmbrac. 

De sus răzbătea vocea șoptită a Deliei, care se juca. L-am pus pe Zach 


pe sofa cu păturica ȘI suzeta lui Și m-am furișat sus, pe trepte, oprindu-mă 
în faţa dormitorului lui Steven. Theresa fusese în casa mea în dimineaţa 
asta. I-a spus lui Steven că ușa mea nu era încuiată, lucru pe care nu-l putea 
afla decât încercându-mi ușa. Măcar eu am căpătat o cheie. 

Ușa dormitorului era crăpată, am împins-o cu un deget Și haosul care m- 
a întâmpinat de partea cealaltă a ei m-a luat prin surprindere. Mă aşteptam 
să găsesc așternuturi de pat bine întinse Și teancuri de perne măiestrit 
aranjate. Mă pregătisem sufletește pentru flori de mătase pe măsuţa de 
machiaj Și lumânări în jurul căzii. Dar dormitorul lui Steven Și al Theresei 
era un dezastru. Patul lor era un templu al așternuturilor răvășite. Șosete și 
sutiene erau aruncate peste tot Și singurul lucru care înfrumuseţa baia era un 
morman de prosoape care miroseau a mucegai. Pe perete atârna o singură 
fotografie de-ale lor. În tot timpul ăsta, de când îi prinsesem prima oară 
înșelându-mă, am trăit cu spaima că spaţiul lor privat arăta mult mai 
ordonat decât al meu. Dar când am dat la o parte o pereche de boxeri de-ai 
lui Steven și m-am oprit în faţa dulapului deschis, viața lor din spatele 
ușilor închise nu mai părea atât de diferită de viaţa mea cu Steven. Brusc, 
mi-am dat seama de ce Theresa nu mă voia în casa ei. 

M-am strecurat în partea ei de dulap. Cămășile, rochiile, fustele atârnau 
fără o ordine anume; doar că exista un anumit spaţiu între ele ca să nu se 
Șifoneze, astfel încât să nu bănuiască nimeni că tipa era în secret o 
dezordonată. Cercetând umeraș după umeraș, m-am oprit la o rochiţă 
neagră. După socoteala mea, avea cinci din astea. Am scos-o de pe umeraș 
Și m-am înfășurat cu ea dinaintea oglinzii. Strâmtată puţin, aș putea arăta 
bine în asta. Probabil Theresa nici n-o să-i observe lipsa. 

Mi-am mușcat buza, gândindu-mă la toate lucrurile pe care mi le luase. 
La toate lucrurile pe care încă încerca să mi le ia. Înainte să mă răzgândesc, 
am făcut rochia ghem și am îndesat-o sub braţ, lăsând ușa dormitorului 
întredeschisă, exact așa cum o găsisem. 

Am strigat-o pe Delia, de data asta insistent. Oftatul ei greu mi-a amintit 
Și mai mult de tatăl ei. Piciorușele ei se târșâiau fără elan în spatele meu, 
pe scări. 

— Nu putem să mai stăm, mami? s-a smiorcăit ea. 

— Trebuie să mergem acasă. l-am îndesat braţele în mânecile hainei. 
Tropăia din picioare în timp ce încercam să-i pun încălţările. 

— Asta o să fie casa mea. Așa mi-a zis tata. Cuvintele astea m-au 


străpuns ca un cutit înfipt în inimă. Mi-am reprimat o tresărire, l-am ridicat 
pe Zach cu păturică Și suzetă cu tot, am luat-o pe Delia de mână, atentă să 
iau toate urmele copiilor mei cu mine. În timp ce încuiam casa fostului meu 
soț și mă îndepărtam, nu m-am putut împiedica să mă gândesc la ce fel de 
avocat specializat în custodie aș fi putut cumpăra cu cincizeci de mii de 
dolari. 


Capitolul 6 


Cum am ajuns acasă, am lăsat copiii în faţa televizorului, cu un bol de 
biscuiţi, Și am format numărul lui Vero, temându-mă că, dacă mă voi gândi 
prea mult, s-ar putea să-mi pierd curajul. 

Am așteptat semnalul. 

— Bună, Vero. Finlay sunt. Uite care-i treaba, Știu că Steven ţi-a spus că 
nu mai avem nevoie de tine să stai cu copiii. Să știi că nu a fost alegerea 
mea. Evident că nu mi-a cerut părerea înainte de a decide să... Știi tu... să 
te concedieze! am spus strâmbându-mă. Nu aveam niciun drept să îi cer 
ceva. Am inspirat adânc și mi-am turuit rugămintea: Dar a intervenit ceva 
în seara asta Și aș avea mare nevoie să stea cineva cu copiii. Ora Șapte ar fi 
perfect, dacă ești liberă. 

Ei, dar dacă tot urma să mă aranjez Și să plătesc o bonă, aș putea să-mi 
ofer o seară liberă. 

— Până la 11.00 cel târziu, am adăugat. Știu că e ceva de ultima clipă, 
dar îţi pot plăti dublul tarifului obișnuit. 

De pe contul PayPal al lui Steven. Parola încă mergea. Îl păstram pentru 
vreo urgenţă, dar la ce zi avusesem, eram destul de sigură că nevoia mea de 
a bea ceva se încadra perfect. 

— Dacă nu poţi — sau nu vrei — te înţeleg perfect. Probabil i-aș putea 
duce pe ăștia mici la soră-mea. Dar dacă citești mesajul în câteva minute, 
dă-mi un telefon și anunţă-mă. Te rog. 

Am pus telefonul jos și am urmărit cum ecranul se întunecă treptat. Apoi 
l-am ridicat, verificându-l în timp ce mă îndreptam spre bucătărie, rozându- 
mi unghia. Rochia neagră a Theresei atârna de clanța ușii de la cămară. 
Decoltată, cu talia marcată Și cu o crăpătură seducătoare pe coapsă, arăta ca 
ceva ce ar purta oricând una dintre eroinele din romanele mele. Pun pariu că 
Theresa arăta bestial în ea. Nici urmă de tricouri sau de lenjerie intimă 
comodă în mormanele alea de haine amestecate de pe podeaua ei. 

Am pornit telefonul și am format numărul soră-mil. 

— Bună, Finn. 

— Bună, George. Lucrezi diseară? 

Pauza grea era grăitoare. Sora mea era o mincinoasă total nepricepută. 


Era sinceră. Prea sinceră pentru binele ei. Probabil de aceea era o polițistă 
atât de bună. 

— De ce? a întrebat precaută. 

— Trebuie să las copiii la tine. 

Sora mea nu se pricepea la copii. Se pricepea la criminali. Georgia a fost 
singură de când a ieșit din burta mamei Și, dacă ar fi fost să-i dau crezare, 
prefera să fie așa. Prefera să-și petreacă nopţile dărâmând uși și punând în 
aplicare mandate de arestare decât uitându-se la Sesame Street sau Dora the 
Explorer. Dar, între noi fie vorba, cine n-ar prefera? 

— Numai pentru două ore, am rugat-o. Îi hrănesc înainte ȘI Zach 
probabil că o să doarmă dus până ajungem la tine. O să fie adormiti la ora 
aia, crede-mă. 

În fundal se auzea o emisiune de Știri. 

— Îmi pare rău, Finn. Nu pot. Nu ai văzut Știrile? Ramura locală a 
mafiei ruse a avut din nou câștig de cauză în instanță, dimineaţă, iar eu 
trebuie să mă întâlnesc în seara asta cu câțiva tipi de la CON să vedem ce 
facem. 

CON. Crima Organizată și Narcotice. Georgia lucra la Crime cu 
Violenţă. 

— Tu nu lucrezi la Narcotice. 

— Nu, dar le ţin companie când își îneacă amarul în paharul cu bere. 

În fundal, canalul s-a schimbat. Acum se auzea o temă muzicală, 
probabil o reluare a cine știe cărui serial polițist la care Georgia se uita 
numai ca să evidenţieze detaliile muncii ei pe care scenariștii le redau 
greșit. 

— Hai, Georgia. E ceva important. 

— Nu o poți suna pe Vero? 

— Steven a concediat-o dimineaţă și acum Vero nici nu-mi mai 
răspunde la telefon. Nu am pe nimeni altcineva. Și chiar trebuie să fac asta. 
Ce să fac? Ce naiba făceam, de fapt? Dumnezeule, chiar am de gând să fac 
asta? Da, fir-ar să fie. Chiar am de gând să fac asta: E o cercetare pentru un 
proiect la care lucrez Și nu-i pot lua pe pitici cu mine. 

— Dar prietenii tăi? Nu te pot ajuta? 

— NU sunt suficient de apropiaţi. Mi-am înfipt un deget în tâmplă, 
gândindu-mă la cei câţiva oameni pe care probabil i-aș putea suna, dar nu 
aveam s-o fac. Lui Steven nu i-au plăcut niciodată prietenii mei. Poate 


pentru că nici lor nu le-a plăcut niciodată de el. Și de-a lungul anilor, 
conștient sau nu, i-am lăsat pe toţi în plata Domnului. L-am ales pe Steven, 
în defavoarea lor. lar după divorț, prietenii lui Steven l-au ales pe el. 

Ea a dat televizorul din fundal mai încet Și a înjurat în barbă. 

— Nu ai nicio bonă prin vecini care să poată sta cu ei? 

Corect. Ca mătușica Amy? 

— Fostul meu soţ tocmai a angajat un avocat ca să deschidă acțiune 
pentru custodia copiilor Și mi-a concediat bona! Așa că nu, Georgia, nu am 
pe nimeni care să poată sta cu ei. 

A oftat cu atâta năduf, că ar fi putut dărâma ușile unui laborator de 
metamfetamine. 

— Bine. Dar numai pentru două ceasuri. Dacă nu te întorci până la zece, 
te dau în urmărire generală și organizez o căutare. 

Am îngăimat un mulţumesc grăbit și am închis repede, să nu se 
răzgândească. Am aruncat o tăviţă cu nuggets de pui în cuptor, am spălat și 
am hrănit copiii, i-am pus un scutec curat lui Zach Și am fugit sus, să mă 
pregătesc pentru diseară. În timp ce suflam praful de pe o geantă neagră, 
veche, bătută cu mărgele, Și îndesam în ea peruca Și trusa de machiaj, m-am 
întrebat cum era Harris Mickler în spatele ușilor închise. Ce fel de secrete 
ascundeau el și Patricia în dulap? Păcatele lui Harris chiar meritau cincizeci 
de mii de dolari ca să scapi de el? 


Capitolul 7 


Mi-am luat porția de baruri la viaţa mea. Baruri de facultate, spelunci, 
baruri elegante cu Steven, când cina și bea cu clienţii, baruri pentru 
polițiști cu Georgia, baruri gay (tot cu Georgia) Și baruri sordide de 
striptease, în zone nu tocmai drăguţe ale orașului, în numele documentării 
pentru o carte de care probabil nu ați auzit niciodată. Dar, indiferent de câte 
baruri am pus piciorul înainte, de fiecare dată când pășeam într-unul nou 
singură, mă simţeam stânjenită. Uram sentimentul că toți ochii din încăpere 
se întorceau spre ușă să vadă cine a intrat. 

Sau, mai rău, când niciunul nu se deranja să se întoarcă. 

The Lush era plin de costume cu cravată Și rochiţe negre și nimeni nu 
părea să observe sau să manifeste interes pentru încă o fustă neagră care 
încerca să se strecoare înăuntru. Mi-am verificat peruca, asigurându-mă că e 
la locul ei, mi-am lăsat ochelarii de soare supradimensionaţi mai jos pe nas 
ca să permit ochilor să se acomodeze la lumina slabă din interior. Barul din 
alamă și lemn de cireș, cu sticlă gravată, luminată din spate, era împodobit 
cu sticle cu băutură colorate. Era garnisit cu barmani tineri, nepermis de 
atrăgători, care probabil își petreceau zilele împărțind shoturi Și căutând pe 
internet anunţuri de casting în DC. Am străbătut încăperea, croindu-mi 
drum printre mesele înalte și frânturi de conversaţie. În cele din urmă am 
reușit să prind ultimul scaun liber din capătul îndepărtat al barului. M-am 
întins să agăţ cureaua rucsacului de spătar, dar mi-am adus aminte că-l 
lăsasem la Georgia, cu copiii. Așa că mi-am așezat poșeta de mână pe 
masă, simțindu-mă inconfortabil de ușoară fără bagajul meu obișnuit, ca Și 
cum aș fi uitat ceva important acasă. În afară de actul de identitate, nu 
aveam cu mine decât un ruj roșu, bancnota de douăzeci de dolari de la 
Steven, telefonul și bucăţica de hârtie mototolită de la soția lui Harris 
Mickler. 

Am cercetat chipurile bărbaților de pe la mese. Apoi ale femeilor. Toţi 
îmi aminteau vag de Steven și Theresa, dar eram destul de sigură că nu 
cunoșteam pe nimeni. Mi-am scos ochelarii Și i-am îndesat în gentuță. M- 
am gândit să comand o bere, dar locul ăsta nu părea prea potrivit pentru o 


Budweiser. Așa că am cerut vodca tonic, uitându-mă în continuare prin bar 
după Harris Mickler în timp ce sorbeam din pahar. Înălţime medie, 
constituţie medie, păr castaniu închis, cu câteva fire albe la tâmple. Ochii, 
mai curând mici pentru faţa lui, se îngustau în două crăpături adânci când 
zâmbea. Cum nu am zărit pe nimeni care să aducă cât de cât cu el, când 
barmanul a trecut prin faţa mea, am ridicat un deget ca să-i atrag atenţia. S- 
a aplecat peste tejghea, cu palmele lipite de tăblia de alamă, întinzând o 
ureche ca să mă audă mai bine în tot vuietul Și zarva aceea. 

— Pe unde își pierd vremea de obicei corporatiștii? l-am întrebat. 

A aruncat o privire la inelarul meu stâng, lipsit de inel. Cu un zâmbet 
atotștiutor, a arătat cu bărbia către un grup zgomotos de bărbați și femei, 
care râdeau în jurul câtorva mese alăturate: 

— Tipul din imobiliare se adună de obicei acolo. 

Apoi a arătat cu capul spre grupul de lângă aceștia: 

— Bancherii Și tipii cu creditele nu se duc prea departe. 

Apoi a arătat cu degetul peste umăr, spre un grup foarte însuflețit din 
celălalt capăt al barului: 

— Antreprenori, scheme piramidale și afaceri la domiciliu, a zis cu o 
umbră de năduf care sugera că a avut motivele lui pentru care a ales partea 
asta a barului. Corporatiștii de top fac de obicei rezervări pentru separeurile 
din spate. 

A cules un pahar de sub tejghea, cercetându-mă din priviri: 

— Nu pari genul corporatist de top. 

Mi-am înţepat felia de lămâie cu paiul și am supt ultimul strop din 
pahar: 

— lar tu nu pari suficient de mare ca să mă servești. 

— Auci! a exclamat râzând. Și-a mușcat buzele și s-a uitat la mine cu un 
interes renăscut: Vreau să zic că nu pari îngâmfată Și banală. 

Am învârtit gheaţa din pahar. 

— Hmm... banală. E un cuvânt SAT:=:? 

Degetele noastre s-au atins ușor când mi-a luat paharul. 

— LSAT“, de fapt. A făcut o pauză, pândindu-mi reacţia înainte de a- 
mi schimba paharul cu altul, plin. Nici măcar nu am observat când mi-a 
pregătit un altul. Cum te cheamă? 

Sugând o coajă de lămâie, mă gândeam ce răspuns să-i dau. La naiba, de 
ce nu, la urma urmelor: 


— Theresa, am zis întinzându-i o mână. 

— Eu sunt Julian. Strângerea lui de mână părea în regulă. Lipsită de 
dominarea tipic masculină. Nici cea mai vagă sugestie de subestimare. 

— Ce ai de gând să studiezi, Julian? 

— Sunt la drept, m-a corectat. Dacă-i rănisem sentimentele, nu lăsa să se 
vadă: Anul trei la drept penal, la GMU. 

Am ridicat o sprânceană cinică. 

— Procurorii nu sunt banali Și îngâmfați? 

A aruncat un șervet de pe bar peste umăr. 

— Nu am aspirații atât de înalte. M-am gândit că lumea are nevoie de 
câțiva buni apărători publici. Și tu? Cu ce te ocupi? 

M-am aplecat asupra paharului, lovind un cub de gheaţă cu dintii în timp 
ce mă gândeam ce să-i răspund, îmi făcusem o regulă din a nu spune 
străinilor cu ce mă ocup. De fiecare dată conversaţia lua o întorsătură 
ciudată. M-am uitat în Jos, la rochia Theresei, Și am cules o scamă: 

— Imobiliare. 

— Pare plictisitor. 

M-am înecat cu un hohot de râs. 

— Înfiorător. 

— Să nu mă înţelegi greșit, a zis el destul de precaut, dar nu pari nici 
genul agent imobiliar. 

— Serios? Era îndrăzneţ, dar simpatic, Și poate de vină era al doilea 
pahar de vodcă, dar zâmbetul lui începuse să-mi intre în suflet. 

— Şi care e genul meu, mă rog? 

Julian a început să mă studieze, lustruind un pahar. 

— Bere rece Și pizza la comandă. Picioare goale, blugi și tricouri largi, 
decolorate. 

Am simțit cum îmi urcă sângele în obraji, uimită de perspicacitatea lui, 
dar Și de faptul că sinceritatea băiatului nu mă deranja deloc. Și nici felul în 
care mă privea. Am dat peste cap ultimul strop de vodcă, cumpănind 
diferențele dintre mine și Theresa și întrebându-mă dacă Steven a fost 
vreodată genul pizza la comandă sau gusturile lui au ţintit întotdeauna sus 
Și eu am fost prea ignorantă ca să-mi dau seama. 

— Păcat că nu te interesează dreptul familiei. Lumea are nevoie și de 
câțiva buni avocați specializaţi în divorţuri. Am pus bancnota de douăzeci 
pe tejghea și m-am ridicat. Aveam nevoie de toaletă și cabinele erau 


probabil în spatele barului, lângă separeurile despre care amintise Julian. 
Am să le verific pe drum. Doar așa, de curiozitate. 

— Hei, a spus Julian, punându-și palma peste mâna mea înainte de a mă 
îndepărta. Schimbul meu se termină într-o oră. Dacă mai stai pe aici, poate 
luăm ceva de mâncare după aceea. 

O buclă de culoarea mierii îi atârna peste ochi, iar zâmbetul lui era lipsit 
de prefăcătorie. Nu voi minţi Și voi recunoaște că mi-am acordat câteva 
secunde de gândire. 

— Mulţumesc. 

Am împins bancnota peste tejghea, spre el. Trebuia să ajung acasă, la 
copiii mei, înainte ca soră-mea să trimită toate mașinile de patrulă din oraș 
să mă caute. Și ultimul lucru de care aveam nevoie era să mă găsească 
poliţia tăvălindu-mă în pizza cu peperoni, în spatele camionetei mele, cu un 
motan tânăr în călduri: 

— Nu sunt îmbrăcată pentru pizza. 

Și-a înfipt dinţii în buza de jos, reprimându-și o grimasă. 

I-am mulțumit Și am arătat către capătul barului, dându-i de înțeles că, 
oricât de tentant ar fi fost, planurile mele pentru seara asta au rămas 
aceleași. Și am plecat să caut toaleta. Poate și pe Harris Mickler. 

° 

Separeurile din spatele barului erau private, cu scaune din piele neagră, 
spătare înalte și primitoare, din lemn, cu o lumină difuză, ceea ce mă făcea 
să mă simt ca cea mai mare ciudată din lume în vreme ce încercam să 
privesc pe furiș în fiecare, clătinându-mă pe niște tocuri pe care nu le mai 
purtasem de ani de zile. Deasupra călcâiului drept, sub bareta îngustă, se 
formase o dungă roșie, iar cele două vodca tonic date peste cap pe stomacul 
gol nu îmi ușurau deloc deplasarea. Simţeam cum mă clatin ușor în timp ce 
străbăteam coridorul îngust dintre separeuri, îndreptându-mă spre toaletă. 

— Scuză-mă, a zis un bărbat, trebuie să răspund. 

Bărbatul a ieșit fără a-și privi telefonul, aproape izbindu-se de mine în 
timp ce se îndrepta către bar. 

— Harris sunt, a zis el cu voce scăzută în telefon, exact când trecea pe 
lângă mine. 

Harris. Am pus o palmă pe paravanul celui mai apropiat separeu, 
întorcându-mă să-l văd mai bine. Cuplul care stătea alături mă privea cu 
curiozitate, așa că m-am aplecat deasupra sandalei și am făcut un adevărat 


circ din ajustarea baretei. În acest răstimp, din separeul lui Harris Mickler a 
ieșit o femeie. Tocurile ei înalte țăcăneau în josul coridorului Și au dispărut 
în cabina toaletei. Am mai zăbovit puţin, încercând să prind ceva din 
conversaţia lui Harris care se desfășura câţiva metri mai încolo, dar aceasta 
fusese destul de scurtă și omul își vârâse deja telefonul în buzunar. A făcut 
semn celui mai apropiat barman, a comandat două pahare cu șampanie Și s- 
a întors la locul lui. M-am grăbit spre baie, constatând cu surprindere că 
inima îmi bătea nebunește. Am intrat într-o cabină goală. 

Ce făceam? Era ridicol. Eu eram ridicolă. Harris Mickler își înșela 
nevasta. Și ce dacă? O groază de bărbaţi au făcut chestia asta înaintea lui. 
Inclusiv soțul meu. Oricât l-aș fi urât, nu mă imaginam omorându-l pentru 
atâta lucru. Nici măcar pentru cincizeci de mii de dolari. Și totuși, eram 
acolo, spionând un bărbat pe care nu-l cunoșteam. 

Mi-am ușurat vezica cât de repede am putut, m-am spălat pe mâini, am 
deschis poșeta să-mi refac rujul, oprindu-mă puțin la vederea bileţelului 
mototolit al Patriciei Mickler. Ar trebui să-l arunc imediat la toaletă. Sau să- 
l rup bucățele mici, să-l arunc în chiuvetă Și să dau drumul la apă. 

S-a auzit zăvorul cabinei din spatele meu și am închis repede poșeta. 

A apărut amica lui Harris Mickler, aplecată asupra telefonului, cu părul 
blond, lung, atârnându-i ca o cortină peste față, revărsându-se peste umerii 
costumului ei cenușiu. Mi-am aplicat un strat proaspăt de ruj, urmărind-o în 
oglindă cum forma un număr Și își ducea telefonul la ureche. Pe inelarul ei 
stâng licărea un fabulos inel cu diamant, flancat de o verighetă încrustată tot 
cu diamante. 

— Bună, iubitule, a miorlăit femeia în telefon, în timp ce eu îmi îndesam 
rujul la loc în geantă. 

Poate era colegă de serviciu cu Harris, mi-am spus în sinea mea. Poate 
tocmai au încheiat o afacere fabuloasă Și au ieșit să sărbătorească. 

— Îmi pare rău, scumpule, a continuat ea. Am întâlnire cu un client. Se 
lungește mai mult decât mi-am imaginat. Găsești ceva de mâncare în 
frigider, iar medicamentul pentru alergie al lui Katie e pe bufet. Te superi 
dacă te rog să culci tu copiii? 

OK, era clar că Harris își înșela nevasta. CU o femeie măritată. 

Mare brânză. Poate merita o criză urâtă de gonoree Și, dacă își și bătea 
soţia, merita categoric să fie în închisoare. Dar nimic din ceea ce văzusem 
până acum nu sugera că Harris Mickler merita să moară. Mi-am aranjat 


peruca în oglindă și am verificat ora pe telefon. Era devreme, mai aveam 
timp să iau câteva cutii cu mâncare chinezească, să achit din contul lui 
Steve, să le duc acasă la Georgia, să mâncăm și să uit odată pentru 
totdeauna de povestea asta. 

Tipa lui Mickler s-a sprijinit de chiuvetă și a ridicat vocea: 

— Dar e un client important, Marty! Ce-ai vrea să fac? 

M-am strecurat afară din toaletă, iar ușa s-a închis automat în spatele 
meu, amuţind disputa aprinsă a celor doi. Am străbătut în fugă culoarul Și 
m-am întors la bar, unde chelnerul lui Mickler tocmai punea două cupe cu 
şampanie în faţa lui. Am văzut străfulgerarea mâneci albe și scrobite a 
cămăși lui Harris când acesta îndesa o bancnotă împăturită în palma 
chelnerului. Când chelnerul s-a întors, din palma lui Harris a alunecat ceva 
într-unul dintre pahare. Pastila albă a sclipit printre bulele aurii, apoi s-a 
lăsat într-un nor efervescent pe fundul cupei. 

Cu capul plecat, am trecut repede prin fața separeului lui Harris și m-am 
strecurat într-o firidă liberă la bar. Unghiul era prea îngust ca să-i văd fața 
lui Mickler, dar eram suficient de aproape ca să-i văd braţul care învârtea 
paharul. Nici n-am băgat de seamă barmanul care a răsărit în fața mea să-mi 
ia comanda. Oricum nu mai aveam bani Și mă ițeam peste umărul lui să-l 
văd pe Harris, care tocmai schimba poziţia paharelor de șampanie. 

Barmanul a intrat în câmpul meu vizual. Julian a zâmbit când mi-a 
întâlnit privirea. Am încercat să arunc priviri discrete spre ușa sălii de 
toaletă de la capătul holului. Femeia trebuia să iasă dintr-o clipă în alta. Ce 
să fac? Să-i spun lui Julian? Să-l rog să dea peste masa lor? Să dau buzna 
peste femeie în toaletă și să-i spun ce l-am văzut făcând pe Harris? Oricare 
dintre aceste variante făcea din mine un martor. Aș fi obligată să aștept să 
vină poliția și să dau o declarație. M-ar întreba ce fac aici. Ar trebui să le 
explic de ce port perucă, o rochie furată și mă recomand Theresa. Va trebui 
să le explic de ce eram dată în urmărire pentru că nu am reușit să îmi iau la 
timp copiii de la soră-mea. 

Georgia, mi-am spus. 

Georgia era polițistă. Ce ar face Georgia dacă ar fi aici? Toate scenariile 
la care mă puteam gândi implicau cătușe, o armă de serviciu sau măcar 
ceva mișcări de jiu-jitsu. Nu aveam nimic din toate astea. 

— Schimbare de planuri? a întrebat Julian, ridicând curios capul. 

— Poate, mi-a scăpat, înainte să mai pot retracta. 


Rânjetul lui s-a făcut ceva mai larg. 

— Vrei să bei ceva cât aștepți? 

Asta era partea de poveste când eroina trebuia să gândească realist. Ce ar 
fi făcut eroina din romanul meu? În mod cert nu ar chema poliţia în 
condițiile în care avea în poșetă un bilet compromițător care o lega de un 
posibil asasinat. 

— Bloody Mary? am întrebat. 

El a ridicat o sprânceană auzindu-mi alegerea, dar nu a obiectat. 
Urmăream în continuare ușa toaletei în vreme ce el turna suc de roșii Și 
vodcă peste gheaţă, aruncând apoi câteva frunze de țelină în pahar. 

— Mulţumesc, am zis luându-i-l din mână înainte de a apuca să-l așeze 
pe tejghea. Mă întorc imediat. 

M-am întors repede pe holul întunecat care ducea spre toaletă, am împins 
ușa Și am răsuflat ușurată când am dat peste tipa lui Harris aplecată în faţa 
oglinzii, împrospătându-și rujul. 

Am tras adânc aer în piept, rugându-mă ca femeia să nu aibă vreun 
permis de transport ascuns pe undeva. Apoi m-am prefăcut că mă împiedice 
Și i-am răsturnat tot conținutul paharului pe spate, încât costumul era acum 
pictat cu suc de roșii. 

Ea a înţepenit când lichidul rece a pătruns prin fusta de un gri deschis. 

— Vai, nu, nu! Îmi pare rău, îmi pare tare rău! Am pus paharul gol în 
chiuvetă Și am smuls un pumn de șerveţele de hârtie din suport. 

A respins încercările mele stângace de a șterge petele, sucindu-se cu o 
mutră dezgustată să vadă ea însăși dezastrul în oglindă. 

— Sunt udă toată! 

Ar fi putut fi mult mai rău. 

S-a pipăit pe spate, nereușind să ajungă la cea mai mare pată de pe fustă. 

— Apă carbogazoasă, am spus, îndreptându-mă spre ușă. Avem nevoie 
de multă apă carbogazoasă. Stai aici. Nu te mișca. Știu exact ce trebuie să 
facem. Am deschis doar puţin ușa, cât să mă strecor prin ea. 

Harris a ridicat capul când am ieșit din baie. Dar zâmbetul 1 s-a ofilit 
când m-am oprit în ușa separeului său. Inima mea bubuia. Acum ori 
niciodată. 

— Harris? Harris Mickler? Tu ești? 

EI s-a albit, aruncând priviri îngrijorate spre mesele din Jur. 

— Îmi pare rău, a îngăimat, cu o expresie vagă, între confuzie și 


enervare. Te cunosc cumva? 

— Harris! am exclamat, dându-i o scatoalcă peste braţ. Ne-am cunoscut 
la petrecerea aceea... Știi tu, la chestia aia de Crăciun acum câțiva ani. 
Ușurel, Finlay. Ușurel. Mi-aș da palme dacă aș da-o în bară taman acum. 
Ce mai aștepți, hai, îmbrățișează-mă, nătărăule! L-am prins de mână, 
practic l-am tras afară din separeu și l-am cuprins cu un braţ de parcă ne-am 
fi cunoscut din liceu. 

El a rămas înţepenit, cu braţele atârnându-i de-o parte și de alta, în timp 
ce eu îl strângeam cu o mână. Cealaltă se întindea pe după el spre cupa de 
Șampanie, dar eram prea departe ca s-o pot apuca. Harris m-a împins cu 
delicateţe de umeri, murmurând că trebuie să fie o confuzie. L-am strâns 
mai tare Și m-am băgat practic în el, hotărâtă să ajung la pahar. 

Tot prea departe. 

— Hei! a exclamat el, când s-a trezit cu spatele lipit de masă. Ce fa... 

Mi-am strecurat mâna peste fundul lui. A tăcut, ochii lui scormonitori 
făcându-se mari de uimire când l-am ciupit de-o bucă. Dumnezeule mare. 
Ce făceam? 

— Bun, a zis el brusc curios, în timp ce cealaltă mână a mea s-a strâns în 
jurul piciorului cupei de șampanie. Da, sigur, acum îmi amintesc. Ceva tare 
a început să mă apese în stomac Și eram destul de sigură că nu era catarama 
curelei lui. Ce nemernic. Repede, repede, am împins cupa pe masă până ce 
le-am inversat locurile. Apoi m-am prăbușit pe latura goală a separeului, 
dornică să pun o barieră între noi Și m-am întins după cel mai apropiat 
pahar. 

— Pot să stau cu tine? 

Harris s-a așezat inconfortabil pe banchetă încercând să se relaxeze; 
ochii lui îngrijoraţi erau lipiţi de ușa toaletei din spatele nostru. 

— Hm... Nu știu dacă... 

Am dus cupa la gură și am sorbit jumătate dintr-o suflare. Nu era 
suficient de tare ca să-mi taie greata pentru ceea ce tocmai făcusem, dar 
expresia șocată a lui Harris a meritat tot efortul. 

Am învârtit paharul între degete. 

— Să nu-mi spui că așteptai pe cineva! M-am ridicat, ducându-mi o 
palmă la piept: Vai, nu! Sper că nu pe biata femeie din sala de baie. Se certa 
la telefon cu cineva. Probabil soţul, așa părea. Era supărată rău. Am văzut-o 
plecând pe ușa din spate. 


Lui Harris i-a căzut faţa. M-am încruntat când a întins mâna, ȘI-a luat 
paharul și l-a golit, holbându-se absent în direcția ieșirii de urgenţă de la 
capătul culoarului dinspre toaletă. 

Vai, rahat, mi-am spus în sinea mea, când mărul lui Adam s-a clătinat 
după ultima înghiţitură. În cât timp își fac efectul chestiile astea? Am lăsat 
cupa din care sorbisem jos. Rujul meu lăsase o urmă vizibilă pe buza 
paharului, iar amprentele mele erau vizibile pe condensul de pe sticlă. Dacă 
dădea ortu’ popii aici Și la spital s-ar face o analiză toxicologică, lucrurile ar 
arăta rău, foarte rău pentru mine. 

— Hei, Harris, i-am zis, aruncând priviri îngrijorate spre separeurile din 
jur. M-am aplecat peste masă Și am șoptit: Ce zici, nu vrei să ieșim de aici? 
Să mergem undeva... mai ferit. 

Am făcut semn cu bărbia spre ușa la care se uita insistent, răsuflând 
ușurată când faţa i s-a luminat de un zâmbet pervers. Parcasem în spatele 
benei, cât de departe putusem de ușa din față și de ferestre. Adresa lui era 
scrisă pe biletul Patriciei din geantă. Dacă l-aș putea urca în camioneta mea, 
l-aș putea duce acasă la el să-și continue somnul. După aceea voi putea 
arde biletul Și voi uita că toate astea s-au întâmplat. 

Harris a făcut semn cu mâna chelnerului. 

— Nota, te rog. 

Și-a slăbit puţin nodul cravatei. Broboane de transpiraţie i-au apărut la 
rădăcina părului, iar obrajii i s-au schimonosit într-o strâmbătură. 

— AȘA, ȘI, mai spune-mi o dată, de unde ne cunoaștem noi? 

— Ăăă... Am săpat adânc în amintirile mele despre profilul lui de pe 
reţelele de socializare, dar mintea mea era îngheţată de spaimă. Nu-mi 
aminteam numele niciunui grup din care făcea parte. Am fost în... Știu tu... 
am făcut chestia aia specială, am spus făcând un semn disprețuitor cu mâna, 
cu grupul ăla financiar, Virginia de Nord. Am coborât vocea până la o 
Șoaptă conspirativă, sperând că o să umple el golurile: Chestia aia al cărei 
nume nu pot să... 

— Lucrezi pentru Feliks? A început să arunce priviri îngrijorate prin 
încăpere. 

— Da! am spus, bătând din palme. Exact așa ne-am cunoscut. Lucrez 
pentru Feliks, am repetat absentă cu ochii lipiți de ușa toaletei și sperând 
din suflet ca tipa cu care venise să nu iasă. 

— Aha, făcu el, frecându-se pe piept, de parcă l-ar fi înțepat inima. Părea 


a se simţi destul de rău. Și ce anume faci tu pentru Feliks? 

Genunchiu îmi tremurau pe sub masă. 

— Fi, ştii tu, una, alta. 

Harris a clătinat amețit din cap, cu o privire tot mai sticloasă Și rătăcită. 
L-am lovit pe sub masă: 

— Să nu adormi, Harris, am zis veselă. Îmi sucisem gâtul tot uitându-mă 
după chelner. Cât naiba durează să aduci o nenorocită de notă? 

— A fost o Șampanie destul de tare, a îngăimat, abia ținându-și capul 
drept. Mă simt... mă simt cam ciudat, începuse să vorbească rar, sfârșitul 
cuvintelor pierzându-se într-o bâlbâială de om beat. A clipit, cu pleoapele 
îngreunate: Și cum ziceai că te cheamă? 

— Theresa. 

— Corect. Theresa, a repetat, când chelnerul a apărut în sfârșit, ținând în 
echilibru o tavă cu băuturi într-o mână; cu cealaltă a lăsat nota în coperţile 
negre din piele pe masă și a dispărut din nou. Bărbia lui Harris cădea tot 
mai jos, iar eu am mulţumit cerului că chelnerul nu s-a oprit la vorbă. 

— Hai să mergem, Harris. M-am ridicat, verificând să mă asigur că nu se 
uita nimeni, Și l-am tras în picioare. Localul era plin, prea multe trupuri 
înghesuite ca să ne mai bage cineva în seamă, iar Julian era ocupat să toarne 
băuturi la bar. Harris s-a sprijinit de mine. Am luat portofelul din buzunarul 
lui din spate, am pescuit o bancnotă de o sută de dolari, am lăsat-o pe masă 
în contul consumaţiei. I-am pus un braţ pe după umerii mei Și l-am tras cu 
greu pe holul din spate, luminat de semnul IEȘIRE. Am împins ușa, 
deschizând-o suficient de larg ca să încăpem amândoi. 

Până când am ajuns în parcare, Harris se îngreunase considerabil. Îmi 
jucau tocurile sub greutatea lui, în timp ce capul i se bălăngănea pe umărul 
meu. Săltându-l puţin, am luat-o spre benă, descriind lent o linie Șerpuită 
până în spatele camionetei mele. Parcarea pentru angajaţi era întunecată Și 
tăcută. L-am sprijinit pe Harris de panoul lateral, ţinându-l cu o mână. CU 
cealaltă îmi căutam cheia în poșetă. Mâinile lui au început să mă pipăie, 
cleioase Și agitate. Una dintre ele mi s-a strecurat pe sub rochie și îmi 
amintesc când limba lui umedă mi-a intrat în ureche. 

— Uf, Harris. M-am tras ceva mai departe. Cum tot încerca să mă pipăie, 
i-am zis pe un ton sarcastic: Chiar ești băiat obraznic, nu? În cele din urmă 
am găsit cheile și ușa glisantă s-a deschis, aproape doborându-l pe Harris la 
pământ. L-am susținut, iar el s-a prăvălit pe podeaua mașinii, în faţa 


scăunelului lui Zach. Costumul lui scump s-a umplut de biscuiţi și suc de 
mere când l-am împins pe spate promiţându-i că îl așteaptă ceva bun dacă 
urcă frumos în mașină, ca un băiat cuminte. A început să bălmăjească în 
urechea mea în timp ce mă chinuiam să îl îndes înăuntru, bolborosind 
despre toate lucrurile pe care mi le-ar face dacă aș urca alături de el. S-a 
înfiorat carnea pe mine când le-am auzit Și probabil că ar fi fost justificat în 
mare măsură acceptul meu la oferta făcută de Patricia. Într-un sfârșit, a 
căzut într-un somn adânc. 
e 

Am îndesat piciorul lui Harris în camionetă Și am tras ușa după el. 
Undeva, în apropiere, lătra un câine. M-am uitat în jurul benei, până în 
parcarea luminată de pe partea cealaltă, rugându-mă să nu mă fi văzut 
cineva. Un cuplu intra braţ la braţ în bar. Un grup de femei fumau de-a 
valma în faţa ușii din faţă, dar nu se uitau în direcția mea. Lătratul câinelui 
a devenit tot mai slab. 

Am căutat telefonul în geantă în timp ce alergam spre ușa din față. Mai 
întâi ar trebui s-o sun pe Patricia. Să mă asigur că era acasă. Apoi să-l 
explic conversaţia pe care a auzit-o în Panera și să lămuresc toată 
neînțelegerea asta. 

— Theresa! Am încremenit la auzul vocii relaxate care a răsunat în 
parcare. 

M-am întors Și l-am văzut pe Julian traversând parcarea Și venind spre 
mine, zâmbind Și învârtind cheile mașinii pe deget. Primii doi nasturi ai 
cămășii erau descheiaţi, mânecile suflecate până la cot, arăta ca și cum 
tocmai Și-a încheiat tura. 

— Speram să te prind. S-a sprijinit de camioneta mea, iar eu am tăcut, 
multumind cerului că e întuneric. Și lui Dodge, pentru geamurile fumurii 
ale camionetelor. 

— Îmi pare... îmi pare rău, m-am bâlbâit, frecându-mi fruntea ȘI 
străduindu-mă să găsesc o scuză. Chiar nu am intenţionat să-ţi trag clapa. Și 
nu am vrut să plec fără să plătesc ultima băutură. Doar că... 

— Ușurel, ușurel, a zis el cu amabilitate, privindu-mă deschis Și făcând 
un pas în spate, cu mâinile ridicate. Nu trebuie să te scuzi. Nu-mi datorezi 
nimic. 

— Dar Bloody Mary... 

— Mai mult decât plătită din bacșișul tău, a zis el păstrând o distanță 


confortabilă între noi. Nu am vrut decât să mă asigur că poți conduce. Pot 
să-ţi chem un taxi, dacă ai nevoie, a adăugat, dându-mi clar de înţeles că nu 
încerca să mă încolțească. 

— Mulţumesc, sunt bine. Am strâns buzele, încercând să mă abțin să 
spun prea multe. Eram departe de a fi bine. În spatele camionetei mele era 
înghesuit un pervers inconștient, iar în geantă aveam un bilet de la femeia 
care ar fi vrut să-l omor. Și urma să-mi iau copiii de la sora mea cu 
întârziere, ceea ce însemna că ea va începe să mă caute. Mi-am deschis 
telefonul, mirată că Georgia nu explodase încă. 

— Pot să-ţi văd telefonul? a întrebat Julian. I l-am întins. Avea ceva 
complet dezarmant băiatul ăsta. Blândeţea vocii Și preocuparea sinceră din 
privire. A deschis agenda Și Și-a trecut numărul de telefon: în caz că îţi face 
trebuinţă, a zis el înapoindu-mi-l Și vârându-și mâinile în buzunare. Sau... 
poate în caz că te răzgândești Și vrei să ieși cu mine cândva. 

S-a îndepărtat de camionetă. Silueta subțire era luminată de becurile 
stradale din spatele lui. Se prefigura frumos pe cerul întunecat Și o parte din 
mine îşi dorea să fi stat mai mult cu el la bar, mai devreme, deși eram mult 
prea bătrână pentru el. 

— Am copii, Ştii, am strigat în parcare. Doi. 

A zâmbit într-un con de lumină. 

— Nu am nimic împotriva camionetelor. 

Privindu-l cum se îndepărtează, mi-am reprimat un hohot de râs. Ce 
naiba se întâmpla și ce fel de viaţă aveam? Am urcat pe scaunul șoferului 
Și am privit îndelung numărul lui. Dacă scap în noaptea asta fără să fiu 
arestată de o patrulă pe autostradă — sau mai rău, de soră-mea —, poate am 
să-l sun odată. 

Cu un oftat greu, am scos biletul mototolit din geantă și am format 
numărul Patriciei. Cu tonurile de apel în căștile Bluetooth, am intrat în 
trafic îndreptându-mă oarecum confuză spre casa lui Mickler. În cele din 
urmă Patricia a răspuns. 

— Gata? 

— Eşti acasă? 

O pauză. 

— Da. 

— Ești singură? 

— Da. 


— Slavă cerului. Am căutat în consola din mijloc un pachet de gumă. 
Miroseam ca o distilerie: Soţul tău a încercat să drogheze o femeie la bar. 
Eu... A fost un accident și a băut el pastila în locul ei. ÎI am în mașină și ți- 
l aduc acasă, am spus, simţindu-mă ciudat de atașată de femeia asta pe care 
abia dacă o Ştiam. Și mult prea familiară cu soţul ei. Am intrat pe banda 
dreaptă, păstrând viteza sub limita legală. 

— Nu! Nu-l poţi aduce aici! Obiecţiile ei au căpătat note stridente: 
Trebuie să scapi de el. Nu plătesc dacă nu scapi de el... cum ai zis tu... 
curat! 

— Nu am spus niciodată că accept să fac ceva, orice. Ai tras cu urechea 
la o conversaţie pe care nu ai înţeles-o. 

Un Audi mi-a tăiat faţa și s-a îndreptat în viteză spre autostrada cu plată. 
Am claxonat, nivelul meu de adrenalină a crescut brusc Și am verificat în 
oglinda retrovizoare dacă se ţine vreun girofar după mine. Din fericire, totul 
era în regulă. 

— Uite care-i treaba, doar pentru că e un nemernic Și un ciudat nu 
înseamnă că merită să... 

— Ai telefonul lui? mi-o reteză Patricia. 

Întrebarea m-a luat pe nepregătite. 

— Poate. Habar n-am. Ştiam că Harris avea portofelul. Ultima dată când 
i-am văzut telefonul, îl vâra în buzunarul de la piept al sacoului: Cred că da. 
De ce? 

— Găsește-l. Parola e /ăptarul. Intră în fotografiile lui. După aia sună- 
mă când îţi termini treaba. 

— Nu vreau să mă uit la... 

A închis. Am lovit cu palma zdravăn volanul, mormăind o înjurătură. Ce 
trebuia să fac acum? Era limpede că Patricia nu avea de gând să deschidă 
ușa dacă apăream la ea în prag. Cu norocul meu, sigur mă va vedea cine 
ştie ce vecin lăsându-l în curtea lui și va raporta la poliție numărul mașinii 
mele. 

Rahat. Noaptea devenea tot mai agreabilă. 

Am ieșit de pe autostradă, am intrat în parcarea unei firme Și am tras 
camioneta acolo. Am ridicat braţul scaunului și m-am cățărat în spatele 
mașinii, încercând să nu-mi înfig tocurile în Harris. Procuratura ar dori să 
prezinte curții Proba A a acuzării, pantoful drept al acuzatei, un fals Louis 
Vuitton, recunoscut drept armă a crimei. Mi-am înăbușit un chicotit, 


întrebându-mă cum m-ar apăra Julian. M-am strecurat în spaţiul dintre 
scăunelele de mașină ale copiilor și am scotocit prin buzunarele lui Harris, 
în căutarea telefonului. Era blocat. M-am simţit jenată în timp ce tastam 
parola. 

Degetul meu a zăbovit deasupra folderului cu fotografii. Știind ceea ce 
Știam despre Harris Mickler, în cel mai bun caz imaginile vor fi neplăcute, 
iar în cel mai rău, înfricoșătoare de-a dreptul. Sau măcar greţoase, 
împotriva tuturor reticențelor mele, am apăsat. Mi-au apărut mai multe file, 
cu numele obișnuite: Facebook, Instagram, Twitter, Capturi de ecran, 
Camera... Personal. 

Chiorându-mă cu un ochi, am apăsat pe ultima Și am căscat gura cu 
surprindere când am văzut că nu era o colecţie de pornografie scabroasă. În 
schimb, am dat peste mai multe dosare numerotate. Treisprezece. Toate 
etichetate cu nume de femei: SARAH, LORNA, JENNIFER, AIMEE, 
MARA, JEANETTE... 

Am deschis primul folder și am derulat conţinutul, mărind ecranul ca să 
îmi dau mai bine seama ce era cu pozele alea. Harris sforăia slab lângă 
mine. Din câte îmi dădeam seama, erau o serie de imagini nevinovate cu o 
femeie, luate din unghiuri ciudate, ca Și cum ar fi fost făcute pe ascuns. O 
femeie blondă, tânără, la coadă la o cafenea. Aceeași femeie urcând în 
mașina ei. O altă poză o înfățișa împingând un cărucior cu cumpărături în 
parcarea unui supermarket; în asta i se vedea clar fața. Am recunoscut-o. 
Era aceeași femeie pe care tocmai vărsasem sucul de roșii la bar. 

Harris Mickler era un hărțuitor. 

Dacă ar fi fost numai o dată, poate aș fi înțeles, dar au fost și altele. 
Multe altele. 

Am închis folderul și l-am deschis pe următorul. Mi s-a pus un nod în 
gât. 

Fotografiile astea începeau exact la fel ca celelalte, cu o groază de 
imagini luate pe ascuns. Dar pozele din aceste douăsprezece foldere 
cuprindeau și imagini mult, mult mai îngrijorătoare: imagini cu Harris Și 
aceste femei, la ceea ce părea a fi o întâlnire, la fel ca aceea din noaptea 
asta. Apoi aceleași femei fotografiate în diverse momente: goale, cu ochii 
închişi, cu expresii pierdute, în timp ce el le atingea, le săruta, le viola. De 
fiecare dată verighetele lor sclipitoare erau surprinse cu grijă în imagine. 

Am înghițit în sec, derulând nenumăratele imagini ale acestor 


douăsprezece femei pe care le urmărise, apoi se întâlnise cu ele în ultimele 
treizeci ȘI șase de luni, toate cu înfățișări și constituții asemănătoare; am 
realizat îngrețoșată că probabil le-a drogat și violat pe toate. Ultima 
imagine din fiecare folder era o fotografie oribil de intimă, cu un text lipit 
deasupra: 

Fă exact ce ti-am spus Și fii discretă sau îi arăt fotografiile soțului tău și 
fi spun ce ai făcut. 

Mi s-a făcut rău. Piesele puzzle-ului s-au așezat la locul lor. Le Șantaja. 
Le șȘantaja ca să-și asigure tăcerea lor. Harris vâna femei măritate, cu copil. 
Femei cu soți de succes, bogaţi, cu statut social și resurse cărora ameninţa 
să le distrugă complet vieţile. Făcea intenționat poze amăgitoare, sugerând 
că se întâlnise cu victimele, că sexul a fost consimţit. În realitate, Harris era 
un prădător bolnav, pervers, care prefera victimele leșinate pe bancheta din 
spate a mașinii lui. 

M-am lăsat pe spate, uitându-mă la telefonul lui Harris. Apoi la biletul 
Patriciei. Patricia avea dreptate. Nu știu ce voi face cu el, dar nici în ruptul 
capului nu-l puteam duce pe monstrul ăsta înapoi, acasă, la Patricia Mickler. 


Capitolul 8 


Era aproape ora zece când am ajuns pe aleea din fața casei mele. 

Încă nu Știam ce să fac cu Harris Mickler. 

Stăteam în mașină, cu motorul torcând, cu încheieturile albite de cât de 
tare strângeam volanul. Ușa garajului a început să se ridice încet. Farurile 
luminau panoul în timp ce intram, desenând umbre fantomatice în interiorul 
garajului meu. 

Nu era în regulă. 

Inconștientul prăvălit pe podeaua camionetei mele nu era în regulă. 

Ar trebui să o sun pe Georgia, să îi povestesc tot. Ea va ști ce trebuie 
făcut. Și, probabil, nu va permite nimănui să mă bage la închisoare, nu de 
alta, dar s-ar trezi cu copiii mei pe cap pentru cine știe câtă vreme. 

Am ieșit din mașină. Corpul meu a tăiat fasciculul de lumină al farurilor 
când m-am strecurat în spațiul îngust dintre bara de protecție și masa de 
lucru a lui Steven. Motorul zumzăitor mi-a încălzit picioarele când am 
atins-o în treacăt. Se lăsase rece, iar gazele de eșapament ale camionetei 
mele se ridicau pe alee în vălătuci mari, albi, care pluteau spre casa 
doamnei Haggerty. Fereastra bucătăriei ei era întunecată și am înălțat în 
gând o rugă tăcută că vecinii mei cei ocupați se duseseră deja la culcare. 

Cu o smucitură, am deschis ușa bucătăriei. Camera mirosea a resturi de 
vafe ude uitate pe teancul de vase murdare din chiuvetă, iar telefonul fără 
fir, plin de sirop, era pe masă exact acolo unde îl lăsasem. Am apăsat pe 
Repetă Și l-am lipit de ureche, numărând tonurile de apel în timp ce m-am 
lăsat pe podea, cu spatele sprijinit de ușă, în întuneric. Eram prea speriată 
ca să aprind lumina. 

— Finn? În fundal, îl auzeam pe Zach smiorcăindu-se. M-am ciupit de 
frunte. Plânsetele copiilor mei erau un limbaj pe care învățasem să-l înţeleg 
de-a lungul anilor plini de încercări ȘI ratări Și de nopți nedormite. 

— N-ai reușit să-l adormi, nu? 

— Ce voi fi greșit? a rostit ea, cam pierită. Georgia era perfectă în 
luările de ostatici, dar era limpede că plânsul unui bebeluș era mai mult 
decât se simţea calificată să gestioneze. 

— Nimic. E exagerat de obosit, atâta tot, am zis apăsându-mi ochii cu 


baza degetelor mari. E curios cum plânsetul copilului tău poate reduce la 
tăcere toate celelalte gânduri care-ţi umblă prin minte. 

— Și, atunci, de ce nu doarme? 

— Pentru că are doi ani. Ascultă cu atenţie instrucţiunile mele, am spus 
cu cea mai bună voce a mea de negociator în crize cu ostatici, sperând că 
așa o pot calma pe soră-mea Și menţine concentrată: Ai păturica lui? 

Pufnetele ei erau acoperite de urletele lui Zach. 

— Da, o am. 

— Înfășoară-l în ea Și ia-l în braţe. După aia pune-i suzeta în gură. Ține- 
o apăsată cu un deget Și cu mâna cealaltă bate-l încetișor pe spate. 

— Nuss caracatiţă. 

— Sau îl poti lăsa să urle până când ajung eu. 

— Chiar, când ajungi? 

— Depinde. 

— De ce? 

Mi-am pus fruntea pe genunchi. 

— De cât timp rămâne inconştient un bărbat adult după ce a înghițit o 
pilulă. 

Tăcerea Georgiei era punctată de bocetele jalnice ale lui Zach. 

— M-ai pierdut. 

— Documentare. Lucrez la o carte. 

— Parcă ziceai că ai ceva important în seara asta. 

— Asta e important. M-am blocat la o etapă a complotului. 

Oare de ce nimeni nu credea că munca mea era importantă? 

— O pilulă? a mormăit ea. Păi depinde de robustețea bărbatului și de 
tăria drogului. Poate două, trei ceasuri. Poate toată noaptea. Am auzit 
pârâituri în telefon: Georgia îl înfășură pe Zach în păturică și hohotele lui 
au fost înăbușite de suzeta pe care i-a îndesat-o în gură. Alte pârâituri. Zach 
își trăgea nasul: Bun, cred c-o să meargă. 

— Să revenim: dacă ai fi eroina unui roman Și ai droga un bărbat foarte 
rău, care a făcut niște chestii oribile... 

— Ce fel de chestu? 

— legale. 

— Vorbim despre delicte sau despre infracțiuni? 

— Categoric infracţiuni. Să zicem că a leșinat în spatele mașinii tale. Ce 
al face cu el? 


— Poţi dovedi că a săvârșit infracțiunile alea? 

— Contează? 

— Sigur că da, contează, a zis ea, de parcă răspunsul ar fi fost evident. 
Dacă eroina ta are dovezile, ar trebui să-l ducă la o secție de poliţie și să 
predea dovezile unui detectiv. Și să lase autorităţile să se descurce mai 
departe. 

Am ridicat capul, clhipind des în întunericul din bucătărie. Pozele de pe 
telefonul lui Harris. Aveam dovezile fizice că a fotografiat pe furiș și a 
Șantajat cine Ştie câte femei. Și am fost martoră la încercarea lui de a droga 
o femeie, ceea ce ne duce gândul că e foarte probabil să le fi drogat și pe 
celelalte, iar asta constituie o dovadă a atacului. L-aș putea preda poliției, 
împreună cu telefonul lui. La naiba, l-aș putea duce acasă la Georgia Și lăsa 
la ea cu telefon cu tot. Nu ar trebui să-i spun despre biletul Patriciei. l-aș 
spune pur și simplu că am fost la un bar, am realizat că încerca să drogheze 
pe cineva Și am schimbat băuturile. 

— Dar eu aș... adică personajul meu ar putea avea necazuri pentru că l-a 
drogat? 

— Depinde de circumstanţe. Premeditare? Droguri ilegale? Probabil că 
da. 

— Necazuri mari, sau așa, niște mici probleme? 

— Ce contează? Doar e un roman, nu? 

— Ba contează! Vreau să fie cât mai corect. 

Georgia a oftat. 

— Păi dacă se predă, procurorul i-ar putea acorda circumstanţe atenuante 
ȘI i-ar oferi o înţelegere. 

Mi-a picat fisa. Asta era. M-aș putea preda Georgiei. Dacă ar avea de 
ales între a mă aresta și a mă lăsa să plec, ea sigur m-ar lăsa să plec. 
Alternativă ar fi să rămână cu copiii mei pe cap până când cineva ar plăti 
cauţiunea. Și știu sigur că ea nu i-ar ţine niciun minut mai mult decât ar fi 
absolut necesar. 

— Ce faci, vii să-i iei pe ăștia mici acum, că ţi-am rezolvat problemele 
ficționale? 

Zach adormise. Îl auzeam cum respiră ușor cu năsucul lui mucos de 
bebeluș; în fundal, motorul camionetei torcea liniștit Și, în depărtare, la un 
vecin de peste drum, răsuna un lătrat de câine. 

— Da, am spus. Imediat le așez cap la cap pe toate. Nu mai durează 


mult. 

Georgia a închis. Am pus telefonul pe podea. Era tot lipicioasă, plină de 
părul Deliei. Nu știu cum s-a făcut, dar ziua mea a devenit din proastă, 
sinistră. Nu înaintasem deloc cu cartea mea și nu făcusem niciun pas în 
direcția achitării facturilor. Și, odată ce poliția va completa un raport, 
avocatul Therese: va avea un motiv în plus să mă descrie drept un părinte 
nepotrivit. Nu va conta că un monstru ca Harris era în închisoare Și nu mai 
umbla liber pe străzi. Am fost într-un bar purtând o perucă și o rochie 
furată, unde am băut banii pe care fostul meu soţ mi i-a dat pentru benzină. 
Am drogat un bărbat, apoi l-am răpit și l-am înghesuit în spatele camionetei 
familiei. 

Sau... 

Aș putea să-l fac dispărut pe Harris Mickler, să mă rog ca Patricia să nu 
fi mințit în legătură cu banii și să sper că voi fi suficient de norocoasă ca să 
nu fiu prinsă. 

M-am ridicat Și mi-am scuturat firmiturile de pe fund. Apoi am dus sus 
tocurile Și peruca, mi-am pus o pereche de chiloți curați și haine 
confortabile, în caz că voi fi totuși arestată. M-am spălat îndelung pe dinți, 
încercând să scap de gustul de bar din gură, m-am spălat de saliva lui Harris 
din ureche Și mi-am curățat machiajul de pe față. Când am terminat, m-am 
uitat în oglinda de la baie și am inspirat adânc, pregătindu-mă pentru ceea 
ce urma să fac. Aveam de gând să îl predau pe Harris — cu declarația mea cu 
tot — surorii mele. 

Pentru că, hai s-o zicem pe aia dreaptă, nu sunt tocmai cea mai 
norocoasă persoană din lume. 


Capitolul 9 


Cu picioare grele, am coborât treptele spre bucătărie. M-am oprit în fața 
uşii garajului, mi-am lipit fruntea de ea încercând să mă conving (din nou) 
că făceam ceea ce trebuia să fac. Resemnată, am deschis ușa. Aerul din 
interior era puţin Și fierbinte, iar fumul m-a lovit ca un pumn în gât. Am 
tușit în mânecă, scuipând gazul de eșapament. Motorul camionetei suna 
asurzitor în spațiul închis și m-am repezit să deschid ușa dinspre curtea din 
spate înainte de a închide motorul. 

Peste garaj s-a lăsat tăcerea. Adierea care venea dinspre grădină era rece 
Și pătrunzătoare Și m-am sprijinit de portiera mașinii, certându-mă în sinea 
mea că am lăsat blestemăția pornită. Fumul de eșapament a început să se 
risipească. Ușor ameţită, și poate încă în ceață din cauza Șampaniei Și a 
tăriei băute pe stomacul gol la bar, mi s-a părut că e o idee bună să stau 
câteva minute să îmi limpezesc mintea Și să aerisesc garajul. Deși, dacă e 
să fiu sinceră cu mine însămi, nu făceam decât să amân inevitabilul. Nu 
voiam să-l predau pe Harris Mickler surorii mele, dar nu voiam nici să-l 
omor. La drept vorbind, nu voiam să am de-a face cu nimic legat de Patricia 
Și Harris Mickler... 

Vai... Vai, nu! 

Am sărit în sus Și ultimul nor din mintea mea s-a risipit instantaneu. 

Îl lăsasem pe Harris Mickler în camionetă. 

Am alergat în partea pasagerului Și am tras portiera glisantă, neștiind 
prea bine dacă să fiu îngrozită sau ușurată când am dat de Harris exact așa 
cum îl lăsasem. 

— Harris? L-am zeâlţâit de picior. Harris, ești bine? 

M-am căţărat peste scăunelul lui Zach, am îngenuncheat lângă el și l-am 
plesnit peste faţă. Când am văzut că nu se întâmplă nimic, l-am plesnit mai 
tare. Obrazul lui era călduț, dar așa eram Și eu, cu toate că eram sigură că 
inima mea s-a oprit cu treizeci de secunde în urmă. L-am strigat pe nume, 
neștiind ce aș face dacă ar răspunde. Nu știam ce era mai rău: să fiu blocată 
în spatele camionetei cu un violator în serie mort pe care l-am răpit, sau să 
fiu blocată în spatele camionetei cu un violator în serie, treaz și foarte 
furios, pe care l-am răpit. 


Am pus două degete pe gâtul lui și am simțit... nimic. Ceea ce însemna 
că ori făceam eu greșit treaba asta, ori... 

Vai, nu, nu, nu... 

Am pus urechea pe pieptul lui. Nicio mișcare. M-am întins spre scaunul 
din faţă după geantă, scotocind frenetic după oglinda compactă de mână. 
Am deschis-o Și am ţinut-o sub nasul lui Harris. Oglinda nu s-a aburit, iar 
eu am căzut în genunchi. 

Categoric lucru, Harris Mickler nu era OK. 

— Rahat. Gândurile mi se buluceau în minte, aduse de brusca mea 
trezire la realitate. Ce-ar face Georgia? Ce-ar face Georgia? Georgia m-ar 
împușca. Sau m-ar aresta. Am izbucnit într-un hohot isteric de râs. Şoc. 
Eram în stare de șoc. Asta era singura explicaţie posibilă. A fost un 
accident. Omorul prin imprudenţă înseamnă o condamnare mai ușoară, nu? 
Nu-i mare lucru, nu? Bolboroseam, respiram tot mai precipitat. Numai că 
nu voi părea prea imprudentă când vor afla că te-am drogat Și te-am adus la 
mine acasă, apoi te-am lăsat în mașină cu motorul pornit. Sau când vor găsi 
în geanta mea biletul de la nevastă-ta. Nu. Nu, nu, nu! Nu se poate să fii 
mort! 

M-am răstit la cadavru cu cel mai poruncitor ton de mămică. Pentru că 
era fizic imposibil ca ziua mea să devină și mai rea. Strecurându-mă în 
spațiul dintre scăunelele copulor mei, m-am aplecat într-o poziție nefirească 
asupra cadavrului lui Harris. Mai mult decât ușor revoltată, l-am ciupit de 
nas cu o mână Și i-am tras bărbia în jos cu cealaltă. Gura lui flască s-a 
deschis. Mirosea a alcool și măsline cu usturoi Și sos de brânză și m-am 
ţinut cu greu să nu vomit. Cu ochii închiși, mi-am lipit gura de buzele lui 
Harris care se răceau rapid Și i-am suflat cu putere, de trei ori, în gură. Dar 
nu era bine. Nu aveam suficient loc. Nu puteam nimeri unghiul potrivit Și 
aerul scăpa pe la colţuri. Semăna mai mult cu o încercare de a face pace cu 
un mort decât de a-l resuscita, cumva asemănător cu ceea ce făcusem cu 
Steven de câteva ori înainte de a divorța. Se pare că nici atunci nu am putut 
salva nimic. 

Am coborât năucă din camionetă, l-am apucat de mocasinii strălucitori 
din piele, m-am înfipt bine în teniși Și am tras. Corpul lui era ca de plumb. 
Costumul său scump se agăța de fibrele carpete: de pe podeaua camionetei 
ȘI, din cauza electricităţii electrostatice, s-au produs câteva scântei. 

— Hai, Harris, nemernic sadic ce ești! Folosindu-mi greutatea, am avut 


nevoie de trei smucituri zdravene ca să-l mișc. Fundul lui a săltat peste 
prag, m-am încordat din tot corpul Și am mai tras o dată. Posteriorul s-a 
mișcat în față, urmat de restul corpului; ţeasta bărbatului s-a izbit de partea 
laterală a camionetei cu un pocnet sec când s-a prăvălit afară. Am fost cât 
pe ce să cad și eu, dar în cele din urmă l-am depus jos, pe ciment. 

Am dat drumul piciorului lui Harris. Călcâiul pantofului său a izbit 
cimentul. Am căzut în genunchi lângă el, blestemându-mi zilele în timp ce- 
mi apropiam gura de a lui. Dintr-odată, în spatele meu a răsunat o voce: 

— Aoleu, drace! Mă scuzaţi, doamnă Donovan, nu știam că sunteți 
acasă. Am venit să-mi iau... 

Am ridicat repede capul la exclamația surprinsă a lui Vero. 

Bona copiilor mei stătea în holul bucătăriei cu o cutie de carton în mână. 
Mi-am șters furioasă gura cu braţul. Ochii ei cu gene false s-au căscat când 
am sărit în picioare Și l-a văzut pe Harris. 

— Vero? Ce faci aici? 

— Ce faci fu aici? a întrebat ea, aruncând priviri furișe la bărbatul mort 
din spatele meu. 

— Tu prima. Am pus mâinile în șold, încercând să stau cât mai dreaptă 
cu putinţă ca să-l feresc pe Harris de privirea lui Vero. 

— De ce? 

— Pentru că e casa mea. 

Mă rog, un fel de De fapt, era a lui Steven de când mă pusese să-i plătesc 
chirie, ceea ce-l transforma în proprietarul meu. Dar nu asta era important 
acum: 

— Cum ai intrat? 

— Pe ușa din faţă. Cu cheile mele. Ai spus că ieși, așa că am venit să- 
mi iau lucrurile. Vero Și-a sprijinit de șold cutia de carton; tricoul scurt s-a 
ridicat, descoperindu-i abdomenul, în timp ce ea se zgâia în spatele meu. 

— Cine-i ăsta? 

— Cine? 

A arătat cu bărbia spre piciorul lui Harris. 

— A, ăsta? M-am scărpinat pe gât, din cauza transpirației mă mânca 
pielea. Încercam din răsputeri să mă protăpesc în calea ei. 

— E... e un tip pe care l-am cunoscut mai devreme... la bar. 

S-a aplecat într-o parte, să vadă în spatele meu. S-a apropiat un pas Și i-a 
căzut fața. Vocea ei a urcat o octavă, apoi s-a frânt: 


— E... e mort? 

— Nu! Din cauza zâmbetului meu nervos, mușchii feţei erau obligați să 
facă niște chestii ciudate. Am dus o mână la faţă, simțind cum sângele îmi 
năvălește în obraji: Nu fi ridicolă! De ce spui asta? 

— Pentru că pare mort! 

Am riscat o privire în jos, la Harris. Buzele lui erau roșii, dar pielea 
căpătase o nuanţă ciudată, un fel de gri albăstrui. Dumnezeule. 

Ea s-a depărtat de mine, deplasându-se spre perete: 

— Ştii ceva? Nu contează. Eu am să plec și gata. 

A apăsat butonul ca să deschidă ușa garajului. Motorul s-a pus în 
mișcare, a scrâșnit deasupra capetelor noastre, dar ușa nu s-a clintit. 

— Stai așa! Pot să explic. 

— Nu-i nimic de explicat, a insistat ea, lovind din nou butonul, de data 
asta mai tare. Privirea ei făcea ture între mine Și ușa garajului. Nu am văzut 
nimic, nu vreau să Știu nimic, nu-mi pasă de tipu’ mort, a zis cu voce tare, 
acoperind zgomotul mecanismului ușii. 

— Te rog, am spus. Ea a înfipt degetul în buton, înjurând ușa garajului, 
care nu se deschidea. Vero! Vorbeam încet, încercând să nu-mi tremure 
vocea: Știu cum pare, dar nu e ceea ce crezi. Bărbatul ăsta nu e un om bun. 
A făcut niște chestii tare, tare urâte. 

— Presupun că nu e singurul. Vero a început să meargă de-a-ndărătelea 
spre bucătărie, bombănind în barbă. Mecanismul ușii garajului a amuţit, iar 
Vero a privit disperată în jur, probabil după o armă, ceva: Știi ceva? Sunteţi 
nebuni amândoi. Și tu, și soţul tău. 

— Fost! am sărit. Fost soţ! 

— Bun, fost soţ. Nu contează. Sunteţi amândoi săriți de pe fix! 

Tinea cutia de carton în faţă, ca pe un scut, sau așa ceva. Din cutie ieșea 
un mâner inoxidabil care mi s-a părut foarte familiar. 

— Hei! Am arătat spre tigaia mea antiaderentă preferată: Asta-i a mea! 
Ce faci cu ea? Am sărit să iau mânerul, dar Vero l-a și înhăţat, scăpând 
conținutul cutiei pe jos. S-a ghemuit la podea, fluturând tigaia ca pe un 
buzdugan. 

—  Compensația angajatului! a zis, sfidându-mă din priviri Și 
provocându-mă să mă apropii de ea. 

— Ţi se pare că ai dreptul să-mi iei oalele pentru că fostul meu soţ te-a 
concediat? S-a repezit la mine Și am făcut un pas în spate, cât pe ce să cad 


peste cadavrul lui Harris. 

— Soţul tău nu m-a concediat! Am demisionat! 

— Ai demisionat? Am întins mâna în spate, căutând masa de lucru, 
degetele mele pipăind suprafaţa după o Șurubelniţă sau un ciocan. Orice m- 
ar fi putut ajuta să mă apăr de tigaia mea preferată. Am înșfăcat lopăţica de 
grădinărit Și am ridicat-o în faţă, ţopăind prin garaj Și ferindu-mă din calea 
ei: Credeam că-ţi plac copiii mei! 

— Îi iubesc pe copiii tăi! 

— Și dacă-i iubeşti de ce ai demisionat? 

— Păi, când m-am dus la soțul tău acasă să-mi iau cecul, mi-a zis că mă 
plătește în continuare numai dacă mă culc cu el. 

Mi-a căzut mâna. Lopăţica s-a lovit de podea cu un zgomot surd. 

Am râs, încet la început, apoi tot mai tare, cu un nod dureros în gât, doar 
ca să nu izbucnesc în plâns. 

— Asta e... e... atât de tipic pentru Steven. M-am lăsat jos, pe podeaua 
din lemn aspru a bucătăriei. Știi ceva? Păstrează blestemata de tigaie. 
Trecuse Și ea prin atâtea. Măcar atât merita. Mi-am îngropat faţa în palme, 
revoltată de mirosul vodcii Și al gurii lui Harris Mickler din răsuflarea mea: 
Ai dreptate. Suntem amândoi nebuni, am bombănit, Ștergându-mi o 
lacrimă. 

Vero mă privea pieziș. Se ghemuise la o distanţă sigură ȘI își aranja cu 
grijă lucrurile risipite pe Jos la loc în cutie, ca și cum i-ar fi fost frică să facă 
mișcări bruște. S-a ridicat încet, cu cutia sub braţ. Nu-mi păsa câte dintre 
lucruri erau ale mele. Ce mai conta? Oricum aveam să pierd totul. 

— A fost o prostie să-mi închipui că aș putea face asta, am zis în timp ce 
ea se îndrepta tiptil spre ușa garajului. A deschis-o câțiva centimetri cu o 
mână, ţinând în continuare cutia sub cealaltă. 

Grozav. Ușa garajului se stricase iar. Încă un lucru pe care Steven ştia 
să-l repare, iar eu, nu. lar acum va trebui să plătesc un meseriaș să rezolve 
problema. 

Am clătinat din cap, adăugând în gând încă o factură la teancul de afară, 
de pe trepte. 

— Dacă Steven nu s-ar fi încăpățânat să fie atât de nemernic, nu m-aș fi 
gândit niciodată la așa ceva, am gândit eu cu voce tare. Nu m-aș fi dus 
niciodată în barul ăla și nu l-aș fi adus pe ciudatul ăsta în casa mea. Dar 
cine mă poate condamna? Oricine în locul meu ar fi făcut la fel când sunt în 


Joc cincizeci de mii de dolari. 

Mâna lui Vero a îngheţat. Ușa atârna deschisă, sprijinită în genunchiul 
eil. 

— Ce-ai spus? 

Mi-am înăbuşit un râs întunecat, disperat. Deja mă credea nebună. Pe 
podeaua garajului meu era un tip mort și acum vorbeam singură: 

— Am spus că ai dreptate. Fostul meu e un nemernic, îmi pare rău pentru 
ce ţi-a făcut. 

Ușa a căzut la loc, închizându-se, iar pocnetul s-a reverberat în pereții 
garajului. Am ridicat capul, mă așteptam ca Vero să fi plecat, dar ea era tot 
acolo, cu cutia la piept. 

— Cât de rău? Ochii ei curioși cercetau cadavrul lui Harris. Coada ei a 
prins să se legene când a arătat cu bărbia către el: Ai zis că a făcut niște 
chestii rele. Cât de rele? 

— Foarte rele. 

— Rele de cincizeci de mii de dolari? 

Când m-am ridicat încet în picioare, Vero a strâns în palmă mânerul 
tigăii. Am traversat garajul spre camionetă Și am pescuit mobilul lui Harris 
de sub scaun. Îndreptându-l către ea, am deschis albumul de fotografii și i 
le-am arătat. 

— Ce-s astea? 

A lăsat cutia jos Și, ţinând strâns tigaia cu o mână, a luat telefonul de la 
mine cu cealaltă. Apoi i-am spus totul... despre întâlnirea cu agentul meu Și 
conversaţia la care Patricia Mickler a tras cu urechea. Despre biletul pe care 
mi l-a lăsat Patricia Și întâmplările la care am asistat la bar. Pe faţa ei se 
oglindeau deopotrivă oroarea Și dezgustul pe măsură ce trecea de la o poză 
la alta. 

— Nu mi-am dorit niciodată să se întâmple asta, am explicat. L-am 
urmărit pentru că eram curioasă să aflu de ce îl voia nevastă-sa mort. Am 
vrut să-i spun acelei femei că s-a adresat cui nu trebuie, dar după aceea l-am 
văzut punând drogul în paharul ei Și următorul lucru pe care-l Știu e că... 

— L-ai omorât. 

Am tresărit. 

— Nu intenţionat. 

Mi-a înapoiat telefonul lui Harris: 

— Ce ai de gând să faci? 


— Voiam să-i predau soră-mii, dar între timp... Am aruncat o privire la 
Harris, care zăcea pe jos. Luasem decizia să-l predau Georgiei cât încă 
respira. Înainte să Știu că era mort: Dacă voi explica poliției că a fost un 
accident, nu poate fi așa de rău, nu? Nu e ca și cum l-am asasinat. Omorul 
prin imprudenţă înseamnă o condamnare mai mică. 

— Nu știu, Finlay. Vero a pus tigaia jos. După incidentul Play-Doh, 
povestea asta arată destul de urât. 

Avea dreptate. Reclamația depusă de Theresa împotriva mea apărea la 
cazier. Nu am intenționat să o rănesc în vreun fel — și nici să-i stric mașina 
—, dar poliția ar putea considera că mi-am folosit intenţionat mașina ca să-l 
otrăvesc pe Harris. Mai ales după ce l-am urmărit, l-am drogat Și l-am adus 
acasă. 

Am pufnit, cu răsuflarea tremurată, gândindu-mă ce aș fi putut face: 

— Delia și Zach sunt deja la Georgia. Dacă mă predau la poliţie și mă 
arestează, o ajuţi cu copiii? 

Vero a încuviinţat din cap că da, cu colţurile buzelor ei pline căzute. 

— Presupun că ar trebui să îi spun Patriciei că e... 

Ne-am uitat amândouă la fața cenușie a lui Harris. Dacă declar totul la 
poliţie, Patricia ar fi implicată pentru conspirație la crimă. Ar trebui să stea 
în închisoare cu mine. Cel mai mărunt lucru pe care-l puteam face acum era 
să o avertizez. Cu mâinile tremurânde, mi-am scos telefonul și am format 
numărul Patriciei. 

— S-a rezolvat? m-a întrebat ea disperată. Îmi dădeam și eu, în sfârșit, 
seama că Harris fusese un om îngrozitor. Nu o puteam condamna că-l voia 
mort. 

— Da, dar cred că a fost o neînțelegere. Nu sunt... 

— Ai scăpat de cadavru? 

— Nu. De aceea te-am sunat. Nu pot... 

— Trebuie, a insistat. 

— Vreau să mă predau la poliție! 

— Nu poți face asta! 

— Nu înţelegi! Nu trebuia să se în... 

— Ai copii, nu? 

Mi s-a tăiat răsuflarea. Se schimbase ceva în tonul ei, căpătase o asprime. 
O cută de îngrijorare s-a săpat între sprâncenele lui Vero, care văzuse că m- 
am schimbat la față. A venit mai aproape, ca să asculte: 


— De ce mă întrebi asta? 

— În geanta pe care o aveai la Pantera era un scutec. Și șerveţele pentru 
bebeluşi. Le-am văzut. Dacă îţi iubești copiii, scapi de cadavrul soțului 
meu. 

— Și dacă nu? 

Am căutat privirea lui Vero. 

— Dacă nu, poliția va fi cea mai mică dintre grijile tale. Cuvintele ei m- 
au tulburat profund. A continuat: Soţul meu era implicat cu niște oameni 
foarte periculoși. Dacă află ce am făcut, vin după amândouă. Ne vor găsi Și 
ne vor ucide. Nu va conta dacă suntem în spatele gratiilor. Au ochi Și urechi 
în tot orașul. Au prieteni în poziții înalte. Tu și copiii tăi nu veţi fi niciodată 
în siguranță. Nu trebuie să afle nimeni. Mă-nţelegi? 

— Ce fel de oameni? am întrebat. 

— Crede-mă, e mai sigur pentru tine să nu Știi. Am crezut-o. Am crezut 
în tremurai din vocea ei, dovadă grăitoare că se temea de oamenii ăștia la 
fel de mult ca de soțul ei. Poate chiar mult mai tare. 

— Scapă de Harris în noaptea asta. Nu-mi pasă unde Și cum. Doar 
asigură-te că nu-l găsește nimeni, niciodată. E singura cale prin care putem 
fi amândouă în siguranţă. Nu mă mai contacta până când nu termini. 

Și a închis. 

Năucită, am lăsat mâna cu telefonul în jos. 

— Crezi că vorbea pe bune... despre oamenii care ar putea veni după 
voi? a întrebat Vero, cu ochii mari. 

— Nu știu, am Șoptit. Dar nu prea îmi venea să îmi asum riscul. Nu cu 
copiii. Nu cu viaţa mea. 

Am tăcut amândouă câteva minute bune. 

— Presupunând că nu ești prinsă, tipa are de gând să te plătească, nu? 

— Presupun că da. 

Vero bătea garajul în lung Şi-n lat. Bătea darabana cu unghiile pe braţele 
încrucișate la piept, gândindu-se: 

— Şi te pricepi la chestii din astea? Doar scrii cărți despre așa ceva, nu? 

— Da, dar... 

— Deci Știi cum să scapi de un cadavru. Vero s-a oprit. A ridicat o 
sprânceană pensată subțire văzând că nu răspund. Știam cum să scap de un 
cadavru ficțional, dar ăsta de pe podeaua garajului meu era foarte, foarte 
real. 


— Cred că da. 

Umerii ei s-au detensionat, ca Și cum s-ar fi resemnat în urma unei 
decizii. 

— În cazul ăsta, cincizeci la sută. Am căscat gura; Vero și-a încrucișat 
brațele la piept: Te ajut să scapi de cadavru și împărțim totul. Jumi-juma. 

Ce se întâmpla aici? Bona copiilor mei se oferea să mă ajute să scap de 
un cadavru? Categoric nu era în regulă. 

Rotind nerăbdătoare ochii, a continuat: 

— Bun. Nu accept un cent mai puţin de patruzeci la sută. Dar îmi vreau 
slujba înapoi. Plus patruzeci la sută din toate referinţele. 

— Referinţe? am exclamat. Ce vrei să spui prin referinţe? 

— Hai, că nu avem toată noaptea. Și-a înfipt mâinile în șolduri, bătând 
cu unghiile pe talie când a văzut că nu răspund: Facem asta împreună sau 
nu? 

Împreună. 

Nu era în regulă. Noi nu eram în regulă. Dar împreună suna mult mai 
bine decât s-o fac singură. 

A întins o mână. l-am strâns-o cu degetele tremurânde. Și mâna ei 
tremura. Vero s-a aplecat să pună tigaia mea înapoi în cutia de carton. A 
apucat o sticlă de Bourbon de gât, a răsucit capacul și a tras o dușcă, părând 
jenată când mi-a întins-o. 

— Şi asta-i a mea, Știi? am zis, smulgând sticla din mâna ei Și așezându- 
ne amândouă pe podea, sprijinite de laterala camionetei. 

— Numai Șaizeci la sută din ea, a spus. 

I-am aruncat o privire furioasă și am sorbit și eu o înghiţitură. 

— Probabil ar trebui să mă mut cu tine, a continuat. M-am înecat, 
împroșcându-mi tot pieptul tricoului cu Bourbon. Nu-ţi face griji. lau 
dormitorul mic. 

Am tras încă o dușcă. Am simţit arsura până în stomac. Când am deschis 
ochii, Harris Mickler era tot acolo, sută la sută mort, Vero era tot jos, pe 
podea, lângă mine, cu o cutie de carton plină cu lucruri furate din 
gospodăria mea Și care, după estimările mele, îmi aparțineau mai mult de 
Șaizeci la sută. Și, pe deasupra, eram aproape sigură că ne vom petrece 
următoarele patruzeci de procente din viețile noastre în pușcărie dacă nu 
vom găsi o cale de a ieși din povestea asta. 


Capitolul 10 


În ficţiune se ajunge de fiecare dată la perdeaua de duș. Un polițist dur 
Şi sexi face vraiște scena crimei în căutare de dovezi Și sesizează imediat 
absenţa strigătoare la cer a perdelei de duș. Pentru că oamenii folosesc 
perdele de duș. Au nevoie de perdele de duș. Dacă sunteţi implicat într-o 
investigație criminală Și nu aveți perdea de duș, puteţi să sunaţi dinainte la 
112 sau să vă puneţi singuri cătușele. 

Motiv pentru care aveam de gând să înfășor cadavrul lui Harris Mickler 
în cele mai bune feţe de masă din mătase de care dispuneam. 

Erau dar de nuntă de la strămătușa Florence, de când m-am măritat cu 
Steven acum opt ani. Nu le folosisem nici măcar o dată. Și, pentru că acum 
Șase luni am vândut masa din lemn din living pe Craiglist ca să am cu ce 
să-mi plătesc ratele la camionetă, dacă vreun polițist dur Și sexy ar veni să 
îmi percheziţioneze casă, eram absolut sigură că nici măcar nu va sesiza 
lipsa lor. 

Vero Și cu mine am întins țesătura maro pe jos, în garaj, la picioarele lui 
Harris. Apoi Vero l-a luat de mâini, iar eu l-am apucat de glezne. Împreună, 
l-am săltat câțiva centimetri de la podea, l-am legănat și l-am trântit în 
mijlocul cearșafului improvizat. 

I-am lăsat picioarele și m-am apucat să aranjez feţele de masă în așa fel 
încât să-l putem înveli ca și cum ai împacheta un sandvici într-o folie de 
celofan. Cu un efort enorm Și multe icneli, Vero Și cu mine l-am împachetat 
pe Harris Mickler ca într-un uriaș burrito cu cadavru. 

— Îi ies picioarele, am pufnit când am terminat ultima împachetare. 

— Mai bine decât capul. Lui Vero îi scăpaseră câteva Șuviţe din coadă și 
era transpirată toată pe piept. Era cu aproape zece ani mai tânără decât mine 
Și într-o formă mult mai bună. M-am lăsat în genunchi. Mușchii mei urlau 
de durere. 

— De ce faci asta? am întrebat-o între două răsuflăni chinuite. Era tânără, 
singură, isteaţă. După ce-și lua diploma, avea toată viaţa înainte. 

— Am nevoie de bani. 

— Pentru ce? 


— Împrumutul pentru studii. 

Am pus mâinile în șold, simțind în continuare aceeași greutate în piept, 
ȘI i-am zis zgâindu-mă la ea: 

— Numai așa, ca să fiu sigură că am înţeles bine: tu mă ajuţi să scap de 
un cadavru ca să-ţi plătești școala? 

— E clar, ești mult prea în vârstă ca să-ţi amintești cât costă o diplomă 
de licenţă. 

— Nu sunt prea în vârstă. Pur și simplu... Nu am fost nevoită să-mi fac 
griji pentru asta. 

— Atunci află că va trebui să plătesc dobânda până la cincizeci de ani. 

— Asta presupunând că nu vom fi arestate înainte. 

Amândouă am întors privirea la enchilada'*: stranie de pe podea. Nici 
vorbă să-l despachetăm — fusese mult prea greu să-l împachetăm —, dar era 
prea periculos să-i lăsăm picioarele atârnând așa. Scotocind pe masa de 
lucru a lui Steven, am găsit o coardă lungă de sărituri într-o găletușă cu cuie 
ruginite. Îi lipsea cârligul de la un capăt, probabil de aia nici nu o luase cu el 
când a plecat. Am înfășurat coarda elastică în jurul gleznelor lui Harris Și 
am făcut un nod, lăsând liber la un capăt singurul cârlig. 

— Trebuie să-i iau pe cei mici de la soră-mea, am zis, temându-mă să mă 
uit la ceasul de pe telefon. 

Vero a arătat spre Harris: 

— Și cu ăsta ce facem? 

Nu-l puteam pune în spatele camionetei cu copiii. Și nici nu-l puteam 
lăsa în mijlocul garajului, unde l-ar fi putut vedea când ajungeam acasă. 

— Îl punem în mașina ta. 

— Mașina mea? Vero a făcut ochii mari Și coada de cal a început să se 
legene în ritmul revoltei ei. De ce în mașina mea? 

— Pentru că are portbagaj! Oricine știe că un cadavru este băgat în 
portbagaj. Nu te uita așa la mine. Ce-ai vrea să fac? Să-l leg de scaunul 
Deliei? Îi ies picioarele afară! 

Vero a bombănit un lung șir de vorbe dulci în spaniolă; i-am scos cheile 
din buzunar. Am ieșit în liniște pe ușa din spate, eu m-am așezat în spatele 
tufelor de rododendroni, verificând ca nu cumva vreun vecin să se uite pe 
fereastră, în timp ce Vero s-a furișat în josul străzii Și a tras Honda cu 
spatele chiar în buza ușii garajului. Am stins lumina de pe verandă Și pe cea 
din garaj Și, la lumina chioară a felinarului stradal din capătul aleii mele, 


am deschis amândouă, cu mare greutate, ușa stricată a garajului și am 
încercat să-l săltăm pe Harris în portbagajul mașinii. 

— Parcă s-a făcut mai greu, a zis Vero după ce o a treia încercare ne-a 
lăsat fără suflu de tot. Mâinile mele erau roșii Și aspre din cauza efortului. 
Câteva Șuvițe umede scăpate din cocul neglijent erau lipite acum cu 
sudoare pe o parte a capului: Cum ai reușit să-l bagi în camionetă singură? 

— L-am ademenit cu promisiuni sexuale, am gâfâit. 

Vero a ridicat o sprânceană neîncrezătoare. Clar, imaginea de ucigașă- 
de-ocazie-în-pantaloni-de-yoga nu era cea mai bună înfățișare a mea. Am 
dat ochii peste cap și am spus dintr-o suflare: 

— Era sub influenţa drogurilor, bine? 

Vero Și-a tras nasul. 

Avea totuși dreptate. Trebuia să existe o cale mai ușoară de a face asta. 

— la skateboardul Deliei, am zis. Probabil că vorbise bourbonul din 
mine când am arătat spre placa de un roz aprins sprijinită de peretele 
îndepărtat. 

Vero l-a adus lângă Harris. 

— Ţi-a venit ideea asta din cărţile tale? 

— Nu chiar. Cred că-mi venise dintr-un episod din Sid the Science Kid. 
Dar în clipa asta chiar nu-mi păsa, important era să funcționeze. 

La a treia balansare, l-am săltat pe Harris pe placă și l-am tras spre 
portbagajul deschis al mașinii lui Vero. Folosind bara de protecție ca levier 
Și capul lui Harris drept contragreutate, centimetru cu centimetru, gâfâind 
ȘI înjurând, am reușit să-l înghesuim înăuntru. Când am terminat, m-am 
sprijinit de spatele Hondei și mi-am șters transpirația încercată de un 
sentiment straniu de mulțumire. 

Vero a înhăţat săpăliga roz de grădină de pe masa de lucru Și a aruncat-o 
deasupra lui. 

— Asta pentru ce-i? am întrebat închizând portbagajul. 

— Ai cumva altceva cu ce să-l îngropi? 

A ridicat din umeri Și s-a suit în mașină. 


Capitolul 11 


Dacă e să dau crezare părinților noștri, prima întrebare care a ieșit pe 
gura Georgiei în ziua în care m-am născut a fost „Când o putem trimite 
înapoi?” Georgia nu Și-a dorit niciodată o surioară ȘI, în apărarea ei, trebuie 
spus că abia împlinise patru ani la vremea aceea. Dar aceasta a rămas 
întrebarea definitorie a relației noastre până în ziua în care Georgia a plecat 
la Academia de poliţie. În copilărie eu am fost întotdeauna personajul 
negativ, singura persoană din casă spre care Georgia putea arăta cu degetul 
ori de câte ori ceva mergea prost. Dar, după ce Georgia a devenit polițist, a 
fost ca și cum ar fi rămas brusc fără degete de arătat spre mine. Tipii cu 
adevărat răi erau pe toate străzile și presupun că, în comparaţie cu ei, eu nu 
mai păream chiar atât de rea. 

Numai că nu mă mai simţeam deloc așa acum, stând în pragul casei 
surorii mele mai mari, duhnind a vodcă, a transpirație Și cu gustul salivei 
lui Harris Mickler, conștientă că în portbagajul lui Vero cadavrul lui se 
descompunea încet, dar sigur. Să sperăm că Georgia va fi atât de ușurată să 
mă vadă, încât nu va remarca nimic. 

A deschis ușa cu Zach lăţit tot pe umărul ei. Legăna încet pruncul 
moleșit Şi s-a oprit când m-am aplecat să-l iau din braţele ei. Și-a încreţit 
nasul: 

— Parcă ziceai că muncești. 

Blestemate fie simțurile astea de copoi. Nasul Georgiei ar putea înlocui 
cu succes un test de alcoolemie. 

— Asta am Și făcut. 

M-am întins după Zach. Ea l-a tras din faţa mea: 

— Și atunci de ce miroși a băutură? 

Pentru că bourbonul s-ar putea să fie singura chestie care mă ține în 
picioare în clipa asta. 

— Blocajul scriitorului. Aveam nevoie de ceva să-mi destupe creierul. 

— Poţi să conduci? 

— Nu conduc. Am arătat cu degetul peste umăr, la partenera mea de 
infracţiune. 

Georgia s-a ridicat pe vârfuri, ițindu-se peste balcon. Sub el, fundul lui 


Vero ieșea din mașină în timp ce se chinuia să fixeze scăunelele copiilor în 
spate. 

— Dacă spuneai că Steven a concediat-o. 

— Așa e. M-am scărpinat pe gâtul încă ud de sudoare, fiindu-mi greu să 
o privesc în ochi: A trecut pe la mine să-și ia lucrurile Și am reușit... Să 
distrugem fetele mele de masă, să împărțim puținele lucruri care mi-au 
rămas Și să îndesăm un mort în portbagajul ei... să ajungem la o înţelegere. 

Ca și cum ar fi simţit că vorbeam despre ea, Vero a apărut în spatele 
meu. 

— Mă mut la Finn și am grijă de copii pentru masă și casă, a spus ea, 
întinzându-se să-l ia pe Zach. 

Și patruzeci de procente din sufletul meu. 

Georgia s-a aplecat, ca Și cum cineva i-ar fi luat o povară uriașă din 
spinare când l-a predat pe Zach în braţele lui Vero, care l-a dus spre mașină. 
Georgia Și-a frecat umărul, făcând un semn cu capul spre canapeaua din 
spatele ei. Delia dormea ghemuită sub o pătură, cu părul ei blond și fin 
strălucind, ca un halo static Și lipicios, în jurul coroanei argintii de bandă 
adezivă; sprâncenele ei castanii se încruntaseră în somn. Sonorul 
televizorului era scăzut, iar lumina difuză juca pe obrazul fin al Deliei. 
Eram bucuroasă că nu era trează ca să-l audă pe crainic, care tocmai relata 
detaliile a trei omucideri oribile ce avuseseră loc la numai câțiva kilometri 
distanţă. Am aruncat o privire la titluri: Bărbat suspectat de legături cu 
mafia achitat de toate acuzațiile. 

Am arătat spre televizor: 

— Îmi pare rău că ai ratat întâlnirea cu băieţii de la OCN. 

Georgia a oftat sfârșită privind la cei doi bărbaţi care coborau treptele 
tribunalului Și dispăreau în banda neagră a ecranului. 

— Vor mai fi destule nopți ca asta, a zis ea, clătinând din cap. Nimic nu 
ţine cu tipii ăștia. Mafia rusă poate asasina jumătate din oraș, ȘI tot găsește 
pe cineva de mituit. Nemernicul ăsta n-o să stea nicio zi în închisoare câtă 
vreme Zhirov o să fie în preajmă să-i plătească cauţiunea. 

Nu mă uitasem la Știri de câteva săptămâni bune, așa că nu aveam idee 
despre ce vorbea Georgia, dar am încuviinţat din cap, mi-am pus rucsacul 
pe un umăr Și am ridicat-o pe Delia pe celălalt. 

— Mulţumesc că ai avut grijă de ei, am șoptit, simțind greutatea privirii 
Georgiei în timp ce mă îndreptam spre ușă. Ziua, adrenalina, mahmureala, 


toate mă ajunseseră din urmă, îngreunându-mi picioarele. 

— Finn. Numele meu suna ca o comandă șoptită. M-am întors încet, 
îngrozită că m-am trădat cumva: Am fost îngrijorată pentru tine, a spus 
Georgia. Mi-a dat pălăria Deliei Și s-a scărpinat pe piept strâmbându-se, ca 
Și cum ceva dinlăuntrul ei o făcea să se simtă inconfortabil. Și-a privit 
picioarele, apoi rucsacul, Și a continuat fără să se uite la mine: Mă bucur că 
nu ești singură. 

Am înghițit nodul dureros din gât, neștiind prea bine ce era mai rău: 
secretele pe care le ascundeam de sora mea sau cadavrul pe care-l 
ascundeam în portbagajul lui Vero. Georgia fusese mereu singură aici. Și, 
oricât de mult insista ea că era exact ceea ce-și dorește, uneori — în 
momente ca acestea — mă întrebam cum suportă. 

Am împăturit pălăria Deliei, am băgat-o în buzunar Și am strâns trupul 
firav al fetei mele mai tare. Banda adezivă de pe capul ei s-a lipit de obrazul 
meu. Pentru o clipă, am vrut să-i spun Georgiei totul. Despre ce s-a 
întâmplat în Panera. Despre ce s-a întâmplat în camioneta mea, apoi în 
garaj. 

Georgia a luat telecomanda de pe masă. 

— Georgia...? am început eu cu voce pierită, strângând-o pe Delia la 
piept. 

Când sora mea m-a privit, mi-a fost greu să îi susțin privirea. Ochii mei 
au alunecat pe lângă ea, spre ecranul televizorului din spate. Nu mă puteam 
gândi decât la avertismentul Patriciei. Despre oamenii periculoși cu prieteni 
în poziții înalte. Despre cum copiii mei nu vor fi niciodată în siguranţă dacă 
cineva ar afla ce am făcut. Dacă Georgia Și prietenii ei din poliție nu puteau 
curăța străzile de toţi acești oameni periculoși, poate că Patricia era 
îndreptățită să se teamă. Poate că Vero avea dreptate, nu aveam de ales, 
trebuia să ţin povestea asta pentru mine. 

— Mulţumesc, am murmurat. 

M-am întors Și am luat-o spre ușă și până la mașina lui Vero am simțit 
cum mă ard în spate ochii ăia scăpărători de polițist. 

— Unde mergem? a întrebat Vero cum am închis portiera. I-a căzut faţa 
când a văzut în oglinda retrovizoare coroana de bandă adezivă de pe capul 
Deliei. Copiii dormeau butuc pe bancheta din spate, la fel de neclintiţi ca 
Harris Mickler, înghesuit în portbagaj, cu lopăţica roz deasupra lui. 

— Nu știu. 


Nu am avut vreme să mă gândesc ce să facem cu cadavrul. Poate pentru 
că o parte din mine nu Și-a imaginat niciodată că voi ajunge atât de departe. 
Am început să-mi rod unghiile. Mintea mea scotocea cu febrilitate prin 
toate documentările pe care le făcusem la viața mea despre cum poți să 
scapi de un cadavru. Dacă l-am arunca într-un râu, cu norocul meu, sigur ar 
fi purtat înapoi la mal. Iar un incendiu ar atrage prea mult atenția; ultimul 
lucru de care aveam nevoie era o anchetă pentru incendiere, asta pe lângă 
acuzaţia de crimă. 

— Presupun că va trebui să găsim un loc să-l îngropăm. 

— Vreo idee? Vero a rulat încet până am ieșit din complexul de 
apartamente în care locuia sora mea, atentă să folosească luminile de 
semnalizare când s-a angajat pe șosea. 

M-a pufnit râsul. O parte din mine își dorea ca Steven să fi fost aici. Nu 
am fost niciodată capabilă să ascund lucruri. Nu am fost niciodată în stare 
să am secrete, așa cum avea el. Întotdeauna el a fost cel responsabil cu 
ascunderea cadourilor de Crăciun de copii Și a ouălor de Paște în grădină. 
Și oarecum la vedere. Mai greu de reperat erau cele mai evidente, acoperite 
neglijent cu frunzele sau cu pernuţele de pe terasă, chiar sub nasul copiilor. 
În același fel reușise să-și ascundă aventura cu Theresa luni de zile. Nu a 
dus-o în excursii extravagante, nu a sifonat banii în conturi din cine știe ce 
paradisuri fiscale. A regulat-o pe doamna agent imobiliar în biroul ei de 
acasă, din josul străzii, în pauza lui de masă, Și i-a acoperit parfumul cu 
propria lui colonie. A achitat la timp toate facturile casei, așa că nu am 
văzut niciodată cheltuielile și nici nu am încercat să acopăr golurile din 
poveste. Ca pasiunea pe care probabil o are acum pentru Bree, Steven Și-a 
păstrat mereu secretele, ascunzându-și indiscreţiile de ochii lumii, în locuri 
unde nimeni... 

— Ah! Am avut senzația că mi se taie răsuflarea. Simţeam cum ochii lui 
Vero îmi străpung faţa. Și mi-a venit ideea cea mare: Mergem acasă la 
Steven, am zis. 

— De ce naiba am merge la Steven? 

— Pentru că avem nevoie de lopată. O lopată cu adevărat mare. Și, dacă 
cineva avea uneltele necesare ca să îngropăm un secret atât de mare precum 
Harris Mickler, atunci acesta era fostul meu soț. 


Capitolul 12 


Trecuse binișor de miezul nopții când am ajuns la ferma de gazon a lui 
Steven, după ce am Șutit lopata din șopronul Theresei și am străbătut 
drumul lung până acolo. Intrarea întunecată, nemarcată a proprietății nu era 
deloc la fel de îmbietoare ca în timpul zilei. Vero a stins farurile și am 
rămas așa în mașină, ascultând respiraţiile liniștite ale copiilor și așteptând 
ca ochii noștri să se adapteze întunericului. Iarba era scăldată în lumina 
albăstruie a lunii. Erau hectare şi hectare de iarbă în jurul nostru, cu 
excepția unei singure parcele din spate, unde pământul fusese proaspăt arat, 
urmând să fie semănat. 

Vero Și cu mine am coborât din mașină și am mers pe jos până la 
marginea câmpului. Brazdele răsturnate de pământ noroios aveau sclipiri gri 
sub lumina lunii. Era o noapte caldă pentru luna octombrie, liniștită chiar, 
cu excepția foșnetului frunzelor moarte de la poalele pâlcului de cedri înalți 
din spatele nostru. Pe o rază de câțiva kilometri nu se zărea nicio lumină, 
niciun felinar de verandă aprins. Mi-i puteam imagina pe Steven și pe Bree 
aici, regulând-o în spatele camionetei lui după orele de program. Era genul 
de loc secret care nu e descoperit cu anii, mai ales că iarba proaspătă 
creștea permanent de jur-împrejur. 

Am înfipt vârful lopeţii lui Steven în pământ, ușurată că era flexibilă, 
ușor de manevrat. Din fericire, Steven Și Theresa nu erau acasă când Vero 
trăsese mașina la câțiva metri de aleea casei lor din oraș și eu mă 
furișasem de-a lungul șirului de copaci răsfirați din spatele casei ca să le 
jefuiesc magazia. De unde am ieșit cu o lopată grea, cu lama din oțel, și cu 
o pereche de mănuși de grădinărit. 

— Facem cu rândul, i-am spus lui Vero. Sap eu prima. Tu stai de pază. 

Cu puţin noroc, Steven o să însămânţeze parcela asta înainte să-și dea 
seama cineva că Harris Mickler a dispărut. 

Mi s-a uscat gâtul când m-am uitat în jos, la lopată. Dacă ar fi fost un 
roman, acesta ar fi fost punctul de răscruce. Punctul din care nu mai există 
cale de întoarcere. Dacă plecam acum Și ne întorceam la Georgia, încă mai 
puteam invoca omorul prin imprudenţă. Îi puteam povesti tot ce s-a 
întâmplat la bar. Cum l-am omorât accidental pe Harris când mi-am lăsat 


mașina pornită în garaj. Îi puteam preda dovezile de pe telefonul lui ȘI aș fi 
încercat să fac ceea ce era corect, chiar dacă asta însemna să fac pușcărie Și 
să nu-mi mai văd copiii o vreme. 

M-am uitat în spate, la mașina în care dormeau. Odată ce groapa asta era 
săpată, gata, nu mai exista cale de întoarcere. Furtul lopeţii, îngroparea 
cadavrului, revendicarea plăţii promise de Patricia Mickler, toate astea 
indicau crimă cu premeditare. O crimă oribilă, sinistră, de nedescris. Cu 
piciorul încă ezitând pe lopată, nu eram sigură că pot fi mai putin 
monstruoasă decât Harris Mickler. 

— Hai, Finlay. 

Șuieratul ascuţit al lui Vero m-a cutremurat. M-am aplecat peste lopată 
Și am scos prima cupă de pământ, în timp ce ea patrula. Respirația ei 
precipitată se ridica în nori fierbinți, ca niște fantome micuţe, pe cerul 
nopții. 

— Cât de adânc trebuie să săpăm? a întrebat legănându-se pe călcâie, 
plimbându-și privirea de la mine la copii, apoi la drumul de ţară care trecea 
prin pâlcul de cedri din spatele nostru. 

Mă gândeam la circa doi metri, suficient de adâncă pentru ca utilajele de 
la fermă să nu dezgroape accidental cadavrul. Dar spatele meu era deja în 
flăcări Și nu săpasem încă nici măcar prima jumătate de metru. Așa că în 
clipa asta ar fi fost acceptabil Și un metru și jumătate. 

Nerăbdătoare, Vero a luat lopăţica roz Și a venit pe câmp alături de mine, 
aruncând mici mormane de pământ într-o parte și-n alta. 

— Data viitoare când facem asta... 

— N-o să fie nicio dată viitoare, am sărit, privind-o pieziș pe Vero în 
timp ce săpam tot mai repede, nerăbdătoare să termin Și să ajung cât mai 
iute acasă. A fost un accident. Atâta tot. 

— Poate lumea are nevoie de mai multe accidente, a mormăit ea în 
barbă. Dacă aș fi avut banii Patriciei Mickler, probabil te-aș fi angajat Și 
eu. 

M-am oprit, lăsând lopata jos. Era de presupus că Vero se băgase în 
chestia asta pentru bani, dar am evitat gândul că banii nu meritau riscul pe 
care ni-l asumam amândouă. Că poate ea avea și alte motive pentru care 
săpa acum groapa asta alături de mine. Mi-a aruncat o privire ascuțită, 
poruncitoare, săpând tot mai repede cu lopăţica ei. Mâinile mele erau 
înţepenite Și transpirate în mănuși, pline de bășici proaspete care supurau. 


Chiar Și așa, am continuat să sap. 

— Și de cine mă rog ai fi vrut să scapi? am întrebat-o între două lopeti. 

Vero a ridicat din umeri. 

— A, nu, am zis ȘI eu, așa, e plină lumea de nemernici. lar în orașul ăsta 
se învârtesc destui bani. Zic Și eu că n-ar fi rău să acaparăm piața cât e 
fierbinte. 

Am aruncat o lopată de pământ deasupra gropii; marginea acesteia 
ajunsese deja la nivelul genunchilor. 

— Îţi dă mâna să spui asta, am zis între două respiraţii gâfâite. Tu ai 
lopata mică. 

— Tocmai de aceea avem nevoie de o chestie din asta. Cu lopăţica roz, a 
arătat spre conturul masiv al excavatorului în care Zach era atât de dornic să 
se caţere acum câteva ceasuri. 

Am aruncat lopata mare deasupra gropii Și am luat lopăţica roz, sperând 
că după un sfert de oră de muncă grea se va răzeândi în privința 
probabilității unei „dăți viitoare”. Sau poate mă temeam că eu însămi mă 
voi răzgândi în privinţa excavatorului dacă mai trebuia să dau mult la lopata 
mare. Am verificat ora pe telefon. Trecuse deja o oră Și ceva. În ritmul ăsta, 
nu ajungeam acasă până-n zori. 

— Nu știm cum să manevrăm chestia aia, am obiectat eu. 

A înfipt lopata în pământ, Și-a așezat un tenis peste lamă, suflând greu, 
ca ȘI cum ar fi continuat să sape. 

— Nu există nimic ce nu poate fi învăţat pe YouTube, a zis ea gâfâind. 
Vărul meu Ramon a învățat cum să pornească o mașină fără cheie. Cât de 
greu poate fi? 

Vărul ei părea a fi persoana potrivită să stea aici, afară, ȘI să sape groapa 
asta. 

— Acum adăugăm furtul de utilaje agricole la lista noastră tot mai lungă 
de infracțiuni. 

— Gândește-te puțin. S-a aplecat peste lopată, cu faţa plină de praf. Cu 
o chestie din asta am putea săpa toată groapa în cinci minute. Am învăţat 
asta la cursul de economie. Este vorba despre valoarea în bani a timpului. 
Dacă vrem să fim profesioniste, trebuie să începem să acționăm ca niște 
profesioniste. 

— lar ucigașii profesioniști îngroapă cadavrele cu excavatoare? 

— E un fel de-a spune, ar trebui să muncim inteligent. Nu din greu. 


— Să omori oamenii pentru bani nu e o chestie inteligentă! 

Vero Și-a scuturat noroiul de pe mănuși Și s-a ridicat din groapa care 
acum îi ajungea până la piept. A schimbat lopata mare cu lopăţica roz, pe 
care a îndreptat-o către mine: 

— Stai să vezi cum ai să te simţi când ai să iei cei cincizeci de mii de 
dolari. 

A deschis portbagajul mașinii ei. M-am căţărat afară din groapă și m-am 
ițit peste umărul ei, tresărind la vederea formei umane învelite în fetele 
mele de masă. 

— Hai, a zis ea, apucând coarda de bungee-jump din jurul gleznelor. Hai 
să-l îngropăm pe perversul ăsta Și s-o Ștergem de aici. 

Împreună, l-am tras pe Harris Mickler din portbagaj, apoi l-am pus pe 
marginea gropii Și l-am desfăţat. Vero a adunat feţele de masă și le-a 
îndesat în portbagaj. Eu am luat telefonul lui Harris, cheile mașinii Și 
portofelul din buzunare și le-am predat în mâinile ei întinse spre mine. 

— Nu ar trebui să-i ardem amprentele și să-i scoatem dinţii sau ceva de 
genu’? a întrebat ea. 

I-am aruncat o privire pătrunzătoare, deși probabil avea dreptate. Dacă 
găsea cineva rămășițele lui Harris Mickler, nu vor fi greu de identificat, 
chiar fără telefon și portofel. 

M-am strâmbat când l-am apucat de braţe pe Harris. Mâinile lui erau 
deja reci, degetele și gâtul erau deja rigide, braţele și picioarele atârnau 
greu. 

— În ce privește înlăturarea amprentelor Și stomatologia, aici trag linie, 
am zis gemând Și trăgându-l spre marginea gropii. 

— Mă întreb dacă nu am putea să cerem mai mult pentru asta. 

— Am să mă prefac că nu am auzit ce-ai zis. 

Vero și cu mine am aruncat o ultimă privire spre Harris Mickler. 

— Oare facem ceea ce trebuie? am întrebat. 

Ca răspuns, a scos din buzunar telefonul lui Harris Și mi l-a întins. Nu l- 
am luat, incapabilă să mai suport vederea fotografiilor ălora. Vero a vârât 
telefonul la loc în buzunar. Apoi l-am rostogolit pe Harris pe-o parte, spre 
marginea gropii pe care o săpasem ȘI, la trei, l-am aruncat în ea. 


Capitolul 13 


Pe Veronica Ruiz o cunoscusem cu opt luni în urmă, când stăteam cu 
copiii la rând la bancă. Era o după-amiază aglomerată de vineri, zi de plată 
pentru cei cu slujbe obișnuite; dar în vreme ce un cec primit cu regularitate 
pe cei mai mulți oameni îi înveselea, un tip din spatele meu era excepţia de 
la această regulă. Bombănea singur ceva legat de zgomot. Lui Zach îi 
dădeau dinţii, iar fețișoara lui iritată, îngheţată, era brăzdată de lacrimi 
furioase pentru că nu-l lăsam să alerge de capul lui prin hol. Reușisem să 
înaintăm binișor la coadă, nu mai aveam mult, când Delia a hotărât că 
trebuie să facă pipi Și nu se mai poate ține. Rămasă fără opţiuni, mi-am 
abandonat locul la coadă și mi-am dus copiii la baie. Când am ieșit, coada 
crescuse Și devenise un Șir lung Și Șerpuit care se întindea până în vestibul. 

Voiam să renunţ și să ies când o casieră mi-a făcut semn din fața 
rândului, de după geamul de plexiglas. Gesticula spre bărbatul morocănos 
din spatele meu, făcându-i semn să aștepte în timp ce eu mă apropiam de 
ghișeu. Zach s-a oprit din plâns, răsplătind-o pe Vero cu un zâmbet timid de 
după gâtul meu. Între timp, bărbatul supărăcios a început să facă scandal, 
împroșcând-o cu insulte pe Vero, care i-a întins Deliei o acadea roșie prin 
ferestruica ghișeului. Vero mi-a plătit cecul pe care mi-l scrisese Steven, 
urmărindu-l cu o privire pătrunzătoare pe bărbatul care părăsise în trombă 
coada în căutarea unui manager. A terminat de numărat bancnotele mele 
foșnitoare și le-a făcut copiilor la revedere cu mâna. În timp ce îi 
deschideam Deliei ușa de la hol, am întors capul; l-am văzut pe manager 
apropiindu-se de ghișeul lui Vero. Admonestările sale dure răzbăteau prin 
sticla ghișeului; m-am sprijinit de ușă, ascultând copleșită de un sentiment 
de vină. Vero a pus plăcuţa cu ÎNCHIS, Și-a adunat lucrurile Și s-a făcut 
nevăzută pe la o ieșire din spate. 

Am luat-o pe Delia de mână Și, săltându-l pe Zach mai sus pe șold, am 
ocolit clădirea și am dat peste Vero, care, așezată în genunchi, găurea 
cauciucul șefului ei cu tocul pantofului. 

— Mi s-a părut că îţi plac copiii, am zis când s-a ridicat Și Și-a șters 
praful de pe mâini. Aș avea nevoie de o bonă. Am scos un teanc de bani, 


aproape jumătate din cecul pe care tocmai îl încasasem, parțial dintr-un 
sentiment de vină, parțial din disperare. Vero a ridicat o sprânceană, a 
cântărit banii, s-a uitat la copiii mei Și asta a fost tot. 

° 

Vero Și cu mine ne-am făcut mici în scaunele noastre. Ușa garajului se 
profila amenințătoare în fața noastră, dar amândouă eram prea epuizate ca 
să mai fim în stare de tot efortul necesar pentru a o deschide. Mâinile lui 
Vero, iritate Și roșii, erau încleștate de volan. Ale mele erau pline de 
pământ, cu inele de noroi în jurul unghiilor. M-am smuls cu greutate din 
mașina lui Vero Și m-am îndreptat șchiopătând spre panoul cu tastatura 
numerică de lângă ușă. Luptându-mă să-mi descleștez degetele de la mâna 
dreaptă de pe coada fantomatică a lopeţii, am tastat codul din patru cifre 
înainte de a-mi aminti că sistemul de deschidere era defect. Am lăsat 
fruntea pe tastatură; de partea cealaltă, mecanismul unei uși care nu voia să 
se clintească începuse să huruie. 

După aceea, deși spatele mă rupea, iar bășicile din palmele mele urlau în 
semn de protest, am ridicat manual ușa garajului pentru ca Vero să poată 
trage mașina în spațiul liber din spatele camionetei mele. Peste drum, 
ferestrele bucătăriei doamnei Haggerty erau întunecate, dar Ştiam eu ce 
Ştiam Și mi-era greu să cred că bătrâna nu pândea. Îmi tremurau rău braţele 
când am ridicat ușa deasupra capului. Dar chiar și așa, am fost tentată să-i 
fac semn cu o mână, doar așa, să văd dacă se sesizează vreo mișcare după 
perdele. 

Doamna Haggerty era cea care descoperise prima aventura lui Steven cu 
Theresa atunci când el făcuse greșeala s-o aducă la noi acasă, eu fiind 
plecată cu copiii la părinții mei. Cum m-am întors, bătrâna m-a încolțit 
lângă cutia poștală și m-a întrebat dacă știam despre blonda atrăgătoare 
care i-a ținut de urât soţului meu cât am lipsit. Cunosc vorba „nu trage în 
mesager”, dar sunt sigură că cel care-a scos zicala asta nu avea peste drum o 
vecină ca doamna Haggerty. 

Epuizarea a pus brusc stăpânire pe gleznele mele când Honda lui Vero a 
trecut la câţiva centimetri de mine și a intrat în garaj. După ce mașina a fost 
în siguranță înăuntru, am dat drumul ușii. 

Aceasta a picat în viteză la pământ, cu toată greutatea, bufnitura 
metalului izbit de ciment fiind suficient de puternică pentru a cutremura toţi 
pereţii. Chiar dacă doamna Haggerty nu ne pândise până acum, eram sigură 


că în clipa asta era la geam. 

Vero a ieșit din mașină Și m-a privit reprobator. Zach Și Delia s-au fâțâit 
în scăunelele lor. Ne-am sprijinit cu spatele de portiera mașinii, așteptând 
în liniștea fragilă, în timp ce copiii adormeau la loc. Când respirația lor a 
devenit regulată și liniștită, Vero a luat-o pe Delia în braţe, încruntându-se 
la vederea părului lipicios, ciuntit, din jurul feţei ei. Eu l-am luat pe Zach, 
închizând portiera mașinii cu Șoldul. 

Când i-am așezat în pătuțuri, pe la colţurile draperilor de la dormitorul 
lor răzbătea deja lumina slabă, lăptoasă a zorilor. Dacă aveam noroc, Vero 
Și cu mine aveam timp de un duș fierbinte și de o cană cu cafea caldă 
înainte ca cei mici să se trezească. Am gemut, amintindu-mi de toată 
mizeria Și zaţul împrăștiat pe bufet pe care le lăsasem ieri în bucătărie. 

Fără o vorbă, Vero Și cu mine ne-am dezbrăcat până la chiloţi în faţa 
mașinii de spălat. Ne-am pus hainele în ea, am aruncat deasupra mănușile 
de grădinărit, fețele de masă și pantofii, am aruncat două capsule de 
dezinfectant pentru rufe colorate și am încheiat cu un munte de detergent 
pudră. Vero a pornit mașina Și a dispărut în baia de serviciu. S-a închis 
înăuntru cu un pocnet înfundat al zăvorului. 

Eu m-am târât la bucătărie, hotărâtă să strâng măcar o parte din mizerie 
înainte de a încerca să dorm. Prudentă să nu atrag o nedorită atenţie din 
partea doamnei Haggerty, am lăsat luminile stinse Și, în lumina chioară a 
zorilor filtrată prin perdelele de la bucătărie, m-am uitat după zaţul 
împrăștiat pe bufet. Dar mizeria dispăruse. Podeaua și bufetul erau curate, 
vasele murdare din chiuvetă spălate și puse la locul lor. Probabil că Vero 
făcuse curat astă-noapte, înainte de a-și îndesa vasele mele în cutia ei de 
carton Și de a da peste mine taman când încercam să resuscitez un cadavru. 

Poate că Vero avea dreptate. 

Poate că Harris Mickler merita ce i s-a întâmplat. Poate că mâine soția 
lui va apărea cu un plic plin cu bani Și noi vom scăpa basma curată. În timp 
ce adunam zațul din ibricul de cafea ca să-l arunc în coșul de gunoi plin 
ochi de sub chiuvetă, nu mă simţeam prea optimistă. Am ucis un om. 
Indiferent dacă am făcut-o intenționat sau nu, acum nici nu mai conta. L-am 
îngropat, ceea ce mă făcea vinovată de ceva, deși nu știam prea bine de ce 
anume. 

Sau în ce anume se va transforma dacă voi primi banii doamnei Mickler. 


M-a trezit clinchetul linguriţei în bolul cu cereale care venea din 
bucătărie. La televizor, vocile personajelor din filmul de animație erau 
destul de puternice pentru a acoperi vuietul aspiratorului pus în funcţiune la 
parter. Soarele era sus pe cer Și razele lui luminoase pătrundeau prin 
jaluzelele dormitorului meu. M-am uitat la telefon să văd cât e ceasul Și mi- 
am îngropat faţa în pernă. Era jilavă Și rece, căci adormisem cu părul ud cu 
nici patru ceasuri în urmă, când mă prăbușisem în pat după un foarte lung 
duș fierbinte. 

Mă dureau mușchii, nu voiau nici ei să se trezească, dar m-am ridicat, 
am tras o pereche de colanți pe mine, mi-am învârtit părul într-un coc 
neglijent Și am coborât la bucătărie. Teancul de facturi de pe treptele de 
afară fusese adus în casă și ordonat pe măsuţa pliantă din livingul gol. În 
bucătărie, se auzea zumzetul liniștit al mașinii de spălat vase. 

Delia mi-a făcut semn cu ochiul din scaunul ei, cu lingurita încremenită 
deasupra bolului cu cereale. Un firicel de lapte i se prelingea pe bărbie în 
timp ce mesteca. l-am făcut și eu cu ochiul, numai parțial convinsă că fata 
care se uita la mine era fiică-mea. Părul îi fusese tuns scurt, curăţat de orice 
urmă de adeziv lipicios. Zgârieturile pe care și le făcuse cu foarfecă se 
zăreau printre ţepii rari care-i mai rămăseseră pe cap. Pe nas avea o pereche 
de ochelari reflectorizanţi Aviator, care îi ascundeau fața proaspăt spălată. 
Iar hainele ei — o pereche de blugi deșiraţi cu măiestrie, un tricou lălâu de 
un roz aprins peste o bluză gri cu mâneci lungi — fuseseră stropite cu clor 
pentru a completa ansamblul. 

Am ridicat o sprânceană. A ridicat Și ea una, îndesându-și în gură încă o 
lingură de cereale cu lapte. Mâinile ei micuţe erau înfășurate într-o pereche 
de mănuși fără degete, care sigur, săptămâna trecută, când le-am cumpărat, 
existaseră ȘI care ieri erau categoric mai puţin purtabile și la modă. 

Ochelarii lui Vero, căci ai ei erau, i-au alunecat pe nas în timp ce-și 
mesteca cerealele. 

— E o toană, a zis ea ridicând nepăsătoare din umeri, ca răspuns la 
întrebarea mea nerostită. Așa zice mătușa Vero. 

Am strâns buzele, înghiţindu-mi replica ce se bulucea în spatele lor. 

Aspiratorul s-a oprit. Vero a intrat în bucătărie îmbrăcată într-una dintre 
cămășile mele de dormit Și o pereche de colanţi tot de-ai mei. Nu voiam să 
mă gândesc ce purta — sau nu purta — pe sub ele, dar speram cu disperare că 
măcar chiloţii mei intrau în categoria celor șaizeci de procente de lucruri 


personale pe care nu trebuia să le împart cu ea. Părul ei lung ieșea din coada 
neglijentă dată pe spate. A pus telefonul meu mobil pe bufet. Avea mâinile 
curate, unghiile frecate, aranjate Și tăiate scurt, date cu un strat de ojă roz, 
care se potrivea până la suprapunere cu nuanţa ce se zărea ieșind de sub 
mănușile Deliei. 

— Mătușa Vero, care vasăzică? 

Vero s-a strâmbat. 

— Dacă Theresa poate avea o mătușă Amy, poți avea Și tu o mătușă 
Vero. 

Zach se prăpădea de râs în scăunelul lui înalt, cu părul geluit în ţepi 
asortaţi, suficient de lungi cât să se onduleze la capete. Foarfecă mea nu se 
zărea nicăieri, nimeni nu sângera, nimeni nu făcea crize de nervi. Prea 
obosită să mă cert, m-am prăbușit adormită pe un scaun, la masă. 

— Du-te Și te îmbracă, a zis Vero, punându-mi o cană de cafea în faţă și 
dându-mi un ghiont. Am luat o gură lacomă. Și fă ceva cu părul ăsta. Te 
întâlnești cu doamna M la Panera într-o oră. Încearcă să arăţi prezentabil. 

M-am înecat, scuipând cafeaua pe cămașă. 

— Ce-ai făcut? Cafeaua s-a vărsat când m-am repezit să-mi iau 
telefonul. Am derulat și mi-a căzut fața când am citit mesajul din două 
cuvinte al lui Vero către doamna Mickler: 

S-a rezolvat. 

Iar doamna Mickler a răspuns aproape imediat: Panera 11.00. 

— Dumnezeule, Vero, am Șuierat în Șoaptă, sperând că cei mici nu vor 
băga de seamă. Erau în camera de alături, la televizor, absorbiți de nu știu 
ce desene animate puse de Vero: Nu, nu mă întâlnesc cu ea. 

Și-a pus palmele pe masă, în fața mea: 

— Ba te întâlneşti cu ea. Altfel cum o să fim plătite? Nu am făcut 
degeaba bătăturile astea. 

Am prins-o pe Vero de mânecă și am tras-o în living, încercând să 
vorbesc cât mai încet: 

— Nu iau banii femeii. Dacă-i iau, putem fi acuzate de asasinat la 
comandă. 

— Şi dacă nu? a șuierat ea. Asasinat simplu? Singura diferenţă între ele 
sunt cei cincizeci de mii de dolari. Cincizeci. De mii. Votez să iei banii. 

— Așa deci, votezi? Păi, ultima dată când am verificat, aveam în 
continuare majoritatea. Ceea ce înseamnă că votul meu atârnă mai greu. 


— Gândește-te, Finlay. Avem nevoie de banii ăia. A făcut un gest rapid 
către facturile din spatele ei. Teancuri de facturi erau îngrămădite pe masa 
pliantă, aranjate în ordinea importanţei. Mai întâi plățile pentru casă, apoi 
pentru camionetă, după aia HOA:*, asigurarea, facturile la electricitate, 
urmate de o grămadă de înștiințări amestecate de la companiile de carduri 
de credit pentru conturi pe care le lăsasem în aer cu luni în urmă. Ne-am 
făcut treaba, așa că nu văd de ce n-am fi plătite. Dă-i femeii telefonul și 
portofelul lui Harris și ia banii. Asta e tot. 

Am privit muntele de facturi de pe măsuţă. Probabil că Vero avea 
dreptate. Neachitarea facturilor nu avea să mă facă o persoană mai bună și 
nici nu mă va absolvi de ceea ce am făcut. 

Vero Și-a îndreptat umerii, ca și cum ar fi simțit că eram pe punctul de a 
ceda: 

— Am pus lopata lui Steven în spatele camionetei. Cu cât scăpăm de ea 
mai repede, cu atât mai bine. O poţi lăsa la magazia Theresei în drum spre 
Panera. Și după aceea, când te întorci acasă, du mașina la o spălătorie și 
pune-i să aspire Și mizeria din interior. Am văzut toate episoadele din 
Bones. Dacă Brennan și Booth puteau obţine o condamnare în baza unui 
grăunte de polen, capetele alea seci cu care lucrează soră-ta te-ar putea 
aresta pentru cine știe ce fibră din pantalonii lui Mickler. 

M-am strâmbat când am văzut-o fluturând cheile camionetei. 

— Curăţ mașina ȘI înapoiez lopata, dar nu mă întâlnesc cu Patricia. Cum 
aș putea să mă uit în ochii ei? 

Vero a luat un plic de pe masa din sufragerie și l-a fluturat prin faţa 
ochilor mei. Emblema tribunalului era gravată în colţul din stânga sus. Încă 
o scrisoare nedeschisă de la avocatul lui Steven: 

— Ori o priveşti pe Patricia în ochi Și îi iei banii, ori te uiţi în ochii 
avocatului soțului tău când îţi ia copiii. 

A pus cheile camionetei lângă scrisoarea nedeschisă de custodie. Una 
dintre ele era categoric mai rea decât cealaltă. Am luat cheile. Am dat peste 
cap cafeaua, am sărutat copii pe creștet și am fugit sus, să mă pregătesc ca 
să-i iau banii Patriciei Mickler. 


Capitolul 14 


Peruca mă irita ca naiba. Clar, eram pedepsită. Dumnezeu, karma sau 
fantoma lui Harris Mickler voiau să mă facă să mă simt mizerabil. Am 
strecurat un deget pe sub ea și m-am scărpinat, sperând că nu a ieșit nicio 
Șuviţă castanie. Prin lentilele întunecate ale ochelarilor de soare cercetam 
sala de la Panera. Ochii mei au poposit la mesele pe care le ocupaserăm 
data trecută, când Patricia Și cu mine ne-am văzut pentru prima dată. Am 
răsuflat ușurată când n-am zărit-o nicăieri. Acum mă puteam duce la Vero 
să-i spun cu toată sinceritatea că am venit, am încercat, dar Patricia Mickler 
nu a apărut. Odată ajunsă acasă, aș mânca o găletușă de îngheţată și aș 
plânge. Nu voiam decât să las tot coșmarul ăsta în urmă Și să mă prefac că 
nu s-a întâmplat vreodată. Oricât de groaznic ar fi fost Harris Mickler, oricât 
de sinistre au fost lucrurile pe care știam că le-a făcut, eu l-am omorât. L- 
am omorât ȘI i-am îngropat cadavrul într-un loc în care speram că nu-l va 
găsi nimeni, niciodată. Și mi se părea o greșeală enormă să vin aici ca să-mi 
capăt recompensa pentru ceea ce făcusem. 

Mi-am împins ochelarii de soare la loc, pe nas, pregătindu-mă să plec, 
când, cu coada ochiului, am prins o mișcare vagă. Doamna Mickler stătea 
ghemuită într-un separeu, în colț, cu o mână încleștată pe geantă și cu 
cealaltă ridicată, ca și cum mi-ar fi făcut semn să vin. A lăsat-o jos când 
privirile ni s-au întâlnit. A cercetat sala cu un ochi speriat. Eu mi-am dat o 
Șuviţă blondă după ureche și, cu pas grăbit, am traversat sala spre separeul 
el. 

Era mai palidă la faţă decât îmi aminteam, avea aceeași privire ușor 
rătăcită, cu ochii larg deschişi, ca atunci când am surprins-o uitându-se la 
cârpa însângerată și la foarfecă din geanta mea. Când am intrat în separeu, 
expresia ei ochilor ei oscila între oroare Și fascinaţie. 

Mi-am strâns poșeta sub braţ. În ea aveam telefonul, portofelul și cheile 
mașinii lui Harris. Dovada A, în cazul în care doamna Mickler insista să 
vadă vreo dovadă. În realitate, tot ceea ce-mi doream era să scap de ele. Și 
să plec de aici cu speranţa că spălatul și aspiratul mașinii o să valoreze cât 
cincizeci de mii de dolari. Voiam să fie aspirate din viaţa mea toate celulele 
Și fibrele care-i aparținuseră vreodată lui Harris Mickler. 


— E cu adevărat gata? a întrebat ea aruncând o privire furișă spre 
mesele învecinate. 

Am încuviinţat din cap. 

Cu mâini tremurătoare, Patricia a scos un plic din geantă și l-a împins 
spre mine, peste masă. Sub ochi avea cearcăne adânci, vinete, ca și cum n- 
ar fi dormit deloc. Îmi imaginez că-și dorea la fel de mult ca și mine ca tot 
coșmarul ăsta să se termine odată. Însă am ezitat când a fost să întind mâna 
după plic. 

— Îi poţi număra, sunt toţi, a insistat, împingându-l un centimetru mai 
aproape de mine. 

— Te cred. Plicul era gros, atât de îndesat, încât clapa abia se închidea. 
L-am tras de pe masă în poală și am scos din geanta mea portofelul, cheia 
Și telefonul lui Harris. Patricia a luat inelul de chei și, cu degete 
tremurânde, a început să prefire cheile una după alta, separând una micuță 
de celelalte. 

— Am să aştept până în seara asta ca să raportez dispariția, a zis ea, 
ascunzând cheița în palmă. Asta ar trebui să-ți ofere răgazul de a încheia 
toate socotelile neterminate. A împins spre mine restul cheilor, laolaltă cu 
portofelul și telefonul lui Harris. Înghiţea greu, incapabilă să se uite la ele, 
ca Și cum Și-ar fi dorit la fel de mult ca mine să scape de ultima bucăţică 
din el. 

— Vrei să scap eu de ele? 

— Nu pentru asta te plătesc? 

Ce tupeu pe femeia asta. Dacă Delia mi-ar fi vorbit pe tonul ăsta, aș fi 
trimis-o imediat în camera ei pentru că a fost impertinentă Și i-aș fi 
confiscat toate jucăriile. Patricia s-a făcut mică; era clar că a luat expresia 
mea de mămică drept altceva... poate drept cine știe ce expresie crudă 
afișată de asasinii la comandă. Cine știe, poate că eram la fel. Nu aveam de 
unde să știu. Zâmbea nervos și buzele îi tremurau, ca și cum ar fi fost pe 
punctul de a izbucni în plâns. 

Mi-am mușcat limba și am vârât lucrurile personale ale soțului ei la loc 
în geantă, împreună cu banii. 

— Sper să nu te superi, a zis ea, dregându-și glasul. O prietenă de-a 
mea... De fapt, mai curând o cunoștință, știi. Avem ore de Pilates 
împreună, la club, marțea și sâmbăta, a recunoscut ea cu o strâmbătură 
vinovată, ca Și cum a-ţi întinde membrele ar fi fost o crimă. Are Și ea 


unele... probleme... cu soţul. I-am spus că s-ar putea să cunosc pe cineva 
care ar putea-o ajuta. Bileţelul împăturit pe care l-a împins pe masă, spre 
mine, mi-a indus un sentiment de dejă vu de rău augur. Am deschis gura, 
toate argumentele furioase din lumea asta se îngrămădeau pe limba mea, 
gata să iasă. Până când am văzut cifra de lângă semnul dolarului. 

Șaptezeci Și cinci de mii. 

M-am uitat la nume: Andrei Borovkov. Adresa era a unui imobil 
extravagant în McLean. Am împăturit biletul Și l-am împins înapoi spre ea, 
peste masă. 

— Uite ce-i, am început. Ţi-ai făcut o idee greșită despre toate astea. Eu 
nu... 

Restul argumentului meu a căzut în gol. Scaunul Patriciei era gol. 

Am întors capul, căutând-o în zona coșurilor de gunoi. Pe holul care 
ducea la toalete. Lângă barul gol. Dar dispăruse. Am văzut-o pe fereastră 
cum urcă într-o mașină. UN Subaru maro, care a plecat în trombă din 
parcare ca Și cum ar fi luat foc. A intrat imediat în trafic. Geamul din spate 
al mașinii era camuflat de autocolante. 

Mă holbam la bucăţica de hârtie. Numele mi se părea familiar, dar din 
motive pe care nu le bănuiam încă. Sau poate era vorba despre un sentiment 
mult prea familiar de groază că am trecut o limită de dincolo de care nu mă 
mai puteam întoarce. Am vârât biletul în geantă, lângă bani și lucrurile lui 
Harris Mickler, întrebându-mă ce naiba să fac în continuare. 


Capitolul 15 


Am plecat de la Panera și m-am dus direct la The Lush. Barul nu se 
deschidea decât peste o oră și ceva, așa că în parcare nu erau decât câteva 
mașini, ceea ce făcea să-i găsesc mai ușor mașina lui Harris Mickler. Pe 
brelocul cheilor era inscripționată emblema elegantă a Mercedesului; pe 
inel avea numai trei chei. Una probabil de la birou, alta de la casă. Cheia 
mică, cea care fusese între ele — probabil de la un dulap de la o sală de 
sport, sau un seif, sau un sertar, ceva — rămăsese la Patricia. Nu-mi păsa. 
Le-aș fi vrut dispărute pe toate. Ultimul lucru de care aveam nevoie era să 
le găsească vreun detectiv în casa mea. 

Camioneta mea s-a oprit în dreptul singurelor două Mercedesuri din 
parcare. Am apăsat butonul telecomenzi, urmărind în oglinda retrovizoare 
lumina farurilor. Am aliniat portierele din dreptul șoferului Și am strecurat 
camioneta în dreptul mașinii lui Harris. Apoi am folosit una dintre bavetele 
lui Zach ca să le șterg pe toate: telefonul, cheile, portofelul. Curioasă, am 
întredeschis portmoneul și am făcut ochii mari la vederea numeroaselor 
bancnote înghesuite în el. Le-aș putea lua, mi-am spus. Să înscenez un jaf. 
Dar de ce un hoţ mărunt de pe stradă ar lăsa un telefon scump Și un portofel 
plin de cărți de credit în mașina lui Harris? 

Nu, mai bine le las neatinse. 

Dacă nu e niciun semn de furt, poate poliția nu va investiga prea serios 
dispariția. Poate vor presupune că a ieșit de la bar, și-a băgat picioarele în 
viaţa lui și a fugit în Tahiti-sau la Milano cu o femeie misterioasă pe care 
tocmai a cunoscut-o. 

Cu peruca pe cap, cu ochelarii pe nas, cu Șuviţele lungi, blonde, 
căzându-mi în dezordine peste faţă, ascunzând-o, am ieșit din mașină. 
Apăsam în neștire pe telecomanda mașinii lui Harris. Pe neașteptate, s-a 
declanșat alarma. Farurile au început să lumineze, iar sunetul strident al 
claxonului m-a străpuns direct în inimă. Am început să apăs cu disperare pe 
butoane până ce zarva s-a oprit. 

M-am uitat de jur-împrejur prin parcare Și mi-am folosit mânecile ca să 
deschid portiera. Apoi am Șters repede mănunchiul de chei și i-am aruncat 
lucrurile pe scaunul șoferului. Nu fusesem niciodată arestată și amprentată, 


așa că n-ar fi putut folosi amprentele ca să mă găsească. Dar le puteau 
categoric folosi ca să mă condamne în cazul în care ajungeam suspectă. 

Am închis mașina lui din interior, cu inima bătându-mi mai să-mi sară 
din piept când am urcat înapoi în camioneta mea și am învârtit cheia în 
contact. 

„Nu, nu se poate”, am Șoptit apăsând frâna și întorcând iar cheia în 
contact. Motorul se încăpăţâna să scoată un pocnet sec Și atât. „Nu, nu, nu, 
nu!” Trebuia să chem o firmă de tractare. Ceea ce însemna că mașina mea 
va fi înregistrată ca fiind ridicată din acest loc, din spațiul de parcare, exact 
de lângă mașina lui Harris Mickler. 

Nu se poate. 

Am apăsat butonul pentru ridicarea capotei și am năvălit afară din 
mașină, în graba de a o deschide mai repede. Nu știu de ce mă chinuiam cu 
chestia asta. Habar n-aveam ce să caut, mă holbam în neștire la grămada aia 
de metal, tuburi și fire de sub capotă. Ştiam cum să rezolv o iritaţie 
provocată de scutece, niște genunchi juliți și cinele pregătite la cutie. 
Mentenanta auto — de fapt orice fel de mentenanţă — era întotdeauna treaba 
lui Steven. 

— Theresa? M-am întors spre vocea care venea din spatele meu, cu 
spinarea lipită de radiatorul fierbinte al mașinii. Inima îmi bătea atât de tare, 
încât mi se părea că mai avea puţin Și își lua zborul din pieptul meu. Am 
apăsat-o cu o mână, încercând să-i încetinesc ritmul, în timp ce m-am 
sprijinit de bara de protecție. Era Julian. 

Julian, barmanul care m-a văzut aici noaptea trecută. 

Julian, studentul la drept care probabil mi-a adulmecat vinovăția din 
partea cealaltă a parcări. 

Rahat. 

— Scuze. Privirea lui a surprins roșeața speriată pe care o simţeam 
coborându-mi spre gât. Nu am vrut să te sperii. Ești în regulă? 

Peste umărul meu, a aruncat un ochi încruntat spre capota deschisă. 

— Sunt bine. 'Toate-s bune, am îngăimat. Mintea mea lucra cu febrilitate. 
Oare auzise alarma? Mă văzuse lăsând portofelul și telefonul lui Harris? 
Probabil mi-a murit bateria. Tu ce faci aici? M-am îngrozit de propria mea 
întrebare prostească. 

— Schimbul de dimineață. Pe umăr, peste tricoul strâmt, ducea o cămașă 
de muncă, cu gulerul scrobit. Dinspre el venea un miros de Șampon și gel 


de duș. Și-a dat buclele jilave din ochi. A arătat spre motor: Vrei să mă uit 
putin? 

Dumnezeule, da. 

Drace, nu. 

— Sigur. Mi-am dres vocea și am arătat cu degetul peste umăr. Cheile 
sunt în mașină. 

Colţurile ochilor i s-au încrețit de la zâmbet. Aseară, la bar, nu le 
remarcasem culoarea. În lumina soarelui, irișii lui aveau o nuanţă 
nehotărâtă, ceva între tonuri subtile de verde Și auriu. Eram destul de sigură 
că mi-ar plăcea să îi privesc până se vor hotărî ce nuanţă să aleagă. S-a 
aplecat în camionetă Și a învârtit cheia, stingând motorul. Mi-am acoperit 
ochii cu vârful degetelor, în timp ce motorul făcea iar zgomotul ăla oribil de 
metal dogit. 

— Categoric e bateria, a zis Julian, ieșind de după portiera din partea 
șoferului. Am niște cabluri de tractare în Jeep. Le aduc să le prind. 

Cu pas săltat, a alergat spre un Jeep maro, soft top. Conducând cu grijă 
prin parcare, l-a tras în fața capotei mele până când barele noastre de 
protecţie au ajuns la câțiva centimetri distanţă. A apărut cu niște cabluri 
negru cu roșu, iar eu am încercat să nu mă holbez prea insistent la 
posteriorul lui în timp ce deschidea capota Și se apleca asupra motorului ca 
să le conecteze. 

Probabil cam tot atât cât ezitasem să nu-l omor pe Harris Mickler Și să-i 
iau banii nevesti-sil. 

— Ai mai avut probleme înainte? m-a întrebat. 

— Ăăă, nu. Până acum a fost bine, i-am spus în timp ce el fixa celelalte 
capete ale cablurilor la bateria camionetei mele. Nu era întru totul adevărat. 
Mașina îmi făcea necazuri de câteva săptămâni, dar eu ignorasem ciudatele 
zgomote ocazionale și luminile tot mai slabe, sperând că vor dispărea de la 
sine cumva, exact ca banii din conturile mele bancare. Presupun că ar fi 
putut fi mai rău. S-ar fi putut întâmpla noaptea trecută, când Harris era 
leșinat în spate. 

— Probabil alternatorul e de vină. Îl lăsăm să se încarce câteva minute și 
după aceea ești bună de ieșit pe șosea. Dar în drum spre casă ar trebui să te 
oprești la un atelier, să pui un mecanic să facă o verificare. 

Acum Julian era mai aproape de mine. Sau poate cu mă apropiasem de 
el. Suficient de aproape ca să-i pot observa faţa fină Și să-i simt mirosul vag 


de gel de ras. Și ceva amețitor de cool pe deasupra. 

— Chiar, ce faci aici? m-a întrebat, ridicând o sprânceană. Barul se 
deschide mai târziu. 

Din cauza vaporilor, mi-am spus. Sau poate căldura care venea dinspre 
motoare rarefia aerul. Nu, categoric, nu era din cauza mirosului lui. Sau din 
cauza felului în care îi cădea părul în ochi când lăsa capul în jos. Sau din 
cauza felului în care îi străluceau în soare. 

— Am pierdut ceva în parcare... noaptea trecută. Bunul-simţ, de pildă. 
Sau cel puţin raţiunea. Dar am găsit, am minţit. 

— A, zise el cu un zâmbet rănit. Speram că te-ai răzgândit. 

Am alungat din gând imaginea lui Julian pe bancheta din spate a 
camionetei mele. Deja săptămâna asta am avut de-a face cu un bărbat mai 
mult decât ar fi trebuit pe bancheta din spate, și uite unde m-a adus. 
Singurul lucru pe care plănuiam să-l fac în camioneta asta era o aspirare 
temeinică. Sau o incendiere. 

— Poate data viitoare? 

— Mi-ar face plăcere. S-a lăsat o tăcere stânjenitoare Și ciudată. A plecat 
ochii, ascunzându-și un zâmbet pe jumătate stins. Mi-am dat o șuviță de 
păr fals după ureche. Julian s-a uitat la ceas. A făcut un semn cu capul: Du- 
te Și încearcă să pornești motorul. Ar trebui să fie de ajuns. 

Am deschis portiera din partea șoferului și am dat o cheie. Motorul a 
pornit, iar eu am răsuflat ușurată. Julian a deconectat cablurile. A lăsat jos 
capota mașinii lui, frecându-și mâinile. Vârfurile degetelor îi erau pline de 
vaselină Și praf. Amintindu-mi de cămașa albă scrobită de serviciu pe care 
o ducea pe umăr, am luat un pachet de șerveţele umede și o bavetă din 
mașina mea, verificând să nu miroasă a lapte acru Și să nu aibă pe ea stropi 
de sânge sau păr, înainte de a i le întinde. 

— Mulţumesc, a zis, ștergându-și degetele. 

— Baker! Julian s-a întors spre bar. Un bărbat chelios cu un abdomen 
proeminent stătea în ușa deschisă Și își bătea ceasul cu degetul. Am plecat 
capul, mi-am acoperit fața cu cascada de șuviţe blonde și m-am strecurat în 
spatele lui Julian, încercând să mă fac nevăzută din raza vizuală a 
bărbatului. Julian l-a salutat cu un semn din cap. 

— Şeful meu. Trebuie să plec. Eşti sigură că nu vrei să mai rămâi prin 
zonă? 

— Nu pot, am răspuns precipitată, arătând în spatele meu spre motorul 


care torcea. Trebuie să ajung acasă. La copii. Și la... chestiile mele 
imobiliare. 

— Corect. Colţurile gurii i s-au ridicat. Era un zâmbet grozav, sincer Și 
cald. Genul de zâmbet care îmi îngreunează obligația de a-l minți. 

— Oricum, mulţumesc că m-ai rezolvat. Sprâncenele lui luminate de 
soare au dispărut sub bucle, iar obrajii mei s-au înroșit: Asta... Uau, nu mi- 
a ieșit cum trebuie, altceva am vrut să spun. Scuze. A fost o zi foarte, foarte 
ciudată. 

— Stai liniștită, știu ce ai vrut să spui. Și-a mușcat puţin buzele, 
reprimându-Și râsul. Îmi venea să mă bag sub asfalt când mi-a întins baveta 
lui Zach: Mai ai numărul meu? 

Am încuviinţat. 

— Atunci, sper să te revăd, Theresa. A mers cu spatele spre Jeepul lui, 
cercetându-mă din priviri într-un fel care părea complet nevinovat, dar tot 
reușea să mă topească toată. Am urcat Și eu în camionetă, mi-am butonat 
telefonul, asigurându-mă că numărul lui era tot acolo. Între timp, el și-a 
mutat Jeepul la locul lui de parcare. 

Degetele mele s-au oprit deasupra tastaturii în timp ce el intra în The 
Lush, cu cămașa pe umăr. Dacă îi trimiteam un mesaj, ar avea Și el numărul 
meu. Și eram sigură că asta era o idee foarte, foarte proastă. Harris era în 
pământ, iar eu tocmai acceptasem cincizeci de mii de dolari pentru uciderea 
lui. Ar trebui să mă depărtez cât mai mult cu putinţă de locul ăsta unde am 
fost văzută cu Harris. 

Și totuși... 

Încă te mai tentează o camionetă? 

Am tastat repede și am apăsat „trimite? înainte să apuc să mă 
răzeândesc. Clar, nu mi-am găsit încă rațiunea în parcarea asta. 

Am lăsat fruntea pe volan. Secundele în care i-am așteptat răspunsul 
păreau interminabile. Dacă l-am înţeles greșit? Dacă băiatul a fost doar 
politicos? Dacă baveta lui Zach a ucis avântul? 

Telefonul a bâzâit în poală. M-am ridicat și mi-am acoperit ochii, abia 
având curajul să citesc răspunsul printre degete. 

Poţi să vii să mă iei oricând. Stii unde mă găsești. 

Am aruncat o privire spre geamurile fumurii ale barului. Îmi puteam 
imagina cămașa albă a lui Julian de partea cealaltă, semnul ușor cu mâna 
de după fereastră. Am ridicat degetele de pe volan, întrebându-mă dacă mă 


putea vedea răspunzându-i la salut. Intrebându-mă dacă m-a văzut prin 
geam — pe mine cu totul — la fel cum a văzut prin mine noaptea trecută. 

Jumătate de oră mai târziu, când am ajuns în garaj, epuizarea pusese 
întru totul stăpânire pe mine. Mă uitam în gol, la locul unde ieri învelisem 
cadavrul lui Harris Mickler. Podeaua de beton era jilavă și mirosea vag a 
clor. Ușa din spate era deschisă, ca s-o usuce soarele după amiezii. Probabil 
că o spălase Vero cu furtunul cât am fost plecată. Lopăţica roz, Și ea spălată 
Și uscată, era pusă la locul ei obișnuit pe masa de lucru. Lucrurile personale 
ale lui Harris Mickler erau șterse și încuiate în mașina lui, la The Lush. 
Lopata lui Steven era la loc în magazia lui. lar eu tocmai cheltuisem 
douăzeci de dolari pentru a Şterge orice urmă a lui Harris Mickler din 
camioneta mea. Făcusem tot ce era necesar ca să ne acoperim urmele, dar 
nu puteam scăpa de sentimentul că am omis ceva. 

Vinovăţia. Sentimentul ăsta chinuitor, persistent, care mă trăgea în garaj 
trebuie să fi fost vinovăția. Și probabil că mă va urmări tot restul vieții. 

O mișcare ușoară de peste drum mi-a atras atenția, mișcarea insesizabilă 
a perdelelor doamnei Haggerty. M-am îndreptat spre ușa garajului Și m-am 
ridicat pe vârfuri, ca s-o trag în jos cu amândouă mâinile. A căzut cu un 
huruit puternic, care a zguduit tot garajul. 

Proastă. Am fost atât de proastă. M-am așezat pe scara scurtă din lemn 
care ducea spre bucătărie. În timp ce ochii mei se acomodau cu întunericul, 
m-au năpădit toate întrebările cu ce-ar fi fost dacă ale nopții trecute, grele 
Și zgomotoase ca blestemata aia de ușă a garajului. 

Ce-ar fi fost dacă nu aș fi sunat-o pe Patricia Mickler?... Ce-ar fi fost 
dacă nu aș fi luat rochia Theresei și nu m-aș fi dus la barul ăla 
nenorocit? ... Ce-ar fi fost dacă nu l-aș fi înghesuit niciodată pe Harris 
Mickler în camioneta mea?... Ce-ar fi fost dacă nu l-aș fi adus aici, în 
nenorocita mea de casă?... Ce-ar fi fost dacă n-aș fi lăsat motorul pornit 
după ce am închis ga... 

Am simţit cum îmi înţepenește spatele și mușchii mi-au îngheţat unul 
după altul. Am ridicat capul, mutându-mi atenția de la camionetă la ușa 
garajului. Detaliile nopţii trecute erau încă în ceaţă în mintea mea, 
estompate de panică și Șampanie, ca Și cum cineva ar fi trecut o radieră 


peste ele. Dar mi-am amintit... mi-am amintit că am intrat pe alee. Mi-am 
amintit că am apăsat telecomanda de pe parasolar și am așteptat ca ușa să 
se deschidă. Conul de lumină al farurilor camionetei a iluminat bancul de 
lucru și lopăţica roz și mi-am amintit clar că am ieșit din mașină și m-am 
strecurat între parbriz Și masa de lucru, cu ochii mijiţi din cauza luminii 
care-mi bătea în față, și am intrat în goană în casă. Bucătăria era cufundată 
în întuneric. Era liniște când m-am așezat pe podea și i-am telefonat surorii 
mele, nu se auzea decât torsul lin al motorului prin perete... Toate aceste 
detalii din memoria mea erau limpezi, clare. 

Dar ceea ce nu-mi aminteam mi s-a înfipt ca o gheară în gât. 

Nu-mi aminteam să fi apăsat pe butonul din perete când am intrat în 
bucătărie. Nu-mi aminteam nici sunetul metalic al mecanismului care lăsa 
în jos ușa garajului. 

Nu am închis garajul. 

Am lăsat mașina pornită. Dar nu am închis garajul. 

Am sărit ca arsă în picioare, apăsând pe întrerupătorul din perete. 
Singurul bec din mijlocul tavanului scălda podeaua din beton într-o lumină 
galbenă, chioară. Am rămas acolo, holbându-mă la motorul care acţiona 
ușa. Ochii mi-au căzut pe coarda roșie de urgenţă, care atârna. Apoi s-au 
oprit la scripetele care ridica și cobora ușa. Scripetele era decuplat de la 
curea. Asta explica de ce motorul a pornit când Vero a apăsat pe butonul din 
perete, dar ușa nu s-a clintit. Ușa nu era conectată la mecanism. 

Dar asta nu avea niciun sens. 

Deschiderea a funcționat când am ajuns acasă de la bar. Am apăsat pe 
telecomanda de pe parasolar, ușa s-a deschis singură Și am intrat în garaj. 
Totuși, douăzeci de minute mai târziu, când am ieșit din casă, Harris era 
mort ȘI ușa garajului era decuplată de la motor. Și era închisă, deși eu eram 
absolut sigură că nu am închis-o. 

Atunci cum? 

Tragerea coardei de urgenţă era singura modalitate de a decupla cureaua 
Și de a elibera ușa de motor. Singura cale de a închide sau deschide manual 
ușa. Ceea ce însemna că cineva trebuie să fi tras de coardă închizând ușa în 
timp ce eu eram în casă. În timp ce mașina era cu motorul pornit. Ceea ce 
însemna... 

Nu am făcut-o. 

Nu eu l-am omorât pe Harris Mickler. 


° 

Vero s-a sprijinit cu spatele de mașină Și cu un picior proptit în peretele 
garajului, privindu-mă cu colțul ochiului, ca și cum mi-aș fi pierdut 
mințile. 

— Tu chiar crezi că cineva a tras de coarda roșie și a închis ușa 
garajului în timp ce tu erai în casă? 

— Da. 

— De ce? 

Exista o singură explicație posibilă: 

— Mai era cineva care îl voia mort pe Harris Mickler. Oricine ar fi fost, 
probabil ne-a văzut plecând de la bar și ne-a urmărit până acasă. Când am 
intrat Și am lăsat mașina pornită, i-am oferit o fereastră perfectă de 
oportunitate ca să-l omoare. 

Era genul de crimă despre care aș putea să scriu. Genul pe care nu l-ar 
cumpăra nimeni pentru că era atât de... curată. 

Vero mi-a smuls plicul Patriciei din mână. Îl strânsesem atât de tare, 
încât uitasem de el. 

— Eşti sigură că nu vorbește vinovăția din tine? 

— Voi fi fiind eu vinovată de multe, Vero, dar nu am închis ușa 
garajului. 

A scos un teanc de bani și l-a ridicat în faţă, închizând ochii în timp ce 
atingea marginile bancnotelor, inspirând adânc. 

— Mai putem păstra banii? 

Am întins mâna în spatele meu, am luat banda adezivă de pe masa de 
lucru Și am aruncat-o în ea. 

— Bine, gata, a zis ea, folosind plicul Patriciei ca scut, în caz că m-aș 
hotărî să arunc Și cu altceva. Hai să presupunem pentru o clipă că nu ai 
închis ușa garajului și a făcut-o altcineva. De ce a tras coarda? De ce nu a 
apăsat butonul din perete și s-a făcut nevăzut? 

Am început să-mi rod o unghie, recapitulând în gând toate evenimentele 
nopţii precedente. Era nevoie de ceva vreme pentru ca monoxidul de carbon 
să umple garajul. Ceea ce înseamnă că ucigașul trebuie să fi închis ușa 
imediat ce am intrat eu în casă. Eu am stat jos, pe podeaua bucătăriei, cu 
spatele lipit de peretele dinspre garaj, și am vorbit cu Georgia. Am vorbit 
atât de mult, că am uitat complet că mașina avea motorul pornit. 

După aceea m-am dus sus să mă spăl și să mă schimb. Dormitorul meu 


era chiar deasupra garajului. 

— Nu, am clătinat eu din cap. Nu ar fi putut folosi butonul din perete, 
nici măcar o telecomandă. Motorul e prea gălăgios. L-aș fi auzit. Oricine a 
tras coarda asta a vrut să fie ceva silențios. 

Am ridicat privirea spre mânerul roșu. Ceva nu se lega. Coarda de 
urgenţă era oricum, numai silenţioasă nu. O folosisem într-o iarnă, când 
fusese o pană de curent Și ușa garajului se blocase deschisă, iar zăpada intra 
înăuntru. Cum am tras coarda, ușa s-a lăsat la pământ cu un vuiet puternic, 
izbindu-se de beton cu un zgomot asurzitor, exact ca acum câteva minute, 
când am speriat-o pe doamna Haggerty. Steven a auzit zarva din dormitor Și 
a venit în goană să vadă ce s-a întâmplat. M-a dăscălit o săptămână despre 
cum aș fi putut să distrug cadrul ușii. Despre cum m-aș fi putut eu răni sau, 
mai rău, pe unul dintre copii. Despre cum nu ar trebui să trag niciodată de 
coarda de urgenţă când ușa garajului e deschisă. Doar dacă... 

— Ce-i cu privirea asta? Cunosc privirea asta, a zis Vero când m-a văzut 
luând scăriţa ruginită din colț. E aceeași privire pe care ai avut-o când ai 
îndesat plastilină în ţeava de eșapament a Theresei. 

— Deschide ușa, i-am zis în timp ce așezam scăunelul sub coarda de 
urgenţă. 

E grea! Deschide-o tu! 

— Nu pot. Eu mă sui pe scară. 

Vero a mormăit câteva vorbe de dulce despre unde aș putea băga numita 
scară ȘI a început să ridice ușa garajului cu ambele mâini. S-a cutremurat 
când un vânt rece de toamnă a intrat pe sub ușă și i-a răvășit părul. 
Înjurându-mă în barbă, a ridicat ușa garajului sus, deasupra capului, până ce 
a fost complet deschisă, până la tavan. 

M-am urcat pe scară Și am reconectat cureaua la scripete, așa cum îmi 
arătase Steven. Apoi am tras coarda. 

Vero a ţipat când ușa a pornit spre podea, pe șine, prinzând viteză în 
cădere. A sărit Și a prins coarda înainte ca ușa să ajungă la pământ. 

— Eşti nebună? a Șuierat ea. Ultimul lucru care ne trebuie e să audă 
doamna Haggerty toată zarva asta Și să-și bage nasul în treburile noastre. 
Vero a lăsat ușa la pământ cu o mișcare lentă. Aceasta a făcut un zgomot 
atât de slab, încât nu avea cum să fie auzit din casă. 

— Au fost doi, am zis, coborând de pe scară. 

Vero a strâmbat din nas către mine. 


— E singurul fel în care cineva ar fi putut închide ușa garajului fără să 
facă zgomot. O persoană a tras coarda. Altcineva a prins ușa Și a controlat 
căderea. 

— Stai să văd dacă am înţeles: vrei să spui că cineva, nu, doi cineva... l- 
au omorât pe Harris Mickler în timp ce tu vorbeai la telefon cu sora ta? 

— Făcând ca totul să pară un accident, da. 

— Sau înscenându-ţi ţie totul. 

Vero a luat plicul și l-a vârât sub banda colanților ei — a colanţilor mei — 
ca ȘI cum s-ar fi temut că mă voi răzeândi în ultima clipă Și îi voi da înapoi. 
A tipat când i l-am smuls, dar la drept vorbind nu mai aveam ce face. 
Acceptasem deja plata. Indiferent de cine l-a închis pe Harris în garaj. Eu 
am fost cea care a acceptat plata pentru un asasinat la comandă. lar dacă 
cineva va găsi cadavrul lui Harris, noi va trebui să dăm socoteală pentru 
povestea asta. 

Când copiii s-au dus jos pentru somnul de după-amiază, m-am retras în 
birou Și am încuiat ușa. Plicul Patriciei era pe biroul meu. Era vizibil mai 
ușor dat fiind că Vero își luase partea de patruzeci de procente. Dar asta nu 
mă ajuta să mă uit mai liniștită la el. Așa că l-am luat și l-am aruncat în 
fundul sertarului. 

Banii de la Patricia nu erau diferiți de avansul primit pentru carte, adică 
încă o plată nemeritată pentru o muncă pe care n-am prestat-o. Încă un lucru 
de care să mă simt vinovată. Oricâte probleme puteau rezolva banii 
Patriciei, veneau la pachet cu altele, și mai mari. Mai înspăimântătoare. 
Genul de probleme care presupuneau pierderea copiilor. Genul de probleme 
care însemnau să-mi petrec restul vieţii după gratii. Singura cale de a mă 
apăra în cazul în care dispariția lui Harris se întorcea împotriva mea era să 
aflu exact ce anume s-a întâmplat în garajul meu. Să fiu capabilă să 
dovedesc, dincolo de orice îndoială rezonabilă, că nu eu am fost cea care l-a 
omorât. 

Am deschis calculatorul vechi, așteptând să tușească și să se trezească 
la viaţă. Am deschis un document Word, i-am dat un nume, tastând primele 
cuvinte care mi-au venit în minte, singurul lucru pe care Sylvia Și editorul 
meu îl așteptau de la mine: MAREA LOVITURĂ, de Finlay Donovan. 
Ecranul era orbitor de alb. Cursorul clpea lent și indiferent, în timp ce 
degetele mele pline de bătături încremeniseră deasupra tastaturii. De luni de 
zile nu mai eram în stare să ies din mlaștina gândurilor mele 


contraproductive. De când plecase Steven, nu mai eram în stare să pun 
laolaltă mai mult de câteva cuvinte pe o pagină. Orice complot mi se părea 
fără speranţă, orice poveste de dragoste părea banală și orice altă poveste 
pe care mi-o imaginam mi se părea o totală pierdere de vreme. 

Când am ratat primul termen după plecarea lui Steven, Sylvia m-a sunat 
să mă muștruluiască. l-am spus că am un blocaj, dar ea a insistat să-l 
depășesc. Uneori, susținea ea, nu poţi vedea povestea în întregul ei până 
când nu o pui pe o pagină. Și singura cale prin care îţi poţi da seama ce se 
va întâmpla în continuare este să scrii scenă după scenă, până la sfârșit. 
Sylvia era adepta iubirii nepotolite și a găsirii propriilor răspunsuri. Sylvia 
era adepta câștigării banilor prin muncă. Poate ar trebui să-i iau modelul. 

Am atins tastatura, încercând să îmi dau seama de unde să-mi încep 
romanul pe care-l contractasem. Dar gândul mi-era tot la povestea lui 
Harris. Probabil pentru că, în marea mea prostie, reușisem să mă plasez în 
mijlocul ei. Dacă poliția izbutea să meargă pe urma lui Harris de la The 
Lush la garajul meu, aș fi devenit suspectul principal. lar Vero Și cu mine 
am fi sfârșit în închisoare dacă nu puteam să dovedim că altcineva a comis 
crima. 

Ştiam începutul. Harris Mickler a fost asasinat sub nasul meu. Nu mai 
trebuia decât să descopăr povestea din spatele crimei pentru a-mi da seama 
cum va curge restul intrigii. Trebuia să intru în mintea personajelor, să îmi 
imaginez cine erau, ce voiau Și ce aveau de pierdut. Toate se reduceau la 
mijloace, motiv Și oportunitate. Cât de greu ar putea fi să-mi rezolv propria 
crimă? 

M-am apucat să tastez, începând cu biletul pe care Patricia mi-l 
strecurase pe tavă în timpul mesei Și încercând să-mi amintesc cât de multe 
detalii: telefonul pe care l-am dat din camionetă, drumul la The Lush, cum 
mă furișasem cu Harris prin parcare, apoi cum îl găsisem în garajul meu, 
mort. Pe măsură ce scriam, mă pierdeam în poveste, dând frâu liber 
memoriei, ca să umple golurile. Am schimbat numele — al lui Harris Și al 
Patriciei, al lui Julian și al meu, până și al barului — lăsând restul 
evenimentelor din acea noapte să intre nefiltrate pe ecran. 

Tastele ţăcăneau tot mai repede. Paragratele deveneau pagini Și am tastat 
până când soarele și-a retras degetele palide și ostenite de pe șipcile 
obloanelor. Până când a amuţit și clinchetul farfuriilor dinspre bucătărie și 
a încetat fâţâiala copiilor în pătuțuri, înainte de a adormi. Am scris în 


lungile ore de tăcere care au urmat, până ce lumina monitorului meu a 
rămas singura lumină din casă. 

A doua zi, când m-am trezit, în casă era liniște, copiii erau deja jos 
pentru somnul de după-amiază. Vero adormise și ea pe canapea, 
strângându-și în mâinile umflate și pline de bășici perna de sub cap; chipul 
ei era marcat de epuizare. Nu am crezut de cuviinţă să o trezesc când am 
plecat. În fundal, pe ecranul televizorului cu sonorul scăzut se derulau 
imagini de la un canal de Știri. Probabil că Vero stătuse trează toată noaptea 
urmărind Știrile, ascultând rapoartele poliției, așteptându-se să apară din 
clipă-n clipă la ușa din faţă niscaiva polițiști. Singura cale prin care ne 
puteam recăpăta amândouă somnul era să aflăm cine îl omorâse cu adevărat 
pe Harris Mickler. 

Scrisesem toată noaptea, dar eram departe de a înțelege înlănţuirea de 
evenimente care culminase cu găsirea lui Harris mort în garajul meu. Cine 
altcineva, în afară de Patricia și de mine însămi, să fi vrut să-l omoare? Tot 
ce Ştiam despre Mickler venea de pe reţelele de socializare și de pe 
telefonul lui. Desigur, oricare dintre femeile din pozele alea oribile ar fi avut 
toate motivele să-l vrea mort, dar telefonul era deja încuiat în mașina de la 
The Lush și nu aveam de gând să risc să îl iau înapoi. Patricia era singura 
persoană care mă putea ajuta să elucidez misterul uciderii lui Harris. Asta 
dacă va binevoi să-mi răspundă la telefon. 

Disperată, am căutat numărul firmei la care era angajată Patricia. 
Recepționera s-a scuzat, mi-a spus că Patricia a anunţat de dimineaţă că e 
bolnavă și nu vine la muncă, își ia liber pentru restul săptămânii. Nu știam 
mai multe despre Patricia decât știam despre Harris, dar mulțumită 
bileţelului pe care mi-l lăsase pe tavă, la Panera, îi știam adresa de acasă. 

North Livingston Street era deja împopoţonată de Haloween, cu pânze 
de păianjen din bumbac, care se legănau printre crengile copacilor, Și cu 
dovlecei luminaţi împodobind verandele. Am încetinit la o curbă, la un bloc 
distanță de numărul patruzeci Și nouă. Casa Mickler era o reședință 
modestă, model 1960, cu etaj, proiectată să se piardă în decorul simplu Și 
discret. La fel ca cele mai multe clădiri din această zonă, probabil fusese 
refăcută pe dinăuntru, cărămida banală era înlocuită cu blaturi de granit, dar 
erau ȘI alte îmbunătățiri, precum căzi de baie generoase, cu jacuzzi, pentru 


ca totul să fie pe măsura prețului piperat și al gusturilor pretențioase din 
acest colț din North Arlington. 

Obloanele ferestrelor pe care le puteam vedea erau trase toate, iar pe 
aleea din faţa casei nu se zărea nicio mașină. Din câte îmi dădeam eu 
seama, niciun polițist nu se pregătea să năvălească înăuntru. 

Am format numărul Patriciei pentru a treia oară de când pornisem de 
acasă, înghesuind telefonul în suportul pentru pahar și înjurând în gând 
atunci când robotul m-a anunţat că mesageria ei era plină. Am coborât din 
mașină Și am luat-o în pas de plimbare, cu un aer nonșalant, pe trotuarul 
paralel cu casa Mickler. Majoritatea vecinilor erau probabil la muncă, adică 
exact acolo unde ar fi trebuit să fie și Patricia. 

Era o prostie să-și ia liber de la serviciu la o zi după ce a plătit pe cineva 
să-i omoare bărbatul. Sau poate că își juca rolul de nevastă îngrijorată. 
Oriunde ar fi fost, speram să nu fi fugit din oraș. Dacă a fugit, poliția o va 
găsi cu siguranță, iar când va fi luată la întrebări despre dispariția 
soţiorului... Refuzam să mă gândesc la ce ar fi putut mărturisi în schimbul 
unei reduceri a pedepsei. 

Mulțumită că nu mă urmărea nimeni, am traversat strada spre casa 
Patriciei. Veranda din faţă era lipsită de ornamente: nu tu flecușoare sau 
decorațiuni de Haloween. Am apăsat pe sonerie. Sunetul slab abia dacă se 
auzea prin ușă. Niciun zgomot de pași apropiindu-se. Niciun lătrat de 
câine. Am așteptat un minut, apoi am început să bat tare în ușă. Casa a 
rămas tăcută. M-am uitat pe fereastră. Luminile dinăuntru erau stinse. 

Unde s-o fi dus? 

M-am întors și am dat să plec, dar m-am oprit puțin în dreptul cutiei 
poștale de lângă intrare. Am strecurat mâna prin fantă. Chiar dacă eram 
sigură că a deschide corespondenţa cuiva era o infracţiune. În cazul în care 
corespondenţa lui Harris era ca a mea, atunci conținea o groază de lucruri 
pe care, ca Și mine, n-ar fi vrut ca oamenii să le afle. 

M-am uitat peste umăr, apoi în ambele sensuri ale străzii, Și am deschis 
ușa. Teancul dinăuntru nu era prea gros. Suficient de subțire ca să-mi 
încapă în haină fără să atrag atenţia. Înainte de a apuca să mă răzgândesc, 
am îndesat corespondenţa în jacheta desfăcută și am luat-o la pas spre 
camionetă. M-am încuiat în interior Și am început să cercetez plicurile cu 
febrilitate. 

Câteva facturi, niște cupoane, ceva reclame... Toată corespondenţa era 


adresată domnului Și doamnei Harris Mickler. Cu excepţia unui extras de 
cont lunar, adresat către LLC — Milkman Associates. 

Milkman, ca parola telefonului lui Harris. 

Am vârât cheia sub clapă și am deschis plicul, cercetând declaraţia. Era 
limpede că nu era un cont pe care-l împărțea cu Patricia. Nu erau retrageri 
pentru mâncare, plata facturilor ori magazinele din mail. Nici pentru 
saloane de coafură, consultații la doctor sau cheltuielile cotidiene ale casei. 
A început să mă usture stomacul când am văzut cheltuielile. Plăţi 
exorbitante la baruri de fiţe și restaurante de top, o florărie din Viena, către 
Charleston-Alexander, cel mai la modă bijutier din oraș. Erau mai multe 
plăți către Ritz-Carlton, hotelul care se afla la jumătatea drumului între casa 
lui Mickler și The Lush. Acesta trebuie să fi fost contul personal de operare 
al lui Harris, cel pe care-l folosea ca să bea și să mănânce cu victimele 
înainte de a le droga Și a le șantaja ca să păstreze tăcerea. 

Am dat pagina Și am găsit o listă de douăsprezece depozite, toate cu 
aceeași sumă — două mii de dolari —, toate transferuri interbancare în prima 
zi a lunii. Probabil Harris făcea ceva consultanță financiară în afara 
serviciului. Și se pare că afacerea de consultanță mergea bine. Judecând 
după acest extras, avea doisprezece clienţi constanți în portofoliu care îi 
făceau plăţi lunare. În ultima săptămână din septembrie, balanţa contului lui 
Harris era puțin peste jumătate de milion de dolari. Dar până la sfârșitul 
acestei luni, când s-a închis luna Și s-a scos extrasul de cont, totalul din 
contul lui era... zero? 

M-am întors la retrageri. Harris își retrăsese toţi banii din cont cu o 
săptămână înainte de a fi ucis. Cu o săptămână înainte ca Patricia să încerce 
să mă angajeze. 

Sau poate...? 

Voiam să-i folosesc ca să-l părăsesc. Dar e mai bine așa. 

Dintr-odată mi-am dat seama cum a reușit Patricia să pună jos atât de 
repede cincizeci de mii de dolari bani gheaţă. Probabil i-a retras din contul 
lui, plănuind să-i folosească pentru a fugi Și sperând că el nu va încerca să o 
caute. Dar apoi m-a cunoscut pe mine Și a realizat că avea suficienți bani ca 
să se asigure că asta nu se va întâmpla niciodată. Banii lipsă s-ar potrivi 
desigur poveștii pe care probabil Și-a planificat să o spună poliției: soțul ei 
Și-a golit conturile și a fugit cu altă femeie. Între timp, Patricia avea toţi 
banii de care avea nevoie ca să înceapă o viaţă nouă în altă parte. 


Rămâneau două întrebări: Cine l-a omorât pe Harris? Și unde s-a dus 
Patricia? 

Tocmai vâram extrasul de cont în buzunar Și mă pregăteam să pun restul 
corespondenţei în căsuţa poștală a familiei Mickler, când un Lincoln negru, 
elegant a trecut încet pe lângă camioneta mea. M-am lăsat în jos pe scaun 
când am văzut că mașina oprește în faţa aleii reședinței Mickler. 

Un bărbat a deschis portiera pasagerului. Picioarele lungi ale acestuia, 
într-un costum de firmă, s-au îndreptat cu pași iuți, siguri, spre ușa din faţă 
a Patriciei. A apăsat pe sonerie, trecându-și mâinile prin părul negru, aranjat 
cu meticulozitate, ca și cum s-ar fi așteptat să îi deschidă cineva. Șoferul a 
rămas în mașină, ascuns în spatele geamurilor fumurii. 

Bărbatul a mai sunat o dată, apoi a bubuit de două ori în ușă atât de tare, 
încât am auzit din camionetă. Cum nu a răspuns nimeni, s-a îndreptat spre 
garaj, unde, datorită înălțimii lui, a reușit, cu ușurință, să se uite pe 
geamurile înguste plasate în partea de sus. S-a întors la mașină clătinând 
ușor din cap. 

Portiera șoferului s-a deschis și o pereche de umeri largi, îndesați, Și 
două picioare solide Și-au croit drum afară. Cu pași apăsaţi, grei, șoferul a 
luat-o spre spatele casei. O lamă metalică a alunecat din mâneca lui Și a 
lucit câteva secunde în palma mare, care s-a strâns imediat. 

Bărbatul în costum, cu mâinile împreunate în faţă, a început să se plimbe 
agale pe alee, cercetând strada în sus Și-n jos. Apoi a rămas în așteptare în 
dreptul Lincolnului. M-am lăsat și mai Jos în scaun, uitându-mă pe furiș 
spre casă de după volan, sperând că nu mă vor vedea, mai ales că soarele 
palid al după-amiezii îmi bătea din spate. 

Peste câteva clipe șoferul s-a întors. Și-a frecat palmele goale, a dat 
imperceptibil din cap spre pasagerul său și au urcat amândoi în mașina 
neagră, elegantă. Aproape am ajuns pe podeaua camionetei când Lincolnul 
a întors pe alee și a luat-o în viteză în direcţia mea. Am așteptat să dispară 
orice zgomot al motorului înainte de a mă ridica cu grijă. 

Ăștia să fi fost oamenii despre care m-a avertizat Patricia? Cei care au 
ochi Și urechi în tot orașul? 

Soțul meu era încurcat cu niște oameni foarte periculoși. 

Am verificat în retrovizoare să mă asigur că au plecat, am deschis 
portiera Și am pus corespondenţa la loc în cutia poștală. Toate vocile din 
capul meu urlau la mine să plec. Să fug. Dar dacă Patricia era în casă în tot 


timpul ăsta? Dacă se ascundea de oamenii ăștia, Și nu de mine? Şoferul 
avea un cuțit mare la el Și nu-l mai avea în mână când s-a întors. Nu puteam 
pleca fără să mă asigur că Patricia era bine. 

M-am cocoțat pe garaj, suindu-mă pe un ghiveci de pe alee ca să mă uit 
pe geam. Înăuntru era un Subaru maro, același în care se suise atunci când 
m-a lăsat la Panera. Parbrizul din spate era plin de autocolante: JMU, 
Animalele sunt prieteni, nu hrană, Adoptă, nu cumpăra, Și Piele sănătoasă, 
blană lucioasă. Un colant înfățișa un bărbat și o femeie care se ţineau după 
doi căţei. 

Patricia era acasă. 

Am fugit prin curtea laterală și am ocolit casa lui Mickler, oprindu-mă în 
mijlocul verandei din spate. 

Soarele se oglindea în lama lungă a cuțitului înfipt în iarba îngrijit tunsă 
de lângă ușă. O bucată de hârtie era ţintuită sub lama ascuţită. 


AI LUAT CEVA CE-MI APARȚINE. 
AI 24 DE ORE ÎNAINTE SĂ ÎMI PIERD RĂBDAREA. 
=z 


Am pipăit extrasul de cont din buzunar. Oare toate depunerile acelea 
mici, lunare, erau plăți regulate de la clienți? Sau Harris fura bani din 
conturile clienților? 

...dacă află ce am făcut, vin după amândouă. 

Am presupus că Patricia s-a referit la faptul că oamenii aceia periculoși 
ne vor găsi dacă ar afla ce i-am făcut lui Harris. Dar dacă ea se referea la cu 
totul altceva? Dacă se referea la ceea ce făcuseră ea Și cu Harris? Dacă 
banii din contul lui aparțineau acestor bărbați, iar ea îi furase, așadar nu de 
la soțul ei, ci de la ei? Oare ăștia să fi fost oamenii care l-au ucis pe Harris? 

Am răsuflat ușurată. Măcar nu au intrat în casă. 

Am bătut la ușa din spate, făcându-mi mâinile pâlnie ca să mă uit pe 
fereastră. În bucătărie era întuneric, în chiuvetă nu erau vase murdare, iar 
bufetul era curat. Mi-am tras mâneca de la haină și am încercat clanţa ușii, 
dar era încuiată. La fel și fereastra de lângă ea. M-am uitat în jur după o ușă 
pentru câini, una din aceea batantă, și am fost surprinsă că nu avea așa 
ceva. Am bătut iar, dar dacă era acasă, era clar că nu intenționa să deschidă. 
Și, ţinând cont de ceea ce tocmai văzusem, nu aș putea spune că o 


condamnam. Dacă aș fi fost Patricia, m-aș fi ascuns sub pat Și aș fi sunat 
la... 

Ah, nu. 

Am lăsat clanţa din mână, cu urechea ciulită la sunetul sirenelor, aproape 
împiedicându-mă pe treptele verandei în graba de a mă întoarce la 
camionetă. Patricia o să fie bine, mi-am spus în sinea mea. Până la sfârșitul 
nopții, se vor împlini patruzeci Și opt de ore de la dispariţia lui Harris Și 
locul ăsta va fi înţesat de polițiști, înfricoșătorul bărbat în costum Și prea- 
înfricoșătorul lui șofer nu vor fi proști să se întoarcă aici. Și, dacă eram 
deșteaptă, nici eu. 


Capitolul 18 


Eram înţepată cu instrumente de tortură. Mă rugam la toți zeii din toate 
colțurile lumii, iar rugile mele conţineau cuvinte din doar câteva litere, 
implorându-i tare, tare, în numele a tot ce e sfânt, să-i facă să înceteze. 

Am deschis un ochi, așteptând să-mi apară camera în unghiul vizual. 
Delia stătea pe marginea patului meu. În conul de lumină care intra în 
dormitor dinspre hol i-am deslușit silueta cu coafura aia țepoasă. Mă 
zeâlțâia zdravăn înainte Și înapoi, cu mâna ei micuță apăsându-mă cu atâta 
putere pe rinichi, încât vezica mea mai avea puțin Și exploda. Zach s-a 
aplecat asupra mea cu răsuflarea lui cu iz de lapte, înfigându-mi un deget 
durduliu în obraz. 

Mi-am acoperit faţa cu o pernă. 

Delia mi-a smuls-o de pe faţă. 

— Trezește-te, mami. Vero a zis că e ora cinei. 

— Cină? 

M-am ridicat în cot. Ce zi era? Cât era ceasul? Ultimul lucru pe care mi-l 
aminteam era că mi-am închis calculatorul, am închis ușa biroului Și m-am 
prăbușit pe pat ca un zombi. 

Zach se distra de minune când i-a căzut suzeta în urechea mea. Am 
alungat amintirea limbii lui Harris, m-am ridicat în fund. Amintirile zilei 
precedente au început să îmi revină, una după alta. 

— Cât am dormit? 

— Toată ziua. Delia Și-a dat ochii peste cap, i-am văzut albul din jurul 
globilor lucind în întuneric. 

— Știu. Am înţeles. E o toană. 

M-am ridicat, m-am întins, mușchi umerilor Și ai spatelui meu urlau de 
durere. Eram sigură că era karma. Durerea care mă încerca după îngroparea 
lui Harris Mickler era direct proporțională cu prostia mea. 

Poate Vero avusese dreptate când a pomenit de excavator. 

Am aprins lampa de pe noptieră, iar lumina a aruncat o rază de ușurare 
dezolantă asupra vieţii mele. Capturatorii mei m-au prins de amândouă 
mâinile Și m-au târât din dormitor. Pe hol mirosea a unt cu usturoi, a 
oregano Și roşii, iar stomacul meu a început să prindă glas. L-am luat pe 


Zach în braţe Și l-am dus jos. 

Ceva era diferit. Sau poate totul era diferit. Am aruncat o privire prin 
bucătărie în timp ce-l puneam pe Zach pe scăunelul lui înalt. M-am uitat la 
suprafeţele curate ale bufetelor de bucătărie, unde de obicei era o 
harababură de nedescris. Apoi la urmele de aspirator de pe covorul din 
sufragerie Și la coșurile cu rufe curate, împăturite. La agendele deschise, la 
calculatorul de mână și la registrele cu socoteli din sufragerie, acolo unde 
ieri erau teancurile de facturi. 

M-a copleșit brusc un sentiment de sfârșeală: 

— Unde sunt facturile? am întrebat-o pe Vero. 

— Le-am rezolvat, a zis ea, punând pe masă un bol cu spaghete și pâine 
cu usturoi. 

— Cum adică le-ai rezolvat? 

— Le-am plătit. 

— Cu ce? 

A ridicat o sprânceană Și a așezat farfuria Deliei pe masă. Am fugit sus, 
în camera mea de lucru, Și am tras sertarul biroului. Plicul Patriciei Mickler 
dispăruse. 

M-am întors în goană jos, cât pe ce să alunec pe podeaua proaspăt 
lustruită de la baza scării. 

— Unde-s banii? am șoptit, aruncând o privire îngrijorată spre copii. 
Delia sugea dintr-o macaroană lungă, în timp ce Zach lua câte un pumn de 
paste cu sos Și le trântea chicotind pe tăviţa lui. 

Vero s-a așezat pe scaunul liber de lângă ei. 

— Am deschis un PFA pe numele tău, am deschis un cont Și l-am folosit 
ca să-ți plătesc facturile. A luat o gură de pâine cu usturoi. Cu plăcere, a zis 
ea între două îmbucături. 

Cu pofta de mâncare dispărută, m-am prăbușit în scaunul meu. 

— Toate? 

Vero își răsucea furculița în spaghete, ca și cum răspunsul ar fi fost 
evident. 

— Nu crezi că o să pară puţin cam suspicios? Ce să-i spun lui Steven 
când o să mă întrebe de unde am avut banii? 

Când a auzit numele lui taică-său, Delia a ridicat ochii din farfurie, așa 
că am lăsat baltă argumentul. 

— E un cont nou. Și e firma ta. Numele lui nu figurează nicăieri. Vero a 


dat din umeri Și Și-a turnat un pahar cu vin: Până când o să-și dea el seama 
că facturile au fost plătite, o să fie gata cartea. 

— Ce carte? 

— Ala la care ai lucrat azi-noapte. A sorbit îndelung din pahar. Apropo, 
e chiar bună. 

— Cum adică e bună? Cum ai putea tu să știi că e bună? 

— Şi cine-i Julian Baker? a întrebat ridicând din sprâncene. 

— Ţi-ai băgat nasul în calculatorul meu? 

— Ai lăsat browserul deschis la pagina lui de Instagram. S-a strâmbat la 
mine de după pahar: E mişto tipu”. 

— Cine-i mișto? a sărit Delia. 

— Nimeni. 

Am străfulgerat-o pe Vero din priviri. Mi-am turnat un munte de 
parmezan în farfurie Și am trântit cutia pe masă. Televizorul cu sonorul pe 
mute licărea în sufragerie, setat pe postul local de știri. Vero mânca cu ochii 
lipiti de burtieră. 

— E doar un prieten, am mormăit eu în farfurie. 

— Cam tânăr, nu? a insistat Vero. 

Am atacat pastele din farfurie: 

— Am treizeci Și unu de ani. Nu e ca și când aș fi cu un picior în 
groapă. 

— Ultima dată erai cu amândouă. 

Am lovit-o pe sub masă. 

— Care-i treaba cu Andrei Borovkov? Care-i povestea lui? 

M-am oprit din mestecat. Nu-i spusesem nimic lui Vero despre prietena 
bogată a Patriciei sau despre biletul cu promisiunea celor șaptezeci Și cinci 
de mii de dolari pe care-l băgasem în sertarul biroului. 

— De unde știi despre asta? 

Vero a lăsat pâinea cu usturoi pe masă, căscând ochii la televizorul din 
spatele meu. Scaunul a scrâșnit pe podea când l-a tras spre bufet ca să ia 
telecomanda Și să dea sonorul mai tare. Mi s-a pus în nod în stomac când 
am văzut feţele familiare pe ecran: 


Conform poliției, un cuplu din Arlington, sot Și soție, a dispărut în două 
incidente separate, ceea ce i-a făcut pe investigatori să suspecteze un act 
criminal. Patricia Mickler a contactat biroul local de poliție în seara de 


miercuri, în jurul orei Șapte, pentru a raporta că soțul ei, Harris Mickler, a 
dispărut, spunând că nu mai Știe nimic despre el de când a plecat la lucru 
cu o seară înainte. Dar când poliția a ajuns la reședința familiei să-i ia 
declarații, doamna Mickler nu a răspuns la ușă. Poliţia afirmă că 
îngrijorarea investigatorilor a crescut după ce au încercat în repetate 
rânduri să o contacteze telefonic și au făcut mai multe vizite la casa 
Mickler, fără niciun rezultat. În această seară poliția va deschide o 
investigație în legătură cu acest cuplu. 


Camera s-a mutat pe strada familiei Mickler, unde vecinii spuneau toți 
același lucru. Nu, nu au remarcat nimic neobișnuit. Nu, familia Mickler era 
o familie obișnuită, liniștită, fără copii, fără animale de companie. 
Amândoi munceau mult, aveau slujbe respectabile și nu au provocat 
niciodată scandaluri sau alte necazuri. 

Vero a continuat să-mi strângă brațul și după ce calupul de ştiri s-a 
terminat Și a intrat publicitatea. 

— Mami, pot să mă ridic de la masă? a întrebat Delia împingând farfuria 
pe jumătate goltă, strâmbând din nas. 

— Da, scumpa mea, am răspuns cu o voce sleită. Du-te și te spală pe 
mâini Și după aceea poți să te joci în camera ta. 

De îndată ce Delia a fost sus, Vero s-a întors către mine: 

— Ce facem? 

Lucrurile luau o întorsătură la care nu mă gândisem. 

— Nu trebuie să intrăm în panică, am insistat. Pe cine păcăleam? Eram 
panicate până peste cap amândouă. 

— Unde naiba-i femeia aia? 

— Patricia? Probabil s-a speriat Și a fugit din oraș. 

— Dar asta o face să pară vinovată! Mutrișoara plină de sos a lui Zach s- 
a ițit din farfurie la tonul ţipat al lui Vero. Ochii lui alergau de la una la alta, 
Și Vero a continuat în șoaptă: Dacă o găsește poliţia, o să mărturisească tot. 
A luat telefonul meu de pe bufet și mi l-a întins: Sun-o Și spune-i că face o 
greșeală. Trebuie să se întoarcă. 

— Am sunat-o de zece ori. Cum nu răspundea la telefon, m-am dus la ea 
acasă... 

— Eşti nebună? 

— Nu m-a văzut nimeni. Sau cel puţin așa speram. Am înghițit în sec, 


amintindu-mi de cuțitul înfipt lângă ușa din spatele casei Patriciei: Dar 
când eram acolo, au apărut doi bărbaţi. 

— Ce bărbați? 

— Nu Știu. Dar cred că s-ar putea să fie oamenii despre care m-a 
avertizat Patricia. Au lăsat un bilet. Cred că erau clienţii lui Harris. Şi cred 
că el fura de la ei. Când i-am deschis corespondenţa, am dat peste un extras 
de cont... 

— l-ai deschis corespondenţa? Amprentele tale sunt acum pe tot plicul! 

Am băgat mâna în buzunar Și am pus extrasul de cont pe masă: 

— E-n regulă. L-am luat cu mine. 

Vero s-a înecat. L-a înhăţat de pe masă și l-a deschis, mijind tot mai mult 
ochii pe măsură ce citea: 

— Douăsprezece depozite, toate în prima zi a lunii, cu aceeași sumă. 
Crezi că își fraierea clienţii? 

Am încuviinţat: 

— Stai că devine și mai rău. Treci la pagina următoare. 

Vero a trecut la tabelul cu balanţa și când a văzut zeroul gras din josul 
paginii gura ei a pronunţat un o perfect. 

— Biletul zice că Patricia are douăzeci Și patru de ore ca să înapoieze ce 
a luat. 

— Crezi că oamenii ăștia l-au omorât pe Harris? 

— Aveau un motiv, asta e limpede. Își voiau banii înapoi. lar noi avem 
cincizeci de mii din ei. 

Cu telefonul meu strâns la piept, Vero se plimba prin bucătărie de colo 
colo: 

— Patricia ne-a plătit în bani gheaţă. Dacă bărbaţii ăștia te-au urmărit 
până acasă de la bar, ar fi putut presupune că aţi avut întâlnire și el a băut 
prea mult. Nu aveau cum să știe că Patricia te-a angajat. Cu jumătate de 
milion de dolari ar fi putut fugi oriunde. Dacă n-o găsesc pe Patricia, nu au 
cum să afle despre noi, corect? 

— Corect. 

Zach a început să se agite în scăunelul înalt. I-am șters sosul de paste de 
pe faţă, l-am dat jos de pe scaun Și s-a dus clătinându-se pe piciorușe după 
sora lui. 

Vero s-a prăbușit în scaun. Și-a împins farfuria în mijlocul mesei, 
arătând de parcă i s-ar fi făcut rău. 


— Și dacă poliţia o găsește pe Patricia înaintea noastră? 

— Singurul lucru pe care Patricia îl știe despre mine e numărul de 
telefon. Nu-mi Ştie numele, nu știe unde stau. Mă îndoiesc că poliția m-ar 
putea identifica dacă ar organiza ceva de genu” ăsta. Purtasem perucă Și 
eram machiată tare. Să sperăm că era de ajuns: în plus, te am pe tine ca 
alibi, i-am zis, lăsându-mă jos pe scaun, lângă ea. 

— Parcă eram complice. 

— Nu și dacă nu pot dovedi asta. Pentru toată lumea, în noaptea în care 
Mickler a dispărut am fost aici, cu tine, tot timpul. Am sunat-o pe sora mea 
de pe telefonul din bucătărie. lar Georgia ne-a văzut împreună când am luat 
copiii. Nu trebuie decât să scăpăm de orice dovadă care ar aduce poliţia la 
uşa noastră. 

Vero a dat drumul de la piept telefonului meu, pe masă, în faţa mea, ca Și 
cum ar fi fost plin de viermi. 

— Relaxează-te. E o cartelă prepay. Verizon mi-a închis contul luna 
trecută, când am întârziat cu plata facturii. Pe ăsta l-am cumpărat de la o 
farmacie. 

— Și poliţia nu poate obţine o înregistrare a plăţii? 

— Cardurile mele de credit erau toate suspendate. Am plătit cu bani 
gheață. Mi-am pus coatele pe masă, frecându-mi ochii. Nu există nimic care 
să lege telefonul ăsta de mine. 

— Tu nu te uiţi la Lege și Ordine? Pot lua urma chestiilor ăstora! 

— Numai dacă te afli în apropierea antenei. 

— Și cât de aproape e aia? 

— Nu știu... Cred că la câțiva kilometri. 

— Prea aproape după gustul meu. Vero a sărit de pe scaun. Am ridicat 
capul când am văzut-o aruncându-mi telefonul pe tăietor. A luat un tocător 
de came din sertar Și l-a ridicat deasupra capului. 

— Stai! I-am smuls telefonul înainte să apuce să-l zdrobească. M-am 
întors cu spatele la ea și mi-am deschis agenda. Vero s-a ridicat pe vârfuri, 
ițindu-se peste umărul meu în timp ce copiam numărul lui Julian pe o 
hârtie. 

— Un simplu prieten, da? 

— E avocat, am zis, vârând bileţelul în buzunar. Numărul lui ne-ar putea 
fi de folos. 

— E prea tânăr ca să fie avocat. 


— Apărător public, am ciripit. Sau cel puţin va fi. Într-o bună zi. Când 
termină facultatea. 

— Nanţţţ. Vero a respins ideea cu semne exagerate din cap: Dacă 
suntem prinse, nu angajăm un model pentru lenjerie Abercrombie să ne 
scoată din închisoare. Vreau un tip alb, bătrân, cu butoni și Rolex. Ca fostul 
tău avocat. 

— Fostul meu avocat nu e bătrân. E cu trei ani mai în vârstă decât mine. 
Și cere două mii de dolari pe oră. 

— Dacă-l omorâm pe Andrei Borovkov, ni-l permitem. 

I-am aruncat o privire nimicitoare. 

— Chiar, unde l-ai cunoscut? 

— Pe Borovkov? 

— Nu, a zis, înhățând telefonul. Pe Julian Baker. 

Bătea toba cu unghia în blatul bufetului, așteptând un răspuns. 

— Lucra ca barman, i-am mărturisit, în noaptea în care l-am răpit pe 
Harris de la The Lush. 

— E barmanul? Cel din povestea ta? Ţi-ai pierdut mințile! a șuierat 
printre dinți, gesticulând agitată. Nu-i poți păstra numărul de telefon. Dacă 
te dă-n gât? 

— Nici măcar nu știe cine sunt! Eram cu peruca blondă și i-am dat un 
nume fals. Crede că sunt agent imobiliar și mă cheamă Theresa. 

În bucătărie s-a lăsat liniștea. Vero a căscat gura și m-a privit țintă. 
Râsul a început de undeva, din adâncul gâtului ei, și a explodat într-o 
cascadă de hohote pe gura deschisă. Am început să râd și eu. 

— Nu se poate! 

— Ba se poate! 

A clătinat din cap, traversând bucătăria să umple paharele cu vin. Mi-a 
întins unul, a sorbit o înghițitură dintr-al ei uitându-se la mine cu genul 
acela de amuzament cu care îi privești pe cei mici. 

— Îţi place de el, nu? 

M-am sprijinit de bufet, alături de ea, mai mult ca să nu trebuiască s-o 
privesc în ochi. Am luat o înghițitură zdravănă, destul de sigură că 
răspunsul era evident. 

Vero Și-a golit paharul. L-a lăsat jos Și m-a cuprins de după umeri: 

— Ştii că nu-l poţi suna, nu? Dacă își dă seama cine ești, ţi-ar putea face 
tăndări alibiul. Ai spus-o cu gura ta. Trebuie să scăpăm de tot ce ne-ar putea 


lega de familia Mickler. 

Ştiam că avea dreptate. Cu toate astea, nu mă puteam hotărî să scap de 
numărul lui. 

— Crezi că ar trebui să-l omorâm, doar așa, ca să fim sigure? 

— Nu! M-am întors Și m-am răstit la ea: Nu am omorât pe nimeni! ȘI n- 
o să omorâm pe nimeni! Nici pe Andrei Borovkov. Și în niciun caz pe 
Julian. Şi cu asta basta. Punct. 

Vero a izbucnit în râs, cu obrajii îmbujorați de la vin. 

— Liniștește-te, am glumit! 

Am deschis telefonul și am aruncat cardul SIM în chiuvetă. Am lăsat 
apa de la robinet să curgă și râsul lui Vero s-a stins când am învârtit 
robinetul. Am tresărit amândouă la scrâșnetul neașteptat al metalului pe 
metal. Sunetul mi-a dat fiori pe Şira spinării, cutremurându-mă; ultima 
noastră legătură cu Patricia Mickler s-a dus zuruind pe ţeava de scurgere. 


Capitolul 19 


Două lucruri am învăţat de la sora mea, polițista. Primul, că poți găsi 
aproape pe oricine pe internet. Și al doilea, că e mai probabil să fii prins 
dacă săvârșești infracțiuni în casa ta decât în văzul lumii. 

De aceea eu comiteam o fărădelege în biblioteca publică locală. 

Copiii erau la Steven în acest weekend, în timp ce Vero, rămasă acasă, 
studia pentru examenele de sfârșit de semestru la contabilitatea ei. Nu am 
mințit prea tare când i-am spus că mă duc la bibliotecă să fac cercetări 
pentru carte. Cum altminteri aș fi putut să-mi dau seama ce se va întâmpla 
în următorul capitol despre misterul din jurul familiei Mickler dacă nu mă 
lămuream unde s-a dus Patricia? 

Am solicitat un loc la ultimul pupitru din fundul sălu Și am deschis un 
browser. Apoi am tastat numele Patriciei, căutând pe reţelele de socializare 
Și pe alte site-uri toate informaţiile pe care le-aș putut găsi despre ea: 
vecinii de la fostele locuinţe, oamenii de care era apropiată, locurile pe care 
le frecventa... În mai puţin de-o oră căscam de zor Și nu făcusem niciun pas 
înainte în încercarea de a o găsi. În comparaţie cu viaţa Patriciei Mickler, a 
mea era de-a dreptul fascinantă. Cu excepția drumurilor la birou, a 
adăpostului pentru animale la care făcea voluntariat Și a orelor de Pilates pe 
care le-am amintit, părea a ieși foarte rar din casă. S-ar zice că avea mai 
puțini prieteni decât mine. 

Profilul on-line al Patriciei prezenta mai multe animale decât oameni. 
Singura excepție era o fotografie cu câţiva voluntari de la centru, făcută la 
un eveniment organizat pentru adoptii, cu o lună în urmă. Patricia, vizibil 
cea mai în vârstă din grup, alinta o potaie albă, cu un petic de blăniţă neagră 
pe un ochi. Sub fotografie scria că numele căţelului era Piratul, iar Aaron — 
voluntarul tânăr, cu păr lung și cârlionţat de lângă ea — o ţinea pe amica de 
cușcă a acestuia, Molly. 

Am dat clic pe lista ei de prieteni, căutând fețele voluntarilor din 
fotografie, dar nu am găsit nicio potrivire. Patricia nu părea a ține legătura 
cu ei în afara orelor petrecute la adăpost. Presupun că nu ar fi trebuit să mă 
mire: ceilalţi voluntari erau toți tineri, probabil studenți, iar Patricia — pe 


care o trădau ridurile de expresie și umbrele din jurul ochilor — ieșea în 
evidenţă în grupul acela de feţe proaspete, ca un deget bandajat. Poate de 
aceea a Și ales să își împartă atât de riguros viaţa. Oricum, în fotografie 
părea mai tânără decât femeia epuizată, la pământ, pe care o întâlnisem la 
Panera. Mai fericită, mai în largul ei cumva. Ca și cum acest loc ar fi fost 
casa ei, iar animalele, adevărata familie. 

Conform înregistrărilor publice, Patricia era singură la părinți, care, 
ambii, erau decedați. Din paginile ei de pe reţelele de socializare, am aflat 
că-l cunoscuse pe Harris la facultate, la McDonough School of Business, 
din Georgetown, ceea ce însemna că a trăit toată viaţa pe o rază de Șase 
kilometri jumate față de șoseaua de centură din DC. Nu mi-o imaginam 
scoțând toţi banii Și părăsind orașul ca să o ia de la zero în altă parte. Părea 
mult prea timidă pentru o astfel de mișcare îndrăzneață. Poate era doar 
confuză Și speriată, ascunsă într-o cameră de hotel, prea îngrozită ca să se 
confrunte cu ceea ce a făcut. Sau prea înspăimântată de bărbaţii cu care era 
încurcat Harris. 

Oriunde ar fi fost, dacă nu ieșea mai repede, poliţia avea s-o găsească. Și 
or să-i pună întrebări. Care întrebări vor duce inevitabil la mine. M-a plătit 
să rezolv problema. Și i-am spus că am rezolvat-o. Din punctul de vedere al 
poliției, cazul s-ar fi închis de îndată ce ar fi fost deschis. Singura mea 
speranţă era să o găsesc înainte Și să-i explic ce s-a întâmplat. Nu eu i-am 
ucis bărbatul. Poate împreună am putea găsi o cale de a dovedi că cei doi 
bărbaţi erau vinovaţi. 

Mi-am tras scaunul în spate și mi-am întins picioarele înţepenite. Au 
trecut aproape patru zile de când l-am îngropat pe Harris, dar în continuare 
fiecare mușchi pe care l-am folosit la săparea gropii parcă s-a hotărât să mă 
pedepsească. Când mi-am întins ceafa, spatele meu a protestat înfundat. 
Trebuia să existe cineva, un om în care Patricia să aibă suficientă încredere. 
Cineva care să știe unde poate fi găsită. 

Braţele mi s-au oprit la jumătatea tentativei de a le întinde. 

Pilates. 

Biletul pe care Patricia mi l-a împins peste masă venea de la o femeie pe 
care o cunoscuse la cursurile săptămânale de Pilates; nevasta lui Andrei 
Borovkov. Patricia a spus că sunt simple cunoștințe, dar asta era evident o 
minciună. Dacă Patricia s-a simțit suficient de apropiată de această femeie 
încât să îi recomande un ucigaș plătit, era posibil să aibă suficientă 


încredere în doamna Borovkov încât să-i încredințeze și alte informații 
sensibile din viaţa ei... cum ar fi unde plănuiește să se ducă după ce a plătit 
pentru uciderea soţului. 

Mi-am tras scaunul înapoi la computer, pregătindu-mă pentru obișnuitele 
titluri de pe reţelele de socializare când am tastat numele soției lui Andrei 
Borovkov. Dar primul titlu — și aproape toate celelalte după el — era al unui 
articol ce deschidea un site de știri despre recenta omucidere triplă. 

Mi-am amintit că acum câteva săptămâni Georgia vorbea despre scena 
acelei crime; trei oameni de afaceri locali au fost găsiți cu beregatele 
retezate într-un depozit din Herndon. Conform titlurilor de pe monitorul 
meu, cazul s-a încheiat cu verdict de eroare judiciară. 

Toate articolele pe care le-am deschis prezentau aceeași fotografie: doi 
bărbaţi intrând într-o limuzină în faţa treptelor tribunalului. Unul arăta 
spectaculos, era chel, cu ochii plecaţi. Celălalt era lustruit Și bine îmbrăcat, 
probabil avocatul. Era luată din același clip video pe care-l văzusem acasă 
la Georgia. 

Am mărit imaginea Și m-am aplecat să văd mai bine. 

Mi s-a tăiat răsuflarea. 

Erau bărbaţii din Lincoln. Aceiași bărbaţi care au înfipt cuțitul în faţa 
uşii din spatele casei în care locuia Patricia. 

De aceea mi s-a părut atât de familiar numele lui Andrei când l-am citit 
pe biletul soției lui. Pentru că-l auzisem înainte. La Știri. Despre el spuneau 
la televizorul care mergea în fundal când m-am dus să-mi iau copiii de la 
Georgia în noaptea în care l-am îngropat pe Harris. 

Andrei Borovkov nu era un soț problemă oarecare. Era suspectul într-un 
caz de crimă pentru care OCN nu a reușit să obţină condamnarea. Cel din 
cauza căruia prietenii Georgiei erau atât de supăraţi. Fusese achitat în 
aceeași zi în care Harris Mickler a fost omorât. 

Conform articolului, soţul Irinei Borovkov lucra ca bodyguard pentru un 
om de afaceri foarte bogat, Feliks Zhirov, un tip cunoscut pentru legăturile 
cu mafia rusă. 

Mi-am astupat gura cu mâna ca să-mi înăbuș un strigăt. 

Lucrezi pentru Feliks? 

Asta mă întrebase Harris la bar, când i-am sugerat cu degajare că 
aparţinem aceluiași grup financiar. Nu arăta prea bine când i-am răspuns că 
da, iar eu am presupus că de vină era drogul. Patricia nu o știa pe Irina de la 


orele de Pilates. Soții lor făceau afaceri împreună. Afacerile mafiei. 

Harris fura de la mafie. 

Am Șters căutarea de pe ecran cu mâini tremurătoare, temându-mă să nu 
vadă cineva. Apoi am ters tot istoricul de căutare din browser, încă 
nesigură pe picioare când m-am ridicat. Andrei Borovkov nu era doar un 
bodyguard. Bodyguarzii protejează oamenii. Nu sunt arestaţi pentru că 
retează beregata altora prin depozite. Nu lasă ameninţări cu moartea la ușa 
din spate a oamenilor când li se pare că cineva s-a înfruptat din banii 
șefului lor. 

Am fost angajată să omor un ucigaș al mafiei ruse. 

Brusc nu mai eram așa de sigură ce era mai înspăimântător: posibilitatea 
de a fi prinsă de poliție pentru o crimă pe care nu am comis-o sau 
probabilitatea de a fi omorâtă de Andrei Borovkov când va afla ce a făcut 
nevastă-sa. 

Am trântit ușa bucătăriei Și m-am prăbușit cu spatele lipit de ea, cu 
răsuflarea tăiată. Luminile din casă erau stinse și mașina lui Vero nu era în 
garaj. M-am proptit cu o mână în ușă și am scăpat de încălțări, urcând 
treptele două câte două până la biroul meu. Am intrat Și, neîndemânatică, 
cu degete tremurânde, am încuiat ușa după mine. 

Copiii erau în siguranţă acasă la Steven, mi-am spus din nou. lar soția lui 
Andrei Borovkov nu știa cine sunt. Câtă vreme nu sunam la numărul de 
telefon din biletul Irinei, înfricoșătorul soţ al doamnei Borovkov nu va ști 
niciodată pe cine a angajat duduia și nici cum să mă găsească. 

O licărire roz mi-a atras privirea. Un post-it de-ale lui Vero era lipit de 
ecranul monitorului: ÎNTÂLNIRE FIERBINTE, NU MĂ AȘTEPTA. MĂ 
ÎNTORC LA TIMP PENTRU PETRECEREA DELIEI. 

Rahat. Petrecerea aniversară a Deliei era a doua zi la unsprezece. În tot 
haosul ăsta aproape că uitasem de ea. Pe tastatura mea flutura o foaie 
intitulată „Listă cu dorinţe pentru ziua mea”, scrisă cu literele lăbărţate și 
îngrijite ale Deliei. Lista consta dintr-o singură dorinţă: un căţel. Sub ea, am 
găsit încă o scrisoare oficială nedesfăcută de la avocatul lui Steven. Nu 
aveam de ce s-o deschid, știam ce cuprinde. 

Am desprins post-it-ul de pe monitor. Mâine, la prânz, casa mea va fi 
plină de copii care vor urla după pizza Și tort. Nu eram nici pe departe 
pregătită pentru ziua Deliei. Nici măcar nu-i cumpărasem un cadou. 


Poate că Steven avea dreptate. Poate că nu eram o mamă bună pentru 
copiii mei. Steven nu a fost nici el, niciodată, un părinte model, dar viața 
mea a deraiat de tot după plecarea lui Și eram departe de a ști cum să rezolv 
lucrurile. Singurul lucru de care eram sigură era acela că nu aveam de gând 
să mă culc pe-o ureche până ce va veni cineva să mă caute. Într-o formă sau 
alta, va trebui să evit poliția Și să stau departe de Andrei Borovkov. 

M-am uitat pe furiș pe fereastră, căutând din priviri orice mașină străină. 
Am zărit cu coada ochiului o ușoară fluturare a perdelelor doamnei 
Haggerty Și imediat le-am tras Și eu. M-am întors, constatând cu uimire că 
șosetele mele au lăsat urme pe covorul proaspăt aspirat. Mi-am verificat 
degetele, dar erau curate; stinghiile jaluzelelor erau suspect de lipsite de 
praf. Am adulmecat prin cameră, inhalând mirosul înţepător despre care am 
presupus că e al transpirației mele generate de panică; de fapt, era doar 
otetul alb folosit de Vero la curăţenie. 

Ceva din mine s-a înmuiat când am trecut un deget peste blatul sclipind 
de curăţenie al biroului meu. Era o ușurare să am pe cineva alături cu care 
să pot împărți povara. Un confort să am pe cineva care se ocupa de facturi 
Și mă ajuta să-mi descâlcesc încurcăturile, în loc să mi le scoată pe ochi. 
Casa părea prea liniștită fără Vero și copii. Prea goală, mai ales că toți trei 
aveau să lipsească toată noaptea. 

Am deschis sertarul de sus al biroului, pregătită să ard biletul Irinei 
Borovkov. Dar și ăsta dispăruse. Probabil că Vero, în panica ei de aseară, l- 
a aruncat Și pe ăsta la ţeava de evacuare. Singura bucată de hârtie din sertar 
era cea pe care notasem numărul lui Julian. Am luat-o, m-am uitat la ea, 
amintindu-mi de avertismentul lui Vero, că ar fi o prostie din partea mea să- 
| sun, dar cu toate astea nu-i aruncase numărul în chiuvetă. 

Julian ar trebui să știe dacă poliția dă târcoale barului, căutând mașina 
lui Harris. Și trebuie să fi observat dacă noaptea trecută, în parcare, un 
Lincoln negru s-a luat după mine. 

Înainte să apuc să mă răzgândesc, am format numărul pe noul meu 
telefon cu cartelă prepay pe care-l cumpărasem dimineaţă de la o drogherie. 
Am ajuns la al patrulea ton de apel și începusem să mă îngrijorez. 

— Alo? Vocea care a răspuns era profunda Și răgușită de somn. Am vrut 
să închid. Oricine ai fi, sunt deja treaz. Așa că ai face bine să începi să 
vorbești. 

Categoric era Julian. Și categoric era iritat. Ceasul de pe computer arăta 


că trecuse binișor de ora prânzului, dar dacă a lucrat noaptea trecută, 
probabil nu s-a băgat în pat mai devreme de trei. 

— Dacă nu spui nimic, închid. 

— Theresa sunt. Numele mi-a ieșit dintr-o suflare. 

— Hei, zice el după câteva secunde de tăcere. S-a auzit un foșnet în 
fundal. Imaginea lui în pantaloni de pijama și nu mare lucru în rest mi s-a 
înfipt în creier, complet nechemată. Ţi-ai schimbat numărul? Că pe 
telefonul meu ai apărut ca „număr indisponibil”. 

Nu, Sunt categoric disponibilă. E o nebunie cât de disponibilă pot să fiu. 

— Mda, zic, alungând gândul ăsta din minte. A fost un incident nefericit 
Și a trebuit să-l schimb. 

— Îmi pare rău. Cuvintele păreau a se rotunji în jurul unui zâmbet 
somnoros. Mă bucur că ai reușit să salvezi numărul meu. 

Dumnezeule, probabil i-am părut disperată. 

— Scuze, am uitat că lucrezi noaptea. Nu ar fi trebuit să te sun atât de 
devreme, dar... Dar ce? Nu mă gândisem ce i-aș putea spune dacă răspunde 
la telefon. Nu puteam să mă înfig direct în el și să-l întreb dacă a venit 
cineva la bar Și s-a interesat de Harris sau dacă în noaptea aceea m-a 
urmărit cineva din parcare. Sau, mă rog, nu fără a-i stârni curiozitatea. Și, 
ca să fiu complet sinceră cu mine însămi, nu știu foarte sigur dacă ăsta era 
singurul motiv pentru care-l sunasem. 

Am închis ochii Și mi-am lăsat capul pe spate, sprijinit de perete. 

— Adevărul este că am avut o săptămână oribilă și simţeam nevoia să 
vorbesc cu cineva. Ţi-a mai spus careva că ești un interlocutor foarte 
plăcut? Râsul lui a eliminat ceva din tensiunea cuibărită între umerii mel. 
M-am așezat mai bine, simţindu-mă ridicolă pentru că îl deranjam: Ştii 
ceva, presupun că ţi se pare o prostie, cred că ar trebui să închid... 

— Nu, a zis el, nu e o prostie. Moleșeala unei dimineți relaxate de 
sâmbătă a revenit în glasul lui: De fapt, chiar speram să mă suni. În tăcerea 
care a urmat, mi l-am închipuit întins pe spate, cu un braţ îndoit sub cap, cu 
buclele de culoarea mierii căzându-i peste ochi. Eram îngrijorat pentru tine. 

— Serios? Am sărit în picioare, hotărâtă să ignor ghemul din stomac. 

— Da, m-am gândit dacă ai reușit să ajungi cu bine acasă. Ai fost să-ţi 
verifice alternatorul? 

Am oftat, amintindu-mi abia acum de baterie. 

— Nu încă, am recunoscut. Dar mă duc, promit. Mulţumesc pentru 


ajutor. 

— M-am bucurat că am avut Șansa de a te revedea, atâta tot. 

Faţa mea s-a strâmbat într-un zâmbet Șovăitor. 

— Îmi pare rău că nu am putut sta mai mult. 

— Am sperat că ai să treci pe la bar seara, dar probabil mai bine că nu ai 
venit. A fost o nebunie la noi. Nu am fi avut prea mult timp să vorbim. 

— Da? Părul de pe ceafa mea s-a zburlit la neașteptata lui schimbare de 
ton. Ce nebunie? 

— E nu Știu ce investigaţie a poliţiei în curs. A venit un detectiv. Se 
ținea după personalul din sală să răspundă la tot felul de întrebări. Toată 
noaptea a fost ca la balamuc. 

— Ce s-a întâmplat? 

— Cică soția unui tip l-ar fi raportat dispărut. Marţi seara a fost la bar, la 
un eveniment, Și de atunci nu l-a mai văzut nimeni. 

— Serios? Am înghiţit în sec. Și... ai vorbit Și tu cu detectivul? 

— Era interesat să vorbească mai ales cu personalul de la sală, dar 
chelnerul care l-a servit pe tip a fost liber noaptea, iar noi, ceilalți, am fost 
prea ocupați ca să ne amintim mare lucru. Am dat să răsuflu ușurată, dar m- 
am oprit când a adăugat: Un picolo Și-a amintit că l-a văzut plecând de la 
bar cu o blondă în rochie neagră. 

Am ridicat genunchii la piept și i-am îmbrățișat strâns: 

— Aa deci. 

— l-am spus detectivului că, în orice noapte, la The Lunch găsești cel 
puțin douăzeci de blonde cu rochii negre. Dar singura care mi-a rămas în 
minte ești tu. 

— Eu? am întrebat cu un nod în gât. De ce eu? 

— În afară de faptul că ești frumoasă și amuzantă? 

Râsul meu nervos a explodat, liber. 

— l-ai spus... i-ai amintit polițistului despre mine? 

— Numai că am dat peste tine în parcare, când plecai. Şi, cu toate că am 
încercat să te conving, te-am văzut când ai urcat singură în mașină. 

Am lăsat capul pe genunchi. Era bine. Julian nu era martor. Era un alibi. 

Eram sigură că Vero ar fi fost de acord cu mine că ar fi inteligent să 
păstrăm linia de comunicare cu el deschisă, nu? 

— AȘa deci, te-ai gândit că ies în evidenţă? l-am întrebat, trăgând de un 
fir ieșit din Șosetă. 


— Fără doar Și poate. 

— Şi ţi s-a părut că mai iese cineva în evidenţă... în seara aceea la bar? 

— Nimeni nu a mai comandat un Bloody Mary la ora nouă seara, dacă la 
asta te referi. Râsul lui era blând, dezarmant, atingând o coardă profundă 
din mine. În cele din urmă, am izbucnit Și eu în râs. 

— Ai observat cumva... întâmplător... dacă m-a urmărit cineva când... 
am plecat? 

— Nu. Tăcerea lui Julian era încărcată de îngrijorare. De ce? S-a 
întâmplat ceva? 

— Nu, nu, e-n regulă, m-am grăbit să răspund. Sigur că nu a observat. 
Probabil plecase deja, iar eu am mai rămas câteva minute în parcare ca s-o 
sun pe Patricia. Și acum, pesemne, își imagina că sunt paranoică Și dusă cu 
pluta. Mi-am dat părul de pe față, mirată că nu aude prin telefon cum 
sângele îmi năvălește în obraji. 

— Serios, Theresa. Îmi plăcea cum îmi rostea numele, pe un ton scăzut 
Şi apropiat, ca și cum am fi fost în aceeași încăpere. Și uram faptul că 
numele pe care-l Șoptea nu era al meu. Lăsând Bloody Mary la o parte, nu 
m-am putut împiedica să mă gândesc la tine. Așadar, ca să revin la prima ta 
întrebare, da, mă bucur nespus că ai sunat. ȘI, dacă vrei să știi adevărul, 
sunt în continuare puțin îngrijorat pentru tine. 

Mi-am mușcat buzele, cu dorinţa ca unele lucruri să nu se fi întâmplat. 
Mi-aș fi dorit să pot lua această săptămână de la capăt. 

— Nu vrei să-mi povestești despre săptămâna ta oribilă? Sunt barman, 
ceea ce mă califică drept bun ascultător. 

— Nu, am răspuns cu un zâmbet palid, deși aș fi dorit s-o pot face. Sunt 
mai bine acum. Mulţumesc. Am fost surprinsă de cât de adevărate păreau 
cuvintele mele. 

Tot ce aveam de făcut era să planific o petrecere. Și să nu mai omor pe 
nimeni. Simplu, nu? 

— Dacă te răzgândești, pe mine tot aici mă găsești. Și, în continuare, 
mi-aș dori să te scot în oraș cândva. 

Cândva... când nu mă voi mai ascunde de poliție și de mafie. Când nu 
mă voi mai preface că sunt altcineva. 

— Poate am să te sun, am zis, când lucrurile nu vor mai fi atât de 
complicate. 

— Oricând. 


Ceva din vocea lui m-a făcut să cred că vorbea serios. Și m-am întrebat 
dacă mai e valabil dreptul la un telefon când ești arestat. 


Capitolul 20 


Telefonul a început să sune exact în clipa-n care umpleam ultimul coș cu 
bunătăți. Pe ecran a apărut numele mamei mele și m-am gândit să nu 
răspund. Zach alerga în zigzag prin bucătărie, cu scutecul atârnându-i la 
pământ Și cu o panglică portocalie agăţată de fund, ca o coadă. Delia și 
prietenele ei alergau după el, care strigând „Șezi”, care „pe loc”. 

— Bună, mamă. Nu e un moment bun. Am îndesat telefonul între umăr 
Şi ureche, răsturnând pachetele cu covrigei Și biscuiţi în boluri. Casa mea 
era deja plină de copii. Speram ca Vero să ajungă cât mai repede cu pizza. 

— Nu te rețin. Tatăl tău Și cu mine ne servim cocteilurile la ora cinci, pe 
puntea de promenadă. Mereu mi-am dorit să pot spune chestia asta. 

A chicotit. Părinții mei își sărbătoreau cea de-a patruzecea aniversare de 
la căsătorie pe o navă de croazieră, undeva pe Mediterana. 

— Dă-mi-o pe sărbătorită, te rog. 

Am prins-o pe Delia de spatele tricoului când a trecut în goană pe lângă 
mine. S-a auzit soneria. Am lipit telefonul de piept și am numărat capetele. 
Toate fetiţele pe care le invitase Delia erau aici. Steven trebuia să ajungă 
de-o oră, dar el niciodată nu se ostenea să fie punctual. Pur și simplu dădea 
buzna. 

Soneria a sunat iar. Picioarele mele parcă au prins rădăcini în podea. 
Dacă era poliția? Dacă veneau să mă aresteze la petrecerea aniversară a 
fiicei mele? Sau, mai rău, dacă erau Andrei Și Feliks? 

— Nu răspunzi la ușă, mami? m-a întrebat Delia. 

I-am pus telefonul în mână. 

— Ține, vorbește cu bunica. A sunat să-ţi spună la mulți ani. 

Mi-am Șters firmiturile de biscuiţi de pe blugi. M-am târât spre ușă și 
m-am uitat pe după perdele. De partea cealaltă era un băieţel care tocmai se 
întindea pe vârfuri ca să sune pentru a treia oară la ușă. M-a inundat un val 
de ușurare. Am deschis ușa larg Și i-am făcut semn cu mâna puștiului, cu 
nervii întinși ca o coardă. 

— Bună, Toby. Ce faci aici? 

Tatăl lui Toby era prieten cu Steven, dar Delia și Toby nu erau apropiați. 
Nu fusese pus pe lista de invitaţi, care includea numai fete. 


Toby a ridicat din umeri. Într-o mână bălăngănea o pungă cu cadouri, iar 
cu cealaltă își Ștergea nasul mucos. A făcut un semn în josul străzii, spre 
casa lui taică-său. 

— Tata a auzit că Delia dă o petrecere. M-a lăsat aici. A trebuit să se 
ducă undeva. Toby s-a strecurat pe sub mâna mea și a intrat în casă: Tata a 
zis că pot să mănânc aici. 

Toby își petrecea weekendurile cu tatăl lui. Iar tatăl lui își petrecea 
aceleași weekenduri încercând să fure ceva timp cu prietena lui, pasându-l 
pe Toby vecinilor și prietenilor. Nu m-a lăsat inima să-l alung. 

— Pizza ȘI tortul ajung dintr-o clipă în alta. Dar avem covrigei Și 
biscuiţi în bucătărie, dacă ţi-e foame. 

— Am intoleranță la gluten, a zis el, lăsând cadoul pentru Delia pe podea 
Şi servindu-se din tava cu bunătăți pe care o pregătisem. 

— Sigur că ai. 

Simţeam că mă apucă durerea de cap. M-am întors să închid ușa Și am 
dat cu nasul de-o cutie în culori vii. M-am dat deoparte să-i fac loc lui 
Steven, care a intrat cu ea în casă, cu faţa ascunsă după funda roz imensă 
din vârf. Theresa a intrat după el, cu tocurile țăcănind pe podeaua din lemn. 
Tinuta ei era mult prea elegantă pentru o petrecere cu puștime de cinci ani. 

— Ce-i asta? l-am întrebat pe Steven. 

— Cadoul Deliei, a răspuns suficient de tare pentru a atrage atenția 
tuturor. A lăsat cutia jos, lângă punga lui Toby. Delia a țâșnit, dându-mi 
înapoi telefonul și sărind direct în braţele lui. Am îngăimat un la revedere 
scurt mamei mele Și am închis. Steven a mângâiat ţepu Deliei, a pupat-o pe 
frunte Și a lăsat-o jos. Durerea mea de cap s-a intensificat când Delia s-a 
dus s-o îmbrățișeze și pe Theresa. 

— Mulţumesc că aţi venit, am zis, hotărâtă să mă port frumos, chiar 
dacă întârziaseră o oră. La urma urmelor, ar fi putut să nu vină deloc. 

— Nu aș fi ratat asta pentru nimic în lume, a adăugat Steven. Theresa l-a 
apucat de braţ. Afişa un zâmbet forţat, plimbându-și privirea 
dezaprobatoare de la baloane și panglici, peste tot, numai asupra mea nu s-a 
oprit. 

— Și mulţumesc că m-ai lăsat să ţinem petrecerea aici. Recunoștinţa mi 
s-a oprit în gât. Petrecerea aici fusese ideea Therese. Tehnic vorbind, copiii 
erau cu Steven pentru weekend, dar ea nu a îndrăznit să riște ca o gașcă de 
plozi dezlănțuiți de cinci ani să-i întoarcă cu fundu-n sus casa ordonată, iar 


Steven nu a consimţit la cheltuielile de închiriere, ca s-o ţinem în altă parte. 
Mi-am compus în zâmbet amabil: 

— Mătușa Amy nu vine? Delia spera că va fi aici. 

— Nu, a zis Theresa fără să mă privească. Amy e ocupată. 

— Nu putem sta, a intervenit Steven. Luăm masa cu un dezvoltator din 
Leesburg. Trecem pe la tine în drum spre casă să luăm copiii. Am vrut să 
trec să-i las cadoul. M-am gândit că poate îl deschidem înainte de a pleca. 

Înainte să apuc să zic ceva, Steven le-a chemat pe Delia ȘI pe prietenele 
ei, așezându-le roată în faţa cutiei ţipătoare care îmi ocupa holul pe toată 
lăţimea lui. Theresa Și cu mine ne-am trezit stând stânjenite, una lângă alta, 
în micul spațiu rămas. A început să-și verifice ostentativ mesajele pe 
telefon; pe măsură ce derula, inelul de logodnă cu diamantul acela 
voluminos era expus în toată splendoarea lui. Abia dacă schimbaserăm 
câteva cuvinte de la incidentul de la Panera. Dacă nu puneam la socoteală 
mărturia în instanţă despre incidentul cu plastilina de acum câteva luni. 

— Delia vede prin tine, i-am spus. E mică, nu proastă. 

Theresa a ridicat o sprânceană. 

— Presupun că nu a moștenit această capacitate de percepţie de la mama 
eil. 

— Drăgut. 

— Ăsta-i adevărul, acceptă-l. A privit într-un fel, în jos, la tenișii mei, ca 
Şi cum n-ar fi purtat așa ceva nici moartă. 

— Nu poți cumpăra loialitatea Deliei. 

— Poate că nu, a zis, examinând-și unghiile. Dar îi pot cumpăra o 
tunsoare decentă. 

Theresa nu se uitase o dată la mine de când intrase în casă. Poate era 
sentimentul de vinovăţie, dar mă îndoiam. M-a privit drept în ochi în ziua în 
care Steven mi-a spus că se mută, flămândă să înregistreze momentul precis 
al prăbușirii mele emoţionale. A exultat în ziua în care el i-a pus inelul 
acela pe deget. Păcat că avea o culoare care nu exista în garderoba Theresei. 
Așa că... de ce își ascundea acum privirea? 

— De ce faci asta? Tie nici măcar nu-ţi plac copiii. 

— Pentru că l-ar face pe Steven fericit să avem copiii cu noi. 

Buzele ei roșii s-au strâns într-o dungă subțire, subțire. Deci asta era. 
Steven nu era fericit. Și asta o deranja suficient de mult cât să își sacrifice 
covoarele albe imaculate Și viaţa ei socială agitată. De aceea dezordinea 


întunecată din dulapul ei, secretul pe care-l ascundea de prieteni și familie. 

— Dacă-mi iei copiii, nu-ţi vei repara relaţia. Dar de ce te-ai oprit la 
soţul meu? 

Theresa s-a mutat de pe un toc al pantofilor de firmă pe altul. A verificat 
ora pe telefon, prefăcându-se că nu a auzit. 

— Ştii, am fost dispusă să-l las pe Steven să plece fără luptă, dar nu și 
copiii, am continuat. 

— De ce nu-l rogi pe avocatul tău să-l sune pe al meu. A, stai așa, a zis 
ea, bătându-și — chipurile — gânditoare bărbia cu o unghie. Am uitat. Tu nu 
al avocat. 

A fost o lovitură sub centură. Vero avea dreptate. Aveam nevoie de un 
avocat care să poată concura cu Guy. Un avocat în vârstă. Un avocat bogat. 
Aveam nevoie de un avocat de cincizeci de mii de dolari. 

— Nu am de gând să-ți ușurez demersurile. 

— Le-ai ușurat deja. S-a învârtit, întorcându-se către mine, 
străpungându-mă cu ochii ei verzi, aprinși: Nici mie nu-mi place 
aranjamentul ăsta, Finlay, nu mai mult decât ție. Cine crezi că va ajunge să 
aibă grijă de copiii tăi când tu nu vei mai fi în stare s-o faci? Dacă ţi-ai iubi 
copiii atât de mult precum spui, poate ar trebui să fii mai drăguță cu mine. 

Am deschis gura. Delia chicotea, căci reușise să dezlege funda și acum 
rupea hârtia de pe cutie. Respira precipitat, cățelul de pe lista ei de dorinţe 
fusese uitat cu totul. Casa de vis Barbie avea trei etaje înălțime, la fel ca 
reședința din oraș a Therese. 

— O ducem în camera ta, la Theresa, i-a spus Steven, ridicând cutia. Te 
joci cu ea diseară, când te luăm acasă. 

Delia a alergat după el la ușă, ţopăind, să arunce o ultimă privire la 
căsuţă. Căţelul mic de pluș pe care i-l cumpărasem eu mi s-a părut dintr- 
odată jalnic, un simbol al unei dorinţe pe care nu ne-o puteam permite. 
Theresa avea dreptate. Le ușurasem mult situaţia. lar dacă voi ajunge la 
închisoare, Theresa Și Steven erau singurii părinţi pe care copiii mei îi vor 
putea avea. 

Am sărit în sus când din garaj s-a auzit pocnetul unei portiere. Delia a 
fugit în bucătărie s-o întâmpine pe Vero, care urma să intre din clipă-n clipă 
cu pizza. Steven s-a grăbit să iasă pe ușa din față, împingând-o pe Theresa 
în faţa lui, nerăbdător să se vadă plecat. 

— Ai grijă să pregătești copiii până la cinci. Mă întorc să-i iau după 


petrecere, mi-a aruncat el peste umăr. Ușa din faţă s-a închis exact în clipa 
în care Vero a intrat în bucătărie, cu un munte de cutii de pizza în braţe. 

În seara aceea, după ce Steven a luat copiii, m-am așezat în veranda din 
faţă. În timp ce mă uitam după luminile tot mai estompate ale camionetei 
lui, răceala cimentului îmi pătrundea prin Șosete. Copiii vor lipsi numai o 
noapte. Mâine vor fi acasă, chiar Și acum erau doar la câteva străzi distanţă. 
Dar îmi displăcea profund ușurința cu care a năvălit aici, a luat ce-a vrut să 
ia ȘI a plecat. Îmi displăcea profund cât de nedrept era ȘI cum nimeni 
altcineva nu părea a remarca, nimănui nu părea să-i pese. 

Ăsta a fost dintotdeauna modul de operare al lui Steven. Mereu a fost 
Șarmant, gata oricând să-și acopere urmele. Ca astăzi, când a ajuns la 
petrecerea Deliei cu o oră mai târziu, a făcut exact ceea ce a avut de gând să 
facă și s-a furișat afară exact înainte ca Vero să dea ochii cu el, Și fără ca 
Delia să fi observat măcar că a plecat. Avea o coordonare temporală 
impecabilă, escrocheria lui era desăvârșită. Se culca cu Theresa de 
săptămâni bune pe la spatele meu. Dacă nu l-ar fi văzut doamna Haggerty Și 
nu Și-ar fi dat drumul la gură, s-ar putea să nu fi aflat niciodată că ei doi au 
fost... 

Am ridicat bărbia din palme. Peste drum, perdelele doamnei Haggerty s- 
au lăsat în jos cu un fluturat ușor. M-am ridicat și am traversat strada, 
îndreptându-mă direct spre ușa ei din față. Dacă exista cineva care a văzut 
doi străini care dădeau târcoale garajului meu în noaptea în care a murit 
Harris Mickler, dacă cineva putea depune mărturie pentru mine Și dovedi că 
spuneam adevărul, atunci acea persoană nu putea fi decât curioasa 
cartierului. Am bătut în stickerul cu PATRULA CARTIERULUI de pe 
sticlă. 

— Doamnă Haggerty? am strigat-o prin ușă. Trebuie să vorbesc cu 
dumneavoastră. Am lipii o ureche de ușă, fiind sigură că și ea asculta de 
partea cealaltă. Am bătut iar, de data asta mai tare: Doamnă Haggerty! Vreţi 
să deschideţi ușa, vă rog? E important! Televizorul ei mergea. Un râs 
înfundat mă făcea să cred că urmărea cine știe ce sitcom de seară. Bine, am 
bombănit, renunțând. 

Era numai Și numai vina lui Steven. Când ea a dat sfoară-n ţară despre 
aventura lui cu Theresa, el a făcut-o scorpie bătrână Și i-a spus să-și vadă 
de treaba ei. Nici eu nu am fost mult mai amabilă când am auzit cât de 
repede s-au răspândit zvonurile despre aventura lui. De atunci, ea refuzase 


să mai stea de vorbă cu vreunul dintre noi. 

Am traversat înapoi strada, ţopăind, doar în șosete. Până la terasa mea 
degetele îmi amorțiseră deja. M-am încuiat în casă, sprijinită cu spatele de 
ușă ȘI, așteptând să-mi simt din nou tălpile, mă gândeam la doamna 
Haggerty. 

În intervalul dintre momentul în care eu am ajuns acasă și cel în care 
Vero a intrat pe ușa din faţă, cineva trebuie să fi pătruns în garaj fără ca eu 
sau ea să băgăm de seamă. Doamna Haggerty era președinta patrulei din 
cartier. Dacă ar fi văzut ceva suspect, ar fi sunat la poliție să raporteze 
înainte ca noi să-l înghesuim pe Harris în portbagaj. Dar poliția nu a venit, 
așa că, logic, ar fi să presupun că femeia nu a văzut mare lucru. 

Și atunci, cum au trecut ucigașii de doamna Haggerty fără ca ea să 
observe? Noaptea trecută Vero și cu mine ne-am surprins reciproc când 
fiecare dintre noi a intrat pe o ușă diferită. Și Steven a ratat-o pe Vero la 
petrecere din același motiv. Dacă ucigașii au parcat în josul străzii Și s-au 
furișat prin curțile din spate ale vecinilor, apropiindu-se de garajul meu din 
spate? 

Cu cât mă gândeam mai mult, cu atât toată povestea avea mai puţin sens. 
Andrei Și Feliks nu păreau a fi oamenii care să se furișeze. Andrei 
Borovkov a hăcuit trei oameni Și i-a lăsat plini de sânge pe podeaua unui 
depozit. Nu a făcut niciun efort să curețe în urma lui Și nu a părut deloc 
preocupat să-și ascundă crima. De ce s-ar fi deranjat? Georgia a spus că 
ăștia nu puteau fi prinși cu nimic. Era limpede că nu aveau nicio problemă 
să mituiască pentru a obţine un verdict de eroare judiciară. Și atunci de ce 
să însceneze unei mame a doi copii o crimă silențioasă, fără vărsare de 
sânge? Dacă l-ar fi vrut pe Harris mort, de ce nu i-au retezat beregata pe 
podeaua garajului meu? 

Nu, modul acesta de operare părea laş. Ucigașii nu au fost nevoiţi să 
atingă nici măcar o dată cadavrul. Nu au trebuit să facă vărsare de sânge. 
Nu au fost nici măcar nevoiţi să fie de față când Harris Și-a dat ultima 
suflare. Nu părea mâna a doi criminali violenti, lipsiţi de scrupule. Eram 
gata să pariez că ucigașii nu mai făcuseră asta niciodată. Sincronizarea 
întregii istorii părea o chestie de oportunitate. Sau a fost ceva sub impulsul 
momentului. 

Totuși, era limpede că ceva a fost planificat. L-au urmărit la ieșirea din 
bar, m-au urmărit până acasă. Au așteptat până ce a fost inconștient Și 


vulnerabil ca să lovească, exact cum... 

Exact cum a făcut Harris cu fiecare dintre victimele sale. 

Spatele meu lipit de ușă a înţepenit. Poate modul de operare nu a fost 
unul din impuls. 

Dacă a fost ceva profund personal? 

Am fugit sus, în biroul meu, trecând prin faţa ușii închise a lui Vero. 
Învăţa pentru examenele de la jumătatea semestrului. Am deschis sertarul ȘI 
am despăturit extrasul de cont al lui Harris. 

Erau douăsprezece depuneri la data de întâi a lunii. 

Și pe telefonul lui Harris erau treisprezece dosare, douăsprezece cu 
fotografii ale precedentelor victime, plus femeia pe care am murat-o eu în 
baie în suc de roșii. 

Fă exact ceea ce îți spun și fii discretă, dacă nu, îi arăt soțului tău 
fotografiile și îi spun ce ai făcut. 

Douăsprezece depozite, douăsprezece mii de dolari fiecare, în prima zi a 
fiecărei luni. 

Dacă depunerile astea nu erau deturnate de la Feliks Zhirov? Dacă erau 
prețul tăcerii? Dacă extorca victimele pentru bani? 

M-am uitat din nou peste plăți, convinsă fund că nu mă înșelam. Două 
mii de dolari era o sumă mică pentru un om bine plătit din suburbiile din 
DC, o sumă care putea trece lesne neobservată dacă soția curva o transfera 
din contul ei personal de cheltuieli. Harris făcuse o mică avere pe spinarea 
victimelor sale — o sumă care probabil creștea în fiecare lună, cu fiecare 
femeie exploatată — ameninţându-le cu fotografiile, convingându-le că va 
spune soţilor că au fost necredincioase dacă nu vor da curs cererilor sale. Și 
de ce n-ar fi făcut-o? Fotografiile înfățișau o cu totul altă imagine decât 
ceea ce se petrecuse în realitate. Probabil că ele nu își aminteau nimic 
despre noaptea petrecută cu Harris, ceva care să le susțină propria relatare 
despre ceea ce s-a întâmplat după ce drogul le-a doborât. 

Fiecare dintre aceste femei ar fi avut motive personale puternice ca să-l 
vrea pe Harris mort. Și modul de operare se potrivea perfect. Dar care dintre 
ele a făcut-o? 

Probabil telefonul lui Harris era deja în mâinile poliţiei. Fără ele, nu-mi 
va fi ușor să parcurg drumul invers, de la depozite la conturile individuale. 
Dar poate exista o cale de a-mi da seama cine erau aceste femei Și de a 
reduce lista. 


Am luat o foaie din imprimantă, scriind cât de multe nume mi-am putut 
aminti dintre cele douăsprezece. Apoi am deschis browserul Și am căutat 
grupul lui Harris de pe reţelele de socializare. Când am dat clic pe pagina 
membrilor, mi s-a deschis un adevărat registru. Peste șapte sute de iconiţe 
cu degetul sus mi-au umplut ecranul. 

Mă aștepta o noapte foarte, foarte lungă. 


Capitolul 21 


Când mă măritasem cu Steven, mama mă asigurase că există mâncăruri 
pe care nu le poți rata chiar dacă te străduiești. Teoretic, nimeni nu ar trebui 
să aibă nevoie de o reţetă ca să facă o supă decentă de pui sau o friptură, dar 
unele aspecte ale statutului de mamă au depășit mereu puterea mea de 
înţelegere; iar gătitul era unul dintre ele. Se vede treaba că celălalt era 
căsnicia. 

Tigaia din cuptor fierbea și începuse să se facă maronie pe margini. Am 
crăpat ușa cuptorului Și am adulmecat, precaută. Găsisem reţeta on-line — 
ceea ce era mai mult decât aș fi putut spune despre căutarea victimelor lui 
Harris —, iar faptul că aveam deja ingredientele în bucătărie a fost resimțit 
ca o mică victorie. 

Cercetările mele de azi-noapte nu au mers atât de bine cum sperasem. 
Având numai prenumele și descrierea fizică, am petrecut ore combinând 
profiluri individuale, reducând plaja de posibilităţi. Eram destul de sigură că 
am reușit să identific câteva. Și, după puţină vânătoare și ciuguleală prin 
alte pagini de pe reţelele de socializare, am fost în măsură să le exclud de pe 
lista posibililor făptași. Câteva se mutaseră. Una era în spital. Altele 
postaseră fotografu cu activităţi în familie sau de la evenimente la care 
participaseră în noaptea aceea. Rămâneau în continuare câteva nume care 
mă intrigau. 

Unele își Șterseseră profilurile de Facebook, motiv pentru care mi-a fost 
imposibil să le găsesc. 

Am aranjat masa, am pus un morman de rufe în mașina de spălat, am 
făcut paturile și am adunat un munte de jucării de pe jos, din living. Îi 
dădusem lui Vero liber pentru examene și mi-am petrecut ziua frecând 
petele uscate de tort de pe covoare, căutând numele posibilelor victime ale 
lui Harris Și rezolvând din treburile gospodărești. 

Din garaj s-a auzit zgomotul unei portiere trântite. Am scos nasul din 
mașina de spălat vase și am văzut-o pe Vero năvălind în bucătărie, lăsându- 
Și geanta pe bufet și aruncându-și cât colo pantofii negri cu toc cui. Am 
luat în braţe câteva farfurii curate Și le-am aranjat pe masă, remarcându-i 
costumul elegant de firmă, cu guler alb, scrobit, cocul elegant, franțuzesc, 


Și rujul de un roșu sângeriu. Astea nu erau haine pentru o după-amiază de 
luni la facultate. Nu erau potrivite nici măcar pentru un prânz fierbinte de 
luni. Erau haine scumpe, potrivite pentru un interviu la o firmă specializată 
în contabilitate. Și o parte din mine s-a întrebat, cu îngrijorare, unde-și 
petrecuse Vero după-amiaza. 

Nu apucaserăm să vorbim prea mult din ziua de dinaintea aniversării 
Deliei, s-o întreb cum a decurs întâlnirea. l-am rezumat conversaţia cu 
Theresa în timp ce strângeam grosul mizeriei de după petrecere. După aceea 
am mâncat niște pizza rece la cină. Vero s-a apucat de învăţat, iar eu m-am 
închis în birou ca să scriu. 

— Cum a fost la examen? am întrebat-o, sperând că n-o să-mi dea un 
preaviz, explicându-mi că a găsit un job mai bun. Unul care vine cu 
asigurare de sănătate, concediu plătit $i nu implică scutece. Sau cadavre. 

A ridicat din umeri, Și-a dat jos ochelarii de soare Și a strâmbat din nas: 

— Ce-i cu mirosul ăsta? 

A deschis ușa cuptorului și a aruncat o privire înăuntru. 

— Ton la caserolă. 

A arătat spre norul de fum care năvălea din cuptor: 

— Trebuie să fie negru? 

Vero s-a dat la o parte, iar eu am deschis larg ușa cuptorului și m-am 
repezit să deschid fereastra înainte ca alarma de fum să se trezească la viaţă. 
M-am suit pe un taburet de bucătărie, fluturând o cârpă de vase în dreptul 
detectorului de fum din tavan. Vero Și-a luat geanta, a scos un teanc de bani 
ȘI l-a trântit pe bufet: 

— Nu mănânc chestia aia. Hai să comandăm ceva. 

Am scăpat cârpa din mână și am fost cât pe ce să cad de pe scaun la 
vederea teancului gros de bancnote de o sută de dolari. M-am dat jos, am 
închis repede fereastra Și am tras perdelele. 

— Ce-i cu ăștia? am întrebat, împungând grămada de bani cu un deget. 

— Ăștia, a zis Vero, sunt treizeci Și Șapte de mii cinci sute de dolari, 
minus patruzeci la sută. Poţi să-mi plătești cina ca să-mi mulțumești. 

— Pentru ce? 

— Pentru că m-am întâlnit cu Irina Borovkov Și am cerut jumătate din 
plată avans. 

Plămânii mi s-au golit complet de aer. Genunchii au început să-mi 
tremure Și m-am prăbușit pe scaunul pe care stătusem în picioare. 


— Finn? Finlay, ce s-a întâmplat? Vero a lovit cu piciorul în scaunul 
meu. Am ridicat privirea Și m-am uitat în ochii ei. 

— Ai măcar cea mai vagă idee cine e soţul femeii ăsteia? Vocea mea era 
nefiresc de calmă, disproporționat de scăzută în comparaţie cu intensitatea 
panicii mele. 

Vero mi-a întors spatele, fluturând o mână a lehamite. A deschis 
frigiderul. 

— Evident că Știu. Irina mi-a povestit totul despre el. Tipul e nasol. Sunt 
sigură că putem face asta cu conștiința împăcată. 

Irina. Vero a sunat-o, vorbește ca Și cum ar fi deja prietene de-o viaţă. 

— Vero, am articulat cu o voce pe care mi-o controlam cu greu. Andrei 
Borovkov este asasinul plătit al mafiei ruse. Meseria lui e să omoare 
oameni. Să le reteze beregata. Ca celor trei bărbați care au fost găsiți într-un 
depozit din Herndon vara asta. 

— Așa cum am zis. Nasol tipu”. Sunt sigură că mulți oameni vor fi... 
Vero a închis frigiderul. S-a întors să mă înfrunte, strângând tare în mână o 
cutie de Cola: Stai așa. Mai spune o dată. N-am auzit bine ultima parte. 

Mi-am ascuns capul în palme. 

— Parcă trebuia să tăiem toate punțile, să scăpăm de orice dovadă, cât de 
mică! Ai idee ce înseamnă asta? 

Mi-am ieșit din fire. Cu un pocnet, Vero a deschis doza de Cola. A 
trântit-o apoi pe masă, a înșfăcat șomoiogul de bani Și l-a fluturat prin faţa 
mea: 

— Înseamnă că îţi poţi permite un avocat decent și îţi poţi păstra copiii. 
Asta înseamnă! 

M-am uitat la ea complet blocată. Seara trecută îi povestisem lui Vero, 
cuvânt cu cuvânt, tot ce mi-a spus Theresa, despre cum erau dispuși să 
cumpere afecțiunea Deliei și cum eu nu aveam bani de avocat. Despre cum 
Theresa urma să-mi ia copiii, chiar dacă nu Şi-i dorea, în tot timpul ăsta 
bătusem câmpii despre Steven Și blestemata lui Casă de Vis, când de fapt ar 
fi trebuit să-i spun lui Vero ce am aflat despre Andrei Borovkov. 

— Nu luăm banii ăștia, am zis, împingând teancul spre ea. 

Am plătit toate datoriile. În sfârșit eram pe zero. Câtă vreme nu făceam 
nicio prostie, aveam o șansă destul de mare să-mi păstrez copiii. 

— O suni pe femeia aia în clipa asta Și îi spui că a fost o neînțelegere. 
După aceea te duci și-i dai banii înapoi. 


— Nu pot. 

— De ce? 

— Pentru că am cheltuit o parte din ei. 

— Cât. 

— Patruzeci la sută. 

Mi s-a înnodat limba în cerul gurii când am făcut socoteala în gând: 

— Ai cheltuit cincisprezece mii de dolari într-o după-amiază? Ea a 
încuviinţat cu o faţă spăsită, făcându-și de lucru cu doza de Cola. Pe ce? 

Vero s-a ridicat. M-a împuns cu degetul, iar vocea ei a devenit mai 
puternică: 

— Tu ai fost cea care-a zis că trebuie să scăpăm de dovezi! Așa că asta 
am făcut! 

— Ce vrei să spui cu asta? 

— Vreau să spun că a fost un cadavru în portbagajul mașinii mele! M- 
am uitat la toate episoadele din CSI și ştii Și tu foarte bine că nu ai cum să 
cureţi perfect așa ceva. Prin stratul gros de rimel de pe gene, Vero mi-a 
aruncat o privire vinovată: Așa că i-am vândut vărului meu, Ramon, 
Honda. Pe bucăți. 

— Şi...? 

— Și mi-am cumpărat una nouă. 

M-am ridicat Și am smucit ușa garajului. Când am aprins lumina, m-au 
orbit curbele de un negru scânteietor Și ţevile argintii, lucioase. Chargerul 
părea teribil de obscen, cum era parcat lângă camioneta mea. Pe geamul din 
spate era încă lipit un sticker de la dealerul auto, obturându-mi vederea 
celor două scăunele pentru copii fixate pe bancheta din spate. 

— Ce-i asta? 

Vero își frământa mâinile: 

— E un V8 de 6,2 litri Și cu un foarte mare... portbagaj. 

Am izbit ușa. 

Vero s-a dus spre bar. 

— Cred că avem nevoie de ceva mai tare. 

Am deschis gura s-o înjur în cele cel puţin cinci limbi pe care nu le 
învăţasem încă, dar exact în clipa aceea telefonul fix a început să sune. 
Amândouă am încremenit. Ne holbam la el cum suna iar Și iar. Nimeni nu 
suna pe fix, cu excepția televânzătorilor sau a grupurilor care cereau 
donaţii. Grupuri cum ar fi poliția locală. 


Vero s-a depărtat ușor de telefon. 

— Cine crezi că ar putea fi? 

O parte din mine spera să fie Andrei Borovkov, doar ca să-i pot spune lui 
Vero „uite, ţi-am zis eu”. Mi-am făcut curaj Și am ridicat receptorul. 

— Alo? 

— Finlay, unde mama naibii ai fost? De trei zile încerc să dau de tine! 
De ce nu răspunzi la mobil? 

M-am încovoiat de spate când am auzit vocea Sylviei. 

— Ştiu, îmi pare rău, am zis, așezându-mă într-un scaun Și frecându-mi 
o tâmplă. În clipa asta nu aveam niciun chef de săpuneala agentului meu. 
Îmi trimisese un e-mail vineri după-amiaza, voia vești despre manuscris, Și 
l-am închis fără să mă deranjez să-i răspund: Mi s-a stricat mobilul. Acum 
am unul nou. Îmi cer scuze, Syl, am avut câteva zile nebune. Îţi trimit un e- 
mail cu numărul. 

— Editorul vrea să știe cum stai cu cartea. Am încercat s-o conving să-ţi 
mai dea un răgaz, dar vrea să vadă ce ai până acum. 

— Cum? Nu! am bâguit. Nu pot trimite nimic. Nu aveam decât povestea 
lui Harris. Chiar cu numele schimbate, tot era prea aproape de adevăr. Ar fi 
prea riscant s-o trimit: E vraiște. Nu am apucat să fac o corectură. E departe 
de a fi gata. 

— Dă-mi voie să-ţi spun eu dacă e sau nu vraiște. Ţi-ai depășit deja 
contractul. Înţelegi ce înseamnă asta? Îţi pot anula viitoarea carte și cere 
înapoi avansul. Trebuie să-mi trimiti ceva. Orice. Cât al. 

— Nu suficient. 

— Finlay. 

Pentru Dumnezeu, parcă era maică-mea. 

— Bine, bine. Îţi pot trimite câteva capitole. Oricum nu-i vor plăcea, dar 
măcar îi va putea spune editorului că am încercat. Nu e proiectul despre 
care am vorbit, dar e tot ce am. 

— Cât? 

— Nu știu exact. Cam douăzeci de mii de cuvinte. 

— Trimite-mi-le acum. 

— Ţi le trimit în seara asta. 

— Nu, Finlay. Acum. Nu închid până nu am mesajul în Inbox. 

Am îndesat receptorul fără fir sub barbă și am luat-o-n sus pe trepte. Nu 
voiam decât ca Sylvia să închidă odată ca să mă pot gândi ce puteam face 


cu Andrei Borovkov, cu banii din bucătăria mea Și cu banii mafiei care erau 
acum parcaţi în garajul meu. 

Fără să mai completez caseta cu subiectul mesajului, i-am trimis fișierul 
Sylvie: 

— Uite, fericită acum? 

Unghiile Sylviei ţăcăneau pe tastatură în timp ce bombănea: 

— Aș fi fericită dacă nu ţi-ai fi depășit termenul cu trei luni. AȘ fi 
fericită dacă n-ar fi trebuit să pierd două zile lăsându-ţi mesaje în căsuţa 
vocală. Aș fi fericită dacă Gordon Ramsay i-ar face apariția în 
apartamentul meu și ar insista să-mi gătească cina în seara asta. Dar asta, a 
zis ea oftând dezumflată, mai are de așteptat. Zi-mi numărul nou de telefon. 

Am scos telefonul din buzunar Și i-am trimis numărul. 

— Citesc bucata asta Și văd dacă o pot folosi ca să-ți fac rost de ceva 
timp. Între timp, mută-ţi fundu” în scaunul ăla și treci la treabă, altfel îţi 
poti lua la revedere de la avans. 

— Mulţumesc, Sy. 

A închis brusc. 

M-am aplecat deasupra biroului, cu palmele de o parte și de alta a 
tastaturii ȘI cu capul atârnând deasupra ei. Agentul meu avea să mă lase. 
După aceea și editorul. Ceea ce i-am trimis Sylviei nu era prea inteligibil. 
Nici măcar nu eram sigură că era o poveste coerentă. Din fericire, dispariția 
lui Harris și a Patriciei nu intrase pe reţelele naţionale de știri. Agentul Și 
editorul meu locuiau în New York. Oricum, speram din tot sufletul să-mi fi 
amintit să schimb toate numele înainte de a trimite fișierul. 

Pe cine păcăleam aici? Textul pe care l-am scris era oribil. Probabil 
Sylvia nu va ajunge nici la capitolul doi și mi-l va trimite înapoi spunându- 
mi s-o iau de la capăt. 

Am respirat adânc. Casa mirosea a ton ars Și a brânză Și stomacul meu a 
început să facă scandal. Simţindu-mă sleită, m-am târât până jos și am 
găsit-o pe Vero stând la masa din bucătărie, cu un pahar în față și cu sticla 
de Bourbon pe care o deschiseserăm în noaptea în care l-am îngropat pe 
Harris. Nu știu cât mai rămăsese în sticlă la capătul nopţii aceleia. 

A umplut un păhărel, l-a împins spre mine. L-am dat peste cap. Mi-au 
dat lacrimile când am dat cu ochii de teancul de bani. Dacă mă lăsa editorul, 
măcar aveam bani să-i dau înapoi avansul datorat. 

Trei săptămâni... aveam trei săptămâni ca să termin o carte Și să găsesc 


o ieșire din nebunia asta. 
Am luat un cincizeci din teanc: 
— Sandviciuri sau chinezească? 


Capitolul 22 


Marţi, după școală, parcarea adăpostului de animale era plină, așa că am 
ocupat ultimul loc disponibil la marginea drumului, având grijă să las 
suficient spațiu între camioneta mea și mașina parcată în faţă, în caz că 
mașinuţa mea se hotăra să nu pornească Și trebuia să chem firma de 
tractare. Julian avea dreptate. Trebuia să o duc la o verificare, dar dacă 
ajungeam cu ea la un mecanic, mă temeam că vor găsi un Șir nesfârșit de 
probleme: direcția era dusă, sărisem o inspecție tehnică (sau două), 
plăcuţele de frână erau compromise, transmisia era înțepenită, întârziasem 
la testul pentru emisii Și probabil nu mi-ar fi stricat niște cauciucuri noi. 
Deocamdată, spuneam în gând o rugăciune ori de câte ori băgăm cheia în 
contact. Era mai ieftin. 

— Am fi putut să luăm mașina ta, m-am răstit la Vero. 

— Ntt. În mașina mea nu intră animale. Vero l-a scos pe Zach din 
scăunel, eu am luat-o pe Delia de mână și am traversat strada spre adăpost. 

— Numai ne uităm. Nu aducem niciunul acasă. 

— De ce nu? a pufnit Delia. Tata a spus că putem avea un câine când ne 
ducem să stăm la el. 

— Așa a zis? am bombănit. Ținând seama de covoarele imaculate ale 
Theresei, am presupus că nu era în zonă când Steven a fluturat morcovu’ 
ăsta pe la nasul fiicei noastre. Nu vrei atunci să-i facem tatei o listă cu cei 
care-ţi plac cel mai mult? 

Când ne-am apropiat de perimetrul împrejmuit cu un gard înalt, am fost 
asaltaţi de un concert de lătrături și schelălăituri. Zach și-a acoperit 
urechile și s-a ghemuit în umărul lui Vero. Am lăsat mâna Deliei și am 
împins ușa grea. Zona de recepție nu era mai liniștită. Fereastra din 
plexiglas de la recepție nu reducea prea mult torentul de lătrătuni care venea 
din partea cealaltă. O femeie stătea la computer Și juca solitaire. Am privit 
peste capul ei, prin fereastră, spre cuști, căutând niște feţe familiare din 
fotografiile Patriciei. 

— Bună ziua! Angajata Și-a mutat atenția de la ecran. Copiii mei Și cu 
mine suntem interesați să adoptăm un câine, am zis. Ne întrebam dacă ne- 
am putea uita puţin la cuști. 


— Sigur că da. Dar nu lăsați copiii să bage mâna în interior. Balamalele 
se închid automat Și s-ar putea răni. Dacă vedeţi un câine care vă place, 
anunțați-mă Și voi trimite pe cineva să pregătească o cameră de vizită 
pentru dumneavoastră. 

A apăsat un buton de sub birou. Sunetul ca un bâzâit m-a făcut să mă 
cutremur. Tot plexiglasul Și gratiile astea prea semănau cu locul de muncă 
al Georgiei. Tot ce voiam era un indiciu despre Patricia — ca s-o pot găsi 
înaintea poliției sau a mafiei — pentru a-mi putea da seama cine l-a omorât 
pe Harris, să găsesc dovada nevinovăţiei mele și să mă duc liniștită acasă. 

Câinii s-au ridicat cu labele din faţă pe ușa cuștilor, lătrând la noi. Am 
împins copiii în fața noastră, în vacarmul asurzitor. Abia dacă mai auzeam 
chicotele încântate ale Deliei, care alerga de la o cușcă la alta, uitându-se la 
fiecare câine. S-a oprit, îngenunchind în faţa unui ţarc. 

Câinele care stătea covrig în colţul din spate al cuștii era mic, cu laţe 
încâlcite și niște ochi la fel de disperaţi și mâhniți că ai fiică-mii. 

— Vrei să-l mângâi? a întrebat o voce din spatele nostru. 

— Pot, mami? a zis Delia cu o privire rugătoare, în timp ce tânărul 
voluntar a îngenuncheat lângă ea. El a pescuit un set de chei din buzunar. 
Era slăbănog și înalt, cu bucle ciufulite și ochi albaștri, apoși. L-am 
recunoscut imediat din fotografia de grup de pe pagina de Facebook a 
Patriciei. Pe ecusonul lui scria BUNĂ. NUMELE MEU ESTE AARON. 

— Sigur, am răspuns. Dacă Aaron spune că e-n regulă. Am schimbat o 
privire cu Vero peste capul lui. Trebuie să-l fi recunoscut Și ea din 
fotografiile de pe Facebook ale Patriciei. 

Delia bătea din palme în timp ce el alegea, din mănunchiul de chei, cheia 
potrivită ca să descuie cușca. Câinele a schelălăit, s-a ascuns mai în fundul 
ţarcului. Atent să nu-l sperie, Aaron a blocat balamaua, fixând ușa cuștii ca 
să stea deschisă. Apoi a vârât mâna în buzunar, a scos niște biscuiţi pentru 
căţei ȘI i-a întins Deliei. S-a așezat pe podea, făcându-i semn cu mâna să se 
așeze lângă el. Ea s-a așezat în tăcere, urmându-i sfatul, și a întins 
recompensa spre câine. 

— Ăsta-i special, a spus el cu o voce Șoptită, care abia răzbătea prin 
corul de lătrături. ÎI cheamă Sam. E cam timid, așa că trebuie să fii foarte 
blândă cu el și să-l ajuţi să se simtă în siguranţă. Poţi face asta? 

Delia a încuviințat. 

Nasul câinelui a ieșit din întunericul cuștii. A lăsat capul jos, înaintând 


precaut, încet, cu urechile lipite de cap și coada între picioare. Aaron o 
încuraja în Șoaptă pe Delia să aibă răbdare, asigurând-o că patrupedul va 
veni la ea când se va simţi în siguranţă. 

Delia și-a înăbușit o exclamație când câinele a scos în sfârșit capul din 
cușcă, întinzând nasul să adulmece recompensa. S-a apropiat încet de ea, i-a 
luat ușor biscuitul din mână. Ocupat cu bucăţica gustoasă, nu a protestat 
când Aaron l-a ridicat Și l-a depus în braţele Deliei. 

Zach a început să se agite, voia Și el în cușcă. Vero l-a luat în brațe, 
privindu-mă sugestiv și făcându-mi un semn cu bărbia spre Aaron, în timp 
ce se depărta cu cel mic. 

— Ce a păţit Sam? am întrebat, observând un ghips mic pe laba din faţă 
a căţelului. 

— Sam a fost salvat. Aaron zâmbea, privind-o pe Delia cum îl mângâie 
pe spinare. L-am găsit acum câteva săptămâni, încurcat în lanţ. Sam e un 
dulce. Doar că e puţin cam speriat. Dar nu e nimic ce o casă iubitoare nu ar 
putea rezolva. Câinii salvaţi sunt niște animale de companie extraordinare. 
S-a întins Și a luat o mapă care atârna lângă el, pe hol. Apropo de asta, noi 
rugăm familiile care adoptă să completeze un formular. Și mi-a întins mapa 
ȘI un pix. 

Delia se juca cu Sam, iar eu mă holbam stânjenită la chestionar. Ultimul 
lucru de care aveam nevoie era o înregistrare a vizitei mele acolo, dar dacă 
refuzam aș fi putut stârni suspiciuni. Aaron zâmbea politicos, încercând să 
fie cât mai discret Și făcându-și de lucru cu telefonul. 

Am început să completez formularul, trecând numele și adresele 
Theresei Și ale lui Sam în spaţiile albe. Mi se părea potrivit, mai ales că 
treaba cu câinele fusese ideea lui Steven, care i-a promis Deliei că și-l va 
putea lua când va locui cu ei. 

Delia chicotea la picioarele mele, în timp ce Sam o copleșea cu pupături, 
dornic să mai primească o recompensă. Gângurea ceva în urechea câinelui 
Și făcea mare caz de rănile lui. Nu e de mirare că Patricia petrecea atâta 
vreme aici. Probabil că îi făcea bine să aibă grijă de animalele astea 
abandonate, neiubite sau salvate din mâinile unor stăpâni oribili. Probabil că 
se simţea în siguranță în preajma unor oameni ca Aaron, oameni blânzi Și 
amabili, mai ales după ce fusese forţată să își ducă jumătate din viaţă 
alături de unul ca Harris. Dacă adăpostul era locul ei sigur, iar oamenii cu 
care lucra aici întruchipau pentru ea ideea de familie, oare nu era posibil să 


se fi destăinuit cuiva în care ar fi avut încredere? 

I-am înapoiat formularul lui Aaron. 

— Ultima dată când am fost aici, am vorbit cu o femeie, Patricia, parcă, 
despre un anume câine. Avea o pată neagră la ochi Și blană bălţată, cam așa 
de mare, am zis, explicându-i prin semne în timp ce vorbeam cam cum arăta 
câinele pe care Patricia îl ţinea în braţe în poză. 

— Te referi la Piratul? 

— Da! Ăsta era numele! Nu-l văd aici. Ai cumva vreun număr de telefon 
la care aș putea-o găsi să o întreb despre el? 

— Nu, a negat el, pălind. Toţi am încercat să dăm de ea. Patricia nu a 
apărut săptămâna trecută Și de atunci nimeni nu mai știe nimic de ea. Cât 
despre Pirat, el Și sora lui, Molly, au fost adoptați împreună acum câteva 
săptămâni. Îmi pare rău. 

— Ah, ce păcat, am zis, căutând o altă abordare. Chiar mi-ar fi plăcut să 
vorbesc cu ea. Patricia spunea că are un instructor grozav de Pilates, dar am 
uitat numele clubului la care zicea că se duce. 

Aaron a ridicat din umeri, iar obrajii lui s-au colorat în roz în timp ce 
frunzărea formularul pe care l-am completat. 

— Nu am idee, îmi pare rău. Pilates nu e tocmai pasiunea mea. Și nouă 
nu ne-a pomenit niciodată despre acel club. 

— Era prietenă cu cineva de pe-aici care ar putea ști unde o pot găsi? 

S-a uitat pieziș la mine: 

— Nu cred. Oricum poliția a interogat pe toată lumea. 

— Poliţia?! am exclamat, prefăcându-mă uimită. Ce treabă are poliția s- 
o caute pe Patricia? 

EI s-a încruntat. 

— A fost la Știri. Patricia Și soţul ei au dispărut. Nimeni nu Știe unde e. 

— Vai, îmi pare rău să aud. Nu era prea greu să par supărată de veste. 
Dacă Patricia nu a vorbit nimic, cu nimeni, atunci Și asta era doar o altă 
fundătură: Și poliţia are vreun fir? 

— Nu ne-au spus. Un detectiv s-a uitat în dulapul ei. Ne-a pus o groază 
de întrebări. l-am spus că părea preocupată și putin iritată în ultima 
perioadă, dar nu a vorbit niciodată despre intenția de a pleca undeva. 
Oricum, păreau mai interesaţi de soţul ei. Câţiva dintre noi... Și-a încleștat 
maxilarele debile, a aruncat o privire temătoare în jur și a coborât vocea: 
Câţiva dintre noi cred că Patricia nu avea cea mai bună relaţie cu soţul ei. 


Părea un adevărat nemernic. 

Cineva l-a strigat pe Aaron. S-a ridicat pe vârfuri, uitându-se peste capul 
meu. A ridicat un deget spre ei, anunțându-i că era aici. 

— Cred că ar trebui să-l bag pe Sam în cușcă, a zis, aplecându-se tot 
încruntat să ia câinele din braţele Deliei și să-l pună la loc. Vreți să vedeți 
Și alți câini, dacă tot sunteţi aici? 

Sigur că da, am răspuns, prinzând privirea lui Vero aflată în partea 
cealaltă a încăperii. Ne mai uităm puţin pe aici, dacă nu te superi. 

Vero a venit spre noi cu pas săltat, lovindu-l din greșeală pe Aaron, care 
îȘi aranja cureaua prin găicile pantalonilor. Au schimbat niște scuze 
precipitate. Îndată ce a dispărut după colţ, am întrebat-o pe Vero: 

— Ce-ai aflat? 

— În spate e o cameră de odihnă pentru angajaţi, a Șoptit. E neîncuiată. 
Am băgat capul înăuntru, dar sunt vreo câțiva voluntari care bântuie pe 
acolo. 

— Ce-ai văzut? 

— Fiecare angajat are un dulăpior cu numele pe el. 

— Are și Patricia unul? 

Vero a încuviinţat din cap. 

— Merită să încercăm. 

Poate găseam ceva în dulapul Patriciei, ceva care să ne dea un indiciu cât 
de mic despre unde s-a dus. Dar cum îl puteam deschide fără să fim văzute? 

— Nu putem intra acolo pur Și simplu și să dăm târcoale dulapului 
femeii, am rostit. 

— Lasă pe mine. Vero mi-a fluturat pe la nas mănunchiul de chei al lui 
Aaron. 

— De unde ai alea? 

— Tocmai ce i-au alunecat de la centură. Nici măcar n-a simțit. Mi l-a 
pus pe Zach în braţe: Ne vedem în faţa camerei de odihnă. 

— Când? 

— Ai să-ţi dai tu seama. 

A dispărut printre șirurile de cuști. Eu am urmat-o pe Delia, oprindu-ne 
la fiecare cușcă, cu ochii după semnalul lui Vero, fără a ști exact după ce 
mă uitam de fapt. 

Brusc, au izbucnit niște urlete ascuţite, urmate de izbitura porții unei 
cuști. Adăpostul s-a umplut de o cacofonie de lătrături furioase în timp ce 


în mijlocul culoarului Și-au făcut apariţia două pisici cu cozile înfoiate Și 
spatele arcuit. Altă ușă trântită. Patru câini s-au năpustit după ele, cu colții 
la vedere și mârâind furioși. Animalele au trecut în goană pe lângă copiii 
care au început să se smiorcăre Și părinţii lor care s-au pus pe tipat. Zach 
Și-a ascuns căpșorul în umărul meu. Delia nu a protestat când am luat-o de 
mână Și am tras-o pe culoar, spre camera de odihnă. Toţi voluntarii din 
adăpost au ieșit în goană din încăpere, grăbindu-se să prindă animalele. 

Vero mi-a făcut semn cu mâna să mă grăbesc, smulgându-l pe Zach din 
brațele mele. 

— Repede, camera e goală, dar nu știu pentru câtă vreme. 

A verificat să se asigure că nu ne vede nimeni, apoi m-a împins înăuntru. 
Odată ușa închisă, miorlăitul mâţelor și lătratul câinilor au amuţit. Am 
trecut prin faţa șirului de dulapuri, verificând numele, până ce l-am găsit pe 
al Patriciei. Dacă va fi avut cândva o încuietoare, acum era dispărută. Ceea 
ce însemna că Aaron avusese dreptate, poliția l-a percheziţionat deja. 

Ușa din metal s-a deschis zăngănind după ce am desprins banda galbenă 
pe care poliţia o lipise peste broască. În interior, dulapul era plin de poze cu 
animale, majoritatea cu Piratul și Molly. Într-un colţ era o carte de vizită: 
detectiv Nicholas Anthony, Fairfax County Police Departament. Probabil 
era detectivul care se ocupa de cazul Patriciei. 

Atentă să nu deranjez banda poliției, am cotrobăit prin dulăpior, dând la 
o parte un umeraș cu un tricou. Materialul bleumarin era plin de păr de 
câine, alb și negru, care ascundea emblema din faţă: Tysons Fitness Club. 
Pe raftul de sus era o perie de păr lipicioasă, un bol pentru hrănit animale Și 
o tavă pentru două cafele de la Starbucks. În cazul în care poliţia nu 
descoperise ceva în plus faţă de ceea ce am descoperit eu, în dulapul ăsta nu 
era nimic care să sugereze unde s-a dus Patricia. 

Am închis dulapul la loc, uitându-mă prin încăpere după ceva ce Vero 
sau eu am fi putut rata. Piuneze viu colorate înveseleau avizierul de pe ușă. 
Fotografii cu echipa Și orarele de muncă. Patricia era de serviciu marţea Și 
joia, făcând echipă cu Aaron și cu alţi câţiva colegi. În poze stătea lângă el, 
îmbrăcată cu același tricou pe care-l văzusem în dulap, cu Piratul și Molly 
căţărați în braţele lor. M-am aplecat, uitând-mă mai bine la fotografie, mai 
ales la mâna ei. Inelarul era gol, verigheta încrustată cu diamante dispăruse. 

Dinspre cuști se auzea zarvă mare. Am crăpat ușa și am aruncat o 
privire. Câţiva metri mai încolo, Vero încerca să distragă atenția celor doi 


voluntari în uniformele adăpostului. M-am strecurat afară din camera de 
odihnă, în timp ce Vero arbora o expresie insistentă, cu sprâncenele ridicate. 

— Doamnă Hall? Doamnă Hall? striga tare o voce, acoperind lătrăturile. 
Theresa! de data asta mai tare. 

M-am întors. Aaron venea în fugă spre mine, pe culoar, roșu tot la faţă. 
Abia atunci mi-am dat seama că mie mi se adresa. 

— Nu ai văzut cumva un set de chei? Probabil le-am scăpat pe undeva, 
cu toată agitația asta. 

Am scuturat din cap, ducând instinctiv mâna la cap să alung o 
mâncărime imaginară. Nu ar fi trebuit să scriu numele Theresei pe 
formularul acela. Poliţia a fost deja aici, mi-am spus, încercând să mă 
încurajez. Percheziţionase deja dulapul Patriciei și interogase pe toată 
lumea. Și totuși, nu reușeam să scap de sentimentul că am făcut o mare 
greșeală venind aici: 

— Îmi pare rău, nu am văzut nicio cheie. 

M-a înţepat ghimpele remușcării când o mâță mare, portocalie, a ţâșnit 
ca săgeata printre noi, iar Aaron a luat-o la goană după ea. 


Capitolul 23 


Am tresărit speriată, în pat, și am căscat ochii, trezită din somn de un 
bâzâit neașteptat și foarte puternic. Asta era. Veneau să mă aresteze. 
Strângând pătura la piept, mă holbam pierdută la telefonul care vibra pe 
noptieră. În întuneric licărea numărul Sylviei. M-am prăvălit la loc pe 
pernă, așteptând să mi se potolească bătăile inimii. Nu era poliția. Doar 
agentul meu. 

Am orbecăit după telefon și m-am uitat la ceas, nu-mi dădeam seama 
dacă era Șase fără un sfert dimineaţa sau seara. Nu dormisem trei nopți la 
rând lucrând la lista cu victimele lui Harris, hotărâtă să îmi dau seama cine 
l-a omorât. Nu reușisem decât să reduc lista de la șaptesprezece posibili 
suspecți la nouă. 

Epuizată și fără să fi făcut mari progrese în rezolvarea crimei, am 
renunțat Și m-am băgat în pat cu o oră înainte de răsărit. 

— Alo? am mormăit în telefon. 

— Sper că ești obosită pentru că ai scris toată ziua. Așadar e seară. M- 
am frecat la ochi. Stai jos? 

— Nu tocmai. 

— i-am citit manuscrisul. Mi-am trântit un braţ peste față, pregătită 
pentru ce era mai rău: Noaptea trecută l-am trimis editorului. E gata să îţi 
facă o ofertă. 

M-am ridicat încet, încercând să înțeleg ce voia să spună: 

— O ofertă? Dar am deja un contract pentru cartea aia. 

— Nu mai al. 

M-am plesnit cu palma peste ochi. Era mai rău decât îmi imaginasem. 
Oferta era probabil un plan de reeșalonare a returnării avansului. Nu numai 
că pierdusem contractul, acum trebuia să dau și avansul înapoi. Și 
comisionul Sylviei. După aia probabil va renunţa să mă mai reprezinte. Nici 
nu voiam să mă gândesc la ce va spune Steven când va afla. 

— Sylvia, îmi pare rău. Dacă putem face ce... 

— l-am spus că îţi răscumpăr eu contractul. 

Am scuturat din cap, necrezându-mi urechilor: 

— Ce-ai făcut? 


— l-am spus că Știu că romanul ăsta o să fie o lovitură uriașă Și că nu te 
plătesc destul. I-am spus că îi înapoiez eu personal avansul Și vreau 
drepturile tale de autor înapoi. 

Am aprins veioza, ca să nu adorm din nou. Am orientat becul în direcția 
ochilor mei mijiţi Și aproape înlăcrimați. 

— Şi ce-a zis? 

— A citit ciorna. Şi a fost de acord cu mine. Crede că poţi da lovitura cu 
cartea asta. 

— Așa crede? 

— E o intrigă fabuloasă, soția timidă care angajează pe cineva să-i 
omoare soțul odios, eroina îndrăzneață Și tânărul avocat sexy... Apropo, ai 
surprins foarte bine chimia dintre cei doi, e torid, Finn. Cea mai bună carte 
de până acum. Mor de curiozitate să văd cine e asasinul. 

Mi-a scăpat un chirăit disperat: 

— Şi eu. 

— Așa că editorul îţi oferă dreptul de preemțtiune dacă promiți să nu 
duci manuscrisul în altă parte. Îți crește oferta la două cărți și mărește 
avansul, Și îţi oferă o prelungire ca să termini manuscrisul. 

— Îmi mărește avansul, zici. Cu cât? 

— Șaptezeci Și cinci de mii pe carte. 

Sunt sigură că maxilarul meu ajunsese pe undeva, prin poală. Editorul 
meu urma să îmi dea o sută cincizeci de mii de dolari. Pentru povestea 
uciderii lui Harris Mickler. În care am descris fiecare detaliu al crimei. 
Asupra căreia exista o investigație în curs, investigație din care, în secret, 
făceam Și eu parte. 

— Finn? Mai ești acolo? 

— Sunt aici, am îngăimat. Pot să mă gândesc câteva zile? 

— Crede-mă, Finn, Știu exact cum te simţi, a zis Sylvia, toată numai 
lapte și miere. Exact la asta m-am gândit Și eu. 

Mi-am reprimat cu greu un hohot de râs isteric: 

— Sinceră să fiu mă cam îndoiesc. 

— Am înţeles. Serios. Și ai dreptate. Prezentarea e suficient de puternică 
așa că probabil am putea cumpăra contractul, am duce manuscrisul la 
câteva edituri mari sau poate l-am scoate la licitaţie. Dar asta e pasărea din 
mână, Finlay. Şi cu istoricul tău de vânzări de rahat, probabil n-ar trebui să 
fim prea pretenţioase. Eu zic să le luăm banii Și să le dăm ce vor. 


— Nu știu ce să zic, Syl... 

— Excelent. Mă bucur că am ajuns la o înţelegere. 

— Nu e chiar atât de simplu. 

Prin telefon auzeam fâșâitul computerului ei, de pe care îmi trimitea un 
e-mail. Câteva secunde mai târziu, am primit o notificare pe telefon. 

— Îi trimit termenii revizuiţi ai contractului, am negociat câteva puncte 
pentru tine. Editorul crede că ar trebui să folosești un pseudonim. Noi ne- 
am gândit la Fiona Donahue. l-am spus că ești încântată. A trimis deja 
actele oamenilor ei Și, în câteva săptămâni, ar trebui să avem contractul 
revizuit Și soldul avansului tău. Ai treizeci de zile ca să-i predai o ciornă, 
așa că treci la scris. Te sun peste câteva zile, să văd cum merge. 

Sylvia a închis. Împietrită, m-am prăbușit la loc pe perne. 

Dintr-odată mă scăldam în bani. Mai mulţi bani decât mi-aș fi imaginat 
vreodată. Suficienți pentru o bonă cu normă întreagă Și un avocat scump. 
Suficienţi ca să-mi repar mașina Și, mai important, să-mi păstrez copiii. 
Suficienţi cât să scap de Steven și de Theresa. 

Nu Știam ce era mai rău, faptul că eram chiar mândră de mine pentru 
prima oară în viaţa mea, sau faptul că fiecare bănuţ pe care-l câștigam 
acum mă putea arunca în închisoare pentru foarte multă vreme. 

. 

A doua zi dimineață, când Steven a venit să ia copiii, eram încă 
mahmură. După ce-i culcasem pe Delia și pe Zach, Vero a insistat să 
sărbătorim vânzarea cărții cu o sticlă de șampanie și când am terminat nu 
mai rămăsese nicio picătură. Era atât de excitată (și de beată), încât nu 1-a 
păsat când i-am spus că am de gând s-o contactez pe Irina Borovkov Și să 
aranjez să îi dau înapoi avansul. Aburii de la șampanie trebuie să fi fost 
singura explicaţie pentru care nu am auzit când Steven a vârât cheia în 
broască și a intrat. Până când am ajuns eu Jos, el deja îi îndesa pe Zach și 
pe Delia în gecile lor. l-am prins în ultima clipă Și le-am furat o îmbrățișare 
grăbită care m-a răscolit pe dinăuntru. 

— Soneria funcţionează, Știi? L-am fulgerat pe Steven din priviri peste 
capetele copiilor. 

— E frig afară Și n-am avut chef să aștept. A deschis ușa, împingându-i 
de la spate pe cei mici: Duceţi-vă și așteptați în mașina tatei cu Theresa Și 
mătușa Amy. Vin Și eu într-o clipă. 

Când ei au țâșnit afară în hăinuţele lor pufoase, am izbucnit amândoi. 


— E casa mea, Steven, am zis de îndată ce ușa s-a închis în spatele lor. 
Nu poţi da buzna așa de câte ori ai chef. 

— Sigur că pot. Pe actul de proprietate e numele meu. 

Vero a apărut în deschizătura dinspre bucătărie, în spatele lui. L-a ocolit, 
i-a smuls cheile din mână și a început să caute cu febrilitate cheia casei 
mele pe inel. Steven a căscat gura când ea a scos-o dintr-o răsucire. A dus-o 
la toaletă, a deschis ușa și a aruncat-o în coșul pentru scutece cu un rânjet 
satisfăcut. Faţa lui a căpătat o nuanţă hidoasă de roșu când ea a pornit 
manivela, făcând cârnat de caca din singura lui copie a cheii casei mele. 

— Ce dracu” caută ea aici? a Șuierat Steven către mine când Vero Și-a 
Șters mâinile Și a închis capacul. Ți-am spus că nu mai dau bani pentru 
bonă. 

— Se întâmplă să fiu contabila și managerul de afaceri al doamnei 
Donovan, l-a întrerupt Vero, cu un Șold scos la înaintare. Iar chiria ta e deja 
la poștă. 

— Nu toată, a zis Steve. 

— Ba toată, 1-a retezat-o Vero. Hai să lămurim ceva, domnule Mare 
Proprietar. Numai pentru că numele tău e pe actul de proprietate nu te 
îndreptățește să dai buzna aici de câte ori ai chef. Poate ar trebui să citești 
mai bine contractul de închiriere, mai ales paragraful patru, clauza b, în care 
se spune explicit că trebuie să-ți anunți chiriașul înainte de a intra pe 
proprietate. Data viitoare când năvălești aici neanunţat, s-ar putea să dai din 
greșeală peste ceva ce, poate, nu ţi-ai fi dorit să fi văzut. 

— Cum ar fi? 

Te rog nu spune un cadavru. Te rog nu spune un cadavru. 

— Cum ar fi noul prieten sexy al lui Finlay, model pentru lenjerie. 

— Nu-i model pentru lenjerie, am îngăimat... 

— Dar arată ca unul... 

— Şi nue... 

— De fapt e avocat, a încheiat ea. 

Simţeam că mă apucă durerea de cap. Sau poate de vină era 
mahmureala. 

— Îţi sugerez ca data viitoare să respecţi toţi termenii contractului de 
închiriere sau s-ar putea să trebuiască să-l angajăm Și să furnizeze doamnei 
Donovan serviciile complete. Vero l-a măsurat pe Steve din cap până-n 
picioare, nepărând deloc impresionată: Și, dacă nu-ţi convine, poți să-ți 


bagi chestia arogantă Și înșelătoare... 

Mi-am frecat o tâmplă: 

— Vero stă cu noi, Steven. Atenţia lui Steven s-a mutat la mine, 
privindu-mă cu o expresie neîncrezătoare, înainte să apuce să deschidă gura, 
am continuat: Eu o plătesc. 

— Tu o plătești? 

— Să zicem că niciuna dintre noi nu era mulţumită cu termenii tăi. 

Tăcerea s-a lăsat peste noi ca o izbitură de ciocan. Vero a fluturat din 
gene spre el cu un zâmbet triumfător pe buzele strânse. O venă de pe 
fruntea lui Steven pulsa puternic. 

— Cu ce o plătești? a întrebat el, privindu-ne de parcă amândouă ne-am 
fi pierdut mințile. Tu nu ai bani, Finn. Ai întârziat luni de zile cu plata 
facturilor. Nu ai cum să-ți permiti asta. 

— Doamna Donovan are o grămadă de bani, i-a trântit-o Vero. Cât 
despre solvabilitatea ei, în afară de chiria pe care ţi-o datorează, restul 
facturilor nu sunt treaba ta. 

— Ce tot zice acolo? 

M-am uitat fix la Vero. Își cerceta manichiura, pigulindu-și oja și 
prefăcându-se că nu bagă de seamă ce se întâmplă în jur. Steven m-a luat pe 
mine în cătare. Trebuia să-i spun ceva sau avea să se ducă cu problema 
arzătoare a posesiunilor mele direct la Guy. 

— Am vândut o carte. 

— Două cărţi, m-a corectat Vero. Mi s-a pus un nod în gât când am văzut 
mândria care licărea în ochii ei întunecați, tăioși. Nimeni până acum nu a 
tratat slujba mea ca pe o... ei bine... ca pe o slujbă. Nimeni nu a apărat-o, 
nu a fost mândru de ea, nu s-a lăudat cu ea. Mereu am fost eu și cu mine, 
singură în spatele biroului. 

— Și cât îți aduce asta? Trei mii de dolari? Steve și-a arcuit buzele într- 
un zâmbet care ascundea atâta sarcasm, încât mi-aș fi putut șterge 
camioneta cu el. Și cu cărţile de credit cu depășire de prag ce faci? Și cu 
plăţile la camionetă? Și ea... a zis el, arătând spre Vero cu degetul. Probabil 
te costă ceva... 

— Veniturile doamnei Donovan nu sunt treaba ta, i-a spus Vero, 
înfruntându-l. 

— Pe dracu”! Steven s-a uitat furios la ea, arătând cu degetul spre mine: 
Nu ai cum să faci atâția bani din cărțile alea de rahat încât să-ţi plătești 


toate cheltuielile astea. 

Cuvintele lui m-au izbit în piept. M-au copleșit cu aceeași rușine 
sufocantă pe care o simţeam când deschideam un cec de avans în faţa lui. 
Mă consola cu o palmă pe spate, făcând câteva remarci parșive despre cum 
s-ar putea să ne ajungă pentru câteva pachete de scutece și, dacă avem 
noroc, Și pentru ceva cumpărături de la băcănie. Acum gesticula arătând cu 
mâinile spre veranda din față, unde, de obicei, erau depozitate facturile 
nedeschise: Facturile alea se adună acolo de luni de zile, îmi datorează mult 
mai mult decât... Apoi i-a căzut faţa. A lăsat brațele în jos, s-a încruntat, 
rotind ochii prin casă ca niște faruri de căutare: Unde sunt facturile? S-a 
năpustit în bucătărie, răscolind prin cele câteva broșuri Și cupoane de pe 
bufet. Vero îl urma îndeaproape. Îi auzeam ciondănindu-se când am luat-o 
la goană pe scări, spre biroul meu. 

Mă săturasem să fiu tratată de sus, să mă facă permanent să simt că ceea 
ce fac eu nu e important. Că nu puteam avea grijă singură de copii. Mă 
săturasem să mă facă să cred că locul meu nu era în pătura de sus a 
societăţii, alături de oameni ca el și ca Theresa. Am deschis e-mailul, am 
băgat niște coli de hârtie în imprimantă Și l-am blestemat în barbă pe 
Steven când mașina a început să zuruie. Când s-a terminat, am smuls 
hârtiile din tăviţă Și am coborât în fugă în bucătărie unde Steve și Vero, nas 
în nas, mai aveau puţin Și se strângeau reciproc de gât. 

M-am băgat între ei, trântind hârtiile pe masă. 

Vero s-a dat un pas în spate, relaxată, cu braţele încrucișate. Colţurile 
rujate ale zâmbetului ei erau așa de tăioase, încât practic îl străpungeau pe 
Steven când a ridicat sprâncenele provocându-l să se uite la colile din faţa 
lui. 

— Ce-i cu astea? a întrebat, ezitând să le ridice. 

— Scrisoarea mea de ofertă. Vrei să știi cât valorează cărțile mele de 
rahat? Vezi singur. 

Steven a înșfăcat hârtiile de pe masă. În timp ce citea, ochii lui albaștri 
le străpungeau ca un laser Și am avut o mare satisfacție atunci când, cam pe 
la mijlocul paginii, am simțit cum practic fac o gaură în hârtie în dreptul 
cifrei. 

— Ce-i cu cifra asta? a întrebat el. 

— Cuantumul avansului meu. 

A deschis gura, dar nu a fost în stare să articuleze vreun cuvânt. Cred că 


era pentru prima oară când îl vedeam fără cuvinte. Mi-a înapoiat foile, 
dregându-și vocea: 

— Era Și timpul să te plătească corespunzător. Dar tot nu e suficient 
pentru... 

— Mai citește, i-a zis Vero, îndesându-i-le în faţă. E un contract pentru 
două cărți. Face dublu, plus ceea ce i se cuvine când vinde drepturile de 
mediatizare, ecranizare Și traducere. Și asta e înainte de a primi drepturile 
de autor. Vrei să faci socoteala singur sau preferi să te ajut? 

Steven a trântit oferta pe masă. S-a uitat la Vero, a trecut pe lângă ca 
împingând-o cu umărul Și s-a dus spre ușă. Nici nu s-a uitat la mine. Poate 
pentru că nu a putut. Ani de-a rândul nu fusese în stare să mă considere 
altceva decât o ratată. Era ca Și cum ar fi uitat că mă poate vedea și altfel. 

— Mă întorc duminică cu copiii, a mormăit. 

— Data viitoare sună la ușă, i-a strigat Vero. 

A Șters-o fără să se uite în urmă, dar, mai mult decât toate celelalte, mă 
deranja felul în care o tratase pe Vero. 

— Steven. Comanda din tonul meu m-a surprins până și pe mine. 
Picioarele lui au încremenit exact înainte de a trece pragul ușii: Poate tu Și 
cu Theresa vreți să reconsideraţi problema procesului pentru custodie. 
Conform contabilei mele, avem suficiente resurse ca să ne construim 
apărarea. 

Firele ţepoase de pe maxilarul lui Steve s-au pus în mișcare. A smucit 
uşa Și a ieșit trântind-o după el. 

Vero a pus o mână pe umărul meu. L-am urmărit din priviri pe Steven 
cum pleacă. Am auzit treptele scârțâind sub pașii ei când a luat-o în sus, pe 
scări. 

— De ce ai făcut-o? am întrebat-o. 

— Ce să fac? 

— În noaptea aceea. Cu Harris. M-ai fi putut lăsa în garaj. De ce l-ai 
îngropat cu mine? 

Vero a ridicat din umeri. 

— Mi-au plăcut cotele tale. Când a văzut privirea mea nedumerită, a 
continuat: Am făcut socotelile când m-ai angajat prima oară. Trebuia să știu 
pentru ce am sacrificat slujba de la bancă și am venit la tine. Din câte mi- 
am dat eu seama atunci, șansele tale de a prinde un agent erau de zece mii 
la unu. Și Șansele tale de a încheia un contract bun pentru o carte erau și 


mai mici. Dar, într-o formă sau alta, ți-au ieșit amândouă. Să scăpăm de 
crimă va fi floare la ureche pe lângă astea, nu? S-a întors și a continuat să 
urce scările, apoi s-a oprit din nou, privindu-mă peste umăr: Mama m-a 
crescut singură. Era descurcăreață și curajoasă... ca tine. Dacă tot trebuia 
să-mi aleg un partener care să-mi asigure viitoarele venituri, poate Și 
libertatea — a adăugat ea cu un zâmbet ironic — m-am gândit că ar fi mai 
sigur să pariez toţi banu pe tine. 

A urcat ultimele trepte și s-a retras în camera ei. În noaptea aceea, pentru 
prima oară după foarte multă vreme, când m-am așezat în faţa ecranului 
negru, am Știut că nu va trebui să trec prin toate astea singură. 

— Şi ce să facem cu chestia asta? am întrebat într-o după-amiază de 
duminică, ţinând o pungă în dreptul ochilor. 

— Nu e o chestie. Are un nume, a zis Delia. Mi-am înghițit toate 
protestele care mi se buluceau pe limbă. Dacă îi dădeam un nume, era mai 
mult decât un pește. Era un animal de companie. lar istoricul meu de 
menținere în viaţă a creaturilor în aceste ultime săptămâni nu era tocmai de 
invidiat. ÎI cheamă Christopher, a adăugat Delia. 

— Christopher? Pe bune? 

Încruntându-se, s-a ridicat pe vârfuri ȘI mi-a smuls punga, ținând-o 
departe de mâinile mele. 

— Tatei îi place. 

— Christopher e un nume minunat, am încuviinţat. Tocmai mă gândeam 
că arată exact ca un Christopher. Probabil părinții lui trebuie să fie foarte 
mândri de el. 

Vero se strâmba la mine de pe hol, cu un umăr sprijinit de tocul ușii de la 
camera Deliei, provocându-mă, prin întreaga ei poziție, să nu-l omor. 

Am desfăcut banda de cauciuc cu care era strânsă punga la gură Și l-am 
turnat pe Christopher într-un bol de punci, o relicvă uitată din ziua nunții, 
primită de la bunica lui Steven Și pe care am scos-o dintr-o cutie din garaj. 
Delia și-a apropiat fața de sticlă, cu fruntea încrețită de îngrijorare. 
Christopher s-a bâțâit puțin, s-a întors pe-o parte, cu gura căscată Și ochii 
larg deschişi. Grozav, nu ar fi prima creatură pe care am lăsat-o fără oxigen 
după ce am adus-o acasă. Măcar peștele ăsta va fi mai ușor de îngropat. 

Christopher al nostru, cu solzi cu reflexe de un portocaliu strălucitor, 
părea a prinde viață. Zach a început să chicotească văzând cum peștele 
începe să se învârtă în cercuri în bolul de sticlă. 

S-a auzit soneria de jos. 

— Răspund eu, i-am zis lui Vero. Probabil Steven a uitat ceva. Vero Și-a 
dat ochii peste cap. Ei, măcar de data asta a folosit soneria. 

— Unele animale nu pot fi dresate, a zis ea, urmându-mă pe scări. 
Picioarele mi-au încremenit pe treapta de jos când am zărit pe fereastră 
maşina de pe alee. Un sedan Chevy bleumarin, cu mai multe antene pe 


portbagaj, cu un mic dom luminos pe bord era parcat pe aleea mea. 

Nu era Steven. 

Vero m-a împins din spate, cât pe ce să mă dea jos. A înjurat, apoi a 
amutit după ce a urmărit direcția privirii mele, aninată de silueta cu spatele 
lipit de ușa din faţă, înalt, brunet, umeri largi. Până și poziţia în care stătea, 
cu picioarele depărtate și cu mâinile la șolduri, indica un polițist. S-a uitat 
în susul și-n josul străzii, apoi s-a întors spre ușă. Când a făcut acest gest, 
am putut zări tocul pistolului pe care-l purta pe sub haină; insigna fixată la 
curea a sclipit în soare. 

— Rahat, rahat, rahat. Vero a ocolit corpul meu îngheţat și s-a dus pe 
vârfuri în bucătărie, pândind pe furiș de după perdele. Rahat, rahat, rahat, a 
Șoptit ea. Ce facem acum? 

Am simţit cum, în jurul meu, casa devine tot mai mică, Și tot ceea ce mai 
puteam vedea din ea era doar polițistul de partea cealaltă a ușii. Opțiunile 
mele erau limitate Și am avut brusc un moment de claritate: 

— Răspundem la ușă, am zis încercând să-mi păstrez calmul. Și nu 
spunem nimic fără un avocat. Dacă a venit să mă aresteze, rămâi aici cu 
Delia și cu Zach. După aceea o suni pe sora mea Și îi spui să vină la secţie 
Şi să mă scoată pe cauțiune. 

Vero a pălit. A încuviințtat din cap. 

M-am târât spre ușă Și, apăsând pe clanţă, am dat o comandă fermă către 
mâinile mele să nu tremure. 

Am deschis ușa. Ofiţerul în civil din prag a zâmbit. 

— Dumnezeule, e sexy, a Șoptit Vero peste umărul meu. 

Am împuns-o cu cotul în coaste. Mi-am dres vocea: 

— Cu ce vă pot ajuta, domnule ofițer? 

În bărbie, printre tuleiele nerase, avea o gropiţă adâncă. A întins o mână, 
obligându-mă să deschid ușa mai larg ca să i-o strâng. 

— Sunt detectivul Nick Anthony de la poliţia Fairfax County. O caut pe 
Finlay Donovan. 

Mi s-au înmuiat genunchii și m-am prins repede de ușă. Fruntea 
ofițerului s-a încreţit: 

— Dacă e un moment nepotrivit, pot să vin mai târziu. Vocea lui avea 
asprimea celui obișnuit să dea ordine toată ziua, dar ochii întunecaţi păreau 
blânzi pe sub genele lungi, dese. Rostise numele meu mai mult ca o 
întrebare decât ca o comandă. 


— Eu sunt Finlay, am zis cu precauţie, privind în spatele lui, după vreun 
partener. Dacă avea de gând să mă aresteze pentru suspiciune de crimă 
probabil nu venise singur. 

Zâmbetul lui ezitant s-a încălzit, lărgindu-se spre cutele din jurul ochilor, 
care arătau că e dependent de soare. 

— Sunt prieten cu sora ta. Lucrez la un caz care te-ar putea interesa ȘI 
Georgia s-a gândit că ar fi o idee bună să stau de vorbă cu tine. 

— Cu mine? De ce cu mine? am întrebat. Corpul meu era pe jumătate 
ascuns de ușa de după care Vero trăgea cu urechea. 

Detectivul s-a scărpinat după ceafa, iar zâmbetul lui a devenit aproape 
sfios: 

— M-am împotmolit Și Georgia crede că m-ai putea ajuta. S-a uitat peste 
umăr, către ferestrele doamnei Haggerty: Pot să intru? 

Nu flutura niciun mandat, nu-mi citea drepturile. Nu părea a avea de 
gând să mă aresteze. Am deschis ușa larg, sperând din suflet că nu fac o 
greșeală: 

— Sigur. Poftim. 

Vero a ridicat o sprânceană, evaluând picioarele lungi ale bărbatului care 
a pătruns pe hol. I-am făcut semn cu bărbia spre scări, dar Vero a scuturat 
din cap. Detectivul Anthony s-a oprit brusc când a dat cu ochii de ea: 

— Îmi pare rău, nu am Știut că ai companie. Probabil ar fi trebuit să dau 
un telefon înainte. 

A arătat spre ușă cu un deget: 

— Pot să vin mai târziu... 

— Nu, am sărit la unison eu Și Vero. Dacă pleca acum, voi pierde toată 
ziua făcându-mi griji în legătură cu motivul prezenţei lui aici. Așa că mai 
bine să scăpăm acum, ca Și cum ai smulge bandajul de pe-o rană. 

— Ea e Vero, bona... 

— Contabila, a intervenit Vero, strângându-i mâna. 

— Vero stă cu noi. Și tocmai se ducea sus, nu-i așa? am zis aruncându-i 
o privire sugestivă. Putem vorbi aici, i-am spus, poftindu-l pe detectivul 
Anthony în bucătărie. Te servesc cu ceva? Cafea, suc, poate altceva? 

— Un suc ar fi perfect. Până când am deschis eu frigiderul, el Și-a scos 
hanoracul. Îl urmăream peste ușa frigiderului. În spate se vedea cureaua 
încrucișată de un maro închis a tocului, iar patul negru al pistolului părea 
îndreptat direct spre mine când s-a așezat pe un scaun, la masă. 


Am înghițit cu greu în sec de câteva ori. 

— Așadar... domnule detectiv Anthony... 

— Spune-mi Nick, te rog. 

— Nick. 

Dacă ar fi venit să mă aresteze, nu ar fi atât de familiar, nu. Şi probabil 
nici nu ar zâmbi. Sau poate că da. Sora mea zicea că unii polițiști sunt într- 
atât de nemernici. 

— Așa deci, o cunoști pe Georgia? Cuburile de gheaţă s-au ciocnit în 
pahar când i-am pus Cola în faţă. 

— Da, am fost colegi la Academie cu ani în urmă. 

Nu părea mult mai în vârstă decât sora mea. În barba deasă care îi 
acoperea maxilarul nu se vedea niciun fir cărunt, iar părul de pe mușchii 
proeminenţi ai braţelor care se zăreau prin mânecile suflecate era de un 
negru intens. 

— [eşim la bere din când în când. Așadar, ești scriitoare. Mi-a povestit 
multe despre tine. Și despre copii. 

Mi-am tras degajată scaunul câțiva centimetri mai departe de el și m-am 
așezat, păstrând astfel o distanţă între noi: 

— Serios? 

— Nu-ţi face probleme. Numai de bine. 

M-am înecat cu un râs nervos. A râs și el. Dar îi simţeam ochii aprinși 
cântărind fiecare amănunt din mine, ceea ce m-a făcut să mă foiesc puţin. 

— Așadar... lucrezi la un caz? 

Obrajiu i s-au îmbujorat, gropița aceea solitară și adâncă făcându-și din 
nou o neașteptată apariție. 

— Da, așa e. Cazul. Sincer să fiu, mă simt cam prost în legătură cu 
chestia asta, a zis el aproape cu timiditate. Dar Georgia a insistat că n-ai să 
te superi. S-a gândit că poate ne-am putea ajuta reciproc. 

Suspiciunea mea Și-a schimbat direcția. Poate povestea asta nu avea 
nimic de-a face cu Harris Și cu Patricia. Nu era prima oară când Georgia 
încerca să-mi facă lipeala cu unul dintre prietenii ei de la muncă. M-am 
uitat la mâna lui stângă când a ridicat-o să ia paharul. Nu avea verighetă. Și 
nicio urmă suspectă de bronz acolo unde ar fi trebuit să fie. Am mijit ochii 
spre el. 

— Să ne ajutăm reciproc? 

— Un caz de persoane dispărute. Poate ai văzut la știri. Un cuplu din 


Arlington care a dispărut, Harris și Patricia Mickler. 

Mi s-a uscat gura. Podeaua din capul treptelor spre holul de deasupra, 
unde probabil Vero stătea și asculta, a scârțâit. 

— Mda, parcă am văzut ceva. 

— Încă nu avem nicio pistă pentru soţie. În schimb, știm că soţul a 
dispărut acum douăsprezece zile dintr-un bar din McLean. l-am găsit 
mașina în parcare, împreună cu portofelul și telefonul. Se pare că s-a 
întâlnit cu o femeie să bea ceva, dar ea a avut un fel de urgenţă și a ajuns la 
toaletă, unde a rămas mai mult. Un chelner Și-a amintit că l-a văzut plecând 
cu altcineva. Credem că am identificat femeia. 

Un fior de gheaţă mi-a străbătut Şira spinării: 

— Da? 

El a încuviinţat: 

— Era membră a grupului de socializare din care făcea parte și Harris. 
El era la bar pentru un fel de eveniment. Femeia nu Și-a confirmat prezenţa 
nici formal, nici on-line, dar numele femeii de la bar se potrivește cu cel al 
profilului femeii de pe grupul de socializare, iar ea se potrivește cu 
descrierea pe care ne-a furnizat-o personalul. 

Mi-a scăpat un suspin slab de ușurare. Aveau un suspect. Și nu eram eu. 

— Şi ce are de-a face povestea asta cu mine? 

— Fi, aici lucrurile se complică puțin. A pus paharul pe masă, desenând 
linii cu degetul pe condensul de pe sticlă: Nu spun că femeia e suspectă. 
Dar este categoric o persoană de interes în acest caz. A ridicat ochii 
întunecați spre mine: Credem că femeia cu care Harris Mickler a părăsit 
barul este Theresa Hall, logodnica fostului tău sot. 

Am lovit paharul cu mâna și cola mea s-a împrăștiat pe tot bufetul. 
Detectivul Și cu mine am sărit în sus în același timp, întinzând amândoi 
mâna după șerveţelele din suport. Am smuls un pumn plin și, bombănind 
niște scuze, am început să Șterg dezastrul cu mâinile tremurânde. 

Ce-am făcut? 

M-am agăţat de masă. Nick s-a aplecat să mă ajute să mă ridic, apoi m- 
am prăbușit pe scaun. 

Îi spusesem lui Julian că mă numesc Theresa. I-am mai spus că lucrez în 
domeniul imobiliar. Purtam o perucă blondă și rochia neagră a Theresei. Nu 
am verificat să văd dacă recunosc pe cineva pe pagina de prezentare a 
evenimentului când am făcut cercetări despre Harris. Grupul avea șapte 


sute de membri. Chiar Și săptămâna asta am căutat pe listă numai numele 
pe care le-am văzut pe telefonul lui Harris. 

— Eşti sigur? am întrebat. Vreau să zic că toate astea nu înseamnă cine 
Știe ce. 

— Dacă aș avea numai atât, nu. Dar telefonul lui Harris a fost localizat 
mai târziu, în noaptea aceea, pe o rază de cinci kilometri de la casa ei. 

Nu. Nu de la casa Theresei. De aici. Telefonul lui Harris a fost localizat 
în garajul meu. Chiar în josul străzii pe care se afla casa din oraș a lui 
Steven și a Theresei. 

— Ai vorbit cu ea? 

— Am prins-o azi-dimineaţă, era la birou. A negat vehement că a fost la 
bar în noaptea aceea. Un barman de acolo și-a amintit că a servit o femeie 
care se potrivește cu descrierea ei. Ne-a dat prenumele ei Și a spus că era 
agent imobiliar, dar cum nu i-a cerut un act de identitate, nu putem confirma 
că ea a fost. În acest moment nu avem decât dovezi circumstanţiale, dar s- 
au adunat destul de multe, iar Theresa nu are un albi verificabil pentru 
noaptea în care Harris a dispărut. 

— Cum adică? 

Theresa nu a fost la bar în noaptea aceea. Controlasem fiecare colţișor al 
localului căutându-l pe Harris. Dacă ar fi fost acolo, sigur aș fi văzut-o. 

— Indiferent unde a fost, un lucru e clar: nu vrea să-mi spună. Insistă că 
a fost acasă, singură. lar soțul t... Nick s-a corectat: Steven a spus că a fost 
în oraș cu niște clienţi. Așadar nu poate confirma că ea a fost acasă în seara 
aceea. 

— Asta nu înseamnă că nu a fost. 

Nu-mi venea să cred că o apăr. Dar femeia era pe punctul de a deveni 
mama vitregă a copiilor mei Și era periculos de aproape de acuzaţia de 
crimă. 

Nick a clătinat empatic din cap. 

— Crede-mă, Finlay, fac meseria asta de multă vreme și mă pricep 
destul de bine să citesc oamenii. În mod sigur Theresa ascunde ceva. Era 
atât de nervoasă, încât Și-a pus singură piedică. 

— Eşti polițist, am zis, arătând spre pistolul lui. Poliţiştii îi fac pe 
oameni să se simtă agitaţi. Și chiar dacă a fost la bar, ce motiv ar fi avut să-l 
răpească pe Harris? 

— EFi, aici m-am blocat. Nick și-a frecat ţepii din barbă cu palma. Vocea 


lui suna oarecum vlăguită când a spus: Am găsit niște fotografii pe 
telefonul lui Mickler. Făcea poze cu el și cu alte peste zece femei, unele de 
natură... intimă, Și suspectăm că o parte dintre ele au fost făcute fără 
consimțământul femeilor. Am afișat o expresie de indiferenţă, atentă să nu 
scap ceea ce deja știam. Dar Theresa nu era printre femeile fotografiate. M- 
am forțat să mă uit la fiecare în parte, îngrozită că s-ar putea să văd pe 
cineva cunoscut. Cu un an în urmă, a continuat el, a sunat o femeie și ne-a 
dat un pont anonim, zicând că a fost drogată și agresată sexual după ce a 
băut ceva cu Harris. 

— Cine era? A spus cum o cheamă? am întrebat, încercând să nu par 
îngrijorată. 

— Nu, e o linie pentru telefoane anonime. Operatorul a încercat să o 
convingă să vină să depună o plângere, dar ea a spus că Harris a amenințat- 
o că îi spune soțului ei că sunt amanți. A zis că a avertizat-o că, dacă ar 
depune plângere, îi distruge căsnicia. Date fiind toate pozele de pe telefonul 
lui, e de presupus că e un agresor în serie. Cine știe câte femei nu vor fi 
fiind în orașul ăsta care-și doresc să scape de un astfel de tip? M-am gândit 
că Theresa ar putea fi una dintre ele, dar ea nu apare în niciuna dintre pozele 
de pe telefonul lui Și, cu excepția grupului din care făceau amândoi parte, 
nu am găsit nimic altceva care să o lege de Harris. Dacă nu reușesc să 
găsesc mai repede un motiv, investigația mea se îneacă. 

— Tot nu înţeleg ce au de-a face toate astea cu mine. 

Și-a dat șuviţele întunecate din ochi, frecându-i ca și cum n-ar fi dormit 
de o săptămână. 

— Probabil n-ar fi trebuit să îţi spun nimic. Și cred că nici nu ţi-aș fi 
spus. Numai că acum câteva seri am stat de vorbă, la câteva beri, cu 
Georgia, Și i-am povestit despre cazul meu. Habar nu aveam că o cunoaște 
pe Theresa. Apoi a amintit despre cazul tău de custodie. A spus că Theresa 
nu e tocmai prietena ta preferată Și s-a gândit că ar fi bine să vorbesc cu 
tine, poate știi tu ceva. 

O așchie rece de disconfort s-a înfipt în creierul meu. 

— Şi ce-ai vrea să fac eu? 

A vârât mâna în buzunar, a scos o carte de vizită Și mi-a întins-o peste 
masă. 

— Știu că Theresa ascunde ceva. Dacă mă poţi ajuta să aflu ce, poate 
reușesc să adun suficiente dovezi ca s-o arestez. Și, dacă am dreptate și este 


într-adevăr implicată în cazul Mickler, atunci mi se pare că ai avea ȘI tu 
ceva beneficii. 

— Cum adică? 

— Dacă Theresa e arestată pentru suspiciune de crimă, atunci probabil 
avocatul soțului tău îl va sfătui să renunțe la procesul pentru custodia 
copiilor. 

— Crimă? parcă spuneai că Harris e dispărut, am zis precaută. 

Nick Și-a împletit degetele, lăsând cartea de vizită neatinsă pe masă, 
între noi: 

— A dispărut de mai bine de o săptămână. La fel și soția lui. Nu s-a 
primit niciun telefon de răscumpărare, nu a fost nicio activitate în conturile 
lor. După cum ţi-am spus, fac meseria asta de multă vreme. 

A lăsat implicaţiile acestor fapte suspendate în tăcerea care a urmat. 

Am ridicat cartea de vizită de pe masă, urmărind cu degetul marginile 
ascuțite. Ar fi mult prea ușor să îi înscenez Theresei crima mea ȘI să o las 
să plătească pentru ea. Poate Theresa merita să își piardă viitorul soț și 
familia. La urma urmelor, nu a avut nicio reţinere să îl fure pe-al meu. Dar 
indiferent ce-aș fi simţit eu pentru ea, urma să fie soția lui Steven și mama 
vitregă a copiilor mei. Se prea poate să fi făcut multe rele la viaţa ei, dar 
răpirea lui Harris nu era unul dintre ele. 

Eu eram cea care o aruncase pe Theresa în lumina reflectoarelor, chiar 
dacă nu o făcusem intenţionat. Am folosit numele ei Și i-am purtat hainele. 
Am trecut o mulțime de limite în ultimele două săptămâni, dar dacă îl las pe 
Nick să o aresteze pentru greșelile mele, cam ce fel de monstru pot fi? 

Da, asta. Asta era limita dincolo de care nu voi trece niciodată. Nu-l 
puteam întoarce pe Harris din morți, dar poate măcar voi reuși să împiedic 
ca un nevinovat să plătească pentru asta. 

Am dus cartea de vizită a lui Nick la piept: 

— Am să fac niște săpături, să văd ce pot afla. 


Capitolul 25 


— Asta a fost o idee cât se poate de proastă. 

Printre luminile intermitente, urletele copiilor și jocurile video 
asurzitoare, eram la un fir de păr distanţă de o migrenă. Făcusem prostia de 
a o lăsa pe soră-mea să aleagă destinația întâlnirii noastre lunare pentru 
prânz. Presupun că această casă animatronică a ororilor a fost pe placul ei 
pentru că nu o obliga să-l distreze pe Zach o oră întreagă, timp în care el 
trebuia să stea legat de un scaun înalt ca un pacient de la sanatoriu. Cel 
putin aici îl puteam lăsa să alerge liber. 

— Alegerea șoferului, îmi amintește Georgia, Ștergându-și o pată de 
grăsime de pe tricou cu un teanc de șerveţele de hârtie. 

— Mda, ție-ți dă mâna să vorbești, am răspuns absentă, verificând ora 
pe telefon. Niciun mesaj de la Vero. Ăsta nu era un semn bun. Tu măcar ai 
cheile de la mașina de serviciu. 

Azi-dimineaţă, când camioneta mea a refuzat să pornească, i-am dat 
cheile lui Vero Și am rugat-o să-l cheme pe vărul ei, Ramon, să o tracteze la 
atelierul lui. În drum spre casă, urma să se oprească la bancă să împrumute 
cei cincisprezece mii de dolari care ne lipseau ca să-i dăm înapoi banu 
soției lui Andrei Borovkov. Asta, sau să vindem mașina. Vero a ales 
împrumutul. Tot ea urma să aranjeze să se întâlnească cu doamna Borovkov, 
să ne scoată cu grație din această afacere și să returneze avansul pe care ni-l 
dăduse Irina. Eu, una, aveam să mă simt mult mai bine când banu pătați de 
sânge ai femeii ăleia vor fi dispărut din casa mea. 

— Copiii se distrează. lar tu ai spus că vrei pizza. Georgia nu părea deloc 
deranjată de sirene și de lumini. Și-a îndesat în gură o bucată plină de 
grăsime, în timp ce eu încercam să-i urmăresc cu un ochi pe Delia și pe 
Zach, care se căţărau pe o structură ce se încolăcea pe deasupra capetelor 
noastre. Apropo, cum merge documentarea pentru carte? 

— De aia l-ai trimis pe Nick la mine acasă? Ca să am pe cine să deranjez 
cu întrebările mele idioate? În afară de tine, desigur. 

— L-am trimis la tine acasă, a răspuns ea cu gura plină de pizza, pentru 
că logodnica lui Steven este suspectă într-o anchetă cu persoane dispărute Și 
nu-mi place deloc ideea ca nepoata Și nepotul meu să petreacă prea mult 


timp în preajma ei până ce nu știm exact dacă și în ce fel este implicată 
Theresa. 

— Așa că l-ai trimis pe Nick să mă păzească, sau ce? A înghițit 
întrebarea mea cu o gură zdravănă de suc. 

— Să zicem că Nick s-a oferit voluntar. 

M-am lăsat pe spătarul scaunului. 

— Minunat, deci acum am dădacă. 

— Nu-i dădacă. E detectiv. Și încă unul al dracului de bun, a zis ea, 
împungându-mă cu un deget. Dar cum voi doi aveți un interes legitim să vă 
asiguraţi că Theresa nu e o infractoare, m-am gândit că v-aţi putea ajuta 
reciproc. 

— Atâta tot? 

— Consider-o o favoare pentru mine, dacă asta te face să te simţi mai 
bine. 

— Da” de când îţi datorez eu ţie favoruri? 

— De când am stat cu ăștia mici, acum două săptămâni. 

Am deschis gura ca să protestez, dar privirea nimicitoare a Georgiei m-a 
făcut s-o închid la loc. 

— Partenerul lui Nick o să fie blocat în spital o bună bucată de vreme. 
Marele C, a adăugat ea cu gravitate. Așa că Nick e singur. Nu i-ar strica 
puțină companie. 

Sora mea fusese mereu o mincinoasă teribil de nepricepută. 

— AȘadar, e o înscenare. 

Georgia a ridicat din umeri. 

— E un tip fain, Finn. E singur, e onest, câștigă bine. Și-a lins degetele 
unsuroase de la pizza: Ştii, polițiștii au asigurări bune de sănătate și pensii. 

— Nu am nevoie de dădacă, nici de soţ. Mă descurce foarte bine, 
mulțumesc. Georgia își afișa scepticismul ca pe un tricou preferat. Am 
făcut semn cu bărbia spre ea: Și tu? Când ai de gând să-ţi găsești o nevastă? 
A trecut un deceniu de când ai fost la ultima întâlnire, dar nu mă auzi 
ţinându-ţi predici despre asta. 

— Nu exagera. Nu a trecut chiar un deceniu. Am ridicat o sprânceană, 
privind-o cum îndesa în gură ultima felie de pizza din faţa ei, bătându-mă 
cu un deget pe braţele încrucișate în timp ce mesteca: Au trecut optsprezece 
luni, dacă chiar vrei să știi. Și nu am nevoie de soţie. Am propria mea 
pensie, plus asigurarea de sănătate. Tu, pe de altă parte... 


— Serios, Georgia, sunt bine. 

— Cât de bine? 

— Am un contract pentru o carte. Georgia s-a întunecat. S-a bătut cu 
pumnul în piept, râgâind discret. Drăguţ. Mai fă tu asta în public și se face 
deceniu înainte să apuci să bagi de seamă. 

Georgia Și-a dat ochii peste cap. 

— Credeam că ai deja un contract. 

Avusesem o groază de contracte înainte, dar, după ce Sylvia își lua 
comisionul Și unchiul Sam îȘi trăgea și el partea, abia dacă-mi rămâneau 
bani de o masă și o pedichiură decentă. 

— Am unul mai bun. 

A luat o înghiţitură lungă de suc, afișând un aer dezinteresat. 

— Zău? Cât? 

— O sută cincizeci de mii pentru două cărți. 

Georgia a căscat gura. Un firicel de grăsime i se scurgea pe bărbie. 

— Nu se poate! 

— Vorbesc serios. Am mai puţin de treizeci de zile să îi trimit Sylviei o 
ciornă, așa că nu am timp de pierdut cu prietenul tău care umblă după cai 
verzi pe pereţi. 

Georgia a izbit cu palma-n masă. 

— Fir-ar să fie, Finn! Ai reușit! M-am făcut mică în scaun când mămica 
din separeul de alături s-a întors încruntată spre noi. Nu pot să cred. În 
noaptea în care m-ai rugat să am grijă de copii am crezut că voiai o noapte 
pentru tine. Nicio clipă nu mi-a trecut prin cap că chiar lucrai, sau ceva de 
genu”. 

— Mulţumesc pentru încredere. 

Și-a mototolit șervetul Și s-a întors spre mine: 

— Pe bune, Finn. Chiar sunt mândră de tine. 

Era. Se vedea din felul în care îi străluceau ochii. Ultima dată când 
Georgia mă privise așa a fost ziua în care l-am născut pe Zach. Şi înainte de 
asta, pe Delia. Era aceeași privire ca a părinților mei atunci când Georgia a 
absolvit Academia de Poliţie, și mai apoi la fiecare promovare care a urmat. 
Mă ardea pe gât un soi de mândrie dulce-amăruie pe care am ascuns-o 
sorbind îndelung din suc. În sfârșit, am scris Și eu o poveste bună care cel 
mai probabil mă va trimite în spatele gratiilor. 

— I-ai sunat pe mama ȘI pe tata să le spui? 


Am scuturat din cap, jucând-mă cu paiul. 

— Doar știi ce cred ei despre asta. E în regulă să ai un hobby când ești 
măritată, mi-a spus mama, dar după ce Steven a plecat, amândoi au fost 
foarte categorici că scrisul cărților era o alegere iresponsabilă de carieră. De 
atunci m-au tot împins de la spate să-mi iau o slujbă de funcţionar, ceva. 

Georgia s-a aplecat peste masă ȘI a zis în Șoaptă: 

— Acum, că urmează să-ţi intre niște bani grămadă, poate ai să poți 
scăpa de Steven și de Theresa în chestia cu custodia. Cu puţin noroc, poate 
tu Și cu Nick vă veţi da seama unde a fost ea în noaptea aceea. Și, cine știe, 
poate așa se va termina totul. 

Mi-am înghiţit un hohot de râs. Ah, categoric se va termina totul. Dacă 
Nick se ţinea după dâra de furnituri Și găsea cadavrul lui Harris, voi fi 
norocoasă dacă voi apuca să-mi mai văd vreodată copiii. 

Am scuturat din cap: 

— Va fi făcut Theresa multe lucruri de rahat la viaţa ei, dar sinceră să fiu 
nu cred că ăsta e unul dintre ele. Nevinovată până la dovedirea vinovăţiei, 
nu? 

Georgia Și-a trecut limba peste buze: 

— Dacă nu a fost la bar în noaptea aceea, atunci nu are nimic de ascuns. 

Nimic de ascuns. Cu excepţia lopeții din șopron, a istoricului de căutare 
de pe laptopul ei Și a cadavrului îngropat la ferma de gazon a logodnicului. 
Theresa călca pe o pojghiţă subţire de gheaţă, și nici măcar nu avea habar. 

Tot ce avea ea nevoie ca să-și dovedească nevinovăția era un alibi solid 
pentru noaptea în care Harris a dispărut. Ceea ce însemna că, pentru a o ţine 
departe de pușcărie, nu trebuia decât să aflu unde a fost în noaptea aceea. 

. 

Sedanul albastru închis, parcat pe aleea mea, era suspect de asemănător 
cu acela al detectivului Anthony, doar că avea mai puţine antene și ceva 
mai multă rugină. M-a înecat un val de îngrijorare. 

— AȘtepţi pe cineva? a întrebat Georgia, trăgând în spatele sedanului, 
după ce m-a adus de la prânz. 

— Probabil e unul dintre prietenii lui Vero. Mulţumesc că m-ai adus. Te 
sun mai târziu. 

Am pescuit copiii de pe bancheta din spate și am tastat codul ușii de la 
garaj. Chargerul lui Vero era acolo, dar camioneta mea dispăruse. 

Vero stătea la masa din bucătărie și mânca ultimii biscuiţi Oreo din 


pachet. Zach a ţâșnit glonţ spre camera de joacă, dându-și jos haina din 
mers. Am cules-o Și pe a Deliei de pe podea, agăţând-o de spătarul unui 
scaun, Și am așteptat până ce copiii au ieșit din încăpere, ca să putem vorbi 
în siguranță: 

— Unde-i camioneta? 

Mi-a aruncat o privire peste paharul cu lapte: 

— Ramon mai are de așteptat câteva piese. Ti-a dat-o pe asta până se 
rezolvă cu camioneta. 

Îngrijorarea mi s-a topit într-o răsuflare lungă, obosită: 

— Ce frumos din partea lui. Așa deci, care ziceai că e vestea proastă? 

M-am așezat în faţa ei Și Vero a pus o chitanţă pe masă: 

— E foarte mult de muncă la ea. 

Am parcurs factura. Singurul lucru surprinzător era cifra din josul listei: 

— Auci. 

A sorbit ultimul strop de lapte și a pus paharul pe masă cu un oftat 
deznădăjduit, ca și cum ar fi dorit să-și înmoaie biscuiţi în ceva mai tare. 

— Vestea bună e că nu vom avea nicio problemă cu plata. 

Vero s-a ridicat Și a scos o pungă zip-lock groasă din frigider. A aruncat- 
o pe masă cu o privire glacială. 

Mi s-a ridicat părul pe ceafă. 

— Ce-i asta? 

Conținutul pungii era dreptunghiular și verde și am fost destul de sigură 
nu era spanac congelat. 

— M-am întâlnit cu Irina. Am încercat să îi explic. l-am spus că am 
făcut o greșeală, că nu am știut cine e soţul ei. I-am spus că slujba era prea 
periculoasă și că îi returnăm avansul. A crezut că e o manevră ca să 
renegociem Și să obținem mai mulți bani de la ea, dat fiind că acum știm 
pentru cine lucrează Andrei Și cât valorează. A dublat oferta și nu a vrut 
nici în ruptul capului să accepte un refuz. 

M-am prăvălit în scaun, camera începuse să se învârtă în jurul meu. 

— Nu, nu, nu, nu, nu! 

Mi-am înfipt degetele în tâmple și am scuturat capul. Vocea lui Vero a 
acoperit tipetele din mintea mea care îmi spuneau că nimic din toate astea 
nu era real. 

— Am încercat, Finlay, jur că am încercat. Practic i-am îndesat banii în 
mână, dar nu a vrut să-i ia. A spus că nu-i pasă cum o faci, numai s-o faci. 


Repede. 

Am coborât vocea, să nu audă copiii. 

— Andrei Borovkov e un asasin profesionist cu sânge rece! L-am căutat 
pe Google. Anul trecut a fost arestat pentru că a ars un om de viu! Acum 
Șase luni, a fost acuzat că a tăiat bucăţi un tip într-o parcare Și, după aceea, 
a împușcat toţi martorii, o adevărată execuţie. Ca să nu mai punem la 
socoteală cei trei bărbaţi găsiţi într-un depozit, în iulie, cu beregata tăiată! 

— Nu a fost condamnat pentru niciuna dintre crime, a zis ea pe un ton 
defensiv. Poate nu e atât de periculos pe cât pare. 

— A scăpat pentru că cineva a manipulat dovezile, Vero! Pentru că 
Feliks Zhirov are poliția în buzunar! Cum naiba aș putea să-l omor eu pe 
asasinul mafiei? 

— Același lucru am întrebat-o Și eu pe Irina. A zis că ai să găsești tu 
ceva. Nu ai nevoie decât de motivaţia adecvată. 

Faţa lui Vero s-a înverzit puțin, iar buzele ei uscate erau pline de 
furnituri de Oreo. 

— Şi care-ar fi aceea? m-am răstit. Mai mulţi bani? 

— Nu chiar. 

Se uita prostește la pachetul gol de Oreo și în stomacul meu a început să 
se insinueze un bulgăre de gheaţă. 

— Ce fel de motivaţie? 

— Ne ocupăm de soţul ei în următoarele două săptămâni sau... 

Vero a înghițit în sec. 

— Sau ce? 

I-am citit în ochi o frică sălbatică când a ridicat privirea spre mine: 

— Sau Irina îi va spune soțului ei că am furat banii. Și după aia îi va 
spune cum să ne găsească. 


Capitolul 26 


Exista un singur lucru pe care-l puteam face cu Irina Borovkov: să stau 
de vorbă cu ea faţă-n faţă, ca doi adulți. Fără intermediari. Fără deghizări. 
Fără plicuri pline cu bani. Pur Și simplu îi voi explica cum că treaba cu 
Patricia a fost o greșeală din clipa-n care m-a angajat, că nu eram cine îȘi 
imagina că sunt. Apoi îi voi spune că nu eu l-am omorât pe Harris Mickler — 
că altcineva a intrat în garajul meu și a comis asasinatul — Și, în consecință, 
nu eram calificată (sau doritoare) să-i asasinez bărbatul dubios. 

Și apoi? 

Apoi aș face ceea ce ar face majoritatea celor cu scaun la cap. l-aș 
arunca geanta plină de bani în braţe și aș fugi înainte să apuce să mă 
oprească. După lege, posesia reprezintă nouă zecimi. Nu Știu sigur a cui 
lege sau dacă mafiei îi păsa de vreo lege. Dar matematica e matematică, 
indiferent de cine are calculatorul. Dacă nu aveam banii Irinei, nu avea 
niciun avantaj asupra mea Și nu putea spune că am furat de la ea, așadar nu- 
l va putea trimite pe înspăimântătorul ei soţ să-mi reteze beregata. 

Parcarea clubului de fitness Tysons era plină de mașini care mai de care 
mai strălucitoare Și mai de import, care presupuneau niște rate lunare ce se 
ridicau, probabil, la sume mai mari decât ipoteca mea pe casă. Am parcat 
mașina de la Ramon între un Audi și un Porsche și, atentă să nu ating 
portiera nimănui, am ieșit din vehicul. Sedanul ruginit ieșea în evidenţă ca 
un deget bandajat. La fel și eu, pare-se. Am pășit spre recepţia din faţă, 
ţinând. strâns cureaua rucsacului Disney al Deliei. Cred că acesta era clubul 
pe care-l căutam. Numele și logoul se potriveau cu cele de pe tricoul 
Patriciei din dulapul de la adăpostul de animale, dar locul ăsta nu se asorta 
deloc cu Patricia Mickler. Interiorul clubului de fitness era elegant ca naiba, 
cu un bar cu sucuri în hol, o curte cu o fântână arteziană și holuri lungi, 
luminoase, cu plafoane vitrate. Nu mi-o imaginam pe Patricia străbătând 
holurile astea cu un zâmbet artificial și fustiţă de tenis, dar bazându-mă pe 
descrierea soției lui Andrei pe care mi-o făcuse Vero, Irina era categoric în 
elementul ei aici. 

Femeia care stătea la rând în spatele meu a scos un sunet care aducea a 
pufnit. M-am uitat peste umăr Şi am prins-o holbându-se la rucsacul meu. 


Apoi la părul Și la tenișii mei. Am săltat rucsacul Deliei mai sus pe umăr, 
ignorând ţâțâielile și privirile femeilor care treceau pe lângă mine. Dacă ar 
fi Știut câţi bani erau în geanta aia Disney Princess sau ce ar trebui să fac 
pentru ei, probabil că n-ar mai fi strâmbat din nas în halul ăsta. 

— Pot să vă ajut? Recepționera vioaie era puternic machiată Și purta un 
tricou polo, cu logoul clubului. De pe masă, un cititor de amprente arunca 
sclipiri roșiatice. 

— Sper, am zis, uitându-mă îngrijorată la scanner. Mă interesează 
cursurile de Pilates. O prietenă, Irina Borovkov, mi l-a recomandat pe 
instructorul vostru. Am sunat mai devreme și recepționera care mi-a 
răspuns mi-a zis că are un curs care începe la zece. Mi-ar plăcea să particip 
Și eu, să văd dacă îmi place, înainte de a mă înscrie la curs. 

Mă uitasem la un video cu Pilates azi-dimineaţă. Vero avea dreptate, 
puteai învăța orice de pe YouTube. Categoric m-aș putea descurca cu 
chestiile astea. 

— Ştii cumva dacă Irina e aici? 

— Reenie? Sigur, a ajuns acum câteva minute. Dar astăzi s-a dus la 
cursul de spining. Începe în zece minute. Doriţi să o anunţ? A întins mâna 
spre telefonul de pe birou. 

M-am grăbit să o opresc înainte să apuce receptorul. 

— Nu, nu, e-n regulă! Elementul surpriză era probabil cea mai bună 
abordare în situaţia asta. La urma urmelor, ce-ar fi putut spune femeia? 
Atenţie, atenţie, doamna Borovkov. Asasinul pe care l-aţi angajat dorește 
să vă vadă în hol. Mi-am compus un zâmbet: Am să vorbesc cu ea în sală, 
mulțumesc. 

— Aveţi nevoie de încălțări? 

M-am uitat în Jos la tenișii mei. Am scuturat din cap. 

— Perfect. Acum trebuie să completaţi formularele astea de sănătate Și 
protecție. Când terminați, mai trebuie să vă scanez rapid degetul. Apoi, 
vestiarul femeilor e în dreapta, cum mergeţi în jos pe hol, iar angajaţii de la 
parter vă vor arăta cum să ajungeţi în sală. 

— Mulţumesc. 

Am luat hârtiile și am însăilat un nume și o adresă false în spațiile goale, 
în timp ce fata se ocupa de următoarea persoană de la rând. Am lăsat 
hârtiile pe biroul ei și m-am îndreptat repede spre vestiar înainte să apuce 
să-mi ia amprenta. 


Cu capul în jos, mă uitam cu coada ochiului prin sălile de exerciții după 
niște plete negre, lucioase, și o față sculptată chirurgical, conform descrierii 
pe care mi-o furnizase Vero despre Irina. 

O mulțime de femei erau adunate într-un hol lung, flancat de terenuri 
luminate de squash. Erau introduse pe rând, una câte una, în câte o sală de 
antrenament. Am zărit o coamă ca pana corbului printre ele și m-am grăbit 
să ajung lângă ea. M-am strecurat în rândul care aștepta să intre în camera 
de spining, cu banii Irinei săltându-mui pe spate. 

Am intrat în valul de cursanţi, atentă să nu calc pe cineva pe picior. Toată 
lumea purta același fel de încălțări negre, un fel de papuci de bowling cu 
scai ȘI crampoane. Tenișii mei albi făceau o notă teribil de discordantă, la 
fel ca Și rucsăcelul Deliei. 

Am intrat cu turma într-o încăpere întunecată, pătrată, unde un Șir de 
biciclete statice erau luminate cu becuri purpurii ce atârnau, dintr-un fel de 
bârnă foarte modernă, din tavan. Femeile din jurul meu s-au îndreptat, 
fiecare, către o bicicletă. S-au suit pe ea, ajustând șaua Și punându-și sticla 
cu apă în suport, sporovăind cu însuflețire în timp ce își prindeau picioarele 
în chingi. 

Instructorul s-a cocoţat pe o bicicletă aflată în centrul încăperii, 
verificând volumul microfonului prins de căștile de pe urechi. Am prins o 
străfulgerare a părului de onix al Irinei când s-a aplecat să-și prindă pantofii 
de pedale. Coada ei a căpătat lcăriri violet când s-a diminuat intensitatea 
luminilor din încăpere. M-am grăbit spre bicicleta de lângă ea exact când a 
pornit Și muzica. 

— Asta e ocupată? Din difuzoarele aflate pe peretele din spatele meu 
răsuna o melodie tehno. Am ridicat vocea Și am întrebat din nou. 

Irina a ridicat privirea spre mine. A scuturat din cap Și a zâmbit cu 
indiferență, dar a înălțat dintr-o sprânceană când mi-a zărit tenișu albi. 
Apoi nu s-a mai uitat la mine, nu a dat niciun semn că m-ar recunoaște. 
Ăsta era un lucru bun. O încăpere întunecată, mulți oameni, muzica dată 
tare. Nu va apuca să mă vadă prea bine și, probabil, nimeni nu va auzi 
conversaţia noastră. 

Am vârât picioarele în chingi, iar încălţările mele de un alb strălucitor au 
început să se miște în cercuri leneșe, pe măsură ce pedalam. O urmăream 
pe Irina cu coada ochiului și îi imitam mișcările. Nu e chiar așa de greu, 
mi-am spus, în timp ce instructorul dădea o serie de comenzi grupului. 


Clasa s-a ridicat la unison, împingându-se în pedale ca un val, apoi s-a 
lăsat din nou în Şa, în timp ce luminile își modificau intensitatea după 
ritmul muzicii, trecând de la roșu la verde, apoi la albastru. Am încercat să- 
mi găsesc ritmul, ridicându-mă Și lăsându-mă în jos odată cu ele, dar eram 
de fiecare dată la o jumătate de comandă distanţă. Feţele biciclistelor din jur 
erau concentrate, încordate. Acum sau niciodată. 

— Irina? I-am rostit numele cât de tare am îndrăznit, doar cât să acopăr 
muzica. 

A întors capul o fracțiune de secundă, singurul indiciu că m-a auzit. 

— Te-ai întâlnit cu prietena mea, am zis printre gâfâieli, în timp ce 
pedalam. I-ai dat niște bani și mi-ai cerut să fac ceva pentru tine, dar cred 
că a fost o greșeală. Aș vrea să vorbesc cu tine. 

Încercând să rămână conectată la pedale, Și-a plimbat privirea de la 
brațele mele la picioare, apoi la încălțări. Nu părea aproape deloc 
perturbată. 

— Nu e nicio greșeală. Tonul ei era la fel de sumbru Și aspru ca ochii, 
cuvintele rostite sacadat trădau un accent puternic. Banii sunt ai tăi, a zis 
făcând semn cu bărbia ascuţită spre mine. Părul, prins cu agrafe, îi cădea în 
Șuviţe franjurate peste faţă. Ai să primești restul când termini treaba. Nu e 
nimic de discutat. 

Instructorul s-a adresat grupului: 

— Sunteţi gata să grăbiţi ritmul, doamnelor? 

Au răsunat chiote și ritmul s-a întețit. Încercam să ţin și eu pasul, 
ridicându-mă odată cu valul. Dar când am căzut la loc în șa, pedalele mi-au 
zburat de sub picioare. 

Chinga mă lovea dureros în călcâi până ce am reușit să prind din nou 
pedalele. Eram destul de sigură că nu eram plătită suficient ca să mă aflu 
aici. 

— Dar vezi tu... asta e problema, am reluat suflând din greu. Eu nu sunt 
cine îți imaginezi tu. Nu sunt calificată să fac genul de muncă pentru care 
m-ai angajat. 

— Nu asta mi-a spus Patricia. A spus că ești competentă. Curată. 

— S-a înșelat. 

— Nu cred. Patricia știe cu ce se ocupă soţul meu. Nu te-ar fi 
recomandat dacă nu ar fi avut convingerea că ești persoana potrivită pentru 
sarcina asta. 


— Dar nu am fost eu! Am dat drumul ghidonului Și am dus mâna la 
piept. Gestul m-a costat și m-am dezechilibrat din nou. Cu greu mi-am 
strecurat iar piciorul în chingă. Nu eu am fost cea care... M-am uitat în jur, 
coborând vocea cât de mult am putut, doar cât să acopăr bubuitul basului: 
Nu eu am fost cea care a terminat treaba. Mi se prelingea sudoarea pe ceafă, 
iar coapsele începuseră să-mi ia foc: Putem merge undeva să-ți explic? Aș 
vrea să ţi-l dau înapoi. Am îndreptat privirea spre rucsacul Deliei, care 
zăcea pe podea, între noi, Și am continuat să pedalez. 

— Nu e nimic de explicat, a răspuns, lăsându-se jos, apoi ridicându-se 
iar, în sincronie perfectă cu celelalte cicliste. Soţul Patriciei e rezolvat, nu? 

— Nu, zic eu între două răsuflări chinuite. Adică, da, dar... M-am uitat 
îngrijorată în jur, dar femeile de lângă noi erau toate atente la instructor, 
ridicându-se Și lăsându-se în șa, pedalând ca niște nebune. Muzica era așa 
de tare, că abia puteam gândi. 

— Măriţi tensiunea! a comandat instructorul. 

Irina a ajustat maneta dintre genunchi Și s-a aplecat pe ghidon, săltând 
fundul din șa. 

Dădeam Și eu din picioare, hotărâtă să ţin ritmul. Pedalele zburau ca 
niște fiare vii, flămânde. M-am mișcat mai repede, temându-mă că, dacă 
mă opresc, picioarele îmi vor fi smulse din articulații. 

— Eşti singura mea opțiune, a zis ea, cu fruntea abia acum ușor 
brobonită de sudoare. Soţul meu cunoaște pe toată lumea din domeniul tău 
de activitate. Pe tine, a precizat rânjind, în vreme ce gulerul meu era leoarcă 
de transpiratie, pe tine nu te cunoaște. Va fi ușor. Nu se va aștepta la asta 
din partea cuiva cu... TeniȘii mi-au alunecat puţin pe pedale și am fost cât 
pe ce să îmi iau zborul din șa. Rânjetul ei s-a accentuat: ... Cu abilitățile 
tale modeste. 

Minunat. Absolut minunat. În mintea ei nu numai că mă calificam, dar 
eram de-a dreptul perfectă pentru sarcină. 

— Mai multă tensiune! 

Nu, la dracu’! Nu mai multă tensiune! 

— Nu te temi că ar putea afla cineva? 

— Cine? Feliks? a întrebat ea, luându-mă pe nepregătite. A făcut un 
semn de lehamite cu mâna, neslăbind ritmul: Feliks nu se implică în 
problemele casnice. Dacă Andrei e suficient de neglijent încât să se lase 
ademenit de o față drăguță, sunt sigură că Feliks va fi de acord că Andrei a 


meritat ceea ce i s-a întâmplat. Andrei a fost neglijent. A devenit o 
slăbiciune. Andrei e norocos că nu a făcut-o Feliks însuși. 

— Împingeţi, oameni buni! a strigat instructorul, împingeţi tare! 

Femeia aia glumea, sau ce? Nu am mai împins așa de tare de când am 
fost în travaliu cu Zach. 

Grupul a grohăit la unison, toată lumea mărind viteza; era ca într-un 
coșmar. Nu-mi mai simțeam picioarele, mă durea fiecare părticică din 
mine. Irina s-a aplecat pe ghidon cu un zâmbet sălbatic în vreme ce camera 
se îmbrăca în culorile Și tonurile unei melodii disco. Luminile licăreau, 
sirenele urlau, basul exploda. Inima mea era pe punctul de a sări din piept. 

— Te respect pentru că mă refuzi, a zis ea acoperind muzica. Îţi înțeleg 
pozitia. 

— Serios? 

— Și îţi respect insistența pentru mai mult. 

— Dar nu... eu nu... 

— Foarte bine! Să văd mai mult, doamnelor, haideţi! a tunat instructorul. 

— Nu, am Șuierat eu, nu vreau mai mult! 

Irina a zâmbit, endorfinele eliberate relaxând liniile chipului ei auster. 
Arăta de parcă chiar îi plăcea chestia asta. Femeia asta era o masochistă. 

— E greu să fii femeie într-o lume a bărbaților, a zis ea, acoperind 
muzica. Suntem condiţionate să credem că nu valorăm nimic. Dar tocmai 
de aceea am încredere în tine. Ai să faci treaba asta pentru mine. Și îți voi 
plăti exact cât ar fi plătit Feliks oricărui bărbat care ar fi îndeplinit sarcina 
asta. Femeile trebuie să fie unite. De aceea mi-a dat Patricia numărul tău. 
Pentru că înţelegea astfel de lucruri. 

— Nu ești chiar deloc îngrijorată pentru ea? 

— De ce aș fi îngrijorată? 

— O caută poliţia. Dacă o găsește? 

— Ce te face să crezi c-a mai rămas ceva de găsit din ea? 

Picioarele mele s-au oprit din pedalat, tenișii au continuat, în virtutea 
inerției, să se mai învârtească puțin cu pedalele în timp ce cuvintele ei se 
roteau în capul meu. 

— Patricia Mickler nu mai există. M-am asigurat personal de asta. 

Nu izbuteam să-mi recapăt suflul ca să pot articula vreun cuvânt. M-am 
uitat în jur, întrebându-mă dacă a auzit cineva ceea ce tocmai îmi 
mărturisise Irina Borovkov. Dar toţi ochii din încăpere erau fixati înainte, la 


instructor. Toţi în afară de cei ai Irinei. A trimis spre mine un zâmbet ironic 
Și duplicitar. Pe tâmplă i se prelingea un firicel de sudoare. În ciuda 
contextului, reușea să pară foarte calmă, ca Și cum ritmul ei cardiac nu ar fi 
fost deloc afectat. 

— E mai bine pentru toată lumea așa, a continuat. Mai bine și pentru 
tine. Patricia a fost întotdeauna mai neastâmpărată, ușor de intimidat. Dacă 
poliţia ar fi făcut presiuni asupra ei, e posibil să fi spus o prostie. Și asta ar 
fi fost foarte rău pentru amândouă. 

Îmi căzuse faţa și îmi simţeam picioarele ca de plumb, deși mă 
străduiam să ţin ritmul. Patricia Mickler era moartă. Irina aranjase să fie 
ucisă ca s-o împiedice să vorbească. Ca să ascundă o crimă pe care nici 
măcar nu am săvârșit-o. Credeam că sunt prietene. Cum rămânea cu 
solidaritatea femeilor? 

Acum se difuza o melodie îndrăcită, cu un bas bubuitor care acoperea 
orice sunet, orice respirație. Plămânii mei erau în flăcări. Gura mi se uscase 
atât de tare, încât nu mai reușeam să articulez o vorbă. Mi-am spus că ar fi 
bine s-o urmez pe Irina la vestiar, după oră. Să îi dau rucsacul cu bani Și să 
îi spun că nu mai vreau să o văd niciodată. Indiferent ce se întâmplase între 
ea Și Patricia, asta nu avea nimic de-a face cu mine. Am scos un strigăt de 
ușurare când s-a oprit muzica și femeile din fața noastră s-au dat jos de pe 
bicicletă. Irina s-a întors către mine, tamponându-și fața cu prosopul. 

— Să mă cauţi când s-a rezolvat. S-a dat jos de pe bicicletă, Și-a aruncat 
prosopul pe umăr și a luat-o către ușă înainte să apuc să-mi trag răsuflarea 
ca să-i pot spune ceva. 

— Nu, stai așa! am strigat după ea. Am descălecat și eu din șa, 
împiedicându-mă de rucsacul Deliei. Mi s-au împleticit picioarele și am 
căzut la podea, o grămadă transpirată și neîndemânatică, asta eram. Ciclista 
din faţă s-a întors Și mi-a întins mâna ajutându-mă să mă ridic. M-am grăbit 
spre ieșire cu genunchii tremurând, cu rucsacul greu lipit de tricoul ud 
leoarcă Și rece. Până ce, împleticindu-mă, am apucat să ies din sală, Irina 
dispăruse. 

M-am târât cu greu la lavoar, închizând ochii în timp ce sorbeam lacomă 
apa rece și proaspătă. Mi-am făcut palmele căuș și m-am stropit cu puţină 
apă pe faţa năclăită de transpirație, îmi doream să mă trezesc, ca Și cum 
toată această conversaţie fusese doar un vis urât. Femeia care m-a angajat 
să-l omor pe Harris Mickler era moartă — singura persoană care putea să mă 


exonereze Și să mă implice în egală măsură —, iar eu nu Știam exact cum să 
mă raportez la asta. Acum, singurul lucru cert pentru mine era că Irina 
Borovkov era la fel de periculoasă ca soţul ei, iar eu eram în continuare în 
posesia banilor ei. Nu știam foarte clar ce ar putea să-mi facă dacă nu-mi 
duceam sarcina la bun sfârșit. De fapt, nu știam ce mi-ar putea face nici 
după ce o îndeplineam. 

M-am ridicat, simțind fiecare oscior din mine cum geme, Și m-am uitat 
în jur. Brusc, am dat cu ochii de un bărbat care aștepta la rând, în spatele 
meu, la lavoar. 

Bărbatul avea o rachetă într-o mână, iar cu cealaltă își ridicase un colț al 
tricoului Și îȘi Ștergea sudoarea de pe frunte. De sub tricou se zărea un 
abdomen bronzat, strălucitor. Când tricoul a căzut la loc și Julian Baker și-a 
dat buclele din ochi, orice gând coerent mi-a murit în gât. Era roșu la faţă 
din cauza efortului, iar părul blond ca mierea avea reflexe cenușii din cauza 
transpiratiei. 

Am lăsat capul jos, lăsând șuviţele scăpate din coada de cal să-mi 
acopere fața. Universitatea George Baker era la câțiva kilometri distanță. 
Ca o idioată ce sunt, nici măcar nu luasem în calcul posibilitatea că aș putea 
da peste el. Sau ce s-ar putea întâmpla dacă dădeam. 

Am dat să plec, iar el s-a dat la o parte, să-mi facă loc. Din greșeală, ne- 
am călcat reciproc pe picioare. 

— Scuze, am murmurat, când el a încercat să mă echilibreze. 

— Nu, nu ai de ce să-ți ceri scuze, a fost vina mea. Nu am fost atent. Mă 
ținea de braţ cu o mână blândă. Mi-am ferit privirea când el a înclinat capul, 
încercând să stabilească un contact vizual. Ar fi fost suspect și nepoliticos 
să întorc spatele și s-o iau la goană. Dar dacă își dădea seama cine sunt — Și 
dacă mă putea plasa aici, în aceeași grupă cu Irina Borovkov — atunci, cum 
ar spune Irina Borovkov, următoarea lui conversaţie cu detectivul Anthony 
ar fi foarte, foarte neplăcută pentru amândouă. Poate nu a observat din ce 
sală am venit. Poate, dacă aș pleca acum, nu mă va recunoaște. 

— Spining, da? Ucigător curs, a zis el respirând sacadat și arătând cu 
vârful rachetei spre sala din care tocmai ieșisem. 

— Cât se poate de adevărat, fără glumă. M-am întors Și, cu capul jos, 
aplecat într-o parte, am dat să o iau spre vestiare. 

— Stai puţin, a strigat după mine, alergând să mă prindă din urmă. Te 
Știu de undeva? 


— Nu, nu cred. 

Nu eram deloc machiată, eram încinsă, transpirată și probabil roșie ca 
un rac, cu părul castaniu fleșcăit atârnându-mi peste fața cu ochi încercănați 
de nesomn. 

— Eşti sigură? a întrebat, ţinându-se după mine câţiva pași. 

M-am oprit, sfâșiată între dorinţa de a întoarce capul Și a-l mai vedea o 
ultimă dată Și nevoia de a dispărea. Avea un zâmbet blând, o faţă amabilă, 
Și era suficient de transpirat ca să-i pot vedea fiecare mușchi prin haine. 

— Sunt destul de sigură că mi-aș fi amintit de tine. 

— Doar că... îmi pari foarte cunoscută. Vocea lui era foarte aproape în 
spatele meu când am întins mâna spre ușa vestiarului. Suficient de aproape 
încât să pot mirosi transpiraţia curată a pielii lui, răsuflarea încă puţin 
greoaie din cauza efortului. 

Nu trebuie să mă întorc. Categoric nu trebuie să mă întorc. Vero avea 
dreptate. Comunicarea cu Julian era periculoasă Și nebunească. Mai ales 
acum, că Nick a fost la The Lush și a pus o groază de întrebări. Julian era 
singura persoană care m-ar fi putut identifica dacă Și-ar fi dat seama cine 
sunt. Şi totuși, o parte din mine își dorea să se întoarcă și să-i 
mărturisească totul. 

Am privit pe furiș pe după cortina de păr de pe fața mea, suficient cât să- 
i zăresc ochii mijiţi, ca și cum s-ar fi străduit să pună niște piese laolaltă. 

— Trebuie să plec. Am strâns rucsacul la piept și am împins ușa 
vestiarului. Am întârziat la... ceva... 

Am intrat, am închis ușa și m-am sprijinit cu spatele de ea. Dar, când m- 
am uitat de jur-împrejurul vestiarului, Irina dispăruse de mult. 


Capitolul 27 


— Nu pot să cred că Patricia Mickler e moartă. 

Aflată pe scaunul șoferului Chargerului, Vero s-a lăsat în Jos, 
supraveghind ușa biroului imobiliar al Theresei din partea îndepărtată a 
parcării, unde pusesem strategic mașina. Zach bâiguia ceva în legea lui în 
spatele nostru, ronțăind biscuiţi în timp ce se uita la desene animate pe 
telefonul lui Vero. 

— Încă nu-mi dau seama dacă e un lucru bun sau un lucru rău. 

— Cum ar putea fi un lucru bun? 

— Pentru că acum, dacă o găsesc, nu te poate turna. 

— Nu, dar Irina poate. 

Și dacă nu-i omoram bărbatul, eram sigură că nu ar fi avut nicio 
problemă să treacă peste mine cu același autobuz care o zdrobise pe 
Patricia. 

— Crezi că l-a pus pe soţul ei s-o omoare pe Patricia? 

M-am cutremurat amintindu-mi de cuțitul înfipt în veranda din spatele 
casei el. 

— Probabil. 

Irina reușise să mă pună într-o situaţie imposibilă, obhgându-mă să mă 
ocup de Andrei înainte de a-i da lui Andrei un motiv să se ocupe el de mine. 
Dar acum nu aveam timp să mă gândesc la asta. În primul rând trebuia să 
dibui alibiul Theresei, astfel încât, în eventualitatea că voi da ortu’ popii 
înainte de vreme, copiii mei să aibă cu cine să stea. 

M-am foit în scaun Și am verificat ora, regretând a doua cană de cafea 
din care doar sorbisem la micul dejun. Delia era la grădiniţă până la prânz, 
iar de o oră, de când stăteam aici, nu se întâmplase nimic interesant. 

— Trebuie să fac pipi, am zis. 

— Nu poti să faci pipi. Facem supraveghere. 

— Asta nu e supraveghere. 

— Ba da. Iar acesta este un vehicul de supraveghere. 

— Vezicii mele nu-i pasă. 

— Dacă faci pipi în mașina mea cea nouă, te omor. Ce-i păsa ei. Avea 
douăzeci Și doi de ani și nu avea copii. Probabil s-ar putea abţine până la 


menopauză. 

— Nici măcar nu Știm ce căutăm, am mormăit. 

— L-ai auzit pe detectivul ăla sexy. Căutăm ceva suspect. 

— Nu ar fi mai logic s-o întrebăm pe Theresa unde a fost în noaptea aia? 

Vero s-a uitat câș la mine, cu coada ochiului: 

— Când a fost Theresa Hall sinceră cu tine? Chiar crezi că, brusc, o să se 
hotărască să-ți spună deschis ce a făcut într-o seară oarecare de marți, când 
nu s-a ostenit să-ţi spună că se culcă cu soțul tău de un an de zile? 

M-am lăsat mai jos în scaun. Fundul meu amorţise încă de acum o 
Jumătate de oră. 

— Theresa e aici și Steven e la firmă. N-ar fi mai bine să ne ducem 
acasă la ei să vedem dacă găsim ceva? 

— În primul rând, a răspuns Vero, ridicând un deget, asta ar fi spargere 
Și intrare prin efracţie, și nu suntem plătite pentru asta. În al doilea rând, 
pentru că dacă a făcut ceva dubios în noaptea aceea, când Steven era la 
muncă, nu ar fi lăsat dovezi acasă, unde el să le poată găsi. Nici măcar 
Theresa nu e chiar atât de proastă. Pe laptopul și pe telefonul ei nu vom 
găsi nimic incriminator, Și probabil are chestiile... 

— Ea e, am Șoptit, lăsându-mă Și mai jos, în timp ce picioarele lungi Și 
tocurile și mai lungi ale Theresei au devenit vizibile prin ușile de sticlă ale 
vestibulului. Ușa dublă s-a deschis. Din spatele ei a apărut un bărbat în 
costum scump. Măi să fie! Ăsta e Feliks Zhirov. 

Familiara limuzină Town Car a apărut de după curbă și a tras în faţa lor. 
Andrei a coborât din partea șoferului să-i deschidă ușa lui Feliks. Theresa i- 
a întins mâna lui Feliks, un gest pur profesional, dar Feliks a tras-o mai 
aproape, Șoptindu-i ceva la ureche, apoi a sărutat-o pe obraz. Ea a roșit, 
aruncând o privire îngrijorată în spate, la ferestrele clădirii. 

— Adulmec ceva mai mult decât profesional aici, a spus Vero. 

Feliks i-a aruncat Theresei o privire lungă, admirativă, apoi a urcat pe 
bancheta din spate a mașinii. De îndată ce limuzina a dispărut după curbă, 
Theresa s-a îndreptat spre BMW-ul ei. 

— Ce crezi că înseamnă asta? a întrebat Vero. 

— Nu Știu. 

Singurul lucru pe care-l Ştiam era că nu voiam ca detectivul Nick 
Anthony să afle înaintea mea. M-am întins spre scaunul din spate, am luat 
rucsacul, am căutat peruca, mi-am tras-o pe cap, apoi i-am smuls lui Vero 


ochelarii de soare de pe nas. 

— Stai aici. Mă întorc imediat. 

— Unde naiba te duci? a Șuierat Vero în timp ce eu îmi potriveam 
ochelarii de soare pe nas și coboram din mașină. 

— Să aflu ce face Theresa cu Feliks Zhirov. 

Și unde dracu’ a fost în noaptea în care eu eram la The Lush. Am 
traversat parcarea Și am intrat în vestibul înainte să apuc să mă răzgândesc. 
Când m-am apropiat de birou, recepţionera a ridicat privirea. 

— Vă pot ajuta? a întrebat. 

Mi-am lăsat ochelarii mai jos pe nas, doar cât să mă uit la ea pe după 
breton. 

— Sunt asistenta personală a domnului Zhirov. Tocmai s-a întâlnit cu 
doamna Hall și a uitat ceva foarte important în biroul ei. M-a rugat să i-l 
aduc eu, i-am spus, punându-mi ochelarii la loc. 

Femeia a întins mâna spre telefon. 

— Doamna Hall tocmai a plecat. Daţi-mi voie să o sun pe mobil și... 

— Nu! am răspuns puțin cam prea repede. Mi-a trebuit o secundă ca să- 
mi refac morga. Nu e nevoie. Domnul Zhirov nu are timp să aștepte. Îl pot 
lua eu însămi. 

Am luat-o spre ușile de sticlă din capătul holului, legănându-mi coapsele 
cu atâta hotărâre, încât nu a îndrăznit să mă oprească. 

— Care e biroul ei? am întrebat peste umăr, începând să deschid ușile. 

— Ultimul pe stânga, a bâiguit femeia. Sunteţi sigură că nu pot să... 

Ușa de sticlă s-a trântit în spatele meu. Cu capul în jos, am trecut pe 
lângă șirul de birouri, oprindu-mă la ultimul. Am apăsat clanţa, rugându-mă 
să nu fie închis. Ușa s-a deschis cu un scârţâit. În încăpere erau înșirate 
patru birouri. Un birou comun, deci. Trei dintre ele erau goale. La al 
patrulea o agentă lucra cu spatele la mine și cu telefonul la ureche. M-am 
strecurat înăuntru, atentă să nu fac zgomot. 

Biroul Theresei nu a fost greu de găsit. Era imaculat, aidoma cu casa ei 
din oraș, tot locul fiind împodobit cu fotografii de la logodnă. Nu tu orar, nu 
tu calendar de birou. Doar un computer și câteva sertare cu dosare. M-am 
uitat peste umăr, asigurându-mă că femeia era tot cu spatele la mine. Am 
pus mâna pe mouse. Ecranul s-a luminat Și mi-a cerut parola. 

Rahat. Nu aveam nicio idee care ar putea fi parola Theresei Și nici timp 
să ghicesc. Singurul lucru de care puteam fi sigură era că Theresa nu Și-ar fi 


ţinut rufele murdare în văzul lumii, unde oricine le-ar fi putut vedea. Am 
deschis sertarul biroului. Pachete de gumă pe jumătate consumate, creioane 
roase, agrafe de hârtie, ceva mărunţiș, post-it-uri mototolite... Am căutat pe 
sub ele și am dat de un teanc subțire de dosare și o agendă galbenă. 
Paginile agendei erau acoperite cu note abia lzibile. Am frunzărit dosarele, 
luându-l pe cel pe care apărea numele lui Zhirov, și le-am pus la loc. M-am 
uitat în fugă prin celelalte hârtii: liste de proprietăți, hărți, note scrise de 
mână. Toate listele erau printate cu două săptămâni în urmă, exact în ziua în 
care a dispăruse Harris Mickler. 

Am strâns la piept dosarul și agenda și am închis sertarul. Dacă aș putea 
găsi o dovadă că, în noaptea în care Harris a dispărut, Theresa le prezenta 
unor clienți proprietăți, i-aș putea spune lui Nick că a fost cu un client Și aș 
putea-o scăpa de el. 

Eram pe punctul de a ieși, când o poză de pe biroul ei m-a oprit. Nu știu 
de ce mi-a atras atenția. Poate pentru că era singura fotografie în care nu 
apărea Steven. Sau poate pentru că fata din poză mi se părea, vag, oarecum 
familiară. O ținea de după umeri pe Theresa, erau amândouă tinere, 
bronzate Și blonde, purtau tricouri ale unei frății, a cărei denumire era 
imprimată pe piept cu litere. grecești. Pe inscripţia de pe ramă se putea citi: 
BFFS, VRZ. 

Asta trebuie să fi fost mătușa Amy despre care auzisem atâtea — femeia 
care a învăţat-o pe fiică-mea să se machieze Și care stătea duminicile cu 
copiii mei, femeia care probabil va da o mână de ajutor la creșterea lor dacă 
eu sfârșeam în pușcărie — dar pe care nu am întâlnit-o niciodată. 

— Fi, salut, Theresa. Ai uitat ceva? Am tresărit. Eram atât de pierdută cu 
ochii la fotografie, încât nu auzisem când agenta din spatele meu a închis 
telefonul. Mă mânca rău scalpul pe sub perucă, dar am rezistat pornirii de a 
mă scărpina. 

— Da. Am tușit în palmă. 

— Ai găsit ce căutai? 

Pentru binele Theresei, speram că da. 

Am ridicat dosarul lui Feliks Zhirov, folosindu-l ca să-mi ascund faţa. 
Când am trecut în grabă pe lângă ea și am ieșit pe ușă, mă rugam în gând 
să găsesc în foile alea răspunsurile de care aveam atâta nevoie. 


Copiii trăgeau un pui de somn, în timp ce eu cu Vero stăteam pe podea, 


în biroul meu, cu dosarul lui Feliks și notele Therese: împrăștiate în faţa 
noastră. Nu aveam nevoie decât de un alibi ca s-o scap de Nick, un indiciu 
despre unde a fost Theresa în noaptea aceea de marți Și, mai important, de 
ce nu voia să se afle. Cu un client atât de notoriu precum Feliks Zhirov, 
poate nu voia decât să își menţină un profil cât mai șters. Dar asta nu se 
potrivea cu Theresa pe care o Știam eu. Pentru Theresa, totul se reducea la 
prestigiu Și recunoaștere socială. Dacă ar exista cea mai mică șansă să se 
laude cu un client proeminent ca Feliks vârându-și capul prin acoperișul 
limuzinei lui negre Și lucioase Și urlând la lună, nu am nicio îndoială că ar 
face Și asta. Indiferent care-ar fi fost relaţia ei cu Feliks Zhirov, era clar că 
nu voia ca poliţia din Fairfax să știe despre ea, cel puţin nu încă. Dacă ar 
adulmeca această urmă, ar ajunge mult prea aproape de Andrei. Ceea ce 
inevitabil i-ar aduce mai aproape de Vero și de mine. 

— Pun pariu că se culcă cu el și nu vrea ca Steven să afle, a sugerat 
Vero. 

— Poate. Sau poate în marţea aceea nu a fost cu Feliks. Poate a fost cu 
altcineva. 

— Atunci de ce nu spune poliţiei unde a fost? Nu, categoric se regulează 
cu rusul. Ai văzut cum se uita la ea. Sărutul ăla a fost ca Și cum i-ar fi spus 
mi te imaginez goală! 

Am luat la mână filele din dosarul lui Feliks: un contract semnat al 
agenției în care o numea pe Theresa să îl reprezinte în cumpărarea sau 
închirierea de proprietăţi, o listă pe puncte cu criteriile de căutare, câteva 
adrese care erau deja tăiate... Judecând după liste și mulţimea de diagrame, 
omul voia să cumpere pământ. Hărțile prezentau parcele mari de teren rural. 
Granițele proprietăților erau marcate cu galben, cu note mâzgălite pe 
margine: prea aproape de drumurile principale, prea mulți copaci, prea 
puțini copaci, scurgere proastă, prea multe facilităţi, prea multă mlaștină... 
Feliks le-a respins pe toate. 

— Presupun că nu făceau turism pe dealurile din împrejurimi marți seara 
pe la ora nouă! Am lăsat jos hărțile, m-am frecat la ochi. Poate Vero avea 
dreptate. 

— Ascultă-mă pe mine, probabil se dădeau în leagăn pe bancheta din 
spate a mașinii lui de fiţe. 

Nu Ştiam ce era mai rău. Ca deducţia ei să fie plauzibilă, sau ce ar fi 
putut însemna asta pentru Steven. Nu-mi părea rău pentru el. Era limpede că 


se distra de minune cu Bree și cu ferma lui de gazon. Cu cât aflam mai 
multe despre dedesubturile murdare ale relaţiei lor, cu atât eram mai 
convinsă că Steven și Theresa meritau unul pe altul. Și cu atât mai puţin îi 
invidiam pentru ceea ce aveau. 

Gândul mi-a fugit la fotografia cu Theresa și prietena ei, Amy. Mă 
întrebam dacă poza aceea era la fel ca toate celelalte pe care le înrămase Și 
le agăţase pe pereții din hol, în casa ei, Și care arătau ceea ce toată lumea 
voia să vadă... Cu alte cuvinte, dacă ea și Amy erau într-adevăr prietene. 

Vero s-a aplecat asupra agendei galbene, căutând indicii. Avea grijă de 
copiii mei ca și cum ar fi fost ai ei. L-a înfruntat pe Steven Și mi-a plătit 
facturile. Mi-a citit manuscrisul pentru că i-a plăcut. M-a ajutat să îngrop un 
cadavru, pentru numele lui Dumnezeu, Și eu nu aveam o singură fotografie 
cu noi. Poate pentru că nu aveam nevoie. Pentru că noi am dovedit deja una, 
celeilalte, tot ce era de dovedit. 

— Într-un fel, îmi pare rău pentru ei, am spus. 

— Pentru cine? 

— Steven și Theresa. 

Vero a izbucnit într-un râs sec. 

— Pierdere de energie. Chiar nu am idee ce vede la femeia aia, adică 
dincolo de ceea ce e evident, desigur. 

M-am uitat în jos, la tricoul meu larg, la petele vechi de lapte pentru 
sugari Și la gaura mică din tiv. Dacă le-aș da pe toate jos Și aș sta în faţa 
oglinzii, tot aș arăta ca o mamă. Cearcănele de sub ochii mei nu mint. 

Nici găurile din chiloţii mei practici din bumbac, sau cicatricile subțiri, 
argintii, pe care copiii mei le-au lăsat pe corpul meu. 

De două ori când Julian m-a invitat în oraș eram îmbrăcată ca Theresa. 
Mă întreb dacă ar mai fi fost la fel de interesat ieri, la sala de gimnastică, 
dacă ar fi Știut cine sunt. 

— Ce-i? a făcut Vero, ciupindu-mă de vârful șosetei. 

— De ce bărbații umblă după femei ca Theresa? De ce bărbații se uită la 
ea, ca Feliks, ca Și cum Și-ar imagina-o goală? 

— Ascultă-mă pe mine, nu ar face-o dacă ar putea să vadă dezastrul 
sinistru de după masca bombei blonde de succes. Am oftat Și am strâns fără 
chef foile dosarului lui Feliks de pe podea. Vero mi l-a luat din mână Și mi- 
a întins agenda. 

— Hai să facem schimb. Poate am scăpat ceva. 


Am cercetat din priviri tabelele galbene. Paginile erau pline de note 
scrise mărunt: numerele loturilor, adrese, programări la coafor, liste de 
cumpărături... M-am oprit, remarcând o schimbare a scrisului. Am 
recunoscut imediat literele majuscule și lăbărţate ale lui Steven. 


T, 

MĂ ÎNTÂLNESC CU UN CLIENT LA FERMA DE GAZON. ZACH E 
CU MINE. FINN A AVUT O URGENȚĂ. TE ROG SĂ TRECI PE LA EA 
ȘI SĂ ÎNCHIZI GARAJUL. I-AU TĂIAT LUMINA. DESCHIZĂTORUL 
S-A BLOCAT. IA-0 PE AIMEE CU TINE, Al SĂ AI NEVOIE DE 
CINEVA SĂ ȚINĂ UȘA CÂND SE LASĂ JOS. 

MULŢUMESC, RĂMÂN DATOR. 


Scrisese asta în dimineaţa în care m-am dus să mă întâlnesc cu Sylvia. În 
dimineaţa în care s-a tăiat curentul Și ușa garajului nu s-a închis. 

..ea Și cu Amy s-au oprit pe la tine în drum spre prânz Și au închis 
garajul. 

Nu Amy. Aimee. 

— Fotografiile lui... am șoptut. 

Vero Și-a ridicat ochii din dosarul pe care-l studia. 

— Fotografiile alea? 

Am sărit în picioare și am căzut în scaunul de la birou. 

— Ce-i? a întrebat Vero, uitându-se la mine ca și cum mi-aș fi pierdut 
mințile. Am deschis computerul. 

— Aimee era unul dintre numele fișierelor de pe telefonul lui Harris. 
Sunt sigură de asta. 

Am deschis un browser și am găsit grupul lui Harris. Am dat clic pe 
pagina membrilor, am derulat lista, am trecut de iconița Theresei și am 
oprit derularea la un nume: Aimee R. Iconiţa de prezentare era o bulină 
albă, goală. Am apăsat pe ea, dar profilul era gol. În afară de nume, toate 
detaliile erau șterse. 

Linkurile către celelalte pagini de pe rețelele de socializare erau 
fundături, toate conturile ei fuseseră închise sau șterse. Aimee R. era o 
fantomă. 

Ea trebuie să fie. Numele Aimee e neobișnuit Și ea se potrivește 
profilului victimelor lui Harris. Și ar fi avut sens ca ea și Theresa să fie în 


același grup. Doar făceau totul împreună. 

— Ea e. Sunt sigură, am zis. Data ultimei ei postări pe pagina grupului a 
fost acum aproximativ un an. Asta trebuie să fi fost în perioada în care Nick 
a spus că o femeie a sunat la poliție și a înregistrat o plângere anonimă. 
Scena începea să se ordoneze încet în mintea mea: Două persoane l-au 
omorât pe Harris. Dacă bănuiala lui Nick despre Theresa e corectă? Dacă 
Theresa și Aimee l-au așteptat pe Harris la The Lush? 

— Crezi că îl urmăreau? 

— Probabil știau că urma să fie acolo. S-ar putea să mă fi văzut ieșind 
cu el Și urcând în camioneta mea. 

În întuneric, poate au presupus că eram următoarea lui pradă. Cu 
greutatea lui Harris peste mine, amândoi ne clătinam. 

— Poate au înţeles greșit și Și-au imaginat că sunt următoarea victimă. 
Theresa trebuie să fi recunoscut camioneta și a venit după noi până aici. 
Poate nu a intenţionat să-l omoare. Poate nu voia decât să îl oprească. Dar 
după aceea eu am intrat în casă Și le-am oferit oportunitatea perfectă. 

I-am arătat lui Vero biletul de la Steven. Ochii ei negri se îngustau pe 
măsură ce citea. 

— Deja știau cum să închidă ușa fără să folosească motorul. Au mai 
făcut-o împreună înainte. 

Vero a pălit. 

— Nu-i de mirare că Theresa nu vrea să-i spună lui Nick unde a fost în 
noaptea aceea. Chiar crezi că Theresa și Aimee ar fi putut să-l omoare pe 
Harris Mickler? 

— Nu știu. Dar Nick a spus că nu are nevoie decât de un motiv ca s-o 
salte. Iar Theresa avea unul. Și eu i-am oferit mijloacele și oportunitatea să 
acţioneze în consecinţă. 

Dar dacă îi spun lui Nick că bănuiala lui era corectă... dacă îi povestesc 
despre Aimee și îi dau suficiente informații ca s-o poată găsi Și să facă 
singur legăturile, indiferent dacă Theresa și Aimee erau sau nu vinovate, 
dâra de firmituri l-ar duce pe Nick înapoi în garajul meu. Brusc, 
posibilitatea ca Nick să afle despre Feliks nu mi se mai părea atât de 
groaznică. 

Am luat cartea de vizită a lui Nick din geantă. 

— Ce faci? m-a întrebat Vero cu vocea gâtuită de panică. Nu-i poti 
spune lui Nick despre asta. 


— Nici n-am de gând, am răspuns tastând un mesaj. li ofer Theresei un 
alibi. Vero s-a aplecat peste umărul meu, citind cuvintele alese cu grijă pe 
care tocmai 1 le trimiteam lui Nick: Cred că Theresa are o aventură. 


Capitolul 28 


Mă mâncau degetele ori de câte ori treceam pe lângă biroul meu. După 
ce scrisesem scena garajului, mă simţeam blocată. Nu aveam nicio idee 
despre ce-ar fi trebuit să se întâmple în continuare, până când noua revelație 
despre implicarea Theresei nu a deschis o ușă către următorul capitol al 
romanului. Intriga avea sens. Toate piesele se îmbinau corect. lar eu aveam 
o lună să termin cartea, fără a fi nevoie să mă implic în ceea ce avea să 
urmeze. 

Dar chiar dacă le schimbam numele, Theresa și Aimee nu puteau fi 
ucigașele din cartea mea. Nu, povestea trebuia să conducă în altă parte. 
Undeva mai puţin credibil. Ucigaşul trebuia să fie un personaj proeminent, 
arhetipul infractorului malefic despre care oamenii să poată crede că a fost 
inventat pentru că l-au văzut ei înșiși la emisiunile de știri de la televizor 
sau pe marile ecrane. Și singura persoană pe care mi-o puteam imagina 
jucând acest rol era infractorul din viaţa reală pe care aveam de gând să i-l 
pun pe tavă detectivului Anthony. 

Teoretic, Feliks Zhirov era de neatins. După Georgia, nu petrecuse nici 
măcar o zi în închisoare vreodată, deși era vinovat ca păcatul însuși. Dacă 
Feliks adulmeca o investigaţie — fie ea și una în care nu era direct implicat 
— eram aproape sigură că ar fi făcut în așa fel încât să omoare cazul. El era 
cea mai sigură opţiune a mea. Și, poate, singura persoană care ne putea ţine 
departe de închisoare pe Theresa Și pe mine. 

M-am așezat la birou, am deschis la textul cu schiţa romanului, trecând 
în fugă peste scenele pe care le scrisesem deja: un asasin la comandă este 
angajat ca să omoare un soț problemă. Face cercetări asupra țintei, o 
urmărește într-un bar Și o duce într-un loc părăsit, într-un garaj subteran 
abandonat. 

Am lăsat capul pe birou, mustrându-mă în sinea mea că am trimis draftul 
ăsta agentului meu, fără să mă gândesc deloc. Detaliile erau mult prea 
aproape de casă. Dar poate aș putea scăpa de ele la o verificare mai atentă. 

M-am întors la manuscris, pigulind ceea ce scrisesem până acum, făcând 
câteva schimbări subtile ale intrigii Și redesenând personajele: soțul 
problemă este acum contabil Și lucrează pentru un vestit cap al mafiei. 


Întâmplător, este ȘI foarte bogat Și are o poliţă uriașă de asigurare de viaţă 
care ar urma să revină soției. Undeva, între primul pahar și băutura cu 
drogul, eroina realizează că soţia nu va face niciodată plata în contul ei off- 
shore, așa cum au convenit. Cum era prea târziu ca să mai poată schimba 
cursul evenimentelor, eroina mea încarcă marfa într-o camionetă Și o duce 
la garajul subteran, cu intenția de a o lăsa să doarmă liniștită acolo. Apoi, 
asasina mea iese din garaj să dea telefon soției și să îi spună că înţelegerea 
cade din cauza nerespectării condiţiilor de plată. Între timp, altcineva se 
strecoară în spatele ei, folosește un amortizor și bagă un glonţ între ochii 
soțului. Hotărâtă să facă dreptate în stil justițiar și să afle cine i-a omorât 
ținta, începe să investigheze moartea soțului făcând pereche cu un detectiv 
sexy, care nu bănuia nimic, tocmai pentru a se asigura că este permanent cu 
un pas înaintea poliţiei. Pe parcursul investigației, eroina mea încearcă să 
dea Și de urma soției fugare. 

Da, mi-am spus, trosnindu-mi încheieturile deasupra tastaturii. Da, cred 
că ar putea merge. În povestea asta nu se amintea nimic despre barmani 
tineri ȘI chipeși care studiază dreptul, sau despre agenţi imobiliari care fură 
soţii oamenilor. Nu mai erau intrigi secundare care implicau fotografii 
obscene Și Şantaj, bani în schimbul tăcerii. Nici menţiune despre procese de 
custodie sau scriitori muritori de foame care se luptă să-și plătească 
facturile. 

Orele treceau. Aveam degetele înțepenite și mintea încețoșată. Dinspre 
bucătărie începuseră să răzbată miresme ademenitoare: pâine prăjită, 
legume la abur și pui cu rozmarin prăjit în unt. După întunericul de afară și 
zgomotul vaselor strânse Și spălate, al scaunelor târșâite din jurul mesei Și 
zuruitul aspiratorului de mână pe care-l folosea Vero ca să strângă în 
bucătărie, mi-am dat seama că s-a lăsat noaptea: Nimeni nu a bătut la ușa 
mea. Trei capitole mai încolo am sărit în sus, speriată, când mi-a sunat 
telefonul mobil. 

Pe ecran a apărut numărul lui Steven Și m-am gândit să nu răspund. 

— Alo, am răspuns, totuși, frecându-mă la ochi și verificând ora. Copiii 
erau probabil în pat și nu apucasem să-i sărut de noapte bună. 

— Salut, Finn. E un moment nepotrivit? Mi-a rostit numele cu o voce 
împleticită, greoaie, înghițind consoanele. M-am întrebat de câte pahare a 
avut nevoie ca să nu sune în gura lui ca o înjurătură. 

— De ce? 


— Pur Și simplu simţeam nevoia să vorbesc cu tine. Părea obosit, poate 
puțin deprimat, Și m-am blestemat în sinea mea pentru urma de slăbiciune 
care mă copleșea în continuare în astfel de momente, chiar după tot ce-mi 
făcuse. 

— Eşti bine? Am închis monitorul Și am rămas în întuneric, ascultând 
lichidul care gâlgâia pe gâtul sticlei și zgomotul înghițiturilor lui de la 
celălalt capăt al firului. 

A tușit. Și a spus pe un ton aspru: 

— Nu știu. Nu chiar. 

Faptul că mă suna pe mine, nu pe logodnica lui, era cât se poate de 
grăitor, dar în același timp deschidea ușa către multe, foarte multe întrebări. 

Cu un an în urmă eram încă împreună, toţi patru sub același acoperiș. 
De ce a trebuit să plece și să distrugă totul? 

— Ce s-a întâmplat? 

— Theresa, a continuat. Mă tem că am făcut o greșeală. M-am înfrânat 
mușcându-mi buzele ca să nu rostesc cuvintele dure pe care mi-ar fi plăcut 
să 1 le spun: A fost o prostie să am încredere în ea. Ascunde ceva. Nu știu 
exact ce, dar... 

— Dar ce? am întrebat precaută, nedorind să-l sperii. De ce crezi că 
ascunde ceva? 

A ezitat. A mai luat o înghițitură, mormăind o înjurătură: 

— Am găsit bani în sertarul ei cu lenjerie. Mulţi bani, Finn. Și zilele 
trecute a fost pe aici un polițist care o căuta. Când am întrebat-o ce se 
întâmplă, a devenit defensivă Și a refuzat să vorbească. 

— Poate că nu era nimic de discutat. 

— Nu știu, Finn, are un client nou, un mare mahăr. E tot timpul cu el. 
Spune că vizitează proprietăţi, dar l-am văzut pe tip ȘI e... Vocea lui Steven 
s-a frânt. 

— Atrăgător? 

— Mai degrabă sordid, a gemut el. L-am căutat pe net, Finn. E băgat în 
tot soiul de rahaturi dubioase. Dacă el i-a dat toți banii ăia? Dacă ea 
plănuiește...? Steven a tăcut. 

— Să te lase pentru altcineva? În tăcerea care s-a lăsat a răsunat urletul 
unei sirene pe care l-am auzit stereo, atât de la fereastra mea, cât Și mai 
slab, prin telefonul lui. Unde ești acum? Am împins scaunul de la birou, am 
traversat camera Și am dat la o parte draperiile, să văd dacă mașina lui 


Steven e parcată afară. Jenat, mi-a făcut semn cu mâna. Stai acolo, i-am zis. 
Cobor acum. 

Am tras o geacă pe mine Și mi-am pus tenișii. Nu m-am deranjat să-mi 
verific părul sau să-mi schimb colanţii. Steven și cu mine depășisem faza 
asta. Cu braţele încrucișate la piept, am înfruntat frigul Și am traversat iarba 
sfărâmicioasă până la camioneta lui. S-a aplecat peste scaunul din faţă ca 
să-mi deschidă portiera. Aerul din interior era cald și stătut, încărcat de 
aburii de whisky din răsuflarea lui și cu mirosul de pământ reavăn de la 
fermă, încă persistent în hainele lui. 

Arăta groaznic Și, pentru prima oară de foarte multă vreme, treaba asta 
nu mi-a făcut nicio plăcere. Pe băncuța dintre noi zăcea o sticlă goală. 
Haina lui era descheiată, pe dedesubt avea un tricou scos din pantaloni Și 
părul îi stătea ciufulit, ca Și cum Și-ar fi trecut mâna prin el de prea multe 
ori. 

La fereastra de la bucătărie a doamnei Haggerty s-a mișcat o perdea. 
Probabil mâine dimineaţă, la prima oră, va fi călare pe telefon asigurându- 
se că toată vecinătatea a aflat că Steven a fost aici Și s-a întâlnit clandestin 
în dubă cu fosta lui nevastă. 

— Vrei să mergem altundeva? 

Steven mi-a urmărit privirea ałintită asupra casei doamnei Haggerty. 
Umerii i s-au cutremurat de un hohot sumbru, a întors cheia în contact, a 
făcut o întoarcere stângace, iar cauciucurile lui uriașe au desenat urme 
adânci pe peluza din faţa casei ei. 

Steven ţinea volanul cu o mână inertă. Mă întrebam dacă nu ar fi mai 
bine să conduc eu, dar peste câteva clipe a tras în fața unei mici parcări de 
cartier de la capătul străzii. A oprit motorul Și a ieșit. l-am urmat pașii 
lenți, nesiguri, până la un pâlc de leagăne luminate de lună. 

Când s-a lăsat într-unul, lanțurile au gemut ascuţit. M-am așezat și eu în 
leagănul de alături, înfiorându-mă când răcoarea scaunului din plastic rece 
mi-a pătruns prin haine. Am rămas așa, ascultând vuietul îndepărtat al 
traficului de pe autostrada din apropiere și urmărind luminile intermitente 
ale avioanelor care zburau pe deasupra noastră. 

— Asta îmi amintește de noaptea în care s-a născut Delia, a zis el, 
privind în sus, la cerul strălucitor al noptii. L-am privit îndelung, cu coada 
ochiului. Amintirile noastre din noaptea aceea erau diferite. Tot ce îmi 
aminteam eu era durerea, orele nesfârșite de travaliu, mesajele disperate pe 


care i le trimiteam între două contracții, care deveneau tot mai dese pe 
măsură ce se apropia clipa. Tot ce îmi aminteam era faţa Georgiei. 
Răsuflarea ei care mirosea a cafea, mâna ei care o strângea pe a mea, în 
timp ce-mi striga cu vocea ei puternică de polițist să împing, precum ȘI 
mutra bosumflată pe care a întors-o spre soțul meu care a apărut într-un 
sfârșit în parcarea spitalului, mahmur și îngrozit. Stătuse acolo toată 
noaptea, bând în parcare, temându-se să devină tată și reușind să strice 
totul. 

— Mă tem, Finn. 

— De ce? 

— Mă tem că Theresa e încurcată cu el. 

Am ridicat o sprânceană, învârtindu-mi scaunul ca să îl privesc în faţă. 
Lanţurile s-au încolăcit, menţinând leagănul în tensiune. Dacă îmi ridicam 
piciorul înfipt în pământ, mă vor întoarce de la el, apoi mă vor aduce iar; în 
mod ciudat, chestia asta mi se părea teribil de liniștitoare. 

— Ce, tu nu ești încurcat cu altcineva? l-am întrebat. 

S-a uitat în sus la mine, surprins. 

— E chiar așa de evident? 

— Să spunem că am ajuns să cunosc semnele. 

A clătinat capul, holbându-se la iarba Și la noroiul de pe bocancii lui. 

— Nu e doar asta. Știu c-o merit, dacă ea nu ar face altceva decât să 
calce pe de lături. Dar sunt îngrijorat că e amestecată până peste cap cu 
tipu” ăsta. E un tip rău, Finn. Mă tem să nu facă ceva prostesc care-o s-o 
bage în necazuri. Ceva care m-ar putea costa afacerea sau copiii. Cu 
afacerea m-aș descurca, dar pe copii i-am pierdut deja o dată și nu cred că 
aș putea să mai... 

O venă pulsa puternic pe gâtul lui, iar ochii i-au strălucit puternic, 
reflectând lumina felinarului de pe alee. Îmi pare rău, a zis aproape Șoptit. 
Pentru tot. 

— Ştiu. M-am aplecat, cu palma deschisă în spaţiul dintre noi. A rămas 
acolo câteva secunde, apoi am simțit degetele reci, bătătorite ale lui Steven 
într-ale mele. Le-am strâns. Nu pentru că l-aș fi iertat că a făcut ceea ce 
făcuse. Ci pentru că asta era o frică pe care o înțelegeam. Pentru că o 
împărtășeam. Pentru că din toate lucrurile de care aveam a mă teme în clipa 
asta, pierderea copiilor era lucrul care mă îngrozea cel mai tare Și pe mine. 

Pleoapele lui Steven erau grele. M-a smucit încet de mână, a tras 


leagănul mai aproape, până ce am putut simți băutura și teama, Și 
disperarea din răsuflarea lui. Capul lui s-a înclinat puțin, suficient cât să fie 
o invitație. Suficient de aproape pentru ca frunțile noastre să se atingă. Ar fi 
așa de ușor să mă aplec spre el. Totul era atât de familiar, era ceva în care 
aș fi putut intra fără să mă gândesc. Am ridicat picioarele, degetele mi-au 
alunecat din mâna lui Și leagănul s-a smucit înapoi, la locul său. 

— Chiar te întâlnești cu un model pentru lenjerie? m-a întrebat cu o 
grimasă adormită, de betiv. 

Am zâmbit: 

— Cred că avocatul meu m-ar sfătui să nu răspund la întrebarea asta. 

Steven a încuviinţat. A lovit încet cu călcâiul balta de noroi de sub 
leagănul lui, făcându-mă să mă întreb dacă nu cumva era gelos. Ceea ce a 
adus o altă întrebare: avea vreo importanţă pentru mine? 

M-am ridicat, l-am tras pe Steven din leagăn, asigurându-mă că e bine 
înfipt pe picioare înainte de a-i da drumul. 

— Hai, am spus, luându-i cheile din buzunar. Te duc eu acasă. 


Capitolul 29 


Am plecat de la locuinţa din oraș a lui Steven Și, tot drumul spre casă, 
am simțit cheia lui în buzunarul meu ca pe o greutate caldă, satisfăcătoare. 
În timp ce-l conduceam acasă, îi scosesem, de pe inelul cu chei, cheia casei 
pe care o avea în oraș. Mi se părea corect, dat fiind că el păstrase un an de 
zile o copie a cheii de la casa mea. Se va trezi dimineaţă Și își va da seama 
că a dispărut, îi va spune Theresei o poveste de rahat despre cum a pierdut-o 
Și, după aceea, mă va bate la cap până ce voi ceda și, eventual, i-o voi 
înapoia. Chiar dacă era ceva temporar, sentimentul că sunt la butoane mă 
făcea să mă simt mai bine. Plimbarea spre casă în aerul proaspăt mi-a dat 
timp să mă gândesc. 

N-am făcut niciun zgomot cu pantofii pe alee, se auzea doar foșnetul 
frunzelor ce cădeau purtate de vântul rece în iarba îngheţată. Pe la 
jumătatea peluzei am încremenit când am deslușit în întuneric silueta 
tolănită pe veranda mea. 

— Așa, ia spune-mi, a zis Nick, stând în coate, pe spate, pe treptele 
mele, cu picioarele lungi întinse în faţă. Ce-ai aflat? 

Precaută, am mai făcut un pas spre el, răsuflând ușurată când i-am văzut 
zâmbetul ascuns. S-a ridicat, învăluit într-un nor alb când m-am așezat pe 
treaptă, lângă el. 

— M-ai speriat de moarte, i-am spus, ducând o mână la piept. Nu ţi-am 
văzut mașina. 

A arătat cu mâna în josul străzii, unde mașina de poliţie se pierdea în 
întuneric. 

— Scuze, nu am putut veni mai devreme. Am fost prins. Ce-ai aflat? 

Nu te complica, m-am dăscălit în sinea mea. Cât de aproape de adevăr 
se poate. Suficient cât să-l tii ocupat. 

— Cred că Theresa are o aventură cu unul dintre clienții ei. Cred că 
marți noaptea cu el a fost Și nu vrea ca Steven să afle. 

— Și dacă Steven nu știe, cum ai aflat tu? 

— Vero Și cu mine am supravegheat-o. 

Buzele lui Nick s-au arcuit într-un zâmbet, apoi a izbucnit într-un hohot 
răgușit Și a spus ironic: 


— Supraveghere, zici? Te-a învăţat sora ta? 

— Am văzut câteva la viața mea, i-am răspuns pe un ton defensiv. Nu 
sunt chiar o amatoare. 

Dinţii lui albi au lucit în întuneric. 

— Ok, detectivule. Acum spune ce ai văzut. 

Am ignorat licărirea ironică din ochii lui. 

— A ieșit din birou cu un bărbat atrăgător. Bine îmbrăcat. Între treizeci 
Și patruzeci de ani. Faţă frumoasă. Brunet. 

— Și de ce ai presupus că au o aventură? 

— Salutul de la revedere nu a fost prea oficial. 

— Cum adică? 

— A sărutat-o pe obraz, i-a Șoptit ceva la ureche și, după Vero, o privea 
ca ȘI cum ȘI-o închipuia goală. 

Mi-a aruncat o privire scrutătoare de copoi: 

— Și cum arată mai exact privirea aia? 

— N-am de unde să știu. Mi-a năvălit sângele în obraji, eram 
recunoscătoare că nu putea observa asta în întuneric. 

— AȘadar, nu ştii sigur că are o aventură cu clientul ăsta. Sau măcar 
dacă sigur e client. Sau dacă sigur a fost cu el în noaptea în care Harris a 
dispărut. 

— Nu, nu tocmai. Dar în seara asta am vorbit cu Steven. Spune că 
Theresa petrece foarte mult timp cu tipu” ăsta. E îngrijorat că se culcă cu el. 

Scepticismul lui s-a mai domolit: 

— Ştii cumva numele clientului? 

— Nu. 

Cu cât mai mult se va învârti Nick în cerc încercând să-l afle, cu atât mai 
bine. 

— Şi ce te face să crezi că nu era la evenimentul acela? 

— Am verificat on-line grupul lor, cel în care ai spus că e înscrisă ȘI 
Theresa. Grupul e plin de agenți imobiliari Și brokeri de ipoteci. Probabil 
Theresa îi cunoaște pe jumătate dintre oamenii care erau în bar în noaptea 
aceea. Dacă ar fi fost acolo, sigur Și-ar fi amintit cineva că a văzut-o. Am 
pândit o reacţie pe faţa lui, convinsă că aveam dreptate. În mod cert Theresa 
nu a fost la The Lush în noaptea aceea. Cel puţin nu a fost înăuntru. Nick 
era isteț. Cum a spus și el, făcea meseria asta de multă vreme. Sigur i-a 
chestionat mai întâi pe cei care au fost invitaţi Și Și-au confirmat prezenţa. 


Iar dacă Theresa ar fi fost acolo, colegii ei ar fi confirmat asta. 

În urmă cu câteva zile, detectivul Anthony era sigur că Theresa era 
vinovată. Astăzi, convingerea lui se clătina zdravăn. Tot ce aveam de făcut 
era să i-o dărâm de tot Și să-l iau de pe urmele ei. 

Nick s-a ridicat încet, sprijinindu-și coatele pe genunchi: 

— M-am întors la bar Și am vorbit cu barmanul de serviciu din noaptea 
aceea. 

— Da? Am simţit un nod în gât. Și ce-a zis? 

— l-am arătat o poză a Theresei Hall. A zis că parcă nu prea seamănă cu 
femeia cu care a stat de vorbă, dar... A clătinat din cap, încruntându-se la 
gazon pe deasupra degetelor îmbinate. 

— Dar? 

— Înainte de a-i arăta fotografia, i-am spus că o căutăm, că femeia e mai 
mult decât martor, e persoană de interes într-o anchetă. Tipu’ a fost 
impertinent. Mi-a spus că latru la copacul greșit, ca și cum n-ar fi mare 
lucru. 

— Și? 

— Păi e student la Drept, zece pe linie și bursă de merit la GMU. Vara 
trecută a fost intern la un avocat de top de la biroul procuraturii. Știe exact 
ce urmărim. A repetat iar Și iar aceeași poveste, insistând că a văzut-o 
părăsind barul singură. Dar când i-am arătat poza Theresei, ceva s-a 
schimbat. A tăcut mâlc. A zis că nu crede că e ea. Dar dacă nu era aceeași 
femeie cu cea din fotografie, de ce era așa de supărat pentru asta? 

Mi s-a pus un nod în stomac. Sigur că Julian era supărat. Pentru că l-am 
mințit. La sala de gimnastică, se uitase la mine ca și cum n-ar fi Știut de 
unde să mă ia exact. Ca Și cum n-ar fi fost sigur dacă mă cunoaște sau nu. 
Nici n-avea idee cât de multă dreptate avea. Vero a zis bine ce-a zis. Chiar 
dacă aș fi suficient de smintită încât să-l sun să-mi cer scuze, m-aș putea 
considera norocoasă dacă ar accepta să mai vorbească vreodată cu mine. 

M-am frecat la ochi. 

— Chiar crezi la modul serios că Theresa e implicată în povestea asta? 

— Până când nu am un motiv întemeiat să o exclud, da, cred. 

Mi-am vârât mâinile în buzunar Și am simțit cum dinții ascuțiți ai cheii 
lui Steven îmi zgârie încheietura. Nu puteam să-l trimit pe Nick pe urma 
Theresei. Și a mea. 

— Eşti bine? a întrebat. 


— Bine, am oftat. Sunt obosită, a fost o noapte lungă. lar acum o oră Și 
ceva a apărut Și Steven, beat criță. 

Nick a devenit rigid. În vocea lui am citit o notă stridentă, abrazivă: 

— Vrei să emit un ordin de restricție? Dacă te necăjește, pot să... 

— Nu, nu e nimic de genul ăsta. Pur și simplu voia să stăm de vorbă. 
Steven nu a fost niciodată violent la beție. Doar că uneori lăsa garda jos Și 
era puţin mai sincer decât de obicei: L-am lăsat să se plângă de Theresa o 
vreme Și după aia l-am dus acasă. 

Râsul lui Nick a sunat ca un gâjâit înfundat, din piept: 

— Dacă mă întrebi pe mine, tipul ăsta pare un idiot desăvârșit. 

— De ce, pentru că s-a îmbătat și s-a întors la vechile obiceiuri? 

— Pentru că te-a părăsit. 

M-am înfofolt mai strâns în geacă: 

— Poate că a avut motivele lui. 

— Asta nu-i o scuză. Nick a strâns buzele, ca și cum ar fi vrut să mai 
spună ceva, dar s-a abținut. 

— Tu ai fost căsătorit? Mi-era greu să cred că Nick fusese toată viaţa 
burlac. 

— Am fost cât pe ce o dată. 

— Şi ce s-a întâmplat? 

A oftat adânc, suflând un nor de aer îngheţat. 

— S-a răzgândit. Presupun că n-a vrut să se lege la cap pe viaţă cu un 
poliţist. 

— Ei bine, e limpede că nu știa ce pierde. El a înclinat capul, invitându- 
mă cu zâmbetul lui șmecher să continui: După Georgia, toate ar trebui să ne 
mărităm cu polițiști pentru asigurarea de sănătate. Hohotul brusc de râs i-a 
încrețit pielea din jurul ochilor. Tăcerea care a urmat era grea, apăsătoare. 
Am plecat capul, cercetându-mi încălţările. 

— Hei, a zis el, aplecându-se puţin să îmi prindă privirea. Nu-ţi face 
griji pentru audierea pentru custodie. Până la sfârșitul investigaţiei voi avea 
suficiente mizerii despre Theresa ca să-i dau oricărui judecător un motiv s-o 
pună în cătușe. lar Georgia mi-a spus Și despre contractul tău pentru carte. 
Cu așa cecuri, fostul tău n-o să aibă de ce să se lege. 

Zâmbetul meu politicos s-a făcut tăndări. 

— Georgia ţi-a spus și despre asta? Ultimul lucru de care aveam nevoie 
era să mă întrebe Nick despre ce e vorba-n carte. 


— A bătut toba în tot departamentul. E al naibii de mândră de tine. 

Mi s-a pus un nod în gât, simțindu-mă vinovată. Dacă Georgia ar avea 
idee care era sursa materialului meu, nu s-ar mai împăuna cu mine. M-am 
ridicat. 

— Că veni vorba despre carte. Ar trebui să intru și să mă apuc de treabă. 

Nick s-a ridicat ȘI el, mutându-și atenţia asupra distanţei înguste dintre 
perdelele doamnei Haggerty. 

— Ai ceva de făcut mâine? a întrebat, când mă îndreptam de ușă. 

— Nu, nu cred. 

— Ai chef de o mică excursie la ţară? Ochii lui străluceau în întuneric. 

— Ce fel de excursie? am întrebat îngrijorată. 

— Doar puţină documentare pentru cartea ta. Ideea Georgiei, probabil. 
Presupun că ea îl pusese să facă asta. Iar în clipa asta nu mă lăsa inima s-o 
dezamăgesc. 

— Sigur, presupun că e-n regulă. 

Nick Și-a băgat mâinile în buzunare Și a luat-o în Jos, pe trotuar, spre 
mașină. 

— Vin să te iau pe la unsprezece. 

L-am urmărit din priviri, întrebându-mă dacă ar mai fi la fel de 
entuziasmat de excursia asta știind cât de implicat era deja în cercetarea 
mea. 


Capitolul 30 


— Sper că îți dai seama că asta e intrare prin efracție, a spus Vero cu 
încăpățânare. 

Mi-am îndesat telefonul sub maxilar Și mi-am potrivit peruca în oglinda 
retrovizoare. 

— Nu e intrare prin efracție. Am cheia. 

— O cheie furată, a subliniat ea. 

— Nu-i furată, am contrazis-o. M-am oferit să îl duc pe Steven acasă Și, 
beat cum era, i-au căzut cheile. Pur și simplu am uitat să i-o înapoiez pe 
asta. 

— Ai grijă să nu te prindă careva. Detectivul Anthony vine la unsprezece 
să te 1a în excursie. 

Theresa nu avea o doamnă Haggerty de care să-mi fac probleme. 
Oricum, am parcat mașina împrumutată de Ramon la câțiva metri distanţă 
Și mi-am îndesat bine pe nas ochelarii de soare supradimensionaţi. Peruca 
mă înțepa ca naiba, am rezistat cu greu tentației s-o smulg de pe cap până 
ce m-am văzut intrată în siguranţă în casa lui Steven Și a Therese. 

Am închis ușa după mine, m-am lipit cu spatele de ea, cu telefonul la 
ureche, ţinându-mi răsuflarea, cu urechile ciulite. Casa era cufundată în 
liniște; singurul zgomot era chicotitul lui Zach la telefon, în fundal. 

— Am intrat, am Șoptit. Mi-am îndesat peruca în buzunarul hanoracului 
Și mi-am scos tenișii, vârând cheile în ei și lăsându-i lângă ușă. 

Am urcat sus, în dormitorul Theresei. 

— Găseşte ce-ţi trebuie și ieși de acolo. Anxietatea mea creștea cu 
fiecare scârţâit al parchetului și cicăleala lui Vero nu mă ajuta prea mult. 

Ușa de la dormitor s-a deschis peste covorul gros. Jaluzelele erau trase, 
iar camera încă mirosea vag a mahmureala lui Steven: băutură stătută, 
transpiraţie, respiraţie grea. Partea lui de pat era un morman de cearșafuri 
în dezordine, iar pe noptieră zăceau o cutie de aspirină Și o sticlă cu sirop 
pentru stomac. 

— Unde ești? a întrebat Vero 

— În dormitorul lor. Am tras sertarul de la noptiera Theresei și am 
cotrobăit puțin. Nu știam sigur ce căutam. Un bilet, un număr de telefon, un 


bon. Un indiciu, ceva, pentru identitatea lui Aimee R. O dovadă 
indubitabilă că au fost împreună în noaptea de marți, preferabil nu în 
preajma barului The Lush. 

Am închis sertarul Și am luat-o pe hol, deschizând ușa camerei Deliei. 
Patul era nefăcut, așternuturile roz de prinţesă erau șifonate, perna groasă, 
cu pene, păstra urma unui cap de femeie. Jos, lângă Casa de Vis zăceau o 
pereche de pantofi cu toc de-ai Theresei. 

— Se pare că Theresa a dormit în dormitorul de oaspeți azi-noapte. 

Vero a chicotit. 

— Buna doamnă Haggerty trebuie să fi trâmbiţat în tot cartierul că 
Steven s-a îmbătat Și a venit la tine. 

— Sper că nu a amintit nimic de Nick, am mormăit. 

Vero s-a redresat: 

— La asta nu m-am gândit. 

Am pășit spre conul de lumină care venea dinspre ușa biroului Theresei. 
Masa era curată. Un ștecher atârna acolo unde laptopul ei trebuie să fi fost 
băgat în priză. Nu tu computer antic. Nu tu praf. Am tras sertarul de sus, iar 
conținutul cât se poate de amestecat a fost cât pe ce să se reverse peste 
margini. Nimic din ce era acolo nu indica cine era Aimee sau unde au fost 
în noaptea în care fusese ucis Harris Mickler, dar la vederea dezordinii din 
sertar am avut o satisfacție. 

M-am întors către rafturile pentru cărți de pe celălalt perete. 

— Bingo. 

— Ce-i? 

— Anuarele ei de la facultate. 

Am tras cartea cartonată, grea, de pe raft: GMU Promoţia 2009. Am pus- 
o pe podea și am deschis-o la index, apoi m-am dus la fotografiile cu frăția 
Theresei, citind numele de pe margine. Fetele erau identificate după poziția 
ocupată în rând, iar lângă Theresa stătea Aimee. 

— Aimee Shapiro, i-am zis lui Vero. 

— Profilul ei on-line zice că o cheamă Aimee R. 

— Probabil a luat numele soțului când s-a măritat. 

Jos s-a auzit o ușă trântindu-se. 

— Ce-a fost asta? m-a întrebat Vero. 

Am sărit în sus când un set de chei a căzut pe măsuţa din hol. Pe 
podeaua din lemn tare se auzea ţăcănit de tocuri. 


Theresa. 

Am închis Și am dat telefonul pe mut. Apoi am pus albumul la loc în raft 
Și m-am ridicat încet în picioare. Doar în șosete, pașii mei erau silenţioși 
pe covorul de pluș, și am mulţumit cerului că mi-am lăsat tenișii lângă... 

Ah, nu. 

TeniȘii mel. 

M-am lipit de perete, lângă corpul de bibliotecă, sigură că inima îmi 
bătea suficient de tare încât să se audă până la doamna Haggerty, în josul 
străzii. Poate Theresa a uitat ceva. Poate mănâncă ceva pe fugă și nu 
observă tenișii mei de lângă ușă. Poate se duce la baie Și atunci voi putea 
să mă strecor afară. 

Picioarele ei tropăiau pe scări. 

Privirea mi-a zburat pe fereastra din partea cealaltă a încăperii. Era la 
primul nivel. Probabil aș putea sări fără să mă sinucid... dacă aș fi 
încălţată. Și dacă nu ar trebui să îmi fac griji că voi dărâma apărătoarele 
pentru vânt sau voi sângera peste rododendronii de sub fereastră. 

Am pescuit telefonul din buzunar Și i-am trimis un mesaj lui Vero: 

Finn: Ajutor. Blocată. Theresa e acasă. 

Vero: încearcă o fereastră. 

Finn: Zenișii și cheile mele sunt pe hol. 

Vero: NU ești bună la asta. 

Finn: Știu! 

Ecranul a rămas negru câteva nesfârșite secunde: 

Vero: Am un plan. Rezistă. Zece minute. 

M-am lipit cu spatele de perete, dorindu-mi să devin invizibilă. De partea 
cealaltă a holului, Theresa a umplut mașina de spălat și uscătorul și s-a 
întors în dormitor, să se uite la televizor. Nici pomeneală să mă pot furișa 
afară fără a fi văzută. 

I-a sunat telefonul. A dat televizorul încet. 

— Slavă cerului că ești tu. Ce-ar trebui să fac? Vocea Theresei se auzea 
când mai tare, când mai încet, în timp ce se plimba dintr-un capăt în altul al 
holului. Nu-i pot spune unde am fost. Ar lua-o razna cu totul. Și acum își 
găsește să sune și detectivul ăsta... Mi-am ţinut răsuflarea, luptându-mă să- 
1 aud vocea care devenise tot mai stinsă, căci intrase în dormitor. Nu pot 
risca să afle Steven ceva. Suntem în mijlocul blestematului de proces de 
custodie cu fosta lui, ȘI el zice că Și-a angajat Și ea un avocat. Theresa Și-a 


suflat nasul într-un șerveţel. Cică ar fi făcut rost de bani. Ceva legat de o 
carte. Tot ce Știu e că vrăjitoarea aia bătrână a văzut-o astă-noapte intrând în 
duba lui Steven, iar când a ajuns acasă el era beat criţă... Poţi trece mâine 
pe la mine? Chiar aș avea nevoie de... 

Conversaţia s-a pierdut într-o zarvă drăcească. Afară, chiar sub fereastra 
biroului Theresei, bubuia un motor diesel. Hidraulicele scrâșneau. Lanţurile 
zuruiau. 

— Stai așa, nu te mai aud. 

Theresa a năvălit în birou, folosind mâna liberă ca să privească printre 
lamelele de plastic ale jaluzelelor. M-am lipit de perete, cu ochii larg 
deschişi și ţinându-mi respirația, rugându-mă să nu se întoarcă și să mă 
vadă ghemuită în colţul de după corpul ei de bibliotecă: 

— Un cretin îmi tractează mașina! Theresa s-a răsucit pe călcâie și a 
trecut ca fulgerul pe lângă mine, zburând pe scări în timp ce un motor a 
început să accelereze. 

M-am furișat la fereastră și am văzut o camionetă albă, inscripționată cu 
RAMON TOWING AND SALVAGE, care tracta Mercedesul Theresei în josul 
străzii. Theresa a luat-o la fugă după ea, în picioarele goale, cu telefonul 
într-o mână. Am coborât în goană scările, mi-am luat tenișii, verificând ca 
nu cumva Theresa să se uite înapoi, Și am ieșit în trombă din casa ei. 
Camioneta de tractări se oprise câteva case mai încolo. Un bărbat, probabil 
Ramon, scria ceva pe o mapă, ignorând solicitările Theresei să ducă mașina 
la loc, unde o găsise. 

Mi-am tras un pantof în picior Și m-am împiedicat, aproape căzând la 
pământ peste gazonul ei, în graba de a ajunge mai repede la mașina de 
împrumut. În timp ce mă străduiam să mi-l trag și pe al doilea, am ridicat 
ochii. Și am îngheţat. 

Detectivul Anthony era parcat peste stradă, cu geamul lăsat, ascultând-o 
pe Theresa care ameninţa să-l omoare pe Ramon în douăzeci de feluri 
diferite. Dar nu la Theresa se uita Nick. 

Mi-a făcut un semn cu degetul, să urc în mașină lângă el. Expresia lui 
severă nu lăsa loc de proteste. Cu pantoful în mână, am ţopăit până la 
mașina lui, am smucit portiera Și m-am prăbușit înăuntru. 


Capitolul 31 


Sedanul lui Nick era o dubă standard de poliție. Bleumarin Și strigător la 
cer de vizibilă. Am dat în jos viziera Și m-am ghemuit, ițindu-mă pe după 
parbriz la Ramon, care ducea înapoi pe alee mașina Theresei, în vreme ce 
ea îl supraveghea cu ochi de uliu. 

— Vreau să Știu ce se întâmplă aici? a întrebat Nick. 

Mi-am înfundat mâinile în buzunare, asigurându-mă că peruca era bine 
ascunsă de privirile lui. Când am deschis gura să mă apăr, Nick a ridicat un 
deget: 

— Ai grijă cum răspunzi. 

— Putem pleca, te rog? M-am lăsat și mai jos în scaun, cu braţele 
încrucișate la piept, în timp ce Nick a clătinat din cap Și a pornit mașina. 
Nu a recunoscut mașina de împrumut pe care o lăsasem mai Jos Și nu am 
simţit nevoia să mă dau în spectacol spunându-i că vreau să mă urc în ea. 

— Ce cauţi aici? Parcă trebuia să mă iei la unsprezece. 

— Am ajuns mai devreme, am văzut mașina Theresei oprind aici când 
veneam spre tine. M-am gândit să supraveghez puțin casă, să văd dacă 
apare ceva interesant. Un rânjet i s-a lățit pe tot chipul când a intrat pe aleea 
mea. 

— Mă bucur că te distrezi. Am ţâșnit din mașină Și am băgat cheia în 
ușă, dar Vero a smuls-o din ţâţâni înainte să apuc să o învârt. A rămas cu 
gura căscată când l-a văzut — pe Nick în spatele meu. 

— Spune-i lui Ramon că îi rămân datoare, am spus când am trecut pe 
lângă ea și am intrat în casă. 

— Detectiv Anthony, mă bucur să te revăd. Vero l-a măsurat din priviri 
de sus până jos când a intrat după mine. l-am aruncat o ocheadă furioasă Și 
mi-am scos hanoracul, agăţându-l de balustrada din josul scărilor. 

A apărut și Delia, aruncând priviri furișe spre Nick. 

— Cine-i ăsta? 

— E un prieten de la serviciu al mătuşii Georgia, am spus, încercând în 
zadar să-mi netezesc Șuviţele care, electrizate de la perucă, acum stăteau 
vâlvoi. Am scos elasticul și m-am scărpinat ca să alung fantoma ultimei 
mâncărimi zdravene de pe scalpul meu. Numele lui e Nick. 


Delia a strâmbat din nas: 

— Și ce caută aici? 

Am pufnit în tricou: 

— Mă ajută cu cercetarea pentru noua mea carte. 

— Ai de gând să ieși la întâlnire cu el? 

Mi-am înghițit limba, iar Nick Și-a reținut un zâmbet, provocându-mă cu 
o privire din colțul ochiului. 

— Delia Marie Donovan, m-am răstit eu, ce fel de întrebare e asta? 

— Hai. Râzând pe înfundate, Vero a luat-o pe Delia de mână. Hai să-i 
lăsăm pe mama și pe detectivul Nick să stea puţin de vorbă. În timp ce-i 
conducea pe cei mici sus, pe scări, s-a întors Și a aruncat peste umăr: De ce 
nu vă luaţi conversaţia și o continuaţi în altă parte, departe de urechile astea 
micuţe? 

— Sunt aici, ce, nu mă vezi? a pufnit Delia. Şi nu sunt mică. Știu Și eu 
ce înseamnă o întâlnire. Protestele ei au fost înăbușite de ușa dormitorului 
închisă de Vero. 

— Îmi cer scuze. Are cinci ani, am zis, ca ȘI cum asta ar fi fost o 
explicaţie suficientă. Nick s-a scărpinat după ceafă, eliberându-și zâmbetul 
ţinut în frâu. 

— Puștoaica asta spune ce gândește. Ar fi un detectiv dat naibii. 

M-am întins să-i iau haina. 

— Nu-i spune soră-mii chestia asta. Avem destule interogatorii în 
familie. 

Nick Și-a scos geaca. Pielea era fină, căptușeala păstrase căldura 
corpului. Cuierul era în spatele lui, l-am ocolit, stânjenită, atingându-i din 
greșeală tocul atârnat de umăr când m-am întins să o agăţ. Brusc, holul mi 
s-a părut prea mic. Eram prea apropiaţi. Faţa lui Nick era proaspăt rasă Și el 
mirosea a apă de gură și a mosc. Chiar Și în blugi, și cu tricoul negru, 
strâmt, tot arăta inteligent, concentrat mult mai intens asupra mea decât în 
mod obișnuit. 

— Trebuie să mă spăl puţin, am zis, arătând spre scările din spate. Vrei 
să bei ceva cât aștepți? 

M-am îmbujorat toată când a venit după mine în bucătărie. Am luat un 
pahar din uscător și m-am dus la frigider, să iau gheaţă. O pungă plină cu 
bani răsărea de sub un pachet de broccoli. Am trântit la loc ușa frigiderului 

— Ce-ar fi să luăm ceva pe drum? am rostit cu o voce gâtuită. Am 


ridicat un deget Și m-am depărtat de frigider. Vin în două secunde. Nu... 
pleca nicăieri. Am pus paharul în chiuvetă și am fugit în camera mea. 

M-am spălat rapid, mi-am trecut un pieptăn prin păr, mi-am tras o 
pereche de blugi bleu, un tricou și un hanorac curate Și am coborât treptele 
două câte două. 

— Hai, i-am spus, luându-mi geanta din cuier Și haina lui. Hai să ieșim 
de aici. 

Am strigat un la revedere peste umăr către Vero și am închis ușa după 
mine. Am zărit, cu coada ochiului, o fluturare ușoară a perdelelor doamnei 
Haggerty când am urcat în mașina lui Nick, pe scaunul pasagerului: 

— Dumnezeule, femeia asta nu are altceva mai bun de făcut? 

Nick Și-a pus centura Și a pornit mașina. Radioul de sub bord a pârâit, 
trezindu-se la viaţă. 

— Cine, vecina ta? Și-a ajustat oglinda retrovizoare și reflexia din 
geamul bucătăriei l-a făcut să-și mijească ochii. 

— Femeia asta e o pacoste. Am rezistat cu greu tentației de a-i face un 
semn obscen cu degetul când am ieșit de pe aleea mea. 

— Glumești? Vecinii ca ea sunt visul oricărui detectiv. Pariez că nu se 
întâmplă nimic pe strada asta fără știrea bătrânei doamne. 

A înclinat la loc oglinda Și am luat-o în josul străzii. 

— Da, vede multe, am zis cu amărăciune. 

Am încremenit când a încetinit la un loc de staționare lângă casa 
Theresei, exact în spatele mașinii împrumutate de Ramon. 

— Ce facem aici? am întrebat. 

— Luăm mașina ta. 

— Dar nu e a mea. Nick însă coborâse deja din sedan, cu cheile mele în 
mână. 

A descuiat portiera din partea șoferului și a urcat în mașină. L-am urmat 
Și m-am așezat pe scaunul de lângă el, mormăind câteva cuvinte de dulce la 
adresa lui. 

— De unde ai cheile mele? Și de unde ai ştiut că asta e mașina mea? 

— Ai lăsat cheile pe bufet când te-ai dus sus. Și eram în spatele tău azi- 
dimineaţă, când ai parcat. 

A făcut curba Și a mers ceva mai încolo. Mercedesul Theresei nu era pe 
alee. Cu toate astea, m-am simțit mai relaxată când casa ei a dispărut din 
oglinda de pe partea mea. 


— A fost o intrare prin efracție destul de neglijentă. Ai avut noroc că nu 
ai fost prinsă. 

M-am răstut la el: 

— Ştiai că sunt blocată în casă cu ea și n-ai făcut nimic? 

— Ar fi însemnat complicitate Și ajutor. 

— Dar nu a fost o infracțiune, am zis cu încăpățânare. Aveam cheia. 

Buzele lui s-au arcuit într-un zâmbet arogant: 

— Recunosc că modul în care ai ieșit a fost impresionant! 

— A fost ideea lui Vero. Și din cauza ta eram în casa ei. 

— Din cauza mea? A întors mașina lui Ramon Și a intrat pe aleea unui 
fast-food. 

— Tu mi-ai spus să fac săpături Și să-i aflu secretele. Așa că am făcut 
săpături. 

A chicotit întunecat. 

— Şi ce-ai aflat? 

— Nimic. A ajuns acasă imediat după ce am intrat eu. 

Mă scotea din sărite cât de intuitiv era. Și cum părea a fi de fiecare dată 
cu un pas înaintea mea. 

Nick Și-a comandat doi burgeri, apoi a comandat și pentru mine, la 
interfon. Și-a mâncat burgerii în timp ce conducea, ceea ce m-a făcut să mă 
simt mai bine, era limpede că Delia se înșelase, asta nu era o întâlnire. Am 
pus lângă mine burgerul și cartofii mei prățiți, urmărind clădirile care 
treceau pe lângă noi. Nick a luat-o în jos, pe o stradă laterală și a trecut 
încet pe lângă biroul de imobiliare al Therese. 

— Unde mergem? am întrebat, adunând firmiturile și punându-le în 
punga goală. Mașina a scrâșnit Și s-a rotit, aruncându-mă într-o parte când 
Nick a făcut o întoarcere ilegală. 

— Voiai să te joci de-a detectivul, da? Te iau la o pândă adevărată. A tras 
mașina în curbă Și a închis motorul. Burgerul din stomacul meu a devenit o 
bucată de ciment. 

— De ce o pândim pe Theresa dacă barmanul a spus că nu ea a fost în 
bar? 

Nick Și-a Șters degetele pline de grăsime cu un Șerveţel, cercetând din 
priviri parcarea până ce a reperat mașina Theresei. 

— Pentru că eu cred că amândoi au ceva de ascuns Și vreau să Știu cu 
cine a fost ea în noaptea aceea. 


— Și cum ai de gând să faci asta? 

Și-a înclinat scaunul spre spate, Și-a încrucișat braţele la piept și a 
închis ochii. 

— Acum așteptăm să apară prietenul ei. 

Au trecut douăzeci de minute, timp în care Nick a rămas cu ochii închiși 
Și cu Șapca de baseball trasă neglijent peste ei. Acum înţelegeam de ce nu 
comandase nimic de băut. 

— După ce ar trebui să mă uit? Scaunul de vinil a gemut când am 
încercat să mă așez mai confortabil. Dacă îmi lăsam scaunul pe spate la fel 
de mult ca Nick, niciunul dintre noi nu ar mai fi văzut nimic. 

A răspuns într-un sfârșit cu o voce spartă: 

— Spune-mi când apare Lincolnul lui Feliks. 

Am înțepenit. 

— Feliks? I-am tras Șapca de pe față. Așadar, în tot timpul ăsta tu ai 
Știut cine e clientul Theresei? Și când aveai de gând să-mi spui? 

Nick a deschis un ochi. O grimasă leneșă a desenat o gropiţă în obrazul 
lui. 

— Păi nu m-ai întrebat. 

— Şi ce altceva mai Știi Și nu-mi spui? 

A deschis Și celălalt ochi Și s-a întins, ajungând cu braţele la tavanul din 
spatele lui. Și-a înlănţuit degetele după cap, a mutat încet genunchii de o 
parte și de cealaltă a volanului. Geaca desfăcută lăsa vederii tocul din piele 
al pistolului prins în jurul pieptului. 

— Ştiu că clientul Theresei e un bărbat pe nume Feliks Zhirov. E un tip 
foarte bogat, foarte puternic și foarte implicat în crima organizată. Şi, 
conform analiștilor noștri de la informații criminale, firma de contabilitate 
a lui Harris Mickler era pe statul de plată al lui Feliks. 

Am chicotit nervos: 

— Probabil o coincidenţă, nu? 

Nick Și-a tras Șapca pe cap, lăsând cozorocul peste ochi. 

— Când vine vorba despre mafie, există foarte puţine coincidente. Din 
păcate, omul e beton. Nimic nu se lipește de el. Ar fi trebuit să fie închis de 
zece ori, dar în tot statul nu există un judecător care să aibă suficient curaj 
să-l condamne. Și, chiar dacă am putea, are prieteni care pot face dispărut 
pe aproape oricine... nume nou, pașaport nou, Ștergându-l astfel de pe faţa 
pământului, ca Și cum n-ar fi existat niciodată. Ar ieși pe cauţiune, ar 


dispărea Și nu l-am mai vedea sau nu am mai auzi de numele Feliks Zhirov 
niciodată. 

— Și cu Theresa ce vrea? 

— Asta am de gând să aflu. Ca și cum mi-ar fi citit gândurile, a suspinat 
Și mi-a zis: Uite care-i treaba, Finlay. Nu încerc să-i distrug viaţa lui 
Steven, nici măcar pe a Theresei. Dacă Feliks e implicat în dispariția lui 
Mickler, atunci presupun că și Theresa e o victimă, într-o formă sau alta. O 
să ne lămurim ce Și cum, îţi promit. lar tu și copiii veţi fi în regulă. Am de 
gând să vă ţin pe toți trei cât mai departe de investigație cu putință. Georgia 
m-a pus să Jur. 

— Serios? 

El a tresărit: 

— Serios. 

Curiozitatea a fost mai puternică decât mine. 

— Şi ce altceva a mai spus? 

Nick s-a uitat pe geam, pe ceafa lui a apărut o umbră de roșeață. 

— A spus că povestea asta ţi-a frânt inima destul de rău. Şi că, dacă fac 
ceva care te rănește, întâi îmi ia insigna Și după aia îmi sparge faţa. 

Am clătinat din cap, chicotind în barbă: 

— Prins cum ești între puștoaica mea Și soră-mea, probabil îţi imaginezi 
că toată povestea asta e o mare făcătură. Jur că nu a fost nimic plănuit ca să 
te ademenească să ieși cu mine. 

— Cât de groaznic ar fi fost dacă ar fi fost așa? S-a întors de la fereastră, 
plimbându-și ochii pe faţa mea cum făcuse și noaptea trecută, pe verandă. 
Numai că, de data asta, aprecierea exprimată era mult mai putin 
profesională. 

Râsul mi s-a stins pe buze. O tăcere grea, înţepătoare și fierbinte a 
coborât peste noi. Nick era atrăgător Și singur. Era prieten cu sora mea, ceea 
ce însemna că trecuse cu brio de cea mai dură verificare a istoricului 
personal din lumea asta. Eram sigură că în clipa asta ar fi vrut să mă sărute, 
cum la fel de sigură eram că mi-ar fi plăcut și mie. 

Un firicel de sudoare se scurgea pe spatele meu, spre șale. M-am întins 
spre mijlocul consolei, la termostat, iar el a întins mâna spre radio. Mâinile 
noastre s-au atins. Când am ridicat privirea, fețele noastre erau atât de 
apropiate, încât cozorocul șepcii lui le umbrea pe amândouă. Niciunul 
dintre noi nu s-a mișcat, iar inima mea Și-a grăbit ritmul când degetele lui 


Nick s-au înlănţuit cu ale mele. 

— Am o mărturisire de făcut, a zis el cu o voce scăzută care m-a lăsat 
fără răsuflare. Nu a fost întru totul ideea Georgiei. 

Nu m-am tras în spate când scaunul de vinil a pârâit și el a venit mai 
aproape. Adrenalina îmi clocotea în vene Și aerul părea atât de ușor. Nu-mi 
aminteam de când nu mai fusesem atât de aproape de un bărbat, cu excepția 
lui Steven. 

— E-n regulă? a întrebat când frunțile noastre s-au atins sub cozorocul 
Șepcii lui, dând-o la o parte. 

Nu, nu era în regulă. Ceea ce doream acum era foarte, foarte în neregulă. 
Greșit dintr-un milion de motive. Am încuviințat din cap, ametită, 
centimetrul de distanţă pe care el o menținea încă punând la încercare 
ultima mea fărâmă de autocontrol. Nasurile noastre s-au atins exact în clipa 
în care o umbră neagră, lungă, trecea prin dreptul ferestrei, după capul lui 
Nick. 

M-am tras rapid înapoi. 

— El e, zic. Mașina lui Feliks. 

Nick a căzut pe spate, cu capul pe tetieră, înjurând în barbă. A închis 
ochii, a oftat adânc, apoi Și-a ridicat scaunul. 

Lincolnul a parcat în dreptul curbei, în faţa biroului Theresei. Andrei i-a 
deschis portiera lui Feliks, apoi l-a urmat în biroul Theresei. 

— Se pare că are de gând să stea mai mult. Rămâi aici puțin. Vin 
imediat. Nick a ieșit înainte să apuc să-l întreb unde se duce. A luat-o cu 
pas săltat spre birou, oprindu-se când și-a scăpat cheile în spatele mașinii 
lui Feliks. O secundă mai târziu s-a ridicat, vârând ceva în buzunar Și 
scoțând telefonul. L-a lipit de ureche, făcând un apel în grabă în timp ce se 
întorcea la mașina lui Ramon. 

— Ce-a fost asta? l-am întrebat după ce a intrat în mașină Și a închis 
portiera. 

— Verific o bănuială, atâta tot, a răspuns, puțin distrat. 

— Și acum ce facem? Fiecare bucăţică din mine de la gât în jos spera s-o 
luăm de unde rămăseserăm. Cealaltă parte era aproape sigură că asta era o 
idee foarte, foarte proastă. 

Ochii lui Nick erau lipiţi de ușile biroului. 

— Acum așteptăm. 

O clipă mai târziu, a apărut Andrei, care a ținut ușa deschisă. Feliks a 


ieșit zâmbind ţinând-o pe Theresa pe după talie. Când ea a intrat în mașină, 
mâna lui a alunecat mai jos. 

— Vezi, ţi-am spus eu că ăștia doi se culcă împreună. Acum, că știm ce 
ascunde Theresa, putem pleca, da? 

Nick a pornit motorul. A așteptat puțin înainte de a intra în trafic, la 
câteva mașini distanţă în spatele lor. Era tăcut Și încruntat. l-am urmat spre 
vest, pe autostrada interstatală, departe de oraș. Ne-am ţinut după Lincolnul 
lui Feliks aproape o oră, obligaţi să rămânem în urmă când virau spre o 
rampă de ieșire sau intrau pe drumuri de ţară, înguste. Au făcut patru opriri, 
în fața unor ferme mari, cu indicatoare de vânzare afișate cât mai la vedere. 
De fiecare dată mașina încetinea și abia dacă rula, dar Feliks nu a coborât 
niciodată. După a patra vizită, Lincolnul s-a întors pe autostradă, luând-o 
spre oraș pe același drum pe care veniserăm. 

— Mie mi se pare că e o întâlnire de afaceri imobiliare obișnuită. Destul 
de nevinovată. Speram că Nick o să fie de acord cu mine Și că o să mă ducă 
acasă. 

— Nimic din ceea ce face Feliks Zhirov nu e nevinovat. A ieșit la 
vânătoare de pământ. 

— Şi? Loturile pe care le-au vizitat azi semănau cu cele mâzgălite de 
Theresa în agendă. Din câte am văzut, astea patru nu păreau a-i fi plăcut 
mai mult decât celelalte. 

— Prin urmare, întrebarea este pentru ce îi trebuie lui Feliks pământ? 
Nick se ţinea după Lincoln, atent să se menţină la câteva mașini în spate 
când acesta a virat spre o rampă de ieșire. Reţeaua lui Feliks se ocupă de 
droguri, arme ȘI trafic de fiinţe umane. Cumpără o mulțime de clădiri Și 
depozite ca să-și mute permanent stocurile. Toate terenurile pe care le-a 
vizitat azi sunt la vest de Dulles, în apropierea aeroportului și a doua 
autostrăzi interstatale majore, dar suficient de departe de oraș ca să poată fi 
sub radar. Ceea ce e bine pentru aducerea mărfii, dar Și pentru a o transporta 
după aceea. 

Mi s-a întors stomacul pe dos la gândul că viitoarea mamă vitregă a 
copiilor mei se culca cu omul ăsta. 

— Pare a fi un adevărat învingător! 

— Crede-mă, a rostit Nick când Lincolnul intra în parcarea agenției 
imobiliare. Nimic nu mi-ar plăcea mai mult decât să-l bag la închisoare 
pentru tot restul zilelor pe Feliks Zhirov. 


— De aia suntem aici? 

Nick a râs scurt, răgușii. 

— Sunt șanse mai mari să câștig la loterie decât să-l arunc pe Zhirov la 
pușcărie. Suntem aici pentru că fiecare părticică a afacerilor lui Zhirov este 
periculoasă Și murdară. lar dacă Theresa lucrează pentru el, indiferent ce ar 
face, e deja băgată până peste cap. 

Am urmărit-o pe Theresa cum a coborât din mașină, doar ea, și a intrat 
în biroul ei. Nick a renunţat să urmeze Lincolnul, care a intrat din nou în 
trafic. 

— Nu ar trebui să-l urmărim? 

Nick a clătinat gânditor din cap, cu ochiu lipiți de ușa biroului. 

— Putem afla mai multe urmărind-o pe Theresa. Mi se pare puţin cam 
prea convenabil că ea a ajuns persoană de interes într-o anchetă de crimă 
tocmai în timp ce lucrează ca agent imobiliar pentru Feliks. 

— Vrei să spui o anchetă pentru dispariția unei persoane, l-am corectat. 

— Dacă arată ca un rahat Și miroase ca un rahat, atunci probabil e un 
rahat, mi-a retezat-o el. Azi-noapte am găsit Volvo-ul Patriciei Mickler pe 
fundul lacului de acumulare Occoquan. 

— Eşti sigur că era al ei? Mașina pe care o văzusem eu în garajul 
Patriciei era un Subaru. 

— Lucrurile ei personale erau înăuntru, iar numărul se potrivește. M-am 
prăvălit pe scaun, simțind cum gheara din stomac se strânge tot mai tare. 
Nick a ridicat din umeri. Harris Și nevasta lui vor apărea la un moment dat. 
Cadavrele apar întotdeauna. 

Mi-am lipit fruntea de sticla rece. Apariţia cadavrului lui Harris era 
lucrul de care-mi era cel mai frică. 

Nick a întins mâna, trăgându-mă ușor de șiretul glugii. 

— Hei, o să fie bine. Îţi promit. A pus mâna pe mâna mea, descriind 
cercuri lente cu degetul mare în jurul încheieturii mele. Era o greșeală. Nu 
mă puteam încurca cu Nick. Nu ar face decât să complice și mai mult 
lucrurile. 

— Nick, am spus, întorcându-mă spre el. Despre ce-a fost adineauri... 
Cred că poate... Gândurile mele au deraiat în momentul în care o 
străfulgerare roșie mi-a atras privirile. 

Capul lui Nick s-a întors, urmărind direcția privirii mele. Cu o eșarfă 
roșie în jurul gâtului, Aimee tocmai ieșea pe ușa vestibulului împreună cu 


Theresa. Dacă Nick o vedea pe Aimee și o recunoștea din fotografiile lui 
Harris, lucrurile ar fi putut lua o întorsătură foarte urâtă. 

Mi-am acoperit faţa cu o mână. 

— Fir-ar să fie! Cred că mi-a intrat ceva în ochi. 

Nick s-a răsucit înapoi spre mine, apropiindu-se să vadă mai bine. Cu 
delicateţe, mi-a dat mâna de pe faţă. 

— Eşti bine? 

— Nu știu. Am strâns un ochi suficient de tare ca să-l fac să lăcrimeze. 
Cu celălalt, mă chinuiam să mă uit peste capul lui Nick la Theresa și 
Aimee, care urcau în mașina Therese. 

— Hai, dă-mi voie să mă uit eu ce ai. Nick mi-a luat faţa în mâna lui, 
trăgându-mi cu delicateţe pleoapa cu degetul mare. Ochii noștri s-au 
întâlnit Și i-am susținut privirea. Degetul lui a coborât, ștergând o lacrimă 
de pe obrazul meu. 

— Mai bine? a întrebat în Șoaptă. 

— Aa cred, am suspinat. 

Nick a închis ochii. S-a aplecat, anulând complet mica distanţă dintre 
noi. Când gura lui mi-a atins buzele, am uitat de Theresa, cu Aimee a ei cu 
tot. 

Era bine. Era... mai mult decât bine. 4A, drace. 

Limba lui s-a strecurat printre dinții mei. Degetele mi-au alunecat în 
părul lui, iar catarama centurii de siguranță mi-a intrat în șold când 
trupurile noastre s-au întâlnit deasupra consolei. A scos un sunet flămând, 
gutural, degetele lui încercau să se strecoare pe sub betelia blugilor mei, 
apoi au intrat pe sub tricou Și s-au împrăștiat pe tot spatele meu. 

Mamă, Doamne, de când n-o mai făcusem într-o mașină. M-am arcuit 
înspre el, alungând vocile din capul meu care-mi spuneau că am să regret 
asta. 

Răsufla greu în gâtul meu. 

— AȘ vrea să te duc pe bancheta din spate în secunda asta. Dar dacă fac 
asta, mă împușcă soră-ta. 

M-a sărutat prelung, pentru ultima oară, un sărut care m-a înfiorat toată 
Și m-a lăsat gâfâind. 

— Acum, a zis cu nasul în urechea mea, spune-mi ce s-a întâmplat 
adineauri în parcare Și nu ai vrut să văd? 

Am îngheţat, simţindu-i buzele arcuite într-un zâmbet pe maxilarul meu, 


în timp ce se depărta încet. Nu părea supărat. Doar surprins. Și poate puţin 
impresionat. 

— Dacă nu voiai să o urmăresc, Finn, ar fi trebuit să-mi spui. S-a lăsat 
pe spate în scaun, cântărindu-mi tulburarea printre pleoapele grele pe 
jumătate căzute. Vei fi fund tu bună romancieră, Finn, dar nu te pricepi 
deloc să minţi. 

— De unde știi? 

În ridurile din jurul ochilor lui am simţit o umbră de nostalgie. 

— Pentru că am fost împușcat, tăiat, bătut măr, Și aș fi dispus să accept 
oricând, oricare dintre toate astea în locul unei abraziuni corneene. 

— Să nu exagerăm. 

A clătinat din cap în faţa privirii mele cinice. 

— Sunt mortal de serios. În prima săptămână de la absolvirea 
Academiei, mi-am distrus prima patrulare în trafic când un tâmpit mi-a 
aruncat scrumiera în faţă. M-a durut atât de rău, că n-am mai putut gândi 
limpede. M-am împleticit printre mașinile de pe două benzi, disperat să-mi 
scot scrumul ăla de rahat din ochi. Am avut noroc că n-am murit. N-am 
putut vedea o săptămână. 

M-am lăsat pe spate în scaun, simţindu-mă complet toantă. Şi enervată. 
A Știut de la început că nu am nimic în ochi. 

— Și dacă Ştiai că am minţit, de ce m-ai mai sărutat? 

— Speram c-o să merite. 

Sângele mi-a năvălit în obraji. Trecuse mai bine de un an de când nu mai 
sărutasem pe nimeni. Mai bine de zece de când nu mai sărutasem un alt 
bărbat în afară de Steven. Mi-am petrecut ultimul an îndoindu-mă de mine, 
întrebându-mă de ce m-a părăsit soţul meu, luând în calcul posibilitatea ca 
el să nu mă fi lăsat, poate, pentru părul, corpul, hainele sau banii Theresei. 
Poate pur Și simplu m-a părăsit pe mine. 

— Și a meritat? 

Zâmbetul lui Nick avea o notă de viclenie. 

— Să spunem că mă gândesc în cel mai serios mod să o las pe soră-ta să 
mă împuște. 

Și-a frecat faţa cu palma Și Și-a reglat scaunul la loc. 

— Hai să te duc înapoi la South Riding. Trebuie să-mi iau mașina ȘI să 
duc ceva la laboratorul din Manassas înainte să închidă. 

Ştiam, din poveștile Georgiei, că acesta era laboratorul regional de 


criminologie. Atunci când se aplecase în spatele Lincolnului, Nick băgase 
ceva în buzunar după ce Și-a scos telefonul. 

— Ai găsit ceva? 

— Nu Știu încă. 

Indiferent ce ar fi fost, trebuie că era important. 

— Vrei să vin cu tine? 

Râsul lui răgușit era însoțit de o grimasă ușor periculoasă. 

— În clipa asta vreau o groază de chestii. De aceea cred că ar fi mai bine 
să te duc acasă. 

Mi-am sprijinit capul de geamul portierei. A pornit mașina, în timp ce eu 
încă nu Știam ce mă intrigă mai tare: ce ascunsese în buzunar, sau ce s-ar fi 
putut întâmpla dacă aș fi mers cu el la laborator. 


Capitolul 32 


Cum am intrat pe ușă, Vero s-a uitat la hainele și la părul meu, a 
încrucișat gânditoare braţele la piept și mi-a zis: 

— Te-ai giugiulit cu el, nu? 

— Nu, am Șoptit, aruncând o privire în living Și sperând că Delia nu a 
auzit. 

— Nu încerca să negi. A bătut cu degetul pe gâtul ei și a făcut un semn 
cu bărbia spre mine. Detectivul lăsase o mică dovadă la locul crimei. A 
mișcat sugestiv din sprâncene. 

— Nu! Mâna mi-a zburat la gât. N-am mai avut o mușcătură din liceu. ÎL 
omor, jur că-l om... 

Vero a venit mai aproape, reprimându-și un hohot de râs. 

— Vezi, Știam eu. Dacă ai vedea ce faţă ai acum! 

Am mototolit hanoracul și l-am aruncat în capul ei. 

— Liniștește-te, a zis, abţinându-se cu greu să nu izbucnească în hohote, 
copiii dorm. M-a tras de mânecă în bucătărie, m-a împins pe un scaun la 
masă Și a pus o pungă de Oreo în faţa mea. Pe o scală de la unu la zece, 
cum e tipu’? 

Am întins mâna după un biscuit. Vero a tras punga, ținând bunătate de 
Oreo ostatici. 

— Hai, vorbește! Vreau să știu tot! 

I-am smuls punga din mâini. 

— E de unsprezece, am bombănit, îndesând un biscuit în gură. 

Ea s-a lăsat pe spate în scaun Și a sustras unul pentru ea. 

— Ştiam eu. Mereu mi-am dorit să mă dau în bărci cu un poliţist. Pariez 
că a fost cât toate cele cincizeci de umbre de încredere în sine la un loc, a 
rostit ea, făcându-și vânt cu mâna. 

— Nu tocmai. Vero a mijit ochii neîncrezătoare, ca Și cum ea n-ar fi 
putut greşi aproape niciodată în chestii de genul ăsta. L-am cam îmbiat. 

Mi-a tras o palmă peste braţ, pufnind. 

— N-am avut de ales! Trebuia să-l împiedic să le vadă pe Theresa și pe 
Aimee împreună, așa că a trebuit să mă prefac că mi-a intrat ceva în ochi, el 
s-a apropiat să mă ajute Și dintr-una în alta... 


Lui Vero i-a murit râsul pe buze. A rămas cu gura căscată ȘI cu biscuitul 
între buze. 

— Theresa și Aimee erau împreună? Și ce s-a întâmplat? Le-a văzut? 

Am făcut semn că nu. 

— Aimee a apărut la biroul Theresei. Cred că se duceau să ia prânzul sau 
ceva de genu”. Nick nu le-a văzut când au plecat. Dar mai e ceva, am zis, 
Șterpelind încă un biscuit din pungă. Categoric fusese o dimineaţă de doi 
Oreo: Nick știa deja că ea se întâlnește cu Feliks Zhirov. 

— Rahat, a înjurat Vero. N-a durat prea mult. 

— E în continuare convins că Theresa e implicată în dispariția lui Harris, 
numai că acum crede că Feliks e în spatele afacerii. Nu e numai asta. Nick 
s-a întors la The Lush și a stat de vorbă cu Julian. I-a arătat o fotografie a 
Theresei și, când Julian a insistat că nu ea e femeia cu care a stat de vorbă, 
Nick a început să suspecteze că Julian o acoperă cumva. Una peste alta, 
acum Julian Știe că l-am mințit. 

Vero a tresărit. 

— Ar fi putut fi mai rău. I-ai fi putut da numele tău adevărat. ȘI, atunci, 
chiar ai fi dat de necaz. Până peste cap. A împins paharul cu lapte peste 
masă, lăsându-mă să înmoi un colţ de biscuit în el. Crezi că Nick mai poate 
afla ceva ce ar conduce ancheta înapoi la tine? 

Am oftat. 

— Nu cred. Nu mă leagă nimic de Feliks sau de afacerile lui. 

Vero a împins spre mine toată punga de Oreo: 

— Nimic, în afară de Andrei Borovkov. 

° 

În noaptea aceea, m-am așezat la computer urmărind clipitul cursorului. 
Am verificat o bucată zdravănă din manuscris, asigurându-mă că secretele 
mele sunt în siguranță. L-am scos pe tânărul avocat sexy din poveste și l- 
am înlocuit cu polițistul sexy. Dar cu toate că între eroina mea și polițist 
exista o chimie puternică, lipsa avocatului din povestea mea părea o 
greșeală din motive de care parcă nu reușeam să scap. Ratam ironia Și 
persiflarea dintre ei, zâmbetul lui deschis. Ratam felul în care el vedea prin 
ea — prin peruca Și machiajul, și rochia ei de împrumut — Și, chiar dacă ea 
era o ucigașă cu o poveste complicată în spate, lui tot părea a-i plăcea ceea 
ce vedea dedesubt. 

Am deschis telefonul și am derulat până la numele lui Julian, uitându-mă 


pierdută la numărul lui. Degetul meu a zăbovit asupra tastei Delete. Aveam 
atâtea motive pentru care ar fi trebuit să apăs pe ea. Cu genunchii în brațe, 
ascultam cum sună telefonul lui Julian Și așteptam să intre căsuţa vocală. 
Când a răspuns chiar el, am fost prea uluită ca să pot vorbi. 

Am tăcut amândoi. 

— Numele meu nu e Theresa, mi-am început încet mărturisirea. Și nu 
lucrez în imobiliare. Am ascultat orice semn că el era acolo. Nu sunt 
blondă. Și ai avut dreptate cu toate celelalte lucruri pe care le-ai spus despre 
mine la bar. Nu aparțin lumii ăleia. Nici măcar rochia pe care o purtam nu 
era a mea. 

Mi-am ţinut respirația în pauza lungă care a urmat, sigură că o să 
închidă. Eram pe punctul de a renunţa Și de a închide eu, când a vorbit: 

— A fost ceva adevărat? Nicio urmă de condamnare în tonul lui. Nicio 
așteptare, nicio pretenţie. 

— Ceva. Mi-am prins capul în palme, surprinsă de cât de vinovată mă 
simţeam. Am doi copii. Sunt divorțată. Sunt în mijlocul unui proces urât de 
custodie cu fostul meu. M-am uitat la furniturile de Oreo de pe tricoul meu 
lălâi. Şi ai reușit să intuiești mare parte din preferinţele mele alimentare Și 
vestimentare. 

El a oftat. Sau poate era un râs amar. 

— Cine ești? Părea sincer curios. 

M-am sprijinit cu spatele de birou. 

— Nu cred că-ţi pot spune. Nu încă. 

— De ce? 

— Aș vrea. Mi-am dat părul pe spate, alungând cu unghiile ultima urmă 
de mâncărime de pe scalpul meu. Trebuie... trebuie să lămuresc câteva 
lucruri mai întâi. 

— Ai necazuri? 

— Nu-mi doresc să am, am spus, luptându-mă să-mi reprim lacrimile. 
Tot încerc să fac ceea ce trebuie Și, dintr-un motiv sau altul, toate se întorc 
împotriva mea. 

Nu voiam decât să am Şansa de a-mi păstra copiii. De a-i dovedi lui 
Steven că s-a înșelat în privinţa mea. Dar dacă de fapt nu s-a înșelat? 

— Tipul ăsta, Mickler, cel care a dispărut, ţi-a făcut rău? a întrebat el cu 
blândețe. 

— Nu, am zis. Dar apoi m-am gândit la toate numele din telefonul lui. 


Mie, nu. 

— l-ai făcut tu rău? Nu era nicio insinuare de vinovăţie. Nicio 
condamnare, nicio judecată. Poate ar fi trebuit. 

— Nu. Dar mă îndoiesc că m-ar crede cineva. 

— Dacă mi-ai spune ce s-a întâmplat, poate te-aș putea ajuta. Părea atât 
de onest. De sincer. M-am întrebat dacă m-aș simţi ca la biserică, la 
spovedanie, dacă i-aș turna acum, în ureche, toate adevărurile mele urâte. 
Îmi doream să pot recita câteva Ave Maria, Și lumea din jur să mă ierte, așa 
cum Julian părea atât de dornic să o facă. 

— Nu pot... Chestia asta în care sunt amestecată... E complicat. A fost o 
greșeală din partea mea să-l târăsc în povestea asta. Îmi pare rău. Nu ar fi 
trebuit să te sun... 

— Şi atunci de ce ai făcut-o? m-a întrebat înainte să apuc să închid. 

Întrebarea m-a luat pe nepregătite. Am tras de genunchiul zdrenţuit al 
blugilor mei: 

— Cred că am vrut să Știi că nu sunt un om rău. Și că nicio clipă nu am 
dorit să te înșel. Dacă lucrurile nu ar fi atât de încurcate, ţi-aș spune cum 
mă cheamă. Te-aș invita la o pizza ȘI ţi-aș povesti totul la o bere. Dar... 

— E complicat, a zis el blând. Știu. 

— Mă crezi? Am închis ochii așteptându-i răspunsul, surprinsă de valul 
de ușurare care m-a înecat când a vorbit într-un sfârșit. 

— Da, te cred. 

— De ce? 

— Ai auzit vreodată de briciul lui Hanlon? Am lăsat capul pe spate, am 
închis ochii. Tonul scăzut al vocii lui era egal Și calm, un balsam pentru 
nervii mei zdruncinaţi. Există o zicală veche care sună cam așa... „Să nu 
punem pe seama răutăţii și cruzimii lucruri care uneori pot avea motive mai 
putin criminale”. Mi-am făcut un principiu din a nu presupune niciodată ce 
poate fi mai rău despre oameni. 

Poate ar trebui. 

— Uneori oamenii pur Și simplu greşesc. 

Am tăcut amândoi. Mă întrebam dacă ar simţi la fel în cazul în care ar 
cunoaște dedesubturile greșelilor despre care vorbeam. Dacă ar ști că sub 
toate greșelile mele e îngropat cadavrul lui Harris Mickler. 

— Probabil ar trebui să scap de telefonul ăsta și să nu te mai sun 
niciodată. 


— Asta vrei? 

— Nu. 

— Atunci păstrează-l. Era vocea unui avocat care dă un sfat. Era ceva 
liniștitor în ea, ceva solid, de care mă puteam agăța. 

— Tot nu-ți știu numele, mi-a amintit. Ar putea fi numărul oricui pe 
telefonul meu. Detectivul nu e interesat decât de o femeie pe nume Theresa 
ȘI, cum numele tău nu e Theresa, nu am niciun motiv să-i vorbesc despre 
tine. Nu-i așa? 

Am înghițit un nod dureros din gât: 

— Da. 

— Promite-mi că mă suni dacă ai nevoie de ajutor. 

Aș fi vrut să-i spun că nu era ceva atât de simplu ca un alternator stricat. 
Că eram băgată până peste cap într-o poveste urâtă Și că aveam nevoie de 
mult mai mult decât de niște cabluri și niște șerveţele umede ca să repar 
mizeria pe care o făcusem. 

— Mă descurc eu, am spus Și am închis. 

Îmi doream din suflet să cred asta. 


Capitolul 33 


Conform anunţului de logodnă din ziarul local de acum șapte ani, Aimee 
Shapiro era măritată cu un tânăr antreprenor, care deţinea un lanţ de 
spălătorii auto. Aimee Și Daniel Reynolds locuiau acum într-o casă în 
Potomac Falls, la aproximativ douăzeci Și trei de kilometri. Și, judecând 
după numele de pe ecusonul prins de rochia pe care o purta dimineaţă când 
a ieșit din casă, Aimee Reynolds era în drum spre serviciu. 

Vero și cu mine am urmărit-o până în parcarea de la mallul Fair Oaks, 
apoi la raionul de cosmetice Macy. Ne-am făcut de lucru printre umerașele 
cu haine, urmărind-o cum aranjează marfa sub sticla vitrinei. 

— Du-te Și vorbește cu ea. Vero m-a împuns cu cotul. 

— Nu pot să vorbesc eu. M-ar putea recunoaște din fotografiile din casa 
lui Steven. 

Vero Și-a dat ochii peste cap. 

— Da, sigur. De parcă Theresa ar ţine mutra ta la loc de cinste în muzeul 
celebrităților! 

Punct țintit. 

— Dacă Aimee a fost acolo în noaptea în care l-am adus pe Harris acasă, 
e posibil să fi apucat să-mi vadă faţa. Trebuie să te duci tu. O urmăream pe 
furiș pe Aimee, printre rochiile agățate pe umerașe. Formează numărul 
meu Și lasă telefonul deschis în buzunar. Și bagă-ţi în ureche chestia aia pe 
care o folosești în mașină ca să mă auzi. 

— Și ce-ar trebui să-i spun? a protestat ea vârându-și casca Bluetooth în 
ureche. 

— Nu știu. L-am mutat pe Zach ca să nu poată ajunge la o bustieră 
scumpă de mătase înainte să apuce s-o bage-n gură în loc de suzetă. Fă și tu 
conversație. Află dacă a fost de serviciu în noaptea în care a dispărut Harris. 

Vero a întins mâna. 

— Dă-mi cardul tău. 

— Nu poți folosi cardul meu. Are numele meu pe el! 

— Atunci dă-mi niște bani. Nu pot să mă duc acolo să sprijin tejgheaua 
ȘI să nu cheltuiesc nimic. 


Am pescuit câteva bancnote din poșetă, i le-am îndesat în mână și am 
împins-o spre vitrina cu cosmetice. Cu telefonul la ureche, l-am mutat pe 
Zach în partea cealaltă, prefăcându-mă că sunt angajată într-o convorbire. 
Folosind stativul înalt cu rochii pe post de camuflaj, m-am apropiat încet de 
raionul de cosmetice, până ce am fost suficient de aproape ca să pot trage cu 
urechea. 

— Mă auzi? am rostit în telefon. 

— Tot timpul, a bombănit ea. 

— Pot să vă ajut? Vocea lui Aimee a sunat caldă, plăcută chiar în 
receptorul meu. 

— Sper, a răspuns Vero cam prea tare. Caut un cadou pentru o prietenă. 
Nu iese prea mult. E una dintre doamnele alea singuratice, retrase, iubitoare 
de pisici. 

— Nu am pisică, am mârâit eu. 

— Dar e un tip care pare interesat de ea. E poliţist. Și e super-sexy. Vero 
a început să-și facă vânt cu mâna, îi tot spun că nu poate ieși la o întâlnire 
în colanți. Ar trebui să facă un minim efort. Adică, măcar un pic de 
machiaj, nu? 

— De ce? am mormăit. Ca să arăt mai bine în poza de profil de la 
poliţie? 

— Ah! Ochii lui Aimee au început să strălucească. S-a aplecat Și s-a 
sprijinit cu coatele pe tejghea. Pare interesant. 

— Nici nu Știți cât de interesant! 

Aimee a făcut un gest larg cu mâinile, arătându-i paletele pline de culori 
de sub tejghea. 

— Vă pot ajuta să alegeţi ceva pentru ea. Spuneţi-mi care sunt cele mai 
frumoase trăsături ale ei. 

Vero s-a uitat spre tavan. 

— Uau, asta e o întrebare grea. 

— Ai grijă, am zis. 

— Păi are părul puţin ondulat, ceva între castaniu Și roșcat. Arată bine 
când se străduiește. Ceea ce nu se întâmplă prea des. 

Am dat peste un umeraș de pe stativ. 

— Şi ochi verzi. Își schimbă culoarea când e nervoasă și se face roșie la 
faţă. De obicei e palidă ca un vampir pentru că nu iese prea mult din casă. 
Dar are câţiva pistrui ici, colo, așa că aduce mai mult cu un vampir 


prietenos, nu e ca unul din ăia care se ridică din sicrie Și sperie copiii. 

Aimee a început să râdă în hohote. 

— Mă bucur că se distrează, am mormăit eu. 

— Atunci haideţi să ne jucăm cu ochii ei. Par a fi frumoși. Aimee a 
deschis o vitrină din sticlă Și a scos un set de mostre pe tejghea. 

— Treci la subiect, am mârâit, aruncându-i o privire întunecată în timp 
ce Aimee era cu capul jos. 

Vero bătea cu degetul în bărbie, studiind fața lui Aimee, care aranja 
paletele. 

— Ne-am mai întâlnit cumva? 

Aimee s-a uitat în sus. A clătinat din cap. 

— Nu cred. 

— Sunteţi sigură? a insistat Vero. Pentru că am fost aici acum câteva 
săptămâni pentru un machiaj Și sunt destul de sigură că dumneavoastră mi- 
aţi vândut niște farduri. Daţi-mi voie să mă gândesc... A fost într-o marți 
seara. 

— Nu... A zâmbit politicos. Nu aveam cum să fiu eu. Eu nu lucrez serile 
de marți. Trebuie să fi fost Julia, a adăugat ea cu o voce melodioasă. Lumea 
ne confundă tot timpul. 

Vero a încuviințat. 

— Asta era, da, Julia. Îmi amintesc! Hei, asta e o promoţie? 

Vero s-a ridicat pe vârfuri, arătând spre o vitrină din colțul îndepărtat al 
tejghelei. Când Aimee s-a întors să se uite, Vero s-a răsucit spre mine ȘI m- 
a întrebat Șoptit: 

— Ce fac? 

Am dat din mână: 

— Nu te uita la mine! Află unde a fost în noaptea aia! 

— Așa deci, a reluat Vero cu voce tare, atrăgându-i atenţia lui Aimee, 
care a revenit la tejghea, nu lucraţi nopţile de marţi? Înseamnă că ieșiţi în 
oraș, nu? Pariez că știți cele mai bune locuri din târg. 

— Fooarte subtil, am ironizat-o eu. 

Aimee avea un zâmbet incert. Poate puţin inconfortabil când s-a întors la 
sarcinile ei. 

— Am auzit lucruri foarte bune despre un loc care se cheamă The Lush. 
Știţi ceva despre el? 

Aimee a ridicat brusc capul și a scăpat o cutiuţă cu farduri de ochi din 


mână. Clinchetul plasticului care s-a spart a răsunat în tot magazinul, 
atrăgând atenţia supraveghetorului. Aimee s-a scuzat, obrajii ei au căpătat o 
nuanţă aprinsă de roz în timp ce s-a aplecat să strângă. 

— Nu, nu, îmi pare rău, nu merg acolo. Chiar și din locul în care mă 
aflam, lângă stativul cu haine, tot îi puteam vedea mâinile tremurând când 
îȘi Ștergea praful colorat de pe cracul pantalonului. 

— Prietena mea zice că barmanul e manechin pentru lenjerie. Și că marți 
seara au băuturi super, niște specialităţi. Sunteţi sigură că nu aţi fost pe- 
acolo? Lui Aimee i s-a scurs tot sângele din obraji. 

— Mergi pe gheaţă subțire, am avertizat-o. 

Aimee a aruncat priviri îngrijorate de jur-împrejur ca să se asigure că nu 
ascultă nimeni ce are de spus: 

— Sunteţi polițistă? 

Vero a dat capul pe spate. S-a proţăpit într-un șold, ţanțoșă, măsurând-o 
pe Aimee. 

— Nu, nu, nu, am șuierat în telefon. Nu ești polițistă! 

Vero a ridicat o sprânceană. 

— Și dacă aș fi? 

— Uitaţi, a zis Aimee, cu voce șoptită Și răgușită, nu Știu cum aţi dat de 
mine, dar nu am nimic de-a face cu dispariția acelui bărbat. Nu l-am văzut 
de mai bine de un an de zile. l-am văzut numele la știri la fel ca toată 
lumea. 

— Atunci sunt sigură că nu v-ar deranja să-mi spuneți unde aţi fost în 
noaptea în care a dispărut. 

Îi așteptam răspunsul ţinându-mi respirația. 

— Am fost la întâlnirea mea cu Alcoolicii Anonimi de la Biserica 
Episcopală de pe Van Buren. E locul în care mă duc în fiecare seară de 
marți în ultimele unsprezece luni. Puteţi verifica prin sponsorul meu. E 
acolo în fiecare săptămână. Întrunirile încep la opt, a precizat ea. Numai că 
vă rog mult să nu-l amestecați pe soţul meu în asta. 

— De aceea lucraţi aici? a întrebat Vero pe un ton scăzut. Ca să nu-l 
amestecați pe soţul dumneavoastră? Așa i-aţi plătit cecurile lui Harris, ați 
folosit salariul de aici ca să-l împiedicaţi să vorbească cu Daniel? 

Colţurile gurii lui Aimee s-au lăsat. Se uita îngrijorată în toate părțile. 

— E-n regulă, a continuat Vero cu blândeţe. Poliţia știe deja despre 
fotografii. Nu vă va mai putea face rău. Dacă doriţi să îmi mai spuneți ceva, 


acum e momentul. 

În ochii lui Aimee jucau lacrimi abia reţinute. S-a îndreptat de spate: 

— Doriti să vă împachetez ceva? 

Îi tremura vocea, atât de fragilă sub fermitatea artificială pe care încerca, 
dar nu reușea, s-o mimeze. 

Probabil a simțit Și Vero asta. 

— Ştiţi ceva, am să iau toată paleta. Și Vero a arătat spre setul de sub 
vitrina de sticlă. Aimee l-a împachetat, zâmbind forțat când Vero i-a pus 
bancnotele în mână. Privirile noastre s-au întâlnit când Vero a luat punga de 
pe tejghea. Sunt sigură că ne gândeam amândouă la același lucru. 

Aimee avea un motiv. Dar avea Și un alibi. Așadar, dacă nu Aimee a 
ajutat-o pe Theresa să-l omoare pe Harris, cine o făcuse? 

— Ce înseamnă asta? a întrebat Vero, aruncându-și punga cu 
cosmeticale în poală și trântind portiera mașinii ei. 

Aimee Reynolds era categoric una Și aceeași cu Aimee de pe telefonul 
lui Harris. Şi era categoric aceeași femeie care a dat telefonul anonim la 
poliţie. Dar dacă a fost la întrunirea AA de la opt la nouă, ar fi fost 
imposibil să ajungă la bar la timp ca să mă vadă pe mine plecând cu Harris. 

— Înseamnă că Aimee nu a fost acolo. Dar Theresa avea în mod cert un 
motiv. Și încă nu are niciun alibi. 

M-am gândit la banii pe care Steven a spus că i-a găsit în sertarul ei. 
Dacă îl omorâse pe Harris pentru un motiv mult mai puțin nobil decât 
răzbunarea? Dacă îl omorâse pentru bani? 

— Dacă bănuiala lui Nick e adevărată și Theresa e amestecată până 
peste cap cu Feliks? 

Vero Și-a lăsat capul pe spate, apoi l-a întors pe-o parte, lipit de tetieră, 
ca să se uite la mine. 

— Crezi că Theresa lucrează pentru Feliks și în alte domenii decât în cel 
imobiliar? 

— E posibil. Până acum Nick a avut dreptate în toate privințele. E 
limpede că Harris avea un gen preferat de victime. Dacă Feliks îl voia pe 
Harris mort, Theresa ar fi fost momeala perfectă. Poate pur și simplu am 
ajuns înaintea ei la el. 

— Şi cu Nick ce facem? Bărbatul ăsta e ca un câine după os. Dacă se 
mai ţine așa după ea, o să sfârșească fix în poarta garajului nostru. 

Am scuturat din cap, încercând să mă conving singură. 


— Câtă vreme nu are un cadavru, cazul nu există. 

Era posibil să condamni pe cineva de crimă Și fără cadavru, dar, din câte 
Știam din discuțiile cu Georgia, aceste cazuri erau foarte greu de 
demonstrat. Nu puteam fi arestate pe baza unei bănuieli. 

— Julian 1-a spus lui Nick că e sigur că femeia din fotografie nu e 
Theresa. Theresa nu a ciripit încă, și nici noi. lar Nick nu se va putea 
apropia la mai puțin de trei metri de Zhirov fără ca avocații lui Zhirov să 
ridice un zid. Nick a recunoscut cu gura lui: nimic nu se lipește de Feliks. 
Presupunând că niciuna dintre noi nu vorbește, Nick are câteva dovezi cel 
mult circumstanțiale. La un moment dat Nick se va sătura să alerge după cai 
verzi pe pereţi, Și cazul va fi îngropat. 

Am privit pe geam la șirurile nesfârșite de mașini, la strălucirea 
luminoasă a parbrizelor. O groază de oameni dispăreau în fiecare zi. Cu 
timpul, se vor aduna Și alte cazuri. Iar în cele din urmă, mi-am spus, Harris 
se va pierde în oceanul de dispăruți. 

— Atunci bine-ai face să te asiguri că în cartea ta nu apare nicio fermă de 
gazon. 

— Era un cimitir, am mormăit cu nasu-n geam, cuvintele trecând 
aproape neobservate sub potopul de gângureli hotărâte ale lui Zach, de pe 
scaunul lui din spate. Vero m-a privit întrebător: în carte, i-am explicat, 
eroina îl îngroapă pe tip într-un cimitir, într-un mormânt proaspăt săpat. Ştii 
tu, deasupra unui tip care fusese înmormântat ceva mai devreme. 

Vero a rumegat puţin ideea. A încuviinţat admirativ, ca Și cum ar fi 
prezentat-o în fața unui consiliu director din mintea ei. 

— Tare chestia. Ar fi trebuit să ne gândim la asta înainte. Va trebui să o 
încercăm când îl omori pe Andrei. 

— În niciun caz nu îl omorâm pe Andrei. 

— Încearcă să-i spui asta Irinei Borovkov. 


Capitolul 34 


Atelierul lui Ramon era cufundat în întuneric, cu excepția unei raze de 
lumină care venea de la una dintre ferestrele biroului. În drum spre casă de 
la mall, primisem un mesaj de la el în care mă anunţa că mi-a reparat 
camioneta Și puteam veni s-o ridic la ora opt. Dar când am oprit în faţa 
atelierului, ușile garajului erau trase, iar panoul cu neon de la fereastră era 
stins. Ceasul de bord al mașinii împrumutate de Ramon îmi spunea că am 
ajuns la timp, numai că aici toate păreau a striga la mine „Pleacă, am 
închis!” 

Pietricelele din asfaltul măcinat de vreme au scrâșnit sub tenișii mei 
când am coborât din mașină ca să cercetez împrejurimile. Mi-am găsit 
camioneta parcată în spatele garajului, dar era încuiată, Și mie nu-mi dăduse 
prin cap să iau setul de chei de rezervă. Am tras un Şut în cauciuc. Se părea 
că bătusem tot drumul până aici degeaba. 

Mi-am luat geanta, înjurând în barbă. Mobilul nu era în rucsac, probabil 
îl scosesem când am ajuns de la mall, în după-amiaza asta, ceea ce 
înseamnă că era acasă cu Vero. Oftând adânc, am bătut în ușa atelierului. 
Poate că Ramon era pe undeva, înăuntru. 

Ciocănitul s-a auzit slab, un sunet spart. L-am strigat pe Ramon. Cum nu 
a răspuns nimeni, am încercat ușa laterală, de lângă birou, care, spre 
surprinderea, era deschisă. 

Am sunat la sonerie, ţârâitul ei a răsunat strident între pereţii îngălbeniți 
de fum și tavanul mucegăit. Un răcitor de apă gâlgâia în colțul întunecat al 
sălii de așteptare. Locul mirosea a transpirație, a scrumiere negolite Și a 
hârtie râncedă de la revistele sexy împrăștiate pe toate scaunele din plastic. 

— Ramon? Ușa s-a izbit în spatele meu. Ramon? Sunt Finlay Donovan. 
Am venit să-mi iau... 

Hârști. 

Am îngheţat de tot simțind o presiune puternică, rece și ascuțită, de la 
obiectul înfipt în pielea moale de sub maxilarul meu. 

Geanta mi-a zburat la pământ cu o bubuitură. A fost singurul sunet din 
încăpere. Am ridicat mâinile, încet. Nu îndrăzneam să mă mișc. O cizmă 
grea a izbit geanta împingând-o mai încolo. Conţinutul ei s-a împrăștiat 


prin fermoarul desfăcut, peruca mea blondă s-a lățit pe podea, mărunțișul s- 
a rostogolit, un tub de ruj roșu s-a rostogolit cu un zornăit. 

Am furișat o privire către portofel, să văd unde a căzut, atentă să nu ridic 
bărbia. Cizma bărbatului era uriașă, cu tocuri late, metalice, Și tălpi groase, 
striate. Hainele îi miroseau a ţigări, iar respiraţia lui duhnea zdravăn a 
usturoi. 

Am înghitit cu grijă sub lamă. 

— Portofelul e pe podea. Cheile mașinii sunt în buzunar. Mașina e afară, 
în faţă. Ia-le și pleacă. 

A hăhăit, cu voce răgușită, de fumător. Am ţipat când m-a apucat de păr 
Și m-a împins pe holul întunecat din faţa lui. 

Cu inima-n gât, m-am lăsat împinsă peste prag în garajul întunecat. M-a 
oprit scurt, lătrând niște cuvinte hodorogite, pe care nu le-am înțeles. O 
voce plăcută, calmă, a răspuns într-o limbă guturală care suna categoric a 
rusă. Bărbatul din spatele meu mi-a dat drumul la păr cu un mormăit. 

— Ia loc, doamnă Donovan. Cuvintele cu iz imaterial veneau din partea 
cealaltă a încăperii. Engleza bărbatului era impregnată cu un accent subtil, 
iar nuanţa metalică a tonului său mi-a dat un fior rece pe șira spinării. Am 
clipit des Și ochii au început, încet, încet, să mi se adapteze la întuneric. 
Gulerul alb al cămășii bărbatului a devenit vizibil în lumina slabă a 
felinarului stradal filtrată prin fereastra înaltă, îngustă. M-am apropiat, iar 
silueta lui a căpătat forma unui costum scump, scrobit. 

Scaunul metalic rabatabil pe care l-a desfăcut în mijlocul garajului a 
scârțâit. 

Cum nu m-am clintit, bărbatul din spatele meu m-a tras de păr spre 
scaun. M-a trântut brutal jos, apăsându-mă cu niște mâini uriașe, cărnoase, 
pline de bătături. 

— Ştii cine sunt, doamnă Donovan, a rostit bărbatul în costum. 

Nu era o întrebare. 

M-am uitat peste umăr la căpcăunul cu cuțitul. Era limpede că el nu era 
la curent cu codul vestimentar. Un tricou negru strâmt și niște blugi închiși 
la culoare îi acopereau corpul musculos, masiv. Ochii mei au urcat mai sus, 
către capul bine ras, cu o pereche de sprâncene groase, expresive, Și un nas 
care arăta ca Și cum ar fi fost spart de câteva ori. Privit de aproape, Andrei 
Borovkov era exact la fel de înspăimântător pe cât mi-l imaginasem. 

Tocurile lui au ţăcănit lent pe podeaua garajului. Am simţit o chingă în 


jurul inimii când Feliks Zhirov a pășit în raza de lumină chioară. Avea un 
zâmbet senin. Anticipativ. N-am putut să fac altceva decât să clatin din cap. 

— Nu, am mormăit. Nu cred. 

Zâmbetul lui s-a lărgit, dezvelind un șir de dinți de un alb strălucitor. 
Părul negru, lucios, îi cădea într-un fel curios peste un ochi. 

— Și cu toate astea, m-ai urmărit. De ce? 

— Nu te-am... 

A ridicat o mână Și butonul de la cămașă a împrăștiat scântei în lumina 
slabă. 

— Hai să ne facem reciproc un bine și să nu ne mâncăm timpul unul, 
altuia. Vocea lui era lugubru de blândă, singurul indiciu al nerăbdării sale 
fiind mușchiul încordat al maxilarului. Ieri, un sedan albastru cu același 
număr de înmatriculare ca al mașinii pe care tocmai ai parcat-o mi-a 
urmărit limuzina în mica noastră excursie în Fauquier County. Colegul meu 
a luat urma numărului de înmatriculare până la garajul ăsta. 

Feliks și-a băgat mâinile în buzunar și a început să se plimbe prin fața 
mea cu un mers elegant Și rostind cuvinte bine cântărite: 

— Am avut o mică discuție cu Ramon. Mi-a spus că vii în seara asta să- 
ţi iei mașina, așa că l-am încurajat să-și ia liber pentru restul serii. Ceea ce 
înseamnă că putem sta în garajul acesta cât timp va fi necesar. Dar sunt 
sigur că ai prefera să fii acasă cu copiii tăi, doamnă Donovan... 

A lăsat în aer numele meu, să plutească acolo, în tăcere. l-ar fi fost foarte 
ușor să-mi găsească casă, copiii, asta dacă nu o făcuse deja... 

— Așa că hai să trecem la subiect. Spune-mi. 

A venit mai aproape Și Și-a netezit mânecile trăgând puţin de fiecare 
buton. 

— De ce mă urmărea? 

— Nu te urmăream pe tine. 

Feliks s-a oprit în faţa scaunului meu. Liniile aspre ale gurii lui s-au 
strâns într-o dungă subțire și l-a fulgerat din priviri pe Andrei. Am simțit pe 
ceafă răsuflarea lui Andrei duhnind a fum de ţigară. Cuţitul lui m-a ciupit 
puțin de gât, în timp ce cu mâna bătătorită m-a țintuit pe scaun. Nu mă 
puteam gândi decât la cei trei bărbaţi găsiți de prietenii Georgiei într-un 
depozit, într-o baltă de sânge, cu gâturile retezate de la o ureche la alta. 

— O urmăream pe Theresa! am izbucnit. Nu era pe de-a-ntregul o 
minciună. Am închis strâns ochii, așteptându-mi moartea. Cum nu a venit, 


am deschis pe jumătate unul. 

Feliks a ridicat capul. Curiozitatea i-a îndulcit puțin contururile aspre ale 
fețu, uitându-se la mine ca o mâţă la șoarece, neștiind încă dacă să mă 
omoare sau să se joace cu mine. 

— Şi ce treabă ai tu cu doamna Hall? 

— E logodită cu fostul meu soţ. 

Sprâncenele lui au zburat în sus, sub efectul surprizei. 

— Şi ce sperai să obţii spionându-ne? 

Mi s-a uscat gura. Am încercat să nu mă gândesc la tăișul cuțitului pe 
care îl ținea Andrei Și nici la firicelul care mi se prelingea pe gât, într-o 
parte, Și care putea fi sau nu transpirație. 

— Steven... Fostul meu soţ crede că are o aventură. 

— AȘa că ai convocat un ofițer de poliție care să te ajute s-o prinzi? 
Feliks a râs încet. Nu fi așa surprinsă, doamnă Donovan. Detectivul 
Anthony Şi cu mine ne Știm de multă vreme. Nu voi fi recunoscut eu 
mașina, dar poţi fi sigură că am recunoscut șoferul. 

S-a aplecat spre mine, cu o lucire răutăcioasă în ochi. Emana mirosuri de 
băutură scumpă, de piele fină și de parfum sofisticat, cum îmi imaginam că 
trebuie să fi mirosit Și interiorul limuzine. 

— Atunci pot presupune în deplină siguranţă că nu ai asistat la nimic 
interesant, dat fiind că relaţia mea cu doamna Hall este strict profesională. 

Arcuirea perversă a buzelor lui m-a făcut să cred că avem definiții 
diferite pentru cuvântul profesional. M-am tras înapoi când mi-a îndepărtat, 
cu vârful degetului, de pe față o șuviţă rătăcită. 

— Dar, spune-mi, a zis el, vârându-și mâinile în buzunare, ce căuta 
detectivul? 

— Nimic, am răspuns cu voce tremurândă. Îmi ţinea companie. 

— Adică pot să presupun că tu Și detectivul Anthony vă bucuraţi de o... 
relaţie personală? 

Am încuviințat, amuţind când l-am văzut pe Feliks îngenunchind în faţa 
mea. Ochii lui întunecaţi aruncau flăcări când mi-a prins faţa, ridicându-mi 
bărbia. A spus cu o voce de gheaţă: 

— Dacă aflu că m-ai mințit, am să te găsesc. Ai înțeles? 

Cu inima bubuind, am încuviințat din capul proptit în palma lui. 

Andrei îl urmărea cu atenție, cu cuțitul ridicat, așteptând un semn. 

În depărtare se auzea vuietul unei sirene care se apropia tot mai mult. 


Feliks mi-a dat drumul. S-a ridicat în picioare când o mașină a oprit în 
față, scrâșnind din cauciucuri, inundând fereastra de sus cu o lumină 
albastră, intermitentă. 

— Mulţumesc pentru timpul tău, doamnă Donovan, a rostit Feliks. Am 
încredere că nu te voi mai revedea. 

I-a făcut semn lui Andrei și gorila l-a urmat spre ieșirea din spatele 
garajului. Am răsuflat ușurată când ușa din spate s-a închis în spatele lor. 

— Finlay! s-a auzit de afară vocea estompată a lui Nick. Apoi, ușile au 
sărit din balamale, una după alta, când a intrat în casă. S-a auzit sunând 
clopoţelul din birou. Am sărit în picioare, surprinsă că mă mai ţineau. 

— Aici, am reușit să îngăimez. 

Cu pistolul în mână, s-a strecurat în garaj, scormonind din priviri fiecare 
cotlon. S-a repezit spre mine Și s-a împiedicat de un prag. Privirea i-a căzut 
pe gâtul meu, apoi m-a cercetat rapid de sus până jos. 

— Eşti bine? Ce s-a întâmplat? 

Am Șters un strop de sânge lipicios de pe gât. La vederea acelei pete 
roşii, unsuroase de pe vârful degetului, m-a luat o ușoară ameţeală. 

— E doar o zgârietură, l-am asigurat. Sunt bine. 

A venit mai aproape, vârându-și pistolul în toc. Am tresărit când mi-a 
ridicat bărbia, să-mi vadă gâtul. Mâna lui a zăbovit posesiv pe maxilarul 
meu, trupul lui era ceva mai aproape decât recomanda probabil protocolul 
profesional. 

— Da” tu ce cauţi aici? 

— M-a sunat Vero, dar nu am putut răspunde, eram într-o ședință. Mi-a 
lăsat un mesaj disperat. Tot ce mi-a zis a fost că ești la atelierul lui Ramon 
Și că ţi-ai uitat telefonul Și ai nevoie de ajutor. Am venit cât de repede am 
putut. 

Ramon trebuie s-o fi sunat pe Vero. Probabil i-a spus ca Feliks și Andrei 
mă așteptau aici. Când a văzut că nu poate da de mine, Și-a dat seama că 
telefonul meu e acasă. Și s-a îngrijorat suficient cât să-l sune pe Nick. 

— Vrei să-mi spui Și mie ce s-a întâmplat aici? m-a întrebat. 

— Aveam întâlnire ca să-mi ridic mașina, dar Ramon nu era aici. Feliks 
Zhirov cu o gorilă de-a lui mă așteptau înăuntru. 

Mâna lui Nick a îngheţat pe maxilarul meu. M-a cercetat din nou, din 
cap până-n picioare, cu ochi îngrijorați. 

— Sunt bine, am insistat. Au fugit pe ușa din spate când au auzit sirena. 


Ochii lui au zburat în spatele garajului, ca și cum ar fi fost gata s-o ia la 
goană după ei. Nu te osteni, i-am zis. Au dispărut de mult. Nu am văzut 
mașina lui Feliks când am parcat. Probabil a lăsat-o un bloc mai sus. 
Ultimul lucru pe care mi-l doream era ca Nick să se ducă acum după ei. 

Nick a tras scaunul rabatabil mai aproape, l-a ţinut fix și eu m-am 
prăbușit în el. Fluxul de adrenalină scădea și oboseala începea să-și spună 
cuvântul. 

— Povestește-mi tot, a zis el. 

— Feliks știe că l-am urmărit zilele trecute. A luat numărul mașinii Și 
așa a ajuns aici. Mecanicul meu e vărul lui Vero. Probabil a sunat-o și a 
anunţat-o că am probleme. Am pus coatele pe genunchi, frecându-mi 
tâmplele încordate. Nu numai că eu eram acum pe radarul lui Feliks, dar 
Nick era în aceeași situație. 

A pus mâinile în Șolduri Și a privit în podea. 

— Îmi pare rău că nu am primit mesajul lui Vero mai devreme. 

— Nu e vina ta, am zis oftând ușor. 

— Cea zis Feliks? 

— Voia să știe de ce îl urmăream. l-am spus că o urmăream pe Theresa. 
Dar te-a recunoscut pe tine. 

— Drace. Nick a început să se învârtă prin garaj cu pași mari, frecându- 
Și obrazul. Și cum ai explicat asta? 

— l-am spus că avem... o relație. Şi că prezenţa ta în mașina mea nu 
avea nimic de-a face cu el. Dar nu sunt sigură că m-a crezut. 

Nick s-a oprit, cu un zâmbet ghiduș în colţul gurii, amuzat. 

— Dacă vrei să încerci să-l convingi, ţi-aș putea da câteva idei. 

M-am încruntat, m-am ridicat de pe scaun, m-am întors cu spatele la el 
Și m-am îndreptat târându-mă spre birou să-mi recuperez geanta. Nu voiam 
decât să mă asigur că Vero era bine, să-mi văd copiii dormind Și să-i sărut 
de noapte bună. 

— Stai, Finn. Nick a înjurat încet în barbă și m-a prins de cot. Scuză-mă. 
Nu voiam decât să înveselesc puţin atmosfera. Știu că ai avut o seară grea. 
Și mă simt groaznic că Feliks s-a înfipt în tine pentru că ne-a văzut 
împreună. A clătinat din cap, trecându-și mâinile prin buclele întunecate, 
lăsându-le apoi, grele, pe lângă șolduri. Ar fi trebuit să iau mașina mea. Și 


n-ar fi trebuit să te iau Și pe tine. Georgia o să mă strângă de gât când o să 
afle... 


— N-o să afle, am zis, ignorând sentimentul de vinovăţie care îmi ardea 
măruntaiele. Eu nu-i spun dacă nici tu nu-i spui. 

A încuviinţat ca Și cum i s-ar fi luat o piatră de pe inimă. 

— Du-te și ia-ţi lucrurile. Te duc acasă. 

Cu genunchii încă nesiguri, m-am împleticit până în birou, 
recunoscătoare că nu va trebui să conduc. M-am aplecat să-mi strâng 
lucrurile din geantă împrăștiate pe jos, adunând cosmeticalele și mărunțţișul 
ȘI vârându-mi portofelul la loc. Exact când mă întindeam să-mi iau peruca, 
am auzit pașii lui Nick călcând tot mai apăsat. Când a ajuns în spatele meu, 
am împins-o sub o masă. 

— Am să pun o mașină fără însemne în faţa casei tale pentru câteva zile. 
Am sărit în picioare, gata să protestez, dar Nick a ridicat un deget. Numai 
pentru câteva zile. Până ce suntem siguri că nu are de gând să mai încerce o 
dată. 

Am deschis gura să mă opun, dar el dădea deja telefon. Până când voi 
ajunge acasă, un polițist va fi parcat în faţa locuinţei mele, verificându-mi 
fiecare mișcare, urmărindu-mi intrările și ieșirile. Era mai rău decât 
doamna Haggerty. Mult, mult mai rău. Cu vârful pantofului, am împins 
peruca adânc sub masă; nu îndrăzneam s-o duc acasă. 


Capitolul 35 


Dintr-odată, nu mi se mai părea atât de complicat să pui la cale un 
asasinat. Sau, cel puţin, părea mai ușor decât dacă ai fi vrut să înţelegi cum 
e să nu omori pe cineva în viaţa reală. Pentru că, în acea dimineaţă de 
sâmbătă, când a sunat soneria la ora opt și jumătate, eram suficient de 
nervoasă ca să încerc. 

Sincer, eram chiar surprinsă că Steven s-a ostenit să folosească soneria. 
Poate muștruluiala lui Vero a avut efect. Ori asta, ori cheia pe care Vero o 
aruncase în coșul cu scutece murdare era într-adevăr singurul exemplar pe 
care-l avea. Tropăind înţepată spre ușa de la intrare, am înhăţat o cană cu 
cafea. 

— Ai ajuns devreme, am mârâit cu cana la gură deschizând ușa. Copiii 
nu sunt... 

În prag era Nick, sprijinit de tocul ușii, proaspăt ras și cu părul încă jilav 
după duș, cu un râs ironic ce promitea a prinde rădăcini pe mutra lui pe 
măsură ce se lămurea în ce hal arătam. 

— Bună dimineaţa Și ţie. 

Mi-am trecut o mână prin păr, apoi mi-am strâns halatul la piept, să nu 
observe că pe dedesubt purtam aceleași haine din noaptea trecută. 

— Scuze, credeam că e Steven. Ce cauţi aici? Am închis repede gura, nu 
mă spălasem încă pe dinți. 

— Am trecut să văd cum te simţi după noaptea trecută. Ochii lui au 
zburat spre gâtul meu, iar eu m-am grăbit să acopăr înțepătura lăsată de 
Andrei. Zgârietura superficială abia dacă se mai vedea, așa că puteam 
foarte bine da uitării întreaga experienţă. Cum ai dormit? m-a întrebat el. 

— N-am prea dormit. 

Sub presiunea termenelor de predare și a nenumăratelor e-mailuri de la 
agentul meu, lucrasem până la trei dimineața. Mă prăbușisem pe pat 
îmbrăcată, așa cum eram, după ce cu greu reușisem să-i trimit Sylviei 
ultima tranșă lucrată. 

Nick a arătat cu un deget peste umăr, spre o mașină fără însemnele 
poliţiei parcată mai Jos, pe stradă: 


— Poți să dormi mai liniştită la noapte. Ofiţerul Roddy o să 
supravegheze împrejurimile. Feliks nu se poate apropia la mai mult de o 
sută cincizeci de metri de casa ta fără ca eu să fiu anunţat imediat. 

Grozav. Exact ce aveam nevoie. Poate ofiţerul Roddy ia ceaiul cu 
doamna Haggerty Și fac schimb de notițe. 

Nick a ridicat o sprânceană. S-a clătinat ușor pe tocurile unei perechi de 
pantofi eleganţi. Renunţase la obișnuiți blugi închiși la culoare Și la tricou, 
înlocuindu-le cu o pereche de pantaloni gri metalic și o cămașă cu nasturi. 

— Eşti gata pentru o mică excursie la ţară? 

— Ăsta e un eufemism? 

— Numai dacă vrei tu să fie. 

L-am privit peste cana cu cafea Și i-am făcut semn să intre. M-a urmat în 
bucătărie. 

— Bună dimineața, detectivule, a zis Vero de după ochelarii Și cursul ei. 
Fă-te comod Și ia-ți o cafea. Cănile sunt deasupra oalelor. L-a evaluat din 
priviri, printre genele ei lungi, Și a Șoptit spre mine, „sexy rău”, în timp ce 
el era întors cu spatele. 

— Unde mergem? am întrebat, simțindu-mă destul de prost dispusă. Nu- 
mi păsa cât de bine arăta Nick. De câte ori apărea la ușa mea îi eram pur Și 
simplu recunoscătoare că nu venea cu o pereche de cătușe Și cu un mandat. 

Nick a luat o cană de pe raft. 

— Aveţi lapte? 

— În frigider, a răspuns Vero, marcând un paragraf din manual cu un 
marker, fără să ridice privirea către el. 

— Îți dau eu. Mi-am ţinut respiraţia când a ajuns înaintea mea la frigider 
Și ne-am oprit amândoi în fața ușii deschise. 

— Am primit un telefon de la un tehnician de la laborator, a zis el luând 
cutia cu lapte de pe raft. În timp ce își turna puțin în cană, am înălţat în 
gând o rugă tăcută că nu era nicio pungă cu bani vârâtă după cutia cu lapte. 
Mă duc acolo în dimineaţa asta să iau raportul. M-am gândit că poate vrei 
să vii Și tu. 

Vero a ridicat ochii când a auzit de laborator. 

— Du-te, a zis ea. Stau eu cu copiii. 

— Dar trebuie să înveți pentru examene. 

— Oricum trebuie să apară Steven să-i ia Și se face liniște. 

— Dar... 


— Chiar nu ar trebui să ratezi o vizită la laborator, a insistat pe un ton 
ferm. S-ar putea să înveţi ceva interesant. Ştii tu, pentru cartea ta. A 
accentuat puţin ultima parte a propoziției. 

— Bine, am acceptat, rostind la fel de apăsat toate cuvintele. Sunt sigură 
că ai să fii în siguranță aici, mai ales că Nick l-a pus pe ofiţerul Roddy să 
supravegheze casa. 

Vero a scos un oh pierit. 

— Ce drăguţ din partea lui. A aruncat o privire spre fereastră, foindu-se 
în scaun să vadă mașina lui Roddy. Du-te și te pregătește, îi țin eu de urât 
detectivului Anthony. M-a împins pe scări, ignorându-mi protestele. 
Așadar, povestește-mi despre ofițerul Roddy. E singur? am auzit-o 
întrebând în timp ce închideam ușa dormitorului. 

Minunat. Absolut minunat. Cunoscându-l pe Nick, probabil că lăsase un 
ofițer de pază și în fața casei Theresei. Dar Vero avea dreptate, puteam afla 
mai multe despre stadiul cercetărilor stând în mașina lui decât urmărind 
mișcările de trupe de la fereastră. 

Am făcut un duș rapid, mi-am șters părul cu un prosop, m-am mâzgălit 
cu puţin rimel și ceva gloss și am rămas înfășurată în prosop în faţa 
dulapului. Garderoba mea consta în principal din colanți Și tricouri, așa că 
am descoperit cu surprindere singura mea pereche de pantaloni negri spălați 
Și călcaţi, atârnând pe umeraș alături de o cămașă albă cu nasturi, pe care 
probabil Vero mi-o spălase Și o călcase. Le-am tras pe mine, cât pe ce să 
dau cu fundu” de pământ în graba de a-mi pune în picioare niște pantofi cu 
tocuri joase. Dacă tot mergeam la un laborator de criminalistică, atunci mai 
bine să arăt ca Și cum am stat pe locul din faţă al unei mașini de poliţie, 
decât pe bancheta din spate. 

Am coborât treptele în timp ce îmi înfigeam în găurile din urechi cerceii 
cu diamante false pe care Steven mi-i cumpărase la prima noastră 
aniversare. Nu-i mai purtasem de la divorț și am constatat cu surprindere că 
găurile din urechi nu s-au închis de tot. 

Când am intrat ţăcănind din tocuri în bucătărie, Nick Și Vero au ridicat 
privirile. Vero părea nedumerită: 

— Scuze, te cunosc de undeva? Pentru că aveam impresia că lucrez 
pentru un vampir în colanți. 

Ignorând-o, m-am întors către Nick: 

— Gata? 


S-a ridicat de pe scaun cu un zâmbet șmecheresc, cu ochii hpiţi de 
decolteul meu adânc în V. 

— E un eufemism? 

M-am înroșit brusc, așa că m-am întors rapid spre ușă. 

Vero s-a întors la cursul ei. 

— Să o aduci înainte de căderea serii, domnule detectiv. Finlay are o 
carte de terminat. 

— Ne întoarcem în câteva ceasuri, i-am aruncat peste umăr. 

Rucsacurile copiilor erau pregătite Și așteptau în hol. Vederea lor m-a 
întristat puţin. Ştiam că nu mă voi putea obișnui niciodată cu asta. Nick 
aștepta, iar eu mi-am compus un zâmbet de complezenţă și i-am sărutat de 
la revedere. Părul ciufulit de culoarea piersicii al Deliei era din nou moale 
sub buzele mele. Obrăjorii dolofani ai lui Zach miroseau a cereale Și a lapte 
cald. 

— Să fiți cuminţi la tata și ne vedem luni dimineaţă, da? 

Mi-am Șters ochii. Când am deschis ușa, Steven era acolo, în fața mea, 
cu mâna întinsă spre clanță. Am aruncat o privire îngrijorată prin parbrizul 
mașinii lui, recunoscătoare că Theresa și Amy nu erau cu el. 

Steven a încleștat maxilarul când s-a uitat peste umărul meu și l-a văzut 
pe Nick. Nick m-a ocolit Și a întins mâna. Steven i-a strâns-o cu reţinere. 

— Cine-i ăsta? m-a întrebat. 

— El e Nick, a răspuns Delia din living, târând după ea de păr o Barbie 
dezbrăcată. E prieten cu mătușa Georgia. 

— Serios? Steven zâmbea amar pe sub Șapca de baschetbal. Pumnii lui 
strânși se profilau prin buzunarele hanoracului. 

— EI Și cu mama ies împreună la întâlnire. 

Am făcut ochii mari, realizând cum trebuie să fi sunat asta pentru el. Nu- 
mi aminteam de când Steven nu mă mai văzuse machiată. Sau în altceva 
decât în pijamale. Am arătat spre Nick. 

— Noi nu... adică... el nu e... 

— Ăsta e avocatul? s-a încruntat Steven, ochii lui albaștri măsurându-l 
dezgustați pe Nick. 

— Nu, a sărit Delia. E polițist, ca mătușa Georgia. 

L-am tras pe Steven deoparte și am Șoptit: 

— O ștu pe Delia. Nu știe ce vorbește. 

— De ce tot spui asta? a pufnit Delia. 


— Nu uita să-l hrănești pe Christopher, am strigat la ea. 

— Christopher? a întrebat Nick, aplecându-se suficient de mult încât să-i 
simt căldura respirației în ureche, în timp ce Steven se holba la el. 

— Peștișorul ei auriu. 

Delia tropăia pe hol și-l trăgea pe taică-său de mânecă. 

— Mergem să-l luăm pe Sam azi? 

Steven s-a încruntat: 

— Cine-i Sam? 

— Căţelul de la adăpost. S-a uitat în sus către el, cu o privire rugătoare. 
Aaron mi-a zis că pot să-l adopt. Dar mama zice că, dacă Christopher 
locuiește aici, Sam trebuie să locuiască în casa Theresei. 

Steven a scrâșnit din dinți. 

— AȘa zice mama? 

— Ar trebui să mergem, am spus, surprinsă când mâna lui Nick a găsit 
talia mea în drum spre ușă. S-a strâmbat, a făcut un gest ostentativ ţinându- 
mi ușa deschisă în timp ce eu le făceam bezele copiilor Și le spuneam că ne 
vedem luni. L-am văzut pe Steven urmărindu-ne pe fereastră în timp ce 
Nick îmi deschidea portiera pasagerului. S-a urcat Și el și a pornit mașina. 

— Așa deci, a zis, acum povestește-mi despre avocatul ăla. 

Am petrecut cea mai mare parte a drumului fentând întrebările lui Nick 
despre viața mea amoroasă. Tot ce i-am spus era adevărat. Nu mă întâlneam 
cu un avocat. Nu tehnic. Tehnic vorbind, nu mă întâlneam cu Julian sau cu 
Nick. Dar cunoscându-l pe Nick, ar fi în stare să investigheze el însuși 
afirmaţiile mele. Și am sperat că ancheta nu-l va duce înapoi la The Lush. 

Când am tras în sfârșit în parcare, am respirat ușurată. Nick mi-a agăţat 
de gât ecusonul de vizitator, apoi Și-a pus Și el unul. 

— Ce te aștepți să afli? l-am întrebat când traversam holul luminos cu 
două niveluri al laboratorului regional de criminalistică. 

Nick a luat-o spre niște scări întortocheate, dând din cap când se întâlnea 
cu laboranţi, salutându-i pe nume pe fiecare. A așteptat până ce am fost 
singuri ca să-mi răspundă: 

— Când i-am urmărit pe Feliks și pe Theresa, au vizitat patru proprietăți 
diferite, dar nu au pus piciorul pe niciuna. Nu au oprit niciodată mașina. Și 
totuși, în ziua aceea, sub portbagajul mașinii lui Feliks era iarbă cu noroi. 
Ceea ce însemna că au fost recent undeva, în câmp. Nick a grăbit pasul 


urcând treptele și expresia lui a devenit tot mai concentrată: Bănuiala mea 
este că a găsit deja un teren sau măcar unul de care este cât se poate de 
interesat. Dacă aș putea afla unde și cum e, probabil mi-aș putea da seama 
ce plănuiește să facă cu el. Sau măcar pot făcu un pas înaintea lui când îl 
cumpără. 

— De ce? 

— Feliks nu-și înregistrează niciodată proprietățile pe numele lui. 
Folosește companii fantomă Și oameni de paie, ceea ce îngreunează 
cercetarea afacerilor lui. Dacă aș reuși să aflu numele pe care-l folosește la 
cumpărarea acestui teren, aș putea utiliza informaţia ca să dau de urma 
altora. 

— Și ce să faci? 

— Să le percheziționez. Să văd ce mizerii pot scoate la iveală. 

— Şi ce are asta de-a face cu Theresa și Harris Mickler? 

— Poate nimic. Dar mi-ar plăcea să găsesc un motiv să-l aduc pe Feliks 
la secţie, să-l bag într-o cameră de interogatoriu Și să aflu. 

Picioarele lungi ale lui Nick urcau treptele două câte două, grăbind 
ritmul pe măsură ce ne apropiam de capăt. 

— Şi tipul de la laborator își poate da seama de toate astea după o bucată 
de noroi? l-am întrebat, luptându-mă să ţin pasul cu el. 

— Iniţial nu eram sigur. Părea un glonţ irosit, dar telefonul pe care l-am 
primit azi-dimineaţă a sunat foarte promiţător. Nick a împins o ușă și mi-a 
tinut-o deschisă. Ne-am îndreptat spre laboratorul situat la capătul holului. 
Acolo, a bătut în fereastra din sticlă. Un tehnician în halat alb ne-a făcut 
semn să intrăm. 

— Salut, a zis el, întâmpinându-ne de la jumătatea încăperii Și 
întinzându-mi mâna. Finlay Donovan, uau! Strângerea lui de mână, ușor 
umedă, era entuziastă Și chiar mai mult de atât. 

— Scuză-mă, am spus, aruncând o privire nedumenită spre Nick, apoi 
înapoi la tehnician. Era tânăr Și destul de drăguţ pentru un tocilar ciudat. Și- 
a împins ochelarii pe nas. Dar chiar Și așa, când i-am putut vedea mai clar 
ochii prin ei, tot n-am reușit să-mi dau seama de unde ne cunoșteam. ȘI... 
tu ești? 

— A, da, corect. A clătinat din cap, plesnindu-se zdravăn cu palma peste 
frunte. Scuze. Eu sunt Peter. Nu ne-am cunoscut. Dar Georgia mi-a spus 
totul despre tine. Și sunt mare fan al tău. Și-a șters palmele de halat, și 


vârfurile urechilor i s-au înroșit. A aruncat o privire spre Nick Și s-a aplecat 
la urechea mea, Șoptindu-mi: Ți-am citit cărțile. 

— Așa, deci! Tu trebuie să fii ăla! Am izbucnit în râs când lui Peter i-a 
căzut faţa. Glumesc, am spus. Am scăzut vocea până la a deveni o Șoaptă 
conspirativă: Sunteţi cel puţin doi. Colţurile gurii lui Peter s-au ridicat într- 
un zâmbet nesigur. Serios, Peter. Am glumit! 

El a izbucnit într-un râs nervos. 

— Nick mi-a spus că s-ar putea să vii. A1 vrea să-mi dai un autograf? 

— Sigur, am zis îmbujorându-mă. În afara familiei, nimeni nu-mi mai 
ceruse un autograf. De ce nu? 

Nick a ridicat reticent din umeri, îmi dădeam seama că era nerăbdător să 
afle informaţiile după care venise, Și răbdarea îi era pusă la încercare. Peter 
a scos din buzunar o carte cu colţurile îndoite și o cariocă. Nick s-a 
încruntat la pectoralii umflaţi ai modelului de pe copertă și a oftat iritat în 
timp ce eu mâzgăleam o semnătură grăbită pe carte. Peter mi-a studiat atent 
faţa când i-am înapoiat cartea. 

— Nu semeni deloc cu poza, a zis, arătând cu degetul spre pagina cu 
biografia mea. Ştii la ce mă refer, poza de pe spatele cărţii... Acolo ești 
blondă. Și ai niște ochelari mari, negri, nici nu ţi se zărește faţa. A ridicat 
fotografia, comparând-o cu originalul. Mă mânca ţeasta, așa că mi-am dat 
părul după ureche. Dacă nu aș fi știut că vii, sigur nu te-aș fi recunoscut. 
Am evitat să mă uit la Nick, care s-a uitat la poză peste umărul lui Peter, 
apoi Și-a privit ceasul. Probabil că te-ai deghizat ca să nu fii recunoscută în 
public și asaltată de fani, nu? 

— Corect, am zis eu cu un râs nervos. 

Sau ca să nu fiu recunoscută când răpesc violatori agresivi din baruri, 
când intru prin efracție în birouri imobiliare, sau când închei înţelegeri la o 
prăjitură, în Panera, cu femei să le omor soţii. Și, în toată vâltoarea asta, nu 
m-am oprit nicio clipă să mă gândesc că mutra mea din poză — care apărea 
pe fiecare exemplar din cărțile mele — era acum o dovadă incriminatoare 
împotriva mea. Sau că Nick o putea folosi împotriva mea pentru a mă plasa 
la The Lush. 

— Georgia a zis că scoţi o carte peste puțină vreme. Abia aștept să o 
citesc. Dacă ai vreodată întrebări despre analiza criminalistică, sunt omul 
tău. Mereu mi-am dorit să... 

— Peter! s-a răstit Nick. Peter s-a întors de parcă abia atunci Și-ar fi 


amintit de prezenţa lui Nick. Ai ceva pentru mine? 

— A, da! N-o să-ţi vină să crezi! Mi-am ascuns ușurarea când Peter a 
vârât cartea mea la loc în buzunar Și ne-a poftit spre o masă din laborator. 
Lângă microscop era o probă de iarbă cu noroi, montată într-o sticlă Petri. 
Și-a împins ochelarii pe nas, cu ochii negri strălucind de entuziasm. Așadar, 
a început el să explice, ceea ce mi-ai cerut tu să fac este o ispravă 
monumentală. În cel mai bun caz aș fi fost capabil să reduc proveniența 
mostrei la o anumită regiune — poate câteva ţinuturi sau chiar state — dar 
niciodată nu m-am gândit că voi putea identifica o anumită proprietate. 
Totuși, a spus el, făcând o pauză teatrală, în cazul tău iarba pe care ai găsit- 
o este destul de rară. 

Nick s-a aplecat. 

— Cât de rară? 

— Păi... Peter Și-a dat ochii peste cap, ca și cum ar fi calculat în minte, 
așa cum făcea Și Vero adeseori. Foarte rară. E o varietate comună de păiuș, 
dar această varietate e nouă Și nu a fost folosită la scară largă de această 
parte a Atlanticului. Mostra pe care ai adus-o include un fragment de 
pământ de suprafaţă, iar combinația de fertilizatori industriali și pesticide 
pe care am găsit-o sugerează că iarba a beneficiat de o îngrijire 
profesională. Așa că am scos o listă a distribuitorilor de seminţe și am 
folosit-o ca să dau de urma companiilor din regiune care au făcut achiziții 
recente. În Virginia există trei posibile potriviri. Dar numai una îndeplinește 
toate criteriile pe care mi le-ai dat: la vest de aeroport Și la est de 
interstatala 81. 

Peter i-a dat lui Nick niște hârtii. 

Pe măsură ce citea raportul, chipul lui Nick se întuneca, iar ținuta lui 
devenea tot mai rigidă. S-a încruntat, era neobișnuit de tăcut, apoi l-a 
împăturit ȘI l-a vârât în buzunarul de la piept al hainei. 

— Stai puțin, am intervenit, curioasă să aflu de ce Peter era așa de 
entuziasmat. Ce zice? 

Nick m-a prins de după umeri Și m-a întors cu o mână fermă către ușă. 

— Mulţumesc, Peter. Trebuie să plecăm. 

Zâmbetul lui Peter s-a stins. 

— Stai așa, de ce vreţi să plecați! mai sunt și altele. 

— Te sun eu mai târziu, i-a aruncat Nick peste umăr. 

— La revedere, Finlay, a strigat Peter după mine. A fost o plăcere să te 


cunosc! 

N-am apucat să-i răspund, căci palma lui Nick de pe talia mea exercita o 
presiune fermă, împingându-mă în jos pe scări. 

— Unde mergem? M-am prins de balustradă ca să nu alunec pe tocuri. 

— Te duc acasă. Trebuie să verific ceva. 

Mergea încordat Și grăbit, iar vocea lui scăzută tocea ca un motor turat. 

— Ce-ai aflat? Indiferent ce era, trebuia să fie important. De ce nu vrei 
să-mi spui? am întrebat, alergând după el pe trepte în jos. 

— Pentru că ţi-am spus Și așa prea multe. 

Deja dădea să iasă pe ușa de sticlă, cu cheile în mână, dar eu m-am 
încăpățânat Și m-am oprit la jumătatea holului, cu braţele încrucișate la 
piept: 

— Dacă e din cauza nopții trecute, să Știi că sunt bine. Nu trebuie să mă 
protejezi de Feliks și de gorilele lui. 

El s-a întors și m-a luat hotărât de cot, trăgându-mă spre ușă. 

— Nu erai deloc bine. Te duc acasă. Am făcut o greșeală. Nu te vreau în 
apropierea anchetei ăsteia. 

M-am înfipt în călcâie, smucindu-mă din mâna lui. 

— Dacă nu mă vrei implicată, de ce m-ai adus aici? Maxilarul lui s-a 
încordat. A1 găsit ceva în raportul ăla, ceva ce nu vrei să aflu. Nu-i așa? 

Și-a trecut o mână prin părul întunecat Și a înjurat în barbă. 

— Până acum mi-ai spus totul despre cazul ăsta. De ce nu Și asta? De ce 
nu acum? 

A dus un deget la buze, aruncând priviri îngrijorate înjur. 

— Pentru că am crezut că ne putem ajuta reciproc, a zis el, luptându-se 
să vorbească în șoaptă. Tu voiai o dovadă că Theresa e nepotrivită pentru 
custodie, eu voiam să o arestez. Dar acum nu e vorba numai despre Theresa. 

— Ai dreptate. Nu e. Și la ce mi-a făcut Feliks noaptea trecută, cred că 
am dreptul să știu adevărul. 

S-a ciupit de nas ȘI a oftat din toţi rărunchii. 

— E mai bine să nu ştii. 

— Nu mă poți da la o parte! Ai spus-o cu gura ta, Știu deja prea... 

— Ferma lui Steven, a cedat el și a continuat cu voce scăzută: larba de 
pe Lincolnul lui Feliks provine de la ferma de gazon a fostului tău soț. 

Am făcut un pas în spate, cât pe ce să mă împiedic. La asta chiar că nu 
mă aşteptam! 


— Trebuie să fie o greșeală, am zis încordată. Theresa nu ar fi niciodată 
chiar atât de proastă încât să-și aducă amantul la ferma lui Steven. 

— Presupui că au fost acolo din motive personale. Dar dacă era vorba 
despre afaceri? 

Doamna Hall Și cu mine avem o relație strict profesională. 

Așa spusese Feliks. Dar acum lucrurile aveau și mai puţin sens. 

— Steven Și-a cumpărat ferma anul trecut. Nu e de vânzare. 

— Dacă nu e de vânzare, ce-a căutat Feliks acolo? 

Nu aveam un răspuns la asta. 

— Acum înţelegi de ce nu am vrut să-ţi spun? Dacă eu pot dovedi că 
Feliks făcea afaceri ilegale la ferma lui Steven și, la rândul lui, un avocat 
poate dovedi că tu Și copiii aveaţi beneficii, într-o formă sau alta, de pe 
urma acestei afaceri, atunci implicarea ta compromite tot cazul. 

— Dar implicarea mea ţi-a compromis deja cazul, am protestat. Nu 
trebuie să afle nimeni. 

— Feliks știe deja și poate folosi asta în instanţă împotriva mea. 

— Nu poate dovedi că știu ceva despre caz. l-am spus că avem o relaţie 
personală. 

În licărirea întunecată din ochii lui Nick am citit o provocare. 

— Ai de gând să-i spui același lucru fostului tău soţ când apărem la 
ferma lui? Deci acolo se ducea Nick. La fermă. Aș fi putut fie să-l las să mă 
ducă acasă Și să-mi petrec restul zilei întrebându-mă ce a găsit acolo, fie să- 
| conving să mă ia Și pe mine. 

— Steven nu-i acolo, am zis, simțind niște furnicături în picioare. Are 
copiii. 

Nick Și-a mușcat buza, cercetându-mă, cu mâinile încordate pe Șolduri. 
A Șoptit: 

— Pot face asta fără tine, Finlay. Cu cât știi mai puţin, cu atât mai bine 
pentru amândoi. 

Nu eram sigură dacă încerca să se convingă pe el, sau voia să mă 
convingă pe mine. De un singur lucru eram sigură: Harris Mickler era 
îngropat la ferma aia Și nu îl puteam lăsa pe Nick să-l găsească. 

— Vin cu tine. 

I-am smuls cheile din mână înainte să apuce să protesteze. Dacă Nick 
avea de gând să se apropie de ferma aia, să fiu a naibii dacă avea să ajungă 
acolo fără mine. 

— Eşti sigură că Steven nu e aici? 

Nick era încordat la maximum când a întors mașina pe Șoseaua pietruită 
care ducea spre ferma lui Steven. Stomacul meu era numai noduri, iar 
hârtoapele de pe drum nu ajutau prea mult. M-am stăpânit să nu vomez pe 
podeaua mașinii lui. 

— Are copiii până luni. 

— Nu e nimeni acolo? 

Am recunoscut Volkswagenul roșu parcat în faţa rulotei de vânzări. 

— Bree. Lucrează la birou. 

— Te cunoaște? 

— Da. 

— Atunci o să fie ușor, a zis Nick, trăgând mașina lângă cea a lui Bree 
Şi deschizând portiera. la-te după mine. 

În stomacul meu s-a căscat o prăpastie când l-am urmat spre rulotă. Mi-a 
ținut ușa deschisă, dar ezitam să intru. 

— Chiar trebuie să fim aici? am Șoptt. Adică, nu ar trebui să avem un 
mandat, ceva? 

— Am venit să cumpăr niște gazon, a zis el. Și-a compus un zâmbet 
prietenos Și m-a împins în față. 

Bree a ridicat privirea de la computer. 

— Bună ziua, doamnă Donovan, mă bucur să te văd. Dar Steven nu e 
aici. A clătinat din cap, ca Și cum ar fi trebuit să fi știut. E liber azi. 

— Ştiu. E cu copiii. Probabil sunt la adăpostul de animale și se uită la 
căţei. 

— Vai, ce drăguţ. Și-a dus o mână la inimă. Practic îi auzeam ovarele 
explodând. Nick a ridicat o sprânceană. l-am răspuns printr-un semn scurt 
din cap. 

Și-a reprimat un rânjet viclean Și s-a prezentat: 

— Sunt un prieten al domnișoarei Donovan, a zis, accentuând apelativul 
folosit. Mâna lui s-a mișcat pe talia mea, ceva mai jos decât înainte, la 
laborator. Ochii lui Bree au urmărit-o și am putut vedea cum reţine 
informația Și o pune deoparte. Vreau să-mi aranjez grădina, iar Finlay mi-a 


spus că aveți o selecție frumoasă de gazon. 

— Sigur că da. A tras un sertar plin cu dosare. Vă pot da o broșură, dacă 
doriti. 

— De fapt, ştii, un prieten mi-a recomandat o varietate numită Blue 
Sheep's Fescue. Aveţi așa ceva aici? 

— Da. Dar am contractat prima serie, așa că tot lotul e angajat. Un 
dezvoltator a făcut o precomandă pentru tot lotul încă din vară. 

— Deci nu ați mai vândut Și altcuiva? L-am călcat pe picior. Era Bree 
tânără, dar naivă nu era. 

— Nu încă, a răspuns ea. Dar vom vinde un alt lot în primăvară. Vă pot 
aduce preţurile dacă doriţi să faceţi o comandă. 

— Mulţumesc, dar cred că aș vrea să arunc mai întâi o privire, dacă nu 
te superi. Spuneai că aveţi o parcelă însămânţată pe aici? A strâns degetele 
în jurul taliei mele. Speram să nu simtă prin cămașă dâra de transpiraţie 
prelinsă pe o parte a spatelui meu. 

— Sigur că da. Mi-ar face plăcere să vă conduc Și să vă arăt. Daţi-mi 
voie să las un bilet în ușă, în caz că vine cineva cât suntem plecați. Bree a 
tras un sertar Și a scos un pacheţel de post-it-uri în formă de inimioară. 
Nick a oprit-o. 

— Nu te pot deranja. Ești singură aici Și n-aș vrea să te iau de la birou. 
Dacă mi-ai putea spune unde e, cred că o găsesc singur. 

Bree a părut ușurată. A scotocit puțin prin sertarul cu dosare Și a scos o 
hartă fotocopiată a fermei. Mi-am mușcat unghia când a însemnat cu un 
marker roz drumul de ţară care ducea la parcela pe care o căuta Nick... Se 
afla vizavi de locul în care era îngropat cadavrul lui Harris Mickler. 

— Doamna Donovan... adică domnișoara Donovan cunoaște drumul, a 
zis Bree, corectându-se când i-a dat harta lui Nick. Ai mai trecut pe lângă 
ea, domnişoară Donovan. E ultimul câmp înainte de intrarea din spate, 
vizavi de terenul acela mare, necultivat. Iarba pe care o căutaţi are o nuanţă 
ușor albăstruie. Nu o puteţi rata. 

— Mulţumesc, Bree, mi-ai fost de mare ajutor. Nick m-a luat de mână și 
m-a condus la ușă. Ne auzim curând. 

A străbătut parcarea cu pași uriași, grăbiţi. Am lăsat în jos geamul de 
îndată ce am intrat în mașină, simțindu-mă udă de sudoare în dosul 
genunchilor Și la subsuori. 

— Mare sculă mai e fostul ăsta al tău. S-a uitat în oglinda retrovizoare, 


mijind ochiu la ceva din spatele nostru. Probabil voi ajunge în iad pentru 
asta Și probabil ar trebui să mă simt vinovat, dar nu mă voi simţi. S-a 
aplecat peste consolă, mi-a cuprins faţa în palme Și m-a sărutat. Era genul 
de sărut scurt, fierbinte, care m-ar fi cutremurat toată dacă nu m-ar fi 
preocupat întrebarea despre cum aș arăta cu cătușele lui la mâini Și cu o 
salopetă portocale. L-am împins proptindu-i o mână fermă în piept. 

— Pentru ce a fost asta? am întrebat roșie la față, încercând să-mi 
recapăt suflul. 

— Asta a fost pentru Bree. Pentru că ne urmărește chiar acum pe 
fereastră. Și, cum doamna Haggerty nu a apucat să vadă nimic notabil, m- 
am gândit că cineva ar trebui să-i spună lui Steven că suntem împreună Și 
să ne susțină povestea. Pentru ochii tuturor, suntem aici cu afaceri 
personale. Zâmbetul lui era ușor pervers: Hai să mergem să alegem niște 
gazon pentru casa mea. 

Am simţit o apăsare în piept când a băgat mașina în viteză. Sedanul a 
luat-o săltând pe lungul drum de pământ printre câmpuri, ridicând în urmă 
nori galbeni de praf. Nick a oprit înainte de a ajunge la capăt, după șirul de 
cedri care înconjurau Și delimitau terenurile fermei. De după ei puteam zări 
drumul de ţară îngust pe care Vero și cu mine îl folosisem în noaptea în 
care l-am îngropat pe Harris. 

Nick a oprit motorul. Ș-a uitat fix la pietrișul din faţa noastră, apoi la 
câmpuri, bătând gânditor darabana în volan. 

Nu îndrăzneam să mă uit în stânga, spre mormanul de noroi maroniu 
roșcat în care se descompunea Harris. În loc de asta, am preferat să mă uit 
spre marea de gazon albăstrui care se unduia în dreapta mea. Nick nu avea 
lopată. Amintindu-mi, mi s-au umezit palmele. Nu avea de gând să sape și 
să scoată nimic, cel puţin nu azi. Tot ce trebuia să fac era să fiu calmă și să 
intuiesc următoarea lui mișcare. După aceea, împreună cu Vero, să vedem 
ce avem de făcut. 

— Ce crezi că făceau Feliks și Theresa aici? am întrebat cu o voce 
pierită. 

— Nu știu. Hai să aflăm. Pulsul mi-a crescut brusc când Nick a ieșit din 
maşină. A mers de-a lungul câmpului, acolo unde gazonul se întâlnea cu 
drumul, oprindu-se Și îngenunchind lângă un set de urme de cauciucuri care 
mușcaseră din iarbă desenând o cărăruie. Acolo unde întâlniseră pietrișul, 
cauciucurile lăsaseră goluri imense, Și hălci mari de iarbă erau smulse din 


rădăcini, ca Și cum Șasiul unei mașini ar fi trecut peste ea. Lincolnul lui 
Feliks. 

Prea îngrijorată ca să stau locului, am coborât din mașină, cu braţele 
strânse la piept ca să mă apăr de vântul mușcător care șuiera peste 
nesfârșitele hectare de gazon, pătrunzându-mi pe sub materialul subțire al 
cămăși. M-am luat după Nick, care urma traseul lăsat de urmele 
cauciucurilor Și care se opreau câţiva metri mai încolo, în câmp. 

— Feliks și Theresa probabil au pătruns în fermă pe intrarea din spate, a 
zis el studiind direcția cauciucurilor. S-ar zice că au dat înapoi în câmp, 
suficient cât să întoarcă. 

— AȘadar nu au stat? Speram că asta însemna că nu aveam nici noi de 
ce să stăm. Poate Feliks s-a hotărât că nu-i place ferma asta, nu mai mult 
decât celelalte. 

Nick a clătinat din cap cu o mână în șold, învârtindu-se între urmele de 
cauciucuri Și gândind cu voce tare. 

— De ce s-ar uita la o bucată de pământ care nu e de vânzare? Și de ce ar 
veni prin spate, exceptând cazul în care nu dorea să fie văzut? Pășea încet 
printre urme, vorbind cu voce tare ca pentru sine, ca Și cum ar fi încercat să 
vadă acest pământ prin ochii lui Feliks: Dacă nu voia să riște să fie văzut 
aici, probabil nu ar fi venit în timpul zilei. Ar fi venit noaptea, când biroul e 
închis Și locul e cufundat în întuneric... 

S-a oprit acolo unde trebuie să fi fost Lincolnul, cu un picior peste urma 
de la marginea câmpului. Ochii lui urmăreau direcția farurilor mașinii până 
exact în locul în care săpasem noi groapa. Mi s-a oprit respiraţia când s-a 
uitat fix în direcţia pământului de deasupra mormântului lui Harris. 

— Zhirov vrea pământul ăsta cu un scop, nu-i pasă că aparține altcuiva, 
câtă vreme nu-l vede nimeni folosindu-l. Așadar, ce face aici? Și de ce 
implică un agent imobiliar dacă nu e de vânzare? Doar dacă... 

Vocea lui Nick trena. S-a apropiat și mai mult de terenul în paragină. 
Noroiul a scrâșnit sub pantofii lui când s-a oprit la marginea acestuia. 
Vântul îmi vuia în urechi. Sau poate era sângele. M-a apucat ameteala când 
expresia lui a virat de la nedumerire la mirare. 

— Asta e, a exclamat cu voce tare. Nu are nevoie de Theresa pentru că e 
agent imobiliar. Are nevoie de ea pentru că o să fie proprietar. Legal, toată 
ferma devine și a ei din minutul în care se mărită cu fostul tău soţ. S-a 
îndepărtat de câmp cu o lucire sălbatică în priviri. Nu pot să cred că nu m- 


am gândit la asta, a mormăit în barbă, grăbindu-se spre mașină. 

— Cum adică, asta e? Unde mergem? Am alergat după el. Motorul era 
deja pornit când am urcat în mașină. CU un braţ în jurul scaunului meu, s-a 
răsucit spre spate ca să vadă când întoarce. Prin parbriz, drumul din faţa 
noastră se zărea cu greu sub norii grei de praf. Nick a accelerat. 

— Să găsesc un judecător care nu e deja în buzunarul lui Zhirov, a spus. 
Preferabil unul dispus să emită un mandat de percheziție pentru ziua de 
sâmbătă. 

A tras de volan, învârtindu-ne. M-am ţinut de bord. 

— Un mandat de percheziție pentru ce? 

A mijit ochii Și a călcat acceleraţia. 

— Să săpăm la ferma fostului tău sot. 

Nick a apucat-o pe banda stângă a interstatalei, făcând semn cu farurile 
mașinilor prea lente din faţă și claxonând nervos. Strângea tare volanul, cu 
atenția concentrată la drum. Aproape că puteam simți mirosul de metal 
încins, atât de repede se învârteau rotiţele în creierul lui. 

— Nu înţeleg. De ce e nevoie să sapi la ferma lui Steven? 

— Feliks nu vrea să cumpere pământ. Dacă asta ar fi vrut, ar fi apărut la 
ușa lui Steven fluturându-și banii Și i-ar fi făcut o ofertă de nerefuzat. Și, 
dacă Steven ar fi refuzat, Feliks l-ar fi presat să vândă, probabil sub 
ameninţarea violenţei. Bănuiesc că Feliks vrea să folosească ferma pentru 
ceva necurat Și vrea să păstreze lucrurile cât mai sub preș cu putință. Așa 
că s-a dus la Theresa, o persoană pe care o putea manipula ușor cu bani Și 
atenție. Pariez că Zhirov o mituiește pe Theresa să-l lase să folosească 
ferma pentru un scop anume. Indiferent care ar fi acela, nu plănuiește să o 
folosească pentru foarte multă vreme. 

Mi-am amintit de teancul de bani pe care Steven îl găsise în sertarul ei. 

— Poate că Feliks s-a întâlnit cu niște oameni acolo. 

— Nu, a zis Nick, pierzându-și răbdarea cu șoferul din faţă și 
depășindu-l prin dreapta. M-am agăţat de mânerul portierei în timp ce 
mergeam în zigzag printre mașini. Zhirov are restaurante Și hoteluri în tot 
statul. Se poate întâlni cu diverși parteneri unde vrea. Dacă ar fi fost vorba 
de o simplă întâlnire, nu Și-ar fi dat atâta osteneală. 

— Şi atunci ce crezi că face? 

— Nu știu. Dar presupun că răspunsul e îngropat undeva, în câmpul ăla. 

Mi-a venit brusc să vomit. 

— Și de ce crezi asta, mă rog? 

— Erau mai multe seturi de urme de cauciucuri. La capătul celălalt al 
câmpului mai erau două seturi. 

— Încă două? 

— Toate trei vehiculele au venit pe la intrarea din spate. Au parcat în 
locuri diferite, dar toate trei au oprit în fața câmpului aceluia în paragină. 
Probabil că marfa lui Feliks e îngropată undeva la intersecția celor trei 
perechi de faruri. 


— Poate că... doar făceau afaceri acolo. M-am lăsat pe spate în scaun, în 
vreme ce toate cele șase benzi de trafic se strângeau în jurul meu. Ştii tu, 
afaceri la suprafaţă. Deschis. La lumina farurilor. 

Nick a scuturat din cap. 

— Pământul a fost săpat recent. Nu era nicio urmă de pantof în el. 
Cineva a strâns după ei. lar eu am de gând să aflu exact ce ascund. 

Nick Și-a încleștat maxilarul. Nu aveam nicio îndoială că avea de gând 
să întoarcă tot ţinutul cu fundu-n sus până afla ce voia să afle. 

— Și cât timp durează până obţii un mandat? 

— O zi. Poate două. Ferma nu e în jurisdicţia mea, așa că va trebui să ne 
coordonăm cu băieții din Fauquier County. Te duc acasă, a zis el pe un ton 
care nu lăsa loc de discuţii. Trebuie să trag niște sfori. Judecătorilor nu le 
place să fie deranjati de la golf și probabil e mai bine să fac asta singur. 

A tras pe aleea mea cu un scrâșnet strident de cauciucuri. Mașina s-a 
oprit Și am întins mâna după mânerul portierei. 

— Hei, stai așa, m-a oprit Nick. M-am întors, sperând să nu vadă 
vinovăția Și teama care se citeau pe fața mea. Mi-a cuprins obrazul în 
palmă, mângâindu-l cu degetul mare. Știu că lucrurile au luat-o puţin razna 
astăzi. Ce-ai zice să vin mai pe seară ȘI să te scot la cină? 

— Sună... Mi-am dres vocea, încercând să scap de nodul din gât. Sună 
minunat, dar cred că va trebui să sar peste cină. Am o groază de lucru și am 
umblat toată ziua. Jonglez cu niște termene limită foarte stricte, știi. Și cu 
un cadavru mort de-a binelea. 

Nick s-a aplecat și mi-a furat un sărut delicat, foarte ușor, care m-a făcut 
să mă simt Și mai vinovată. Am deschis portiera și am ieșit. l-am urmărit 
mașina dispărând pe alee. I-a făcut semn cu mâna ofițerului Roddy când a 
trecut pe lângă mașina acestuia. 

Peste stradă, perdelele doamnei Haggerty erau trase, iar părul ei alb se 
zărea ca un spectru de după geam. Mă săturasem de femeia asta. Asta era. 
Aveam de gând să-i spun în sfârșit vreo două de la obraz. 

Perdelele au căzut la loc când am traversat strada. Tocurile mele joase au 
tăcănit apăsat când am năvălit pe treptele ei din față. 

— Doamnă Haggerty! am bubuit la ușă. Sunt Finlay Donovan Și trebuie 
să vorbesc cu dumneata. 

Am ridicat mâna să mai bat o dată, când ușa s-a deschis larg. Valul de 
aer cald din interior m-a luat complet pe nepregătite. 


— Era Și vremea. Doamna Haggerty s-a uitat la mine peste rama aurie a 
ochelarilor; rujul roz depășea cu mult linia naturală a gurii ei scofâlcite. 
Avea prea mult fard pe obrajii palizi, iar parfumul ei de femeie bătrână era 
cam greu pentru nările mele. 

M-am uitat la ea cu gura căscată, respirând precipitat. Nu a făcut niciun 
gest să mă invite înăuntru, dar nici nu mi-a trântit ușa-n nas. 

— Ce vrei să spui? 

— Era vremea. S-a făcut un an de când tot aștept să te scuzi. Așadar, 
ziceai că ai ceva să-mi spui? A ridicat bărbia, iar pielea flască de pe gât a 
prins să se clatine cu mândrie între cele două lanţuri de aur care atârnau de 
braţele ramelor de la ochelari. 

— De aceea nu mi-ai deschis ușa săptămâna trecută? Pentru că așteptai 
să mă... scuz? 

Am înclinat capul, uluită, iar ea a încuviinţat scurt Și hotărât din cap. 

— Ştiam că în cele din urmă o vei face, mai ales că probabil vrei să știi 
dacă am văzut ceva suspect în garajul tău. 

Mi s-a clătinat pământul sub picioare. 

— Ai văzut ceva suspect în garajul meu? 

— Doar nu sunt membră a patrulei din cartier degeaba! 

— Serios? Mi-am luat seama, închizând gura înainte să apuc să spun o 
prostie, și am clătinat din cap. Adică, sigur că nu. Și ai dreptate, exact de 
asta am venit. Să mă scuz. Pentru... 

A ridicat două sprâncene subţiri, desenate asimetric de o parte și de alta 
a feţei. Habar nu aveam ce fel de scuze aștepta de la mine. Ea era cea care- 
mi spionase casa. Ea îl turnase pe Steven Și-mi aruncase căsnicia în aer. Ea 
a bătut toba după aceea în tot cartierul. Și cu toate astea, trăgând linie, vina 
cădea în întregime pe umerii unei singure persoane. Și probabil că nu era 
vorba despre umerii osoși Și gârboviti din faţa mea. A ridicat bărbia mai 
sus, așteptând. 

— Îmi pare rău, am zis, înghițindu-mi și ultima rămășiță de mândrie. 
Îmi cer scuze că am strigat la dumneata Și am vorbit urât. Eram furioasă pe 
soțul meu și m-am răzbunat pe dumneata. Și nu ar fi trebuit. 

Doamna Haggerty Și-a încrețit nasul, potrivindu-și ochelarii să mă poată 
vedea prin ei, ca ȘI cum mi-ar fi evaluat sinceritatea. Cu un rânjet mulțumit, 
le-a dat drumul și i-a lăsat să atârne la loc, pe piept. 

— Așadar, despre garaj, am spus precaută. Ce ai văzut mai exact? 


S-a întors ȘI a luat agenda cartonată de pe măsuţa de pe hol, din spatele 
ei. A deschis-o, Și-a umezit un deget uscat Și încovoiat Și a început să o 
răsfoiască. S-a oprit, cu un oftat ușor, la o pagină. 

— În noaptea de marţi, opt octombrie, te-am văzut ieșind cu copiii puţin 
înainte de șase seara. Și după aceea te-am văzut întorcându-te fără ei pe la 
Șase Și patruzeci. Am presupus că vei rămâne probabil acasă, pentru că nu 
ieși prea mult. S-a uitat la mine, iar eu i-am zâmbit stânjenită. Era tot ce 
puteam face ca să mă abțin să nu o strâng de gât pe femeia asta. A 
continuat: Dar după aceea te-am văzut plecând din nou, aranjată și 
îmbrăcată de întâlnire. Presupun că era cu polițistul brunet cu care îţi 
petreci timpul în ultima vreme. A ridicat o sprânceană jalnic desenată, 
invitându-mă să-i detaliez relația cu Nick. Dar ce rost ar fi avut? Oricum 
părea a le ști pe toate. Sinceră să fiu, la început te-am confundat cu doamna 
Hall. Dar când ai ieșit din garaj te-ai împiedicat pe tocuri Și mi-am dat 
seama că tu ești. Ești mai neîndemânatică decât Theresa. Și ai o ţinută 
groaznică, a adăugat, scrutându-mi umerii. Probabil pentru că stai tot timpul 
în faţa calculatorului. E nesănătos, ar trebui să știi. 

Am făcut un semn nerăbdător, îmbiind-o să continue. 

— Oricum, presupun că trebuie să fi fost imediat după Șapte, a zis ea, 
îndreptându-și atenţia spre registru. Apoi au urmat câteva ore liniștite. M- 
am uitat la programele preferate de la televizor și am mâncat o felie de 
plăcintă. Așa știu că pe la zece fără un sfert am observat lumină în garajul 
tău. Ai lăsat camioneta pornită Și ai intrat în fugă în casă. M-am gândit că 
voiai să iei ceva ce ai uitat înainte de a te duce să iei copiii de unde i-ai lăsat 
mai devreme. 

— La sora mea, am zis, îmbiind-o printr-un semn cu mâna să continue. 

— Sora ta, polițista? Un lucru e sigur, avem parte de mulți din ăștia în 
ultimele câteva zile... 

— Da, a avut grijă de copii, am zis poate puțin cam răstit. Altceva ai mai 
văzut? 

— Sigur că da, a sărit ea, ca Și cum simpla punere la îndoială a vigilenţei 
ei ar fi fost ofensatoare. Am supravegheat casa ca să mă asigur că nu te 
deranjează nimeni cât ești înăuntru. La început am fost puțin nervoasă, 
pentru că stăteai așa de mult în casă și din cauza asta eu pierdeam show-ul 
de noapte de la televizor. Dar, după aceea, s-a întâmplat ceva ciudat. Și-a 
aranjat ochelarii, lanţul gros din aur s-a prins de scamele de pe umăr ale 


puloverului. 

— Ce-ai văzut? 

A ridicat un deget artritic sub nasul meu. 

— Am văzut pe cineva furișându-se în garajul tău. 

Mi s-a tăiat răsuflarea. Asta era. Doamna Haggerty 1-a văzut pe cei care 
l-au omorât pe Harris. 

— Îţi amintești cum arătau? 

— A fost destul de greu de văzut de aici, mai ales că era noaptea târziu. 
Farurile camionetei îl luminau de la spate, dar îți pot spune că era înalt. A 
trebuit să se aplece ca să se uite în interiorul camionetei tale. M-am gândit 
c-o fi vreunul dintre derbedeii din cartier care are de gând s-o fure, așa că 
m-am dus jos să sun la poliție. Dar, până am ajuns la telefonul din 
bucătărie, probabil ai revenit în garaj Și l-ai speriat. Când m-am uitat pe 
fereastra bucătăriei, garajul tău era deja închis. Din câte mi-am dat seama, 
individul plecase. 

Mi-am furișat privirea în spatele ei și am văzut un scaun electric montat 
pe o Șină, la baza scărilor. Bunica avea unul din ăsta la ea acasă. Se mișcă 
la fel de greu cum curge melasa. Cine știe cât timp a pierdut doamna 
Haggerty? Sau dacă putea fi considerată un martor de încredere. Practic nu 
văzuse pe nimeni închizând ușa garajului. Și chiar dacă ar fi văzut, femeia 
asta nu-și putea vedea propria ei faţă în oglindă când se dădea cu ruj. Un 
judecător ar putea elimina oricând mărturia ei. 

— Ziceai că era un el? am întrebat-o, ca să mă asigur că am auzit bine. 

A încuviinţat din cap, cu convingere. Mi-am scuturat părul spre spate, 
încercând să înţeleg. Feliks era înalt. Presupun că ar fi putut veni aici cu 
Theresa. Sau poate cu Andrei. Dar ceva din scenariul ăsta nu se potrivea. 
Știam destule despre Feliks acum ca să-mi dau seama cum operează. Feliks 
nu-și făcea singur treburile murdare. Pentru asta îl avea pe Andrei. lar 
Andrei nu era subtil. 

— Ai văzut cine mai era cu el? 

— Nu am mai văzut pe nimeni altcineva. Doar pe el. 

Dar asta nu avea sens. Trebuie să mai fi fost cineva care să îl ajute pe 
ucigaș să închidă garajul. Poate aștepta în mașină Și a ieșit după ce 
doamna Haggerty s-a suit în scaunul-lift ca să coboare scările. 

— Ai văzut ce mașină conducea? 

A mijit ochii. 


— Nu era nicio mașină. Cel puţin nu una pe care s-o pot vedea. 

Așadar, criminalul a venit pe jos, așa cum am bănuit. Și, fără o descriere 
a suspectului sau a vehiculului — fără o dovadă că cineva l-a omorât 
intenționat pe Harris —, voi deveni primul suspect de îndată ce Nick își va 
da seama că eu eram femeia de la The Lush. Marea mea speranţă era că 
Nick va ajunge într-o fundătură. Că Julian nu mă va identifica la poliție și 
că nimeni nu va putea dovedi că Harris Mickler a fost în casa mea. 

— Ai mai... ai mai văzut sau auzit ceva în noaptea aceea? Ceva ciudat... 
în garajul meu? am întrebat cu precauție. 

— Nu, a răspuns ea. Nu pot auzi prea multe din cauza câinilor din josul 
străzii. Trebuie să fi văzut hoţul și asta i-a stârnit. Au tăcut de îndată ce ela 
dispărut. S-a scărpinat în cap, întorcându-se la registrul ei. la să vedem... 
Am văzut-o pe dădaca ta intrând pe ușa din faţă. M-am gândit că toate erau 
în regulă, așa că m-am dus la culcare la scurtă vreme după aceea. 

Doamna Haggerty a strâmbat din nas, împingându-și ridurile de pe 
frunte în sus, până ce s-au unit într-o reţea de linii gânditoare: 

— Dacă stau bine să mă gândesc, m-am trezit înainte de răsărit din cauza 
unui zgomot puternic de prăbușire, dar nu ţi-aș putea spune ce l-a provocat. 

Trebuie să fi fost ușa garajului, care căzuse când s-a închis după ce Vero 
Și cu mine ne-am întors acasă de la fermă. Ceea ce înseamnă că nu ne-a 
văzut plecând Și venind. 

— Bun... adică, mulţumesc frumos. Am răsuflat ușurată. Ai sunat 
cumva la poliție? Să reclami ceva din povestea asta? 

— Nu. Pielea flască de la gușă i-a fluturat din nou odată cu mișcarea 
capului. Nu mi-am bătut capul. Nu avea rost să-i fac pe oameni să piardă 
vre... Dar s-a oprit brusc. Și-a scos ochelarii Și s-a uitat la mine cu niște 
ochi albaștri, spălăciți: De ce? a întrebat curioasă. A furat ceva? Dacă a 
furat, putem merge chiar acum să vorbim cu polițistul de peste stradă. A 
arătat spre mașina fără însemne a ofițerului Roddy. 

— A, nu, nu. E-n regulă, am insistat, îndepărtându-mă de pragul ei. Dar 
nu era în regulă. Nici pe departe. După cele mai optimiste calcule ale mele, 
aveam patruzeci Și opt de ore ca să descopăr cine l-a omorât pe Harris, 
înainte ca Nick să-i dezgroape cadavrul. 


Capitolul 38 


Am descuiat ușa casei Și am intrat, surprinsă de liniștea dinăuntru, până 
când mi-am amintit că cei mici erau la tatăl lor. Televizorul era închis. Toate 
luminile erau stinse. 

— Vero? am strigat. Mi-a răspuns ecoul. Poate s-a dus la bibliotecă să 
înveţe. 

Țăcănitul tocurilor mele răsuna puternic pe pardoseala bucătăriei. Am 
crăpat ușa garajului. Mașina lui Vero era acolo, lângă spațiul gol unde îmi 
parcam de obicei camioneta. După incidentul cu Feliks lăsasem mașina de 
la Ramon la atelierul lui Și încă nu apucasem să-mi iau camioneta. 

Am închis ușa bucătăriei ȘI, în timp ce sunetul se pierdea în casa goală, 
am avut brusc senzația că nu eram singură. Că eram urmărită. 

Ceva era în neregulă. Ceva era foarte... 

— Surpriză! Mi-a stat inima. Vero a sărit prin ușa deschisă a sufrageriei, 
cu Zach în braţe. Delia a ţâșnit după ea. Un buchet de baloane cu heliu era 
legat cu panglici colorate, asortate cu țepii din capul ei, de nasturii 
salopetei. În mijlocul mesei rabatabile din living, unde de obicei stăteau 
facturile, acum trona un tort. De candelabru erau agăţate fâșii multicolore 
ȘI, într-o găleată cu gheaţă, se lăfăiau o sticlă de șampanie Și două cutii de 
suc. 

Delia s-a agăţat de picioarele mele, aproape răsturnându-mă. Am 
îmbrățișat-o strâns, memorându-i fiecare trăsătură — cât de ușoară era, cât 
de fină era pielea ei lipită de obrazul meu — întrebându-mă câţi ani va avea 
când o voi vedea data viitoare, după ce Nick va găsi cadavrul lui Harris. 

— Credeam că staţi cu tata weekendul ăsta. M-am tras înapoi, privind-o 
în ochii ei mari, căprui. 

— Tata a trebuit să se ducă la muncă, a zis Delia, încurcându-și degetele 
micuţe în cerceii cu diamante false din urechile mele. 

— Steven a apărut cu ei acum vreo oră, a explicat Vero, mutându-l pe 
Zach pe șoldul celălalt. A zis că a intervenit nu știu ce urgenţă la fermă Și 
trebuie să fie acolo. Theresa era cu clienţi la o prezentare de case și nu a 
putut da de ea, așa că a întrebat dacă ar putea lăsa aici copiii la noapte. Așa 


că, date fiind veștile nemaipomenite, noi trei ne-am gândit că ar fi o scuză 
bună să organizăm o petrecere! Delia mi-a întins un balon. Zach a suflat în 
piuitoarea dintre buze, râzând cu toată gura. 

— Ce vești? am întrebat-o, luându-l pe Zach, care întindea mânuţele 
spre mine, în brațe. L-am strâns tare la piept, convinsă că nimic nu putea fi 
mai important ca descoperirea de dimineaţă a lui Nick. 

Vero mi-a întins ziarul local, împăturit. 

— Prima pagină, jos, a zis. 

L-am lăsat pe Zach din braţe și el a zbughit-o. Balonul meu s-a izbit de 
tavan când i-am dat drumul ca să iau ziarul. 

Și iată-mă. 

Fotografia mea de autor — eu cu perucă blondă, cu ochiu ascunși după 
ochelarii mari, negri — era tipărită în alb-negru, sub un titlu cu litere de-o 
Șchiopă: Autor local încheie un contract de Șase cifre pentru viitorul ei 
thriller. 

Mi-a crescut inima pentru o jumătate de secundă, pentru ca imediat să se 
prăbușească asemenea unui morman de cenușă. 

Eram în ziar. Cartea mea era în ziar. Ce naiba făcuse Sylvia? 

Am parcurs în grabă articolul, cu pulsul în creștere. 

Un interviu cu agentul Fionei Donahue, Sylvia Barr, de la Barr and 
Associates din Manhattan, ne oferă o imagine în avanpremieră asupra noii 
cărți a lui Donahue, care urmează să apară în toamnă. 

Când am întrebat-o pe doamna Barr de ce această carte s-a bucurat de 
atâta atenție din partea editorilor, ne-a răspuns: „Fiona e un talent 
adevărat. Această carte o va propulsa în rândul autorilor de bestselleruri. 
E proaspătă. E sexy. Presimt că va avea un mare succes! 

Am expirat zgomotos. Poate doar atât le-a spus. Poate nu a spus nimănui 
că noua mea carte era de fap... 

M-am prăbușit pe un scaun, cu senzaţia unui iminent infarct în timp ce 
citeam mai departe: 

Când o asasină de profesie este angajată de o soție disperată să scape 
de soțul ei — un contabil bogat cu legături cu mafia — cineva o ia înaintea 
asasinei... Și acum Și soția dispare. Hotărâtă să investigheze misterioasa 
asasinare a tintei ei înainte de a fi ea însăși acuzată, asasina noastră sexy 
face echipă cu un polițist atrăgător care nu bănuiește nimic, pentru a-și da 
seama ce s-a întâmplat de fapt. 


— Ai reușit, mami! Vero zice că ești celebră! Ca un star de la televizor! 
Delia îmi strângea picioarele și se uita în sus la mine cu ochi de căprioară Și 
cu o expresie de adoraţie, de obicei rezervată tatălui ei. Acum putem mânca 
tort? 

— Da, asta cere o felie de tort! Vero s-a dus cu copiii la bucătărie, iar eu 
am rămas să citesc restul articolului, cu inima-n gât. Acum o lună, ăsta ar fi 
fost răspunsul tuturor visurilor mele de-o viaţă. Dar dacă Nick făcea rost de 
un mandat ca să sape câmpul ăla, articolul ăsta nu era altceva decât încă un 
cui în sicriul meu. 

Vero l-a suit pe Zach pe scăunelul înalt, i-a pus dinainte o felie zdravănă 
de tort cu glazură groasă, Și o altă felie a pus-o în faţa Deliei. 

— Pot să vorbesc cu tine? am Șoptit. 

— După tort, a replicat Vero, tăind și pentru ea o felie și punând 
deasupra ei un mot generos de înghețată. 

Am înșfăcat-o de cot și am tras-o după mine în living, în timp ce 
îngheţata din lingura lipită cu încăpățânare de mâna ei a lăsat o dâră în 
urma noastră. 

— Uau! s-a încruntat ea la mine, potrivindu-și coiful din hârtie pentru 
petrecere. Am rezistat pornirii de a i-l zbura de pe cap. 

— Nick Și cu mine tocmai ce am plecat de la ferma lui Steven, am 
Şoptit. 

Vero a pălit. 

— Ce-ţi făcut acolo? 

— A găsit gazon pe mașina lui Feliks Și a reușit să-i ia urma pe câmp. 
Acum cere un mandat ca să sape acolo. 

Vero s-a uitat în Jos, la ziar, ca Și cum i s-ar fi făcut rău. Una era să îţi fie 
prezentată crima ficțională în ziarul local, dar cu totul altceva era ca cineva 
să găsească efectiv cadavrul. 

— De ce naiba nu l-ai oprit? 

— Și ce-ar fi trebuit să fac, mă rog? 

— Habar n-am. Vanilia topită de pe mâna ei picura pe covor. Să-l 
distragi! Să-ţi foloseşti atuurile feminine, cum ai mai făcut! 

— Ce să-ți spun, că mare bine mi-au adus! 

Ne-am uitat amândouă spre bucătărie, gândindu-ne probabil la același 
lucru. 

— Ce dracu” am putea să mai facem acum? 


— Nu Știu. Am putea lua banii Irinei, luăm copiii și fugim din ţară. Dar 
unde să ne ducem? Și cât ar dura până ce Andrei și Feliks ne-ar găsi, odată 
ce Irina le va spune că am furat de la ei? 

— Cât durează până obţine un mandat? a întrebat Vero. 

— N-am idee. Aș putea foarte bine să-l sun pe Julian și să-l întreb. Nick 
a zis că nu e ușor să găsești un judecător în weekend. Poate o zi, două. 

— OK. Vero a respirat adânc după o tehnică de respirație care îmi 
amintea dureros de Lamaze. OK, asta e bine. Deci nu trebuie decât să 
mutăm cadavrul înainte să-l găsească. 

Din bucătărie s-au auzit hohote de râs Și zarvă mare. Vero Și cu mine ne- 
am întors Și l-am văzut pe Zach ungându-se pe cap cu glazură de tort. Delia 
se uita la el cu o expresie vag dezgustată, cu boticul albastru de la coloranți 
alimentari. Am presupus că în tortul ăla era suficient zahăr cât să-i ţină treji 
pentru următoarele patruzeci Și opt de ore. N-avea să fie ușor. 

— Ar fi putut fi mai rău, a zis Vero. 

— Zău? Chiar te rog, spune-mi Și mie cum ar fi putut fi mai rău. 

— Ar fi putut veni cu un câine acasă. Orice ai face, nu aminti de asta în 
faţa Deliei. Abia am potolit-o din plâns. 

— De ce a plâns? 

— Steven i-a dus la adăpost dimineaţă, dar Sam plecase deja. 

— L-a adoptat cineva? 

— Tipul ăla, Aaron, îl știi, amicul Patriciei. Omul de la adăpost i-a spus 
lui Steven că l-a luat pe Sam acasă la sfârșitul săptămânii trecute. Lui 
Steven 1 s-a părut ciudat, mai ales că abia adoptase doi câini acum câteva 
săptămâni, Și nu e ușor lucru să călătorești cu trei câini. 

Am simţit că mă prăbușesc pe dinăuntru. 

— Să călătorească? Cum adică să călătorească? 

— A plecat în după-amiaza aceea. A spus că pleacă în vacanţă, dar nu s- 
a mai întors. Și nimeni nu știe unde s-a dus. Privirile noastre s-au întâlnit. 
Am rămas așa câteva clipe. Crezi că... 

Asta trebuie să fi fost imediat după ce l-am cunoscut, când i-am pus 
întrebările alea despre Patricia. Am completat cererea folosind adresa 
Theresei. Noi două stăm pe aceeași stradă. Dacă a mai văzut numele străzii 
înainte — de pildă în noaptea în care a murit Harris — Aaron ar fi putut-o 
recunoaște Și a înţeles cine sunt. Și de ce o căutam pe Patricia. 

Câinii salvați sunt niște prieteni extraordinari. 


Asta să se fi întâmplat? Aaron a închis ușa garajului, hotărât să o salveze 
pe Patricia de soţul abuziv, așa cum a făcut-o pentru Sam, câinele salvat de 
la adăpost, nerealizând că ea făcuse deja un plan și se ocupa de situaţie? L- 
am răpit pe Harris de la bar înainte ca Aaron să apuce să intre în scenă? M-a 
urmărit aici, apoi a profitat de ocazie Și a terminat treaba pe care mie mi-era 
prea frică s-o duc la bun sfârșit? 

Nu am putut auzi prea multe din cauza câinilor din josul străzii... 

Au tăcut după ce el a plecat. 

Câini care latră. Am auzit câini lătrând în parcare în noaptea aceea, la 
The Lush, când l-am încărcat pe Harris în camionetă. Și tot în noaptea 
aceea, mai târziu, când vorbeam la telefon cu sora mea. Conform relatării 
de la știri despre dispariţia Patriciei, aceasta nu avea câini. Dar Aaron a 
adoptat o mulțime. 

Molly și Piratul au fost cu el în mașină? 

Mi-a zburat gândul la Subaru maro pe care l-am văzut în garajul 
Patriciei, cu două abţibilduri cu feţe umane și două cu capete de câini. În 
fotografia de la adăpost, Patricia stătea lângă Aaron, cu Molly și Piratul, Și 
nu purta inelul. Oare Aaron era mai mult decât un prieten? Era iubitul ei? 
Amantul? Plănuiseră un viitor împreună? De aceea erau amândoi atât de 
dornici să scape de Harris? Și, dacă da, cine l-a ajutat pe Aaron să-l închidă 
pe Harris în garajul meu? 

Chiar fiind singur, cum a zis doamna Haggerty, cum ar fi putut să ţină 
ușa garajului, ca să nu se izbească atunci când se închide, fără a fi suficient 
de aproape ca s-o... ţină? 

M-am întors spre Vero și am luat lingura pentru îngheţată din mâna ei, 
aruncând-o în găletușa cu gheaţă. 

— Dă-mi cureaua ta, i-am spus. 

— Cureaua? 

— Ai încredere în mine. 

Vero Și-a descheiat cureaua și a tras-o din găicile blugilor. Era mai 
subțire decât cea pe care o purta Aaron în ziua în care l-am văzut la adăpost, 
dar părea la fel de solidă. 

— Stai cu copiii. Vin imediat. 

Am apăsat butonul de pe peretele garajului. Soarele după-amiezii a 
inundat betonul și eu am rămas în picioare în mijlocul încăperii, uitându-mă 
la Șine Și căutând o modalitate de a folosi centura pentru a împiedica ușa să 


cadă, așa cum Aaron o folosise atunci când a prins-o ca să ţină ușa cuștii 
lui Sam deschisă. 

În colţul din faţă al garajului, la capătul Șinelor, aproape de curba unde 
se întorceau, se intersectau două bare de metal. Am luat scara, m-am urcat 
Și am înfășurat cureaua în jurul lor. Apoi am mutat scara în mijlocul 
garajului, m-am suit Și am tras coarda ușii. 

S-a auzit un pocnet ușor când ușa s-a deconectat de motor. Apoi s-a 
oprit, suspendată în aer de cureaua lui Vero. 

Aaron îl omorâse pe Harris. 

Nu Theresa și Aimee. Nu Feliks și Andrei. Aaron o făcuse singur. Ştia 
că ușa s-ar izbi Și aș veni în fugă. Exact așa cum cuștile cu închidere 
automată dezlănţuiseră iadul în adăpost când Vero a eliberat animalele, iar 
ușile s-au închis singure în spatele lor. Aaron Și-a legat cureaua de șină. 
Apoi a tras de coardă să deconecteze ușa de motor. Încet, și-a desprins 
cureaua cu o mână ȘI a lăsat-o ușor în jos. 

Dar dacă Aaron îl omorâse pe Harris ca să fie cu Patricia, ce rost mai 
avea să părăsească acum orașul, când Patricia era moartă? Eram singura 
persoană care Ştia adevărul despre moartea lui Harris Și, la cât de vinovată 
păream, nu simţeam deloc nevoia — nu mai mult decât Aaron — să raportez 
ce am descoperit. Cu Patricia dispărută, Aaron ar fi putut rămâne liniștit 
aici în oraș, să-și vadă în continuare de viaţa lui. Dacă nu cumva... 

Patricia Mickler nu mai există. M-am asigurat personal de asta. 

Mi-am amintit de conversaţia cu Irina, de la sala de sport. Nu a spus 
nicio clipă că Patricia e moartă. Singurul lucru pe care i-a spus a fost că n-a 
mai rămas nimic de găsit din Patricia Mickler. 

Are prieteni care pot face dispărut pe oricine... nume nou, pașaport nou, 
Și-i Șterg de pe suprafața pământului ca Și cum n-ar fi existat niciodată. 

Dacă Patricia Mickler nu era moartă? Dacă Irina Și-a ajutat prietena să 
dispară? Dacă au aruncat mașina și lucrurile ei în lac și i-au înscenat 
moartea? Dacă Patricia, altcineva acum, trăia altundeva, cu altcineva? 
Altcineva care avea grijă de ea și o făcea să se simtă în siguranţă. 

Mașina pe care o văzusem în garaj trebuie să fi fost a lui Aaron, 
abțibildurile de pe parbrizul din spate îi înfățișau, probabil, pe ei și familia 
lor de câini. Dacă au dispărut în asfintit în Subaru? Aaron și Patricia puteau 
fi oriunde. Ceea ce făcea din mine viitorul prim suspect în moartea lui 
Harris Mickler. Cuvântul meu împotriva muntelui de dovezi care se adunau 


împotriva mea. 

Năucită, m-am dat jos de pe scară. 

Telefonul suna insistent în buzunar. L-am scos, văzând cu surprindere că 
am vreo zece apeluri ratate: de la părinţi, de la Georgia, de la Sylvia... 
Probabil toți voiau să mă felicite pentru articolul din ziar. Nu suportam 
gândul să stau de vorbă cu vreunul dintre ei. 

Pe aleea mea s-a auzit scrâșnet de cauciucuri. M-am răsucit, sărind în 
lături când o bară argintie s-a oprit la câțiva centimetri de genunchii mei. 
Prin parbriz se vedea faţa furioasă a lui Nick. A făcut semn spre mine cu un 
deget greu: 

— Urcă, a mormăit el. 

M-am uitat cu drag la umbra lui Vero de la fereastra bucătăriei mele. 
Apoi am deschis portiera și am urcat. Nick a băgat mașina în marșarier Și a 
călcat acceleraţia, ieșind de pe alee și conducând în tăcere departe de casa 
mea. A făcut o întoarcere strânsă în capul străzii Și s-a oprit la refugiu, la 
curbă, refuzând să se uite la mine. 

— S-a întâmplat ceva curios după ce te-am lăsat acasă. L-am sunat pe 
comandant să-i spun că am dat peste ceva mare, că am vești. M-a informat 
că Și el are vești. Și apoi mi-a spus de nu știu ce articol din fiţuica locală. 
Nick a scos un ziar din cutia pentru mănuși Și mi l-a aruncat în poală. Se 
pare că eu sunt polițistul seducător care nu bănuiește nimic, iar ancheta 
mea a fost doar un mare proiect de cercetare pentru cartea ta. 

— Nu a fost așa... Tunu... 

— Eu sunt suspendat. Cuvintele acestea au secat tot aerul din mașină. 
Până la noi decizii din partea superiorilor. Mi-au luat pistolul. Mi-au luat 
insigna. Și acum trebuie să aștept până luni ca să mă prezint în biroul 
Șefului și să-i explic de ce am permis unei romanciere cu o miză personală 
să-ȘI bage nasul în ancheta mea. lar, până atunci, toată blestemăția s-ar 
putea termina. 

Mi s-a uscat gura. 

— Cum adică termina? 

— Şeful mi-a luat cazul. S-a cuplat cu poliţia din Fauquier și merg mai 
departe cu solicitarea mandatului. Dacă îl obțin mâine, atunci întorc câmpul 
cu fundu-n sus Și îi arestează pe Feliks și pe Theresa până ce apuc eu să-mi 
recapăt insigna. 

— Îmi pare rău. Scuza mea a ţâșnit într-o explozie de panică. Nimeni nu 


ar fi trebuit să știe despre ce e vorba-n carte. I-am trimis-o doar agentului 
meu. Probabil Sylvia s-a lăsat dusă de val și... 

El s-a întors să mă înfrunte, în ochi i-am deslușit flăcări de furie și 
reproșul de a-l fi trădat. 

— Ţi-a trecut vreodată prin cap că ţi-am împărtășit informaţii sensibile? 
Că, dacă cineva ar ști câte ţi-am permis să vezi Și să afli, mi-aș putea 
pierde slujba? 

— Dar a fost alegerea ta, nu a mea. Mi-am desfăcut centura ca să mă pot 
întoarce spre el, panica mea transformându-se acum în furie. Tu ai venit la 
mine, îţi amintești? Tu te-ai oferit să mă ajuţi cu cercetările pentru carte. 

— M-ai folosit! 

— Și tu m-ai folosit! Pentru că voiai s-o prinzi pe logodnica fostului meu 
soţ cu nu știu ce acuzație umflată de răpire și te-ai gândit că eu aș putea 
obţine informaţiile pe care tu nu puteai pune mâna. Pentru că nu aveai 
suficiente dovezi ca să justifici interogarea ei, cu atât mai putin 
percheziţionarea casei sau a biroului. Așa că să nu-mi spui tu mie cum stă 
treaba cu manipularea oamenilor! 

A întors capul, a respirat adânc, privind rătăcit pe fereastră. 

— Spune-mi un lucru. 

S-a întins după haină și a scos ceva din buzunarul interior. Și mi l-a 
depus în mâini. Peruca mea — frumoasa deghizare în spatele căreia mă 
ascundeam, persoana de succes care pretindeam că sunt în tot acest răstimp, 
identitatea care ar fi trebuit să mă ţină în siguranţă Și în afara problemelor — 
era acum o masă jalnică și ciufulită în poala mea. Era distrusă, șuviţele 
blonde erau pline de praf. Privirile noastre s-au întâlnit. 

— Ce vor găsi în câmpul ăla când îl vor săpa? 

S-a uitat la mine ca la o străină, ca și cum m-ar fi văzut pentru prima 
oară, ȘI faţa care i-a întors privirea i-a displăcut. 

Cum nu am răspuns, a pornit mașina. Nu am vorbit deloc pe drumul de 
întoarcere. Nu Și-a luat la revedere când m-a lăsat pe alee. 

Când am intrat în sfârșit în casă, Vero își frângea mâinile lângă ușă. 

— Ce s-a întâmplat? 

Un balon plutea de-a lungul tavanului. Copiii se jucau în camera de 
alături. Îngheţata nemâncată a lui Vero se făcuse băltoacă în farfurie. 

— Trebuie să mutăm cadavrul lui Harris. În noaptea asta. 


Capitolul 39 


Stăteam cu Vero în fața portbagajului deschis al mașinii împrumutate de 
Ramon. Lumina slabă poleia conţinutul cu o strălucire lugubră, care nu 
reușea decât să facă împrejurimile întunecate Și mai sinistre. Măcar de data 
asta copiii nu mai dormeau în spate. 

Să trec pe lângă ofiţerul Roddy a fost mai ușor decât mi-aș fi închipuit. 
Am rugat-o pe sora mea să ia copiii, explicându-i că eram în întârziere cu 
cartea Și aveam nevoie de o noapte liniștită ca să pot lucra. După multe 
rugăminți Și promisiuni din partea mea, a fost de acord. Vero a plecat cu 
copiii spre Georgia, băgându-i cu naturalete în Chargerul ei, în timp ce eu 
am rămas în fereastra bucătăriei, la vedere, pentru ca doamna Haggerty Și 
ofițerul Roddy să fie siguri că sunt acasă. La întoarcere, Vero a schimbat 
Chargerul cu mașina de împrumut pe care o lăsasem la Ramon. Vechiul 
sedan albastru era mult mai puţin vizibil decât mașina puternică a lui Vero, 
sau camioneta mea, mai ales dacă urma să transformăm portbagajul în scena 
crimei. Și, dacă mai apoi va trebui să vindem mașina pe bucăţi ca să ne 
acoperim urmele, eram sigură că ar afla toată lumea. 

Vero a condus mașina la punctul de întâlnire, parcul din josul străzii. 
Între timp, eu am pescuit câteva becuri de Crăciun cu aprindere programată 
dintr-o cutie prăfuită din subsol, le-am conectat la lămpile din birou, 
dormitor Și bucătărie și le-am programat să se stingă și să se aprindă pe 
rând, din două în două ore. După ce s-a înserat, mi-am prins părul la spate 
într-o coadă de cal și m-am schimbat în colanţi negri, hanorac negru Și 
mănuși negre. După aceea am tras draperiile și m-am furișat afară pe ușa 
din spate, rugându-mă ca vecinii să nu observe tenișii albi care le traversau 
grădinile Și să decidă să mă împuște în timp ce mă îndreptam spre parc. 

Pe la unsprezece, am reușit să ajungem vii Și nevătămate la intrarea din 
spate a fermei de gazon a lui Steven. 

Afară era un frig uscat. Îmi ieșeau aburi pe gură în timp ce, în spatele 
mașinii lui Ramon, făceam inventarul proviziilor noastre. 

— De ce avem nouăzeci de metri de celofan în portbagaj? am întrebat-o 
pe Vero. 

— Era promoție la Costeo. 


M-am strâmbat: 

— Şi te-ai hotărât să faci provizii taman acum? 

— Mi-ai zis să aduc folie de plastic. 

— Ți-am zis să aduci foaie de plastic. 

— Același lucru. 

— Nu, nu e același lucru. Cu folia se învelesc sandviciurile. Cu foaia de 
plastic se înfășoară cadavrele. E mai mare și mai rezistentă. Seamănă cu o 
perdea de duș. 

— Da” nu tu ai zis să nu aduc perdeaua de duș pentru că ne-ar face să 
părem vinovate? 

— Da, sigur, pentru că nimic nu urlă mai tare „nevinovate” decât un 
cadavru putrezit înfășurat în o sută de metri de Cling Wrap! 

Am înșfăcat lopețile și am îndesat una în mâna lui Vero. Zgomotul 
portbagajului trântit s-a auzit la kilometri distanță. Pământul îngheţat 
scrâșnea puternic sub picioarele noastre în timp ce ne apropiam de 
marginea câmpului. Farurile mașinii tăiau fâşii luminoase în pământ, 
lungindu-ne umbrele peste el. Vero a încercat pământul cu vârful lopeţii. 

— Eşti sigură că aici l-am lăsat? A arătat câțiva metri spre dreapta. Mi 
se pare că e ceva mai încolo, în direcţia aia. 

— Nu, am zis, venind lângă ea. E sigur aici. Nu i-am mai spus că nu 
eram sută la sută sigură. Avusesem grijă ca de data asta să oprim mașina pe 
pietriș, fixând farurile asupra câmpului, ca să nu mai lăsăm urme de 
cauciucuri în pământul moale, oferind poliției indicii. Dar, între întunericul 
apăsător Și tunelul lugubru de lumină aruncat de mașina lui Ramon, totul 
părea puţin confuz. Oricum, de undeva trebuia să începem. Și acolo părea 
suficient de aproape. 

A aruncat o privire jinduitoare spre excavatorul galben de pe următoarea 
parcelă. 

— Eşti sigură că nu vrei să aduc artileria grea? Am urmărit câteva 
videouri pe YouTube... 

— Nu săpăm cu excavatorul! Ultimul lucru de care aveam nevoie acum 
era o acuzație de furt, pe lângă toate celelalte. Nu e foarte adânc. Putem 
face asta singure. 

Vero a mormăit ceva, s-a îndreptat spre terenul neregulat și a înfipt 
lopata în pământ. 

— Atunci hai să terminăm odată. Am îngheţat aici. 


Am închis farurile. Mai bine să lucrăm în întuneric, să nu cumva să 
observe careva farurile de pe drum. M-am poziționat la câţiva metri de 
Vero, mai aproape de locul pe care-l indicase ea adineauri, în caz că avea 
totuși dreptate. Bășicile mele nu apucaseră să se vindece de tot, dar măcar 
acum aveam două perechi de mănuși și două lopeți solide. Cu toate 
săpăturile Și cu spiningul din ultimele săptămâni, mă simţeam oarecum mai 
în putere, capabilă să ridic mai mult. Lopeţile noastre au început să muște 
din pământ într-un ritm susținut, întâlnindu-ne undeva la mijloc. Pământul 
noroios se ridica grămezi în jurul nostru, încât ni s-a părut că eram într-o 
groapă mai adâncă decât, probabil, era. 

— Unde îl mutăm? a întrebat Vero, eliberând din gură un abur albăstrui. 
Într-un cimitir? Ca-n cartea ta? 

M-am înecat cu un hohot de râs între două lopeți. Dacă am fi făcut asta, 
probabil blestemata asta de carte ar fi motivul pentru care vom sfârși după 
gratii. 

— Nu. ÎI ţinem câteva zile până ce se termină ancheta, Și după aia îl 
aducem îndărăt, în același loc. Cel mai probabil poliția n-o să ceară un alt 
mandat să sape același teren. Și pământul va fi moale. Ușor de săpat. Ușor 
de ascuns, am adăugat printre gâfâneli. 

— Câteva zile? Vero s-a sprijinit în lopată ștergându-și faţa cu o 
mânecă, cu o expresie de dezgust vizibil chiar Și pe întuneric. Ramon o să 
mă omoare când îi voi da mașina înapoi. Ai idee cum miroase un cadavru 
în descompunere? Folia aia poate face multe lucruri, dar în niciun caz nu 
înlătură duhoarea! 

Am înfipt mai adânc lama lopeţii. Groapa ne ajungea deja la șolduri. 

— La JCPenney au reduceri de toamnă pentru lăzile alea frigorifice 
mari. Luăm una mâine dimineaţă Și o punem în garaj. 

Ea a chicotit jalnic. 

— Și când te gândești că-ţi făceai probleme pentru o blestemată de 
perdea de duș! Nimic nu ţipă mai tare criminal în serie decât o ladă 
frigorifică în garaj! 

— Ai o idee mai bună? Din pământul de sub picioarele mele s-a auzit o 
bubuitură surdă. Am lovit cu vârful lopeţii Și am simţit ceva tare. Am mutat 
lopata câţiva centimetri mai încolo, în caz că am lovit o piatră. 

— Stai. Vero a strâmbat din nas, împungând pământul la câțiva metri 
distanță. Adulmeca precaută, dar aerul căpătase brusc o duhoare greţoasă și 


înţepătoare. Cred că l-am găsit! 

Am lăsat lopata și am scos lanterna din buzunar, îndreptând-o spre 
grămada de pământ de la picioarele lui Vero. Am întors capul când am 
simțit mirosul. 

— Ăă... Finlay. Vocea ei a început să tremure ciudat când a 
îngenuncheat ca să dea la o parte pământul. Harris nu purta blugi când l-am 
îngropat, nu? 

Am căzut în genunchi lângă ea, dând în neștire pământul de pe un crac 
lung înfășurat în denim. Nu. M-am abținut cu greu să nu vomit. i, 
categoric, nu purta adidași. 

— Atunci cine dracu” e ăsta? 

— Habar n-am, dar Harris sigur nu e. Cu băgare de seamă, am pipăit 
buzunarele blugilor bărbatului, căutând un portofel. Erau goale. Cu capul 
întors din cauza duhorii, am luat câţiva pumni de pământ de pe faţa 
bărbatului. Mi-am înghițit cu greu saliva. Vai, nu, nu! Mi-am îngropat nasul 
în mânecă. 

— Ce-i? a întrebat Vero, târându-se mai aproape să vadă. 

Ochii bărbatului, de un alb ceţos, erau larg deschişi. Pielea palidă 
începuse să se încrețească, căpătase o nuanţă hidoasă de cenușiu, iar de pe 
la colţurile buzelor albastre se scurgeau firicele de noroi. La tâmplă se căsca 
o gaură întunecată. 

— Cred că ăsta a fost împușcat în cap. 

Vero a sărit în sus. S-a uitat încet în jos, Ștergându-și praful de pe 
genunchi. 

— Finlay? S-a scuturat pe palme, înjurând în spaniolă, și a spus: Cu 
regret te anunţ dar am mai găsit o pereche de încălțări. Și sunt sigură că nici 
astea nu-s ale lui Harris. 

Am sărit în picioare, simțind pământul cum se clătină sub ele. Mirosul 
era tot mai puternic. Au început să-mi lăcrimeze ochii când am mai scos la 
lumină două perechi de încălțări. Nick avusese dreptate. Feliks folosea 
ferma lui Steven pentru afaceri. De pildă ca cimitir pentru cadavre. 

— Cum o să-l găsim pe Harris în toată harababura asta? 

— Nu știu. Vero părea în pragul unui atac de panică. Lanterna ei mi-a 
luminat fața. 

— Lasă chestia aia în jos, m-am răstit, ferindu-mi ochii. Nu pot vedea. 

— Ce să las în jos? Dar nu eu... 


În vocea ei frântă se ghicea ceva teribil. Am ridicat palma la ochi, 
clipind, dar nu am fost în stare să-i disting faţa din cauza luminii. 

— Nu e lanterna mea, a Șoptit înnebunită. Vine cineva. 

Ne-am lăsat în jos, cu încălțările mortului proptite în fluierele picioarelor 
noastre. Ne-am ițit peste marginea gropii. Luminile de la faruri măturau 
pământul în direcția noastră. Farurile erau pătrate $i mari, exact genul pe 
care nu-ţi dorești să le vezi noaptea în oglinda retrovizoare. 

— Rahat! Cred că e Nick. Ar fi trebuit să-mi dau seama că va da târcoale 
fermei. Nicio șansă să stea deoparte și să-i lase pe ceilalți să preia ancheta 
fără să-și bage și el nasul. Probabil ne văzuse când am intrat. După care a 
așteptat, răbdător, până ce s-a asigurat că suntem băgate până la brâu într-o 
groapă plină de dovezi. Și, acum, a ieșit și ne-a prins asupra faptului. Să 
sperăm că nu a sunat după ajutoare. 

— Ce facem? a îngăimat Vero în șoaptă când mașina lui Nick s-a 
apropiat încet Și a oprit lângă aceea a lui Ramon. Gazul de eșapament ne 
învăluia sinistru într-un nor de fum. Farurile erau ațintite exact în direcția 
noastră. 

— Nu are rost să ne ascundem. 

Asta era. Nu aveam nicio șansă să ieșim, fără cătușe și o condamnare, 
din groapa pe care o săpaserăm. 

— Cunoaște mașina lui Ramon. Ştie că suntem aici. Ar trebui să mă 
predau. Să explic totul, îi voi spune că a fost ideea mea. Vero a protestat 
Șuierând, apucându-mă de cot când m-am ridicat în picioare. Am lăsat Jos 
lopata, cu palma streașină la ochi ca să mă protejez de lumina farurilor. 

Vero s-a ridicat lângă mine, lăsând lopata la pământ cu mâna tremurând. 
Cu braţele ridicate, așteptam ca Nick să iasă din mașină Și să vină să ne 
aresteze. 

Portiera mașinii s-a deschis. Motorul a rămas pornit, gazele de 
eșapament acoperind oarecum duhoarea cadavrelor în putrefacție. Cizmele 
lui zdrobeau lent pietrișul sub tălpi în timp ce se apropia de noi. S-a oprit 
puțin în faţa mașinii Și l-am văzut între benzile de lumină cum ia ceva din 
buzunarul stâng. Probabil cătușele. 

S-a auzit o dată scrâșnetul rotiţei unei brichete. De două ori. 

Am lăsat braţele în jos, chpind mărunt în lumina farurilor. Flacăra 
brichetei s-a aprins, apoi s-a stins. Vârful roșu al ţigări lui Nick strălucea 
mai tare la fiecare fum pe care-l trăgea. 


— Nu știam că Nick fumează, a șoptit Vero. 

— Nu fumează, am răspuns cu voce sacadată. 

Vero s-a lipit strâns de mine. Bărbatul a suflat un nor de fum alb, care s-a 
risipit în lumina strălucitoare a farurilor Și în norul de gaze de eșapament. 
O geacă umflată distorsiona linia superioară a corpului său. Dar picioarele 
au fost cele care mi-au atras atenţia, lățimea șoldurilor care se profilau în 
lumină. Erau mai zdravene decât ale lui Nick, două trunchiuri solide de 
copaci înfipte în pământ. Ochii mei s-au plimbat în sus pe ele, oprindu-se la 
lungimea deconcertantă a braţului drept al bărbatului, care era suspect mai 
lung decât celălalt, care ţinea ţigara. 

— Finlay...? Vero m-a prins de mână când ţeava unui pistol a apărut 
pentru o clipă în raza de lumină. Mi-a stat inima când a îndreptat-o spre 
mine. 

— Pot să explic... am spus, sperând că oricine ar fi fost polițistul la care 
mă holbam o cunoștea pe soră-mea, sau, cine Ştie, ar putea fi mituit cu un 
autograf. Arma a făcut un clic ușor Și am tăcut. S-a apropiat de groapă, cu 
arma îndreptată spre noi, cu faţa de nedeslușit, ascunsă în întuneric. 

— Afară. Avea o voce joasă ȘI aspră, răgușită ca hârșâitul brichete. 

— Nu ar trebui să ne citești drepturile? 

— Afară, am zis! 

Vero s-a agăţat de braţul meu. Ne-am cățărat afară din groapă, cu 
picioarele tremurând, susținându-ne reciproc ca să ne păstrăm echilibrul. 

— Întoarceţi-vă! a comandat. 

Ne-am întors amândouă cu faţa către câmp. La lumina farurilor, umbrele 
noastre se proiectau pe mormanul de pământ pe care tocmai îl săpaserăm. 
Peste fantomele pale ale unor perechi de adidași plini de noroi, peste 
contururile vagi ale unor feţe putrezite în întuneric. Pulsul meu a luat-o 
razna când umbra ofițerului a venit mai aproape. 

— Nu Ştiam că sunt cadavre aici, am izbucnit. Sora mea lucrează la 
poliția din Fairfax. Dacă am putea să o su... 

— În genunchi, a lătrat el. Asta era. Avea să ne pună cătușele. 

— Uite, cred că e o mare neînțelegere. Dacă am putea sta de vorbă... 

— În genunchi, am zis! A îndesat pistolul în ceafa mea. M-am aplecat în 
faţă, cât pe ce să cad în groapă. Vero m-a prins de braț, echilhbrându-mă, în 
timp ce eu încercam să-i respect ordinele și m-am lăsat la pământ. 
Opunerea de rezistenţă la arestare era o acuzație de care nu aveam nevoie 


acum. 

Vero a îngenuncheat lângă mine, strângându-mă tare de mână. Tremuram 
amândouă, așteptând cătușele. 

În loc de asta, am simţit ţeava rece de oţel a pistolului apăsându-mi 
ceafa. 

Am început să gâfâi. Am strâns ochii, întrebând cu glas tremurător: 

— Nu ne arestezi? 

Pistolul s-a cutremurat odată cu râsul lui gutural, sălbatic. Sunetul a 
pornit de jos, din gâtlej, apoi a urcat în sus, explodând, iar ecoul lui a 
reverberat spre noi din groapă. A bombănit ceva ce n-am putut înțelege. 
Ceva care aducea a rusă. 

Unghia lui Vero a intrat în pielea mea. 

Andrei Borovkov. 

M-am uitat în jos, la vârful alb al adidasului din groapă. Astea erau 
cadavrele lui. Asta încerca Feliks să ascundă, mizeria lui. lar noi eram 
următoarele. 

— Ce... ce cauţi aici? Oare mai avea alte cadavre în portbagaj? Era aici 
să îngroape pe cineva? 

— Nu prea ești ascultătoare. Feliks ţi-a spus că o fie foarte atent la 
mișcările tale. Iar polițistul tău, ăla care e parcat în faţa casei, nu-i cine știe 
ce paznic de nădejde. 

Ofiţerul Roddy... Andrei îmi supraveghease casa. 

— Ne-ai urmărit, deci? 

A îndepărtat pistolul și l-am simţit cum ridică din umeri. 

— Eram curios să văd ce pui la cale. Acum Știu. Toţi am fost surprinși 
când Harris Mickler a dispărut brusc. Când nu ne-a înapoiat cheia de la seif 
după ce a făcut obișnuitele depuneri, Feliks a fost sigur că Harris Și-a luat 
zborul cu banii lui. 

Cheiţa de pe inelul de chei a lui Harris... mi-am spus, cea pe care o luase 
Patricia când ne-am întâlnit la Panera. Probabil a folosit banii ca să fugă cu 
Aaron. 

Andrei s-a lansat într-o divagație: 

— Eu? Eu am pariat pe nevastă-mea. Irina nu l-a suportat niciodată pe 
soțul Patriciei. Zicea că e un nemernic jegos și că merită să moară. Mi-am 
tinut răsuflarea în timpul pauzei lungi în care a suflat un nor de fum peste 
capul meu. Poate nici nu-i voi spune lui Feliks că am dat peste voi aici. Nu- 


mi place să pierd pariurile. 

Am început să respir precipitat când a lăsat pistolul în jos. Avea de gând 
să ne lase să plecăm? Avea să ne Șantajeze ca să păstrăm tăcerea? 

Piciorul lui Andrei a apărut lângă mine. Nu îndrăzneam să mă clintesc. 
L-a proptit pe mormanul de pământ de la capătul gropi Și s-a uitat înăuntru, 
fumând. Un zâmbet sinistru i-a arcuit buzele în jurul Șuvoiului lung de fum 
expirat. 

— Se pare că ați făcut aproape toată treaba. O să-mi fie mult mai ușor să 
vă îngrop. 

Vero a scos un sunet straniu, iar stomacul meu a luat-o razna. Andrei 
avea de gând să ne omoare. Chiar aici. O execuţie, cu un glonț în ceafă. 
Aveam să cad în groapa asta, peste celelalte cadavre. Șeful lui Nick va veni 
mâine cu un mandat Și mă va dezgropa. Sora mea va trebui să-mi identifice 
rămășițele. 

Am scuturat din cap într-un protest mut. Îndurasem deja tot ce eram eu 
în stare să îndur de la Harris Mickler. Nici în ruptul capului nu aveam de 
gând să intru în groapa aia fără luptă. 

Andrei a tras un ultim fum, a aruncat chiștocul în groapă Și a trimis cu 
tocul pantofului câţiva bulgări de pământ spre mine când s-a îndepărtat de 
marginea gropii. 

M-am uitat în jos, la pumnii mei înfipţi în pământ. La noroiul care îmi 
acoperea palma. M-am uitat în sus, la Andrei, printre șuviţele ce-mi 
ieșiseră din coadă. Vântul aducea gazele care ieșeau din ţeava lui de 
eșapament deasupra gropii. Andrei a expirat ultimele rămășițe de fum de 
țigară, înclinând capul în așa fel încât vântul să nu i-l arunce îndărăt în față. 

Mi-am distrus prima patrulare în trafic când un tâmpit mi-a aruncat 
scrumiera în fată. 

M-am eliberat de mâna lui Vero, vârându-mi palmele în pământ. Am luat 
doi pumni zdraveni de pământ mocirlos, strângând bine degetele să nu-mi 
curgă printre ele. Umerii lui Andrei s-au cutremurat într-un râs tăcut, 
scuturând capul, ca și cum nu i-ar fi venit să creadă ce noroc a dat peste el. 
S-a apropiat de noi. 

— Eu sunt gata, a zis. Hai să terminăm repede. 

Am ridicat mâinile, azvârlind pământul cât de tare am putut. Bulgării s- 
au învârtit în aer, apoi l-au izbit drept în faţă. A urlat, ștergându-se violent 
la ochi. 


Lumina farurilor juca pe pistolul lui în timp ce încerca să-și scoată 
pământul din ochi. Am așteptat să-l scape, pregătită să iau arma Și să fug, 
dar el l-a ţinut mai strâns, ţintind dezordonat în timp ce urla și ne înjura. M- 
am ghemuit când a tras, împușcătura înfundată ridicând praful de lângă 
genunchii mei. 

Un amortizor. Folosea un amortizor. Nimeni nu va auzi împușcăturile. 
Nimeni nu va veni să ne salveze. 

Cu inima bubuind, am luat-o pe Vero de mână și am tras-o lângă mine. 
Amândouă am luat-o la goană, căutând adăpost în spatele portbagajului 
mașinii lui Ramon. 

Andrei răcnea, sfâșiat de durere, izbind sălbatic cu cizmele în pământ Și 
frecându-se la ochi. Altă împușcătură. Vero și cu mine ne-am ghemuit una 
în alta în spatele barei de protecție, cu mâinile la gură, îmbrățișându-ne 
strâns. Alt glonţ a șuierat aproape de capotă. Cu un icnet, ne-am târât înspre 
partea îndepărtată a mașinii Și ne-am ghemuit după roata din spate, 
ţinându-ne strâns de mână. Andrei se clătina Și urla la noi. 

Dacă am urca în mașină, poate am scăpa. 

Am întins mâna pe deasupra lui Vero, spre mânerul de la portiera 
pasagerului. A răsunat altă împușcătură. M-am ghemuit, luând-o pe Vero în 
braţe. Dinspre groapă s-a auzit o bufnitură puternică. 

Apoi tăcere. 

Ne-am lipit de partea laterală a mașinii, așteptând următoarea 
împușcătură. 

Dar împușcăturile se opriseră. 

Singurul zgomot care se mai auzea era zumzetul potolit al motorului de 
la mașina lui Andrei. Niciuna dintre noi nu îndrăznea să se miște, doar 
aburii tremurători ai respiraţiilor întretăiate ni se ridicau de pe buze. 

După câteva minute nesfârșite, m-am uitat pe furiș peste capota mașinii. 
Picioarele lui Andrei erau rășchirate în noroi, la marginea gropii. Restul 
trupului nu se vedea, de parcă deja căzuse în groapă. 

Vero s-a agăţat de spatele hanoracului meu, îmbrățișându-mă ca o umbră 
când m-am târât cu precauţie spre corpul lui Andrei. Pistolul sclpea inert în 
mâna lui. Am intrat în groapă, cu Vero agăţată de spatele meu, încercând să 
nu mă gândesc la umezeala împuțită care îmi muia genunchii colanților 
când m-am târât spre Andrei. Când am ajuns la câțiva centimetri distanță, 
am tresărit amândouă. Faţa lui Andrei era practic făcută praf, iar din ceea ce 


mai rămăsese din partea stângă a capului său curgea o băltoacă întunecată. 

Am respirat adânc, încercând să mă împotrivesc nevoii de a voma. 

— S-a împușcat. 

— Intenţionat? a exclamat Vero. 

M-am uitat în jos, la pistolul din mâna lui. Probabil îl fluturase ca un 
nebun în toate părțile, încercând să se șteargă la ochi în timp ce se străduia 
să tragă în direcţia noastră. 

— Nu cred. Cred că a fost un accident. 

— Ce facem acum? 

Grămada de cadavre. Andrei se prăbușise pe buza gropii. lar deasupra 
cadavrelor, se zărea licărul tot mai slab al ţigării lui abandonate. 

— Închide-i motorul mașinii, m-am auzit rostind în timp ce-l controlam 
prin buzunare. l-am luat portofelul și l-am vârât în haina mea. Nu lăsa 
amprente. 

Vero s-a cățărat afară din groapă și a alergat la mașina lui Andrei. Când 
a închis motorul, câmpul s-a cufundat în întuneric. Am stat puțin să mă 
gândesc. Să respir. Să procesez ce Ştiam. Între timp, ochii mei se adaptau la 
lumina lunii. 

În următoarele douăzeci Și patru de ore poliţia urma să sape tot câmpul 
ăsta. 

Vor găsi aici toate victimele lui Andrei. Şi pe Harris. 

Nick presupunea deja că Feliks era cumva amestecat în moartea lui 
Harris. Din punctul lor de vedere, Harris era doar un cadavru în plus. 

— ÎI lăsăm pe Harris aici, am zis apăsat, încercând să transmit cât de 
multă încredere eram în stare. 

— Să-l lăsăm? a șoptit Vero, ca și cum s-ar fi temut să nu ne audă 
careva. Nu-l putem lăsa! 

— Dacă îl luăm acum, poliția o să-l caute la nesfârșit. 

— Dar dacă îl găsesc cu Andrei Și cu toți ceilalți... 

— Atunci probabil vor presupune că mafia i-a omorât pe toți. Era un joc 
de noroc, dar mutarea lui Harris părea și mai riscantă. Acum ajută-mă să-l 
pun pe Andrei cu ceilalţi. Am luat cadavrul de sub braţe, Vero l-a prins de 
picioare Și, cu un icnet, l-am azvârlit în groapă. Mâine, când avea să vină 
poliția și va găsi groapa asta comună, vor fi descoperite și ţigara proaspăt 
fumată, Și pistolul lui Andrei. Va părea că altcineva — probabil Feliks — s-a 
întâlnit cu Andrei aici, l-a supravegheat cât a îngropat cadavrele, apoi l-a 


executat ȘI l-a aruncat în groapă alături de victimele sale, scăpând astfel 
organizaţia de un asasin neglijent care avea prostul obicei să-și regleze 
conturile murdare în văzul lumii. 

Nick nu va fi aici să-și asume meritul arestării, dar măcar va avea 
satisfacția de a ști că el a fost cel care a rezolvat cazul care l-a pus, în 
sfârșit, pe Feliks Zhirov în spatele gratiilor. Patricia Și Irina au scăpat de 
soții lor. Patricia Și Aaron vor putea ieși din ascunzătoare, iar Vero Și cu 
mine ne vom putea vedea de viețile noastre. 

Fără o vorbă, am mutat tot pământul înapoi în groapă și am dus lopețile 
în portbagaj, atente să nu lăsăm nicio urmă în spatele nostru. Când am 
terminat, m-am suit la volanul mașinii lui Andrei, iar Vero m-a urmat în 
mașina lui Ramon până la câmpurile aflate la câțiva kilometri mai Jos, pe 
șosea. Acolo am abandonat mașina lui Andrei Și i-am lăsat portofelul în 
cutia cu mănuși. 

În drum spre casă, ne-am oprit la garajul lui Ramon, ne-am mutat în 
Chargerul lui Vero și am făcut restul drumului spre South Riding în tăcere, 
prea Șocate Și epuizate ca să mai putem vorbi. 

Am ajuns la parc exact înainte de răsărit. Vero a oprit Și a verificat să se 
asigure că nu ne vede nimeni. Apoi m-am urcat în portbagaj. Cu un zâmbet 
apologetic, a trântit capacul peste mine. 

Ghemuită lângă lopeți, ascultam cauciucurile care se învârteau pe asfalt. 
Motorul a încetinit, ajungând la un tors lent și regulat când a trecut pe lângă 
mașina ofițerului Roddy, Vero asigurându-se astfel că și el, și doamna 
Haggerty au văzut-o că s-a întors singură acasă. 

Când mașina a întors și a intrat pe alee, am simţit o zdruncinătură 
ușoară. A încetinit Și am auzit ușa garajului care se ridica huruind. Mașina 
a înaintat câţiva metri, apoi motorul a tăcut. Prin pereţii de tablă ai mașinii 
am simţit vibrația motorului când ușa garajului s-a lăsat în jos. Portiera lui 
Vero s-a trântut, tenișii ei au scârţâit pe cimentul neted când a înconjurat 
mașina. Portbagajul s-a deschis Și, în faţa ochilor, mi-a apărut zâmbetul ei 
ostenit pe chipul plin de praf. A întins mâna Și m-a ajutat să ies din beznă. 


Capitolul 40 


Televizorul nostru a rămas toată ziua pe canalul de știri, urmărind 
defilarea titlurilor de dimineaţă până spre seară. Tocmai îi pusesem pe cei 
mici în pat, când povestea a explodat: 

La ferma Rolling Green Sod and Tree din ținutul Fauquier au fost 
descoperite Șase cadavre, inclusiv rămășițele lui Harris Mickler. Unul 
dintre cadavre a fost identificat ca fiind al cunoscutului asasin al mafiei, 
Andrei Borovkov. Detectivii de la polițiile din Fauquier Și Fairfax spun că 
aceste crime par a fi execuții în stil mafiot legate de crima organizată. 
Proprietarul fermei susține că nu știa nimic despre toate acestea, iar 
poliția afirmă că el nu este o persoană de interes la acest moment al 
anchetei. Poliţia i-a reținut pentru interogatoriu pe Feliks Zhirov, unul 
dintre capii mafiei, Și pe un asociat al cărui nume nu a fost dezvăluit. Vom 
reveni cu amănunte pe măsură ce ancheta avansează. 

Mi-a sunat telefonul. L-am pescuit dintre pernuţele de pe canapea. Pe 
ecran a apărut numele lui Steven. 

— Finn? Sunteţi bine, tu și copiii? Părea înnebunit. Nu-mi plăcea să 
recunosc, dar îmi făcea plăcere să-i aud vocea. 

— Suntem bine. Tocmai am văzut știrile. Voi sunteţi bine? 

— Cred că da. Dar au luat-o pe Theresa pentru interogatoriu. Nu știu ce 
se întâmplă. Auzeam în fundal zgomotele dintr-o secție de poliție: walkie- 
talkie, bâzâitul ușilor, zarva vocilor ofiţerilor care strigau dintr-o parte în 
alta a holurilor. Finn, Jur pe ce am mai sfânt, nu știam nimic despre toate 
astea. 

— Te cred. 

Mi-am cuprins genunchii cu braţele. Chiar dacă nu i-aș fi îngropat pe 
Harris Și pe Andrei pe câmpul fostului meu soţ, tot ar fi găsit acolo alte 
patru cadavre, Și asta mulțumită lui Feliks Zhirov. Măcar acum puteau fi 
identificate Și înmormântate cum se cuvine. 

— Crezi că Theresa știa? 

— Sincer să fiu, nu știu. Ea se jură că nu. Dar nu știu ce să mai cred. 
Acum sunt la secție. Polițistul, prietenul tău, e aici. Nick. Zice că pot sta 


aici până termină cu ea, dar s-a putea să dureze câteva ore bune până o 
eliberează. 

Dacă o eliberează. Dacă Nick sau șeful lui au cea mai mică suspiciune 
că Theresa avea cea mai mică idee despre ce era îngropat pe câmpul lor, 
atunci o vor aresta și o vor acuza de complicitate la crimă. 

— Stai liniştit, i-am zis. Vero Și cu mine putem avea grijă de copii. Vrei 
s-o rog pe Georgia să treacă pe la tine, la secție? 

Steven a oftat greu. 

— Ar fi... ar fi grozav, Finn. Sărută copiii din partea mea. Te sun mâine 
când aflu mai multe. Și, Finn... a zis el. Îmi pare rău. Pentru toate astea. 

— E-n regulă, i-am răspuns. Ne descurcăm noi cumva. Apoi Steven a 
închis. 

— Crezi că Nick suspectează ceva? a întrebat Vero când am lăsat 
telefonul jos. Se ghemuise în partea cealaltă a canapelei cu o pereche de 
papuci pufoși Și o pijama călduroasă, ţinând în braţe o pernuţă. Pe ecranul 
televizorului cu sonorul mut se derulau știri după știri. Titlurile nu se 
schimbaseră prea mult în ultimele ore. 

— Dacă ar fi avut o bănuială, aș fi fost deja pe bancheta din spate a 
mașinii de poliţie, în drum spre secție. 

Patricia ar fi fraieră dacă ar mărturisi ceva acum. Dacă e deşteaptă, va 
ieși la lumină Și va spune că a bănuit că mafia a fost implicată în dispariția 
soțului ei, s-a temut pentru viaţa ei Și s-a ascuns. Poate depune mărturie 
pentru legăturile dintre soţul ei și afacerile murdare ale lui Feliks, poate 
încasa asigurarea lui Harris Și, apoi, poate trăi o viaţă lungă Și fericită cu 
Aaron Și cu cei trei câini ai lor. 

Și Irina Borovkov era probabil încântată. Soţul ei era mort. Problemă 
rezolvată. 

— Ce se va întâmpla cu Theresa? a întrebat Vero, cu bărbia în pernuță, 
arătând la fel de ostenită precum mă simţeam și eu. Mă îndoiesc că vreuna 
dintre noi reușise să doarmă noaptea trecută. 

Mi-am lăsat capul pe spătarul canapelei. Întâmplările din noaptea trecută 
începeau să mă copleșească. 

— Presupun că totul depinde de cât de multe știe. Dacă a luat mită în 
cunoștință de cauză și a permis mafiei să folosească ferma, atunci e 
complice la crimele îngropate acolo. Dacă poliția poate dovedi asta, atunci 
probabil ajunge la închisoare. 


— Şi asta ar fi chiar atât de rău? a rostit Vero. 

Am oftat. Poate gândul ăsta ar fi trebuit să-mi dea un soi de satisfacție 
măruntă. La urma urmelor, după tot răul făcut familiei noastre, Theresa 
primea ceea ce merita. Dar nu reușeam să simt asta. Indiferent ce-mi făcuse 
mie, pentru copiii mei ea însemna ceva, și mă durea sufletul gândindu-mă 
la ce va trebui să le spun dacă ea va sfârși după gratii. Pentru binele lor, dar 
Și pentru al ei, speram că nu avea nicio idee despre ce voia Feliks de la ea. 
Și poate o parte din mine — cea mai mare parte — avea această speranţă și 
pentru Steven. 

— Sunt sigură că Steven a suferit destul. 

Vero a ridicat o sprânceană. 

— Crezi că se va întoarce în genunchi aici? 

Am ridicat din umeri. 


— Poate suna la ușă, la fel ca oricine altcineva, Și aștepta să vadă dacă 
deschid. 


Capitolul 41 


A doua zi dimineaţă, Georgia a apărut la ușa mea cu pungi sub ochi și 
cu o cutie cu gogoși glazurate sub braţ. Cică stătuse toată noaptea la secţie, 
cu Steven. 

Am pus de cafea în timp ce ea îmi spunea ultimele noutăţi. Procuratura 1- 
a oferit Therese o înţelegere: tot ce știe despre Feliks și operațiunile lui — 
Și legăturile ei cu acestea — în schimbul unor acuzaţii mai puţin grave. 
Probabil nu-și va putea păstra licenţa de agent imobiliar, dar măcar nu va 
petrece nicio noapte în închisoare. Theresei nu i-a fost prea greu să se 
hotărască Și a stat toată noaptea la poliţie dând declarați. 

Georgia Și cu mine ne-am luat cănile cu cafea și gogoșile și ne-am dus 
în sufragerie. Era mai ușor să purtăm conversaţia asta una lângă alta, pe 
canapea, decât faţă-n faţă, la masă. Așa, nu va trebui să mă uit în ochii ei. 
S-a lăsat pe o pernuţă, lângă mine, sorbindu-și cafeaua Și povestindu-mi ce 
ştia, între două mușcături din gogoaşă. 

Din câte citise în declaraţia Theresei, Feliks o angajase să-i găsească o 
parcelă de teren. I-a spus că voia să-l ia în arendă, nu să-l cumpere, Și nu a 
Știut niciodată care sunt adevăratele lui scopuri. Nu a Știut decât că trebuia 
să îngroape ceva pentru o scurtă perioadă. A presupus că ascundea droguri 
Și a susținut că nu ar fi fost niciodată de acord să îl lase pe Feliks să 
folosească ferma lui Steven dacă ar fi Știut că era pentru îngroparea unor 
cadavre. Acceptase să-i închirieze lui Feliks terenul în paragină pentru 
câteva luni cu o sumă mare de bani cash, prima tranșă fiind banii găsiți de 
Steven în sertarul ei cu lenjerie. 

Steven a presupus că Theresa și Feliks aveau o aventură. Și nu s-a 
înșelat. Da, Theresa avea un alibi pentru noaptea în care Harris Mickler a 
fost omorât. Sărbătorea înţelegerea încheiată cu Feliks la o șampanie, pe 
bancheta din spate a limuzinei lui, la ferma de gazon a lui Steven. Așa a 
ajuns Nick să descopere pământul Și gazonul lipite de caroserie. După 
primul raport al medicului legist, Harris a fost probabil îngropat în noaptea 
aceea, celelalte patru victime la două, trei zile după aceea, iar Andrei 
Borovkov recent, adică în ultimele treizeci și Șase de ore. Toate, cu 


excepţia uneia, fuseseră împușcate în cap de aproape. 

Va dura ceva, mi-a explicat Georgia, până când va fi elucidată moartea 
lui Harris. Dar Feliks va fi acuzat, se pare, de toate cele șase crime. 

— Nick ce crede că s-a întâmplat? 

— Teoria este că Andrei a primit sarcina să omoare primele cinci victime 
pentru Feliks, apoi Feliks a pus să fie omorât Andrei ca să-și acopere 
urmele. Andrei a fost neglijent în ultima vreme. Multele arestări și 
numeroasele știri de presă făceau din el un impediment pentru operațiunile 
lui Feliks. Probabil Feliks l-a vrut dispărut. L-a folosit pentru câteva treburi 
rapide, apoi l-a îngropat cu restul gunoaielor. Nick crede că Feliks nu a 
planificat niciodată să dezgroape și să mute cadavrele. Cel mai probabil 
avea de gând să le lase acolo, gândindu-se că nu vor fi găsite niciodată 

Georgia a băgat o bucată uriașă de gogoașă în gură. A mea se 
transformase într-o minge uscată pe limbă. 

— Ce zice Feliks? Asta era partea delicată. Dacă Feliks recunoaște 
uciderea celor patru bărbaţi fără nume care au fost găsiți, dar se declară 
nevinovat pentru moartea lui Harris Și a lui Andrei, ce va face poliţia? ÎI va 
crede Și va deschide altă anchetă? Sau va presupune că minte? 

— Feliks nu a dat încă nicio declaraţie. Avocaţii lui sunt precauți, nu se 
grăbesc, așteaptă să pună la punct un plan. Cu depoziția și mărturia 
Theresei, lui Feliks o să-i fie foarte greu să scape. După Nick, toate 
victimele din groapa aia aveau legături directe cu organizația lui Feliks. 

— A lui Harris Mickler care era? 

— Spălare de bani. Cică era un contabil foarte bun, dar trebuie să fi făcut 
el ceva de l-a supărat pe Feliks. 

Probabil că Feliks nu le spusese despre cheia furată și banii lipsă. De ce 
le-ar fi spus? Ar fi însemnat să ofere poliției un motiv pe care să-l 
folosească împotriva lui. 

— Și soţia lui, au găsit-o? 

Georgia a pufnit în gogoașă. 

— Au întors pe dos câmpul ăla și nu au găsit-o. Ironia face ca, după ce 
lucrurile au transpirat în presă, azi-dimineaţă să sune la secție ea însăși, în 
carne Și oase. A zis că a plecat din oraș pentru că se temea pentru viața ei, 
dat fiind că bănuia că mafia era amestecată în moartea lui Harris. A spus că 
a primit o ameninţare cu moartea acasă Și s-a temut să facă reclamaţie la 
poliţie pentru că nu credea că o va putea proteja. Departamentul a trimis pe 


cineva la ea acasă să verifice și au găsit o urmă de cuţit în ușa din spate, 
exact unde le-a spus ea să caute. Povestea ei se verifică. Cum a văzut că 
Feliks a fost arestat, și Andrei ucis, a spus că s-a simțit suficient de în 
siguranță ca să iasă din ascunzătoare. 

— Evident. 

Pentru că, acum, când vina urma să fie aruncată pe umerii lui Feliks, nu 
mai avea de ce să se teamă că aș putea s-o torn. 

— Și, a adăugat Georgia, s-a oferit să ne spună tot ce știe despre 
operaţiunile de spălare de bani ale lui Harris în schimbul imunităţii pentru 
orice obstrucţionare a Justiției Și retragerea acuzațiilor. A fost de acord să 
vină astăzi, mai târziu, la secţie și să aducă dosarele lui Harris. 

— Mă bucur că e bine, am spus cu un zâmbet forțat. Deși cred că în 
mare parte chiar așa Și era. 

— Şi, fii atentă, a continuat Georgia entuziasmată. Soţia lui Andrei 
Borovkov s-a oferit să colaboreze cu poliția. A fost de acord să ne dea o 
declarație despre legăturile soțului ei cu mafia. Avocatul ei pune la punct o 
înţelegere cu procurorii. Imunitate pentru toate mizeriile pe care le știe 
despre Zhirov. 

Așadar, povestea nu era tocmai curată, dar presupun că Irina era 
mulţumită. În ceea ce-o privea, treaba era făcută Și mă puteam spăla pe 
mâini de ea. 

— Nick trebuie să fie mulţumit de felul în care au decurs lucrurile. 

Georgia îȘi lingea degetele de zahăr. 

— Nick e în al nouălea cer, a zis ea cu gura plină. Cu mărturia Patriciei 
Mickler, cu declarațiile Irinei Borovkov și ale Theresei, ar trebui să aibă 
suficient cât să poată închide operaţiunile lui Feliks pentru multă, foarte 
multă vreme. Nick s-ar putea alege chiar cu o promovare după povestea 
asta. 

— AȘadar, nu are necazuri? 

— Cum? Din cauza cărții tale? Georgia s-a strâmbat. Nnţţ. O să-i dea ei 
o palmă la fund pentru că a vorbit prea mult în pat... 

— Nu a vorbit în pat! Am ridicat din sprâncene și am aruncat bucata 
mea de gogoașă în ea. N-a fost așa! N-a fost niciun pat implicat! 

— Cum zici tu. A cules bucata din poală și a suflat-o de praf. Pe 
bancheta din spate a mașinii lui atunci. 

— Din față, am corectat-o bombănind. Georgia a zâmbit ironic. Tot 


supărat e? 

Georgia a ridicat din umeri. 

— O să-i treacă. Dar, dacă se întoarce, nu te lăsa ușor. Fă-l să transpire 
putin. 

De cele mai multe ori, când mă gândeam la Nick, mi-l imaginam cu un 
mandat de arestare. Tot ce puteam vedea acum era dezamăgirea din ochii lui 
când îmi aruncase peruca în faţă. 

— Cum rezistă Steven? am întrebat-o, schimbând subiectul. 

Georgia a clătinat încet din cap. 

— N-am să te mint. Era destul de întors pe dos. Nick a spus că l-a auzit 
certându-se cu Theresa după depoziția ei. Steven i-a spus că vrea să se 
mute. Presupun că logodna s-a rupt. Georgia îmi pândea reacția cu colţul 
ochiului. Dacă te roagă, ai fi dispusă să-l primești înapoi? 

— Nu mă ocup de acorduri de colaborare, am zis, Ștergându-mi glazura 
de pe mâini. Vreau să-mi văd de viaţa mea. Steven e băiat mare. Se 
descurcă el. 

— Să-ţi vezi de viaţa ta, zici? Cu Nick? 

— Nu. Mi-am pus picioarele, doar în șosete, pe măsuţa de cafea, Și le- 
am încrucișat, cântărind posibilitățile. Ce bine e să ai posibilități. Nu, doar 
eu. Eu, Vero și copiii. O să fim bine. Facturile erau plătite, îmi luasem 
camioneta înapoi, iar în frigider, sub broccoli, era un mic teanc de bancnote. 
Eram destul de sigură că știu cum se va termina romanul meu. 

Georgia a ridicat Și ea picioarele pe masă. S-a lăsat pe spate, a închis 
ochii, ascunzându-și un zâmbet satisfăcut. 

— Bun. Presupun că de acum nu mai trebuie să-mi fac griji pentru tine. 

Acum, ridicarea corespondenţei nu-mi mai provoca o stare de 
descurajare. De obicei, cutia era goală, cu excepția câtorva cataloage și 
cupoane, precum Și a câtorva facturi ocazionale, nesemnificative. Înfofolită 
în geacă, cu mâinile vârâte adânc în buzunare ca să mă apăr de frig, am 
traversat peluza pe înserat, ferindu-mă de scheletele din hârtie atârnate de 
copacul din faţă și de pietrele de mormânt, din polistiren, împrăștiate prin 
curtea mea din faţă. În aer plutea o mireasmă de fum și de dovleci scobiţi. 
Noaptea ceţoasă era încărcată de promisiunile sărbătorii de Halloween. 

Firele tăioase de iarbă scrâșneau sub picioarele mele. Am făcut cu mâna 
spre fereastra de la bucătărie a doamnei Haggerty, sigură fiind că mă 
supraveghea. Nu mă mai deranja atât de mult firea ei băgăcioasă. 

Balamaua cutiei poștale a scârţâit când am pescuit dinăuntru teancul 
subțire de plicuri. Le-am răsfoit distrată în timp ce traversam înapoi peluza 
spre ușa din faţă. Factură la electricitate, la apă, internet Și telefon, cele 
obișnuite... M-am oprit la un plic gros de la avocatul lui Steven, care 
probabil conținea o nouă înțelegere de custodie comună pe care mi-o 
propusese săptămâna asta. Când am trecut la următorul plic, picioarele mi- 
au înţepenit. Scrisoarea subțire nu avea timbru. Nici adresă de returnare. 
Doar numele meu scris cu litere mari pe partea din faţă. 

M-am uitat în ambele părți ale străzii. Nicio mașină neobișnuită parcată 
pe margini. Nimeni nu stătea pe peluză. Ofiţerul Roddy fusese eliberat încă 
de acum câteva zile, imediat după ce Feliks fusese arestat. M-am uitat 
înapoi, spre fereastra doamnei Haggerty, întrebându-mă dacă a văzut cine a 
adus-o. 

Casa mi s-a părut excesiv de caldă când am lăsat facturile pe colțul 
mesei Și am închis ușa după mine. Holul era plin de mirosul de brânză 
prăjită și sos de paste care se revărsa din bucătărie. Am deschis plicul, 
desfăcând încet hârtia din interior. 

PANERA. ORA 10. MÂINE. 

— Ce-i asta? 

M-am oprit. Vero privea peste umărul meu. 

— M-ai speriat de moarte. 


— Suntem nervoasă? Vero studia cu atenție hârtia. Crezi că e Patricia 
Mickler? 

— Cine altcineva? Am făcut-o bucăţi, m-am dus la bucătărie și le-am 
îndesat în tocătorul de resturi. 

— Nu te duci? 

— Nu. S-a terminat. Aș fi fericită să n-o mai văd niciodată pe Patricia 
Mickler. Exact la fel simţeam și în ce-o privea pe Irina Borovkov. Evitam 
telefoanele ei de zile întregi. Nu voiam mai mulți bani. Indiferent cum va fi 
părând pentru ea, nu eu i-am omorât soțul, așa că nu aveam niciun motiv să 
accept alte plăți. Din punctul meu de vedere, afacerea noastră era încheiată. 
Eram gata să las în urmă tot acest capitol dezastruos din viaţa mea. 

Am deschis puțin ușa cuptorului, ușurată să-mi văd lasagna fierbând. 
Tăieţeii de la margini prinseseră o culoare brun-aurie. Vero a venit în 
spatele meu, a ridicat folia. Am plesnit-o peste mână. 

— E rândul meu să gătesc. Asta e petrecerea ta! Am închis cuptorul Și 
am scos două pahare pentru vin. Vero își luase examenele de contabilitate 
ȘI, în seara asta, sărbătoream toţi patru. 

În timp ce aranja masa, a bombănit: 

— Dacă aș fi în locul tău, aș vrea să-i zic vreo două femeii. 

— Cui? Patriciei? Da, era de la sine înţeles. Aș putea turui ceasuri 
întregi despre dispariția ei temporară Și despre ce a făcut prietenul ei în 
garajul meu. Am deschis robinetul, am apăsat întrerupătorul tocătorului Și 
am făcut dispărute ultimele amintiri ale Patriciei Mickler și ale soțului ei 
sărit de pe fix, în timp ce spălam oalele și tigăile pe care le folosisem la 
pregătirea cinei. 

S-a auzit soneria. Trecuseră numai câteva zile de când poliţia dezgropase 
cadavrul lui Harris, așa că eu și cu Vero ne tineam respirația ori de câte ori 
cineva suna la ușă. Am închis tocătorul. Vero s-a uitat la mine. 

— Aștepţi pe cineva? a întrebat. 

Am scuturat din cap. 

— Probabil e Steven, vrea să vorbească despre noul acord de custodie. A 
venit azi prin poștă. 

Vero a întredeschis ușa. Lanţul a zornăit Și ușa s-a deschis larg, lăsând 
în casă o pală de acr rece. 

— Bună, Vero. Finlay e acasă? Am încremenit când am recunoscut 
vocea bolovănoasă de afară. 


— Detectiv Anthony, a zis Vero tare, avertizându-mă. Nu te așteptam. 

Georgia nu pomenise nimic despre piste noi în anchetă când am vorbit 
mai devreme cu ea. Din câte știam eu, audierile au mers bine. lar Feliks a 
pledat nevinovat la fiecare cap de acuzare, așa că moartea lui Harris nu a 
ieșit în evidenţă în raport cu celelalte. Nu mai vorbisem cu Nick din ziua în 
care citise articolul despre carte. Așa că ce motiv ar fi avut să vină aici, 
acum? 

Am rămas încremenită în bucătărie, în timp ce Nick Și Vero au păstrat o 
tăcere stânjenitoare. 

— Pot intra? 

— Sigur, da, scuze, s-a bâlbâit Vero. 

Mi-am făcut curaj Și am ieșit din bucătărie. Nick stătea lângă ușă, cu o 
expresie posomorâtă. Sprâncenele lui întunecate s-au lăsat Și mai Jos când 
m-a văzut. Ţinea în continuare ceva la spate. Speram să nu fie un mandat de 
arestare. 

— Bună, Finlay. 

— Bună, am răspuns, furișând un ochi la mâna ascunsă. 

— Ce caută el aici? a întrebat Delia, iţindu-se de pe scări îmbrăcată în 
rochia ei roz de prințesă, pe care o purtase toată săptămâna. Vero și cu mine 
îl priveam pe Nick, așteptând, într-o tăcere tensionată, un răspuns. Urmele 
întunecate de pe maxilare fuseseră proaspăt rase, buclele negre erau 
pieptănate îngrijit pe spate. Purta blugii lui negri de firmă și un tricou 
verde. Prin haina de piele descheiată, într-o parte se zărea tocul pistolului. 
Nu-mi dădeam seama dacă era îmbrăcat pentru muncă sau pentru întâlnire, 
ori dacă, pentru el, exista vreo diferență. 

— Am venit în vizită la mama, a zis el către Delia. 

— Aha. Delia trăgea de coroniţa de plastic, iar feţișoara ei schimonosită 
era întruchiparea inocenţei nedumerite. Tata zice că ești un ticălos. 

Vero și-a înăbușit un acces zgomotos de tuse în palmă. Și-a strâns tare 
buzele roșii. 

— Delia Marie! Am îndreptat un deget supărat spre ea și i-am făcut 
semn către camera ei. Pufnind, a urcat tropăind treptele. Nick a primit 
lovitura cu un zâmbet palid, tresărind totuși ca Și cum ar fi fost înțepat 
putin. 

— Îmi pare rău, am zis. 

— Nu-i nimic. Probabil tatăl ei are dreptate. Și-a dres vocea, cu privirea 


în podea. 

— Eu ar... ar trebui să mă duc să văd ce fac copiii, a spus Vero, 
dispărând sus pe scări. 

Nick a rămas tăcut dureros de mult timp, mi s-a părut. 

— E-n regulă? am întrebat. Mi-am îndreptat intenţionat privirea spre 
mâna din spatele lui. Dacă tot urma să îmi bage un mandat sub nas, n-avea 
sens s-o mai lungim. 

— Vai, aproape că am uitat. Fiecare fibră din corpul meu a respirat 
ușurată când de la spate a scos o sticlă de șampanie. Nu te-am felicitat încă. 
Pentru carte, Știu. 

M-a copleșit un sentiment de vinovăţie când am întins mâna după sticlă. 

— Şi eu ar trebui să te felicit. Georgia mi-a spus că ai fost promovat. 

— Mda, mă rog, a îngăimat el, scărpinându-se la ceafă. Nu am lucrat 
singur, totuși. A ridicat ochii către mine. Eu studiam sticla, cu obrajii în 
flăcări. Nu era o marcă ieftină. Făcuse ceva eforturi. 

— Chiar nu trebuia, sincer. 

— Nu, nu trebuia. Și-a frecat palma goală, ca și cum n-ar fi Știut ce să 
facă cu ea, acum că nu mai avea sticla. Îmi pare rău pentru tot ce-am spus. 
Pur și simplu... pur și simplu articolul din ziar m-a luat complet prin 
surprindere. Și să știi că ai avut dreptate. În legătură cu tot. Nu a fost vina 
ta. Eu am fost cel care te-a implicat. 

— Totuși, ar fi trebuit să-ţi spun despre carte, am zis, făcându-i o 
concesie. 

A ridicat din umeri, nu Știu dacă a încuviinţare sau a negare. 

— Cred că ne-am folosit cumva unul de celălalt. Dar mă gândeam... 
Tentativa de zâmbet șmecheresc i-a readus pentru scurtă vreme gropița în 
obraz. Dacă ai vrea să mă folosești din nou, te invit la cină când dorești tu. 

Era tentant. Nick era atrăgător. Solid, de încredere. lar eu mă înfioram 
puțin la perspectiva de a fi din nou în apropierea lui. Dar, în ultima vreme, 
îmi cam luasem porţia de alegeri impulsive cu asupra de măsură. Și 
petrecusem o groază de timp încercând să fiu altcineva decât cea care eram, 
de fapt. Nick nu m-a văzut niciodată purtând rochie și perucă. Nu m-a 
cunoscut ca Theresa sau Fiona, sau ca oricine altcineva în afară de Finlay 
Donovan. A fost în casa mea, i-a cunoscut pe Vero și pe copii. M-a văzut în 
halat de baie și papuci de casă, dar, cu toate astea... Nick nu mă cunoștea 
cu adevărat. Și nici n-ar putea să mă cunoască vreodată cu adevărat. Pentru 


că, dacă m-ar cunoaște, presupun că nu i-ar plăcea ceea ce ar vedea. 

Uneori, aveam impresia că Nick, la fel ca Steven, vedea numai acele 
părți din mine pe care voia să le vadă. Mi-aș fi dorit pe cineva care să vadă 
Şi să aprecieze ceea ce eram cu adevărat, măcar o dată. 

Am mângâiat eticheta sticlei scumpe de șampanie pe care-o tineam în 
braţe. 

— Pot să mă gândesc puțin? 

Lui Nick i-a căzut faţa. S-a adunat repede. 

— Sigur, bineînţeles, înţeleg, a spus, încercând să nu pară prea surprins 
Și făcând un pas în spate, spre ușă. Sună-mă. Oricând. Dacă te răzgândești. 

— Mulţumesc pentru șampanie. Și multă baftă cu procesul. Speram să îl 
poată pune după gratii pe Feliks pentru multă vreme. Pentru binele 
amândurora. 

Ne-am spus un la revedere stingher la ușă, am oftat și am închis-o în 
urma lui, sperând că nu voi regreta asta peste câteva ceasuri, când voi sta în 
pat singură, uitându-mă în tavan. 

Vero a băgat capul după colţ. Am fluturat sticla de șampanie. 

— Gata? a întrebat cu un zâmbet empatic. Nu mi-am dat seama dacă se 
referă la anchetă sau la relaţia mea cu Nick. 

— Deocamdată. 

A strâmbat din nas. A făcut un semn cu capul spre bucătărie. 

— Lasagna! 

Am alergat amândouă la cuptor. Pe la îmbinările ușii ieșeau vălătuci de 
fum. Am deschis-o larg și mi-am pus mănușile de bucătărie, scoțând 
caserola fumegândă Și aruncând-o în chiuvetă. Vero a deschis fereastra, 
făcându-i cu mâna doamnei Haggerty în timp ce aerul rece invada bucătăria. 

— Oricum, pizza merge mai bine cu Șampania scumpă, a zis tare, 
încercând să acopere piuitul detectorului de fum. 

M-am sprijinit de bufet, fluturând din mână ca să alung fumul care 
invadase bucătăria. 

— Pizza să fie, de acord. 

Conform înţelegerii, Vero avea dreptul la patruzeci la sută din pizza 
extralarge cu multă brânză pe care am împărțit-o în noaptea aceea, dar 
niciuna dintre noi nu Și-a bătut capul cu număratul feliilor. 


Capitolul 43 


Câteva ore mai târziu, după ce împreună cu Vero am dat gata toată pizza, 
o comandă de aripioare picante Și ultimii Oreo din casă, mi-am luat berea Și 
am urcat în dormitor. Șampania mi-a dat dureri de cap de la primul pahar, 
așa că am vărsat-o în chiuvetă, peste ultimele resturi încăpăţânate din 
biletul Patriciei. 

M-am trântit pe pat, lingându-mi sosul de la pizza de pe degete. Tavanul 
îmi părea prea jos, casa era prea liniștită după ce copiii se duseseră la 
culcare. Mi-am șters de pe tricou o pată de ketchup. Materialul elastic era 
rărit, culoarea pălise după ani de spălare. Imprimeul se jupuise în atâtea 
locuri, încât acum era imposibil de citit. Nu mă simţeam deloc ca un viitor 
autor de bestseller. Dar nici ca un asasin plătit nu mă simţeam. M-am uitat 
în sus, la tavan, întrebându-mă cine mai eram acum, că tot acest coșmar se 
sfârșise, cu copiii dormind liniștiți în camerele de alături și cu Vero 
instalată vizavi. Cu Steven locuind singur în rulota de la ferma lui Și cu 
ameninţarea luptei pentru custodie în sfârșit terminată. 

M-am sprijinit de tăblia patului cu berea în poală, trăgând de colțurile 
etichetei, gândindu-mă la Julian Și la remarca lui în seara în care ne-am 
cunoscut, la The Lush. Cum a Știut să vadă dincolo deghizarea mea. 

Și care-i genul meu? 

Bere rece și pizza la comandă. Picioare goale, blugi Și un tricou larg, 
decolorat. 

Am pus berea pe noptieră Și mi-am luat telefonul. Degetul mi-a zăbovit 
peste numărul lui. Era nouă Și jumătate, într-o seară de marți. 

Stii unde mă găseşti. 

I-am trimis un mesaj lui Vero, în camera de vizavi. 

Finn: Ai tu grijă de copii dacă ies puțin? 

Vero: Credeam că nu mai întrebi. 

M-am dat jos din pat, mi-am pus tenișii Și un hanorac. Tocmai îmi 
puneam o Șapcă în cap când s-a deschis ușa dormitorului. Vero și-a băgat 
nasul în cameră. 

Mi-a dat blugii Și un tricou cu imprimeul intact. Clătinând resemnată din 


cap, mi-a aruncat o cutie micuță. 

— Măcar machiază-te puţin dacă te întâlnești cu avocatul tău. Vreau să 
Știu totul dimineață, când te întorci. Pregătesc cafeaua. Nu te aștept în seara 
asta, a zis făcându-mi cu ochiul. 

A închis ușa. Am deschis cutia. Mă așteptam să dau peste o explozie de 
culori, dar am găsit cu surprindere doar un gloss de buze incolor și un rimel 
maro. M-am aplecat spre oglindă, m-am machiat, timidă, dar mulțumită că 
femeia care se zgâia la mine din oglindă era o persoană pe care o puteam 
recunoaşte. 

Din instinct, m-am întins după rucsac. Apoi l-am lăsat jos, nu aveam 
nevoie de el. Cel puțin nu în noaptea asta. În schimb, am luat câteva 
bancnote din sertarul biroului și le-am îndesat în poșetă. Când am vârât 
mâna înăuntru, ceva moale m-a gâdilat. Am scos peruca. Era ciufulită și vai 
de capu” ei, șuviţele blonde erau numai noduri Și pline de praf. Am trecut 
degetele prin ea, netezind mătasea șifonată. Oftând, am pus-o pe birou. 

° 

Era exact zece fără trei minute când am parcat lângă jeepul lui Julian în 
parcarea aproape goală. Ferestrele barului The Lush erau slab luminate; în 
lucirile aurii ale spoturilor din spatele barului, am zărit picioarele scaunelor 
ridicate pe mese. Am apăsat pe clanță și am intrat, surprinsă că ușa s-a 
deschis. 

Julian stătea cu spatele la mine, aranjând sticlele de băutură pe raftul de 
deasupra capului. Mânecile cămășii apretate erau ridicate până la cot și 
nasturii de la gât descheiați, ca Și cum Și-ar fi terminat deja tura. 

— Îmi pare rău, barul e închis, a zis el peste umăr. 

— Nu sunt genul de client interesat de raftul de sus. 

Mâinile lui Julian au încremenit, căutându-mi privirea în oglinzile din 
faţa lui. Mi-am pus poșeta pe bar Și am tras un scaun înalt. 

— E prea târziu pentru o bere? 

— Sticlă sau draft? a întrebat încet. 

— Sticlă e bine. 

S-a aplecat la frigiderul de sub bar. Din sticla pe care a desfăcut-o au 
început să iasă aburi reci. A pus-o pe un șerveţel și a împins-o în fața mea. 
Și-a aruncat o cârpă peste umăr Și s-a sprijinit de tejgheaua din spatele lui, 
cercetându-mă din priviri în timp ce sorbeam din sticlă. O șuviţă îi venea în 
ochii neîndoielnic de culoarea chihlimbarului, cel puţin acum, în lumina 


aurie care bătea din spatele lui. 

— Nu mă înţelege greșit, dar de obicei nu servim genul tău pe aici. 

— Serios? Și care e genul meu? 

A împins tejgheaua și a venit în faţa mea, cu mâinile sprijinite pe bar. 

— Autori faimoși modești. Genul care folosesc nume false și se 
deghizează groaznic. 

Am lăsat berea jos și am întins o mână peste bar. 

— Bună. Nu cred că ne-am prezentat cum se cuvine. Numele meu este 
Finlay Donovan. 

S-a uitat la mine cu un zâmbet obosit. 

— Nu Fiona Donahue? 

— Îţi pot arăta actul de identitate, dacă vrei. 

Părea că n-ar fi zis nu. În cele din urmă mi-a luat mâna, palma lui era 
plăcută, așa că am lăsat-o acolo puțin. Sau poate el mi-a tinut-o mai mult. 
Mă bucur să te cunosc în sfârșit, Finlay Donovan. 

Mi-am ascuns roșeața din obraji după bere, desfătându-mă cu sunetul 
numelui meu rostit de el. 

— Eşti bine? a întrebat. 

— Da, am rostit, eu însămi surprinsă de răspuns. Pentru prima oară, după 
foarte multă vreme, chiar credeam ceea ce spuneam. Cred că da, sunt bine. 

— Vrei să povestim despre asta? 

Am ciugulit vârful șerveţelului. 

— E o poveste lungă. 

— Eu nu mă grăbesc. S-a aplecat spre frigider, a luat o bere, a deschis-o, 
a sorbit îndelung, neslăbindu-mă o clipă din priviri. 

I-am susţinut privirea de sub cozorocul șepcii de baschet. 

— Conversația noastră va beneficia de privilegiul confidențialității 
avocat-clent? Inflexiunea mea glumeaţă sugera un flirt, dar întrebarea era 
generată de o teamă reală. Numai Vero îmi cunoștea toată povestea. 

S-a uitat la mine și a mai luat o înghiţitură de bere. 

— Nu sunt încă avocat. Și tu nu ești client. Dar orice barman care-și 
merită numele respectă legământul nescris de a nu divulga ce vorbește cu 
clienții care frecventează localul. S-a aplecat spre mine, cu braţele sprijinite 
de bar, coborându-și vocea în timp ce se juca cu gâtul sticlei. Poţi s-o 
numești obligație de confidențialitate. 

Barul era gol. Luminile din separeurile din spate se stingeau pe rând, pe 


secțiuni, până ce nu au mai rămas decât lumina slabă din spatele capului lui 
Julian și lumina albă, strălucitoare, care venea dinspre ușa bucătăriei, de 
unde se auzea zăngănit de pahare și de farfurii. Zgomotele au încetat când 
s-a auzit fâșâitul unui jet sub presiune. 

Mi-am scos Șapca de pe cap, am pus-o lângă mine pe tejghea, dându-mi 
părul pe spate, în timp ce Julian îmi cerceta faţa. Am respirat adânc, 
făcându-mi curaj, Și apoi am început de acolo de unde începe orice poveste, 
nu de la prima pagină, ci de la începutul începutului. I-am povestit despre 
familia și copilăria mea, despre Georgia, despre părinții mei Și căsnicia cu 
Steven. I-am povestit despre munca mea de scriitor Și despre cărțile pe care 
le-am scris Și pe care nu le citește nimeni. l-am spus despre Theresa și 
despre cum s-a încheiat căsnicia mea. Despre Vero Și copiii mei Și despre 
ziua în care compania de electricitate mi-a închis lumina. Despre întâlnirea 
cu Sylvia la Panera și despre cum viața mea a luat-o razna din ziua aceea. l- 
am spus totul, nu am ascuns nimic, pândindu-i reacţia când am ajuns la 
noaptea în care mă furișasem pe ieșirea din spate din The Lush, târându-l 
pe Harris după mine. Julian asculta, luându-și privirea de la mine numai 
atunci când s-a aplecat să-mi înlocuiască berea cu o sticlă nouă. Nicio urmă 
de dezaprobare pe faţa lui, nicio intenție de a mă judeca în ochii lui. Doar 
când i-am povestit cum am scăpat de Andrei la fermă, am văzut, sub pielea 
bronzată de la încheietură, cum îi pulsează vena; a fost singurul indiciu 
despre gândurile lui. 

Când am terminat, sticlele noastre erau goale. Nu mi-a oferit încă una. A 
respirat adânc, prelung. Am deschis geanta și am pus o bancnotă de 
douăzeci pe tejghea. 

— Mulţumesc pentru băuturi. Și pentru că ai ascultat. Acum ar trebui să 
plec... 

Julian a pus palma peste mâna mea când m-am întins să-mi iau Șapca. 

— Am terminat tura. Vrei să luăm ceva de mâncare? 

Mi-a tresărit inima. 

— Mi-ar plăcea. 

Julian mi-a susținut privirea, iar ochii ca mierea exprimau căldură când a 
strigat după Şeful lui: 

— Hei, Les, eu plec. Ne vedem mâine. 

A lăsat cârpa pe tejghea și Și-a tras haina pe el, ocolind barul și venind 
la mine. Îi simţeam privirea plimbându-se peste corpul meu. Un zâmbet i-a 


încrețit colțul ochilor când a zărit poalele tricoului care ieșeau de sub 
hanorac. Mi-a ţinut ușa deschisă, ridicând o sprânceană când am scos cheile 
din geantă. 

— Unde mergem? a întrebat el, urmându-mă la camionetă. 

Uneori, mi-am spus, trebuie pur Și simplu să te așezi în faţa unui ecran 
alb și să începi să scrii. Mașina mea era curată. Alternatorul era reparat. 
Aveam o bonă Și suficienți bani în buzunar. 

— Nu știu încă, am răspuns. Dar aveam o presimţire că acest capitol va 
avea un fiind fericit. Urcă. Vedem noi după aceea. 


Capitolul 44 


Era aproape zece dimineaţa când am ieșit împleticindu-mă Și fără 
tragere de inimă din apartamentul lui Julian. El m-a condus până la ușă cu 
picioarele goale și fără cămașă, cu blugii atârnându-i pe șolduri Și cu 
mâinile înnodate în părul meu, șoptindu-mi la revedere printre sărutări pe 
care le simţeam pe tot corpul. Cu un zâmbet încăpățânat, m-am oprit la stop 
fredonând odată cu radioul Și aranjându-mi părul, întrebându-mă ce îi voi 
spune lui Vero. Tehnic vorbind, îi datoram patruzeci la sută din poveste. Dar 
era plăcut să știu că acasă mă va întâmpina cineva care abia aștepta să audă 
tot ce s-a întâmplat. 

Peste intersecţia aglomerată, în parcarea de la Panera erau câteva mașini, 
ici Și colo. M-am uitat la ceasul de pe bord. Probabil Patricia Mickler era 
deja înăuntru și mă aștepta. Dar de ce? Ce altceva putea să-mi ofere în 
afară de o explicaţie? Sau o scuză? 

Semaforul s-a făcut verde. Mercedesul din spate a început să claxoneze. 
În loc să o iau drept prin intersecţie, am apăsat pe acceleraţie, am tras de 
volan Și am tăiat două benzi, intrând în parcarea de la Panera. Încetinind în 
faţa restaurantului, m-am uitat prin geamurile fumurii în sala de mese, dar 
nu puteam distinge feţele celor din separeuri. 

Poate Vero avea dreptate, chiar trebuia să îmi iau o greutate de pe piept 
Şi să-i spun câteva lucruri. Am tras într-un loc liber, mi-am aruncat geanta 
pe umăr Și am traversat parcarea înainte să mă răzgândesc. 

Coada de la tejghea era mică Și toate capetele de la case s-au ridicat când 
am intrat. Sinceră să fiu, chiar nu-mi păsa dacă managera Mindy mă 
recunoștea. Cel mai rău lucru care se putea întâmpla era să-mi ceară să plec 
sau să cheme poliția. Hai să încerc. Cu capul sus, am defilat prin sala de 
mese cu încrederea unei femei care Și-a petrecut noaptea cu cel mai fabulos 
avocat. 

Am cercetat feţele în căutarea Patriciei. M-am oprit brusc când am 
văzut-o pe Irina Borovkov făcându-mi semn cu mâna dintr-un separeu. 

Stătea singură în colțul îndepărtat, urmărindu-mă pe deasupra cănu cu 
cafea. Zâmbetul ei de un roșu aprins s-a lărgit când m-am uitat la ea cu gura 


căscată. A arătat spre scaunul gol din faţa ei. Mi-am ridicat geanta pe umăr, 
m-am îmbărbătat Și am traversat încăperea. 

— Doamnă Donovan, m-a întâmpinat când am intrat în separeu. Mă 
bucur că ai primit biletul meu. 

M-a trecut un fior rece. Felul în care mi-a rostit numele — felul subtil prin 
care îmi spunea că Știe exact cine sunt Și unde locuiesc — mi-a amintit cam 
prea mult de Feliks și de conversaţia din garajul lui Ramon. 

Irina a Șters urma de ruj de pe cană cu o unghie lungă, avea o manichiură 
impecabilă. Cealaltă mână era ascunsă sub masă Și am împietrit când mi-a 
dat prin gând că ar putea fi înarmată. 

— Credeam că mă voi întâlni cu Patricia, am zis. 

Irina a încuviințat gânditoare din cap. 

— Patricia și-a dat declaraţia. În clipa asta, ea și tânărul ei prieten ar 
trebui să fie în avion, în drum spre Brazilia, să înceapă o viaţă nouă pe 
tărâmuri mai calde. 

— Te bucuri pentru ea. 

— Sigur că da, a spus ea. Șuviţele de culoarea corbului îi cădeau peste 
ochi. Altfel nu aș fi făcut toate aranjamentele pentru plecarea ei. 

— Și tu? am întrebat. Ce ai de gând să faci acum, că...? M-am 
cutremurat la amintirea feţei însângerate a lui Andrei. Și sunetul surd scos 
de trupul lui atunci când eu și Vero îl rostogoliserăm peste mormanul de 
pământ. 

— Acum, că soţul meu nu mai e? Irina a ridicat cu eleganţă din umeri. 
Cineva trebuie să rămână să se asigure că Feliks ajunge acolo unde merită. 
Nu va fi prea încântat când își va da seama cum a murit Andrei. Tu Și cu 
mine l-am costat cam mult, iar Feliks nu e prost. Nu-i va lua prea mult până 
ce-ȘI va da seama de toate. 

Era un gând cam înfricoșător. 

— Crezi că sunt Șanse să scape? 

A ridicat o sprânceană perfect pensată, sorbind din cafea. Nu i-a tremurat 
deloc mâna când a lăsat cana Jos. 

— Presupun că o Șansă există întotdeauna. Dar prietenul tău, detectivul, 
pare foarte hotărât. Și, după cum a sugerat Patricia, tu ai făcut o treabă 
foarte îngrijită. M-a evaluat cu aceeași expresie amuzată pe care 1-0 
văzusem la club, la ora de spining. Trebuie să recunosc, am fost plăcut 
surprinsă. A scos mâna de sub masă, a pus un plic pe ea și l-a împins spre 


mine. 

— Ce-i ăsta? am întrebat, sufocată de o senzaţie de déjà vu. 

— E restul pe care ţi-l datorez. Sarcina a fost dusă la bun sfârșit, exact 
așa cum am discutat. Am rezistat pornirii de a mă uita înăuntru. Nu-ţi face 
griji, a continuat ea. Sunt spălați, nemarcați Și nedetectabili. Bani pe care 
probabil îi spălase Harris Mickler. Bani pe care probabil Feliks îi folosea ca 
să-l plătească pe soţul Irinei. 

Pe sub zâmbet, i-a apărut o grimasă întrucâtva aspră: 

— Dacă nu accepti plata, s-ar putea să-mi fac griji pentru motivele tale. 
Poate ai devenit prea apropiată de detectivul Anthony? Sau îți faci 
probleme pentru sora ta? Georgiana, nu-i așa? 

Am înhățat pachetul, uitându-mă prin sala de mese să mă asigur că 
nimeni nu mă urmărește când l-am tras spre mine. Un băiat slăbănog, în 
uniforma localului, curăța niște firmituri cu capul plecat, și câteva mese 
mai încolo o femeie cu părul cărunt era aplecată asupra farfuriei cu supă. 
Nimănui nu-i păsa de mine când am îndesat plicul cu bani murdari în 
geantă. Nimănui, în afară de mine. 

Irina Și-a tamponat gura cu șervetul Și a luat geanta Prada sub braţ. 

— Bun. Mă bucur că afacerea noastră s-a încheiat spre multumirea 
amândurora. Te caut dacă voi mai avea vreodată nevoie de serviciile tale. 

— Nu, nu vreau... 

Irina a băgat mâna în buzunar Și a împins un plic alb pe masă. 

— O scrisoare de la Patricia. Nu mi-am luat libertatea de a o deschide, 
dar, dacă nu mă înșel, e o recomandare. Înainte de a te găsi, Patricia a 
petrecut multă vreme pe un forum de pe internet. Un site pentru femei ca 
noi. Văzându-mi nedumerirea, mi-a explicat: Femei în situaţii dificile care 
caută specialiști cu anumite abilităţi. Semnul conspirativ din ochi al Irinei a 
trezit în mine nevoia de a face un duș. Patricia crede că această sarcină 
anume te-ar putea interesa. M-a rugat să mă asigur că primești scrisoarea. 

Și Irina a lăsat plicul pe masă. Mi-a întins mâna. A rămas în aer, în 
spațiul dintre noi, inconfortabil de mult. 

Fiecare celulă din corpul meu s-a împotrivit atunci când i-am strâns-o, o 
singură dată, dornică să-i dau drumul cât mai repede. 

Am urmărit-o cum se îndepărtează, în timp ce o stare de epuizare punea 
stăpânire pe mine. Iertarea pe care o găsisem noaptea trecută, după ce i-am 
mărturisit totul lui Julian, era brusc îngropată sub un munte de vinovăţie 


proaspătă. Scrisoarea Patriciei era la fel de grea precum cărămida de bani de 
la Irina. Am răsucit-o în mâini, recunoscătoare să văd plicul sigilat. Dacă 
era sigilat, nu voi fi tentată să-l deschid. Și nu voi putea fi acuzată că știu al 
cui nume este scris pe bilet. Sau cât valorează viața acelui om. 

Am îndesat Și scrisoarea de la Patricia în geantă Și am ieșit de la Panera, 
recunoscătoare că nu m-a oprit nimeni. Am urcat în camionetă, 
recunoscătoare că alternatorul a pornit. Recunoscătoare pentru noaptea 
petrecută cu Julian. Recunoscătoare că Patricia era în viaţă, că Irina a ieșit 
din viaţa mea și că Feliks era după gratii. Dar, mai ales, eram 
recunoscătoare pentru că mă puteam duce acasă, la Vero Și la copiii mei, Și 
că tot coșmarul din ultimele săptămâni luase sfârșit. 


Epilog 


Casa era cufundată în tăcere. Vero era jos, se uita la un reality show, 
copiii erau în pătuțurile lor. Am luat cana cu ciocolată caldă cu mine în 
birou, am pus-o pe suportul de lângă tastatură și am mișcat mouse-ul. 
Monitorul a prins viață. 

M-am îmbărbătat singură în timp ce mă uitam la documentul nou, 
proaspăt deschis. Ecranul era luminos, gol, Și ceva mai mult decât vag 
înspăimântător. Noaptea trecută îi predasem Sylviei forma finală a 
manuscrisului Și acum editorul voia deja să știe intriga următoarei cărți. 

Mi-am trosnit încheieturile Și am început să tastez. 

CARTEA 2: Fără titlu. Prima versiune de Fiona Donahue 

Mâinile mele s-au oprit deasupra tastaturii, în timp ce așteptam să mă 
trăsnească fulgerul inspirației divine. M-am holbat la ecran o eternitate, dar 
nu aveam nici cea mai vagă idee ce să scriu. 

M-am pleoștit în scaun. Am sorbit o gură de cacao. Ultima poveste a 
început cu numele Patriciei Mickler... o bucată de hârtie strecurată pe o 
tavă, la Panera. 

Am deschis sertarul, aruncând o privire la plicul sigilat de pe fundul lui. 
Vero și cu mine am jurat că nu-l vom desface niciodată. Și totuși, niciuna 
dintre noi nu s-a oferit să-l arunce. L-am păstrat, spunându-mi că era un 
avertisment care-mi va aminti de cutia Pandorei pe care o deschisesem 
înainte. 

Am luat plicul și l-am ridicat în lumina ecranului, dar cerneala era prea 
Ștearsă, iar plicul era prea gros. Nu puteam distinge literele prin hârtia 
densă, de calitate. Cursorul clhpea, numărând secundele. iată-mă aici, 
irosindu-mi puținele ore preţioase de singurătate, zgeâindu-mă la un ecran 
gol. 

Nu aveam nevoie decât de o idee. De o scânteie de inspirație. 

Am făcut o găurică la marginea plicului și am vârât un deget înăuntru. 
Hârtia a foșnit ascuţit când am tras degetul de-a lungul lipiturii. M-am 
oprit, așteptându-mă să aud pașii lui Vero pe hol, sigură că zgomotul a fost 
suficient de puternic ca să mă incrimineze. De jos se auzeau niște hohote de 
râs de la televizor. Am scos scrisoarea. 


Nu aveam nevoie decât de un nume. Numele unui bărbat oribil, 
înfricoșător, a cărui viaţă s-o pot cerceta on-line până ce voi reuși să tes 
propria mea poveste în jurul ei. 

Am desfăcut hârtia din plic, parcurgând biletul Patriciei. 


AM GĂSIT POSTAREA ASTA ON-LINE, PE UN SITE PENTRU 
OAMENI CA MINE. NU SUNT SIGURĂ CĂ TE VA INTERESA, DAR 
M-AM GÂNDIT CĂ AR TREBUI SĂ ȘTII. 


Am aruncat o privire mai Jos, la nume, și am îngheţat. L-am citit din 
nou, apoi suma, sigură fiind că trebuie să fi citit greșit prima oară. 


STEVEN DONOVAN 
100.000 $ cash 


Adresa era ferma fostului meu soț. 


eala: cosimAna IM | 


virtual-project.eu 


violin 


" În SUA există autostrăzi care au câte o bandă de mers pe care pot circula, în afară de autobuze, 
autoturismele cu mai mult de 2 pasageri fără a le fi percepută taxa de autostradă (n. red.). 

12 Joc de cuvinte în Ib. en.: duckglue Și duct tape (n. trad.). 

1 Scholastic Assessment Test (n. trad.). 

'% Law School Admission Test (n. trad.). 

“3. Fel de mâncare mexicană constând dintr-o tortilla prăjită umplută cu carne și servită cu un sos de 
ardei iute (n. red.). 

'* Asociaţia de proprietari (n. red.). 


42). 


Best Friends Forever, cele mai bune prietene pentru totdeauna (n. trad.). 


